Л.Н.Гумилев атындағы Еуразия ұлттық университеті

### ӘОЖ81’373:39 Қолжазба құқығында

**МҰХТАРОВА ФАРИЗА СЕЙДАХМЕТҚЫЗЫ**

**Қазақ тіліндегі этнографиялық лексика және оларды оқыту әдістемесі**

**(қырғыз және түрік тілдерімен салыстыру негізінде)**

8D01717 – Қазақ тілі мен әдебиеті

Философия докторы (PhD)

Дәрежесін алу үшін дайындалған диссертация

Ғылыми кеңесші

филология ғылымдарының кандидаты,

қауымдастырылған профессор

Сарекенова Қ.Қ.

Екінші ғылыми кеңесші

филология ғылымдарының,

профессор

Түймебаев Ж.Қ.

Шетелдік кеңесші

доктор

Еге университетінің профессоры,

Мұстафа Ө.

(Измир қ.,Түркия)

Қазақстан Республикасы

Астана, 2025

**МАЗМҰНЫ**

|  |  |
| --- | --- |
| **БЕЛГІЛЕУЛЕР МЕН ҚЫСҚАРТУЛАР**................................................... | 3 |
| **АНЫҚТАМАЛАР**.......................................................................................... | 4 |
| **КІРІСПЕ**........................................................................................................... | 5 |
| **1 ЭТНОГРАФИЯЛЫҚ ЛЕКСИКА – ҰЛТТЫҚ ЕРЕКШЕЛІКТІ ТАНЫТАТЫН ТІЛДІК БІРЛІКТЕР**.......................................................... | 12 |
| 1.1«Тіл – этнос – мәдениет»қатынасы лингвистикалық аспектіде........... | 12 |
| 1.2 Этнографиялық лексиканың зерттелуі мен қазіргі күй.......................... | 24 |
| 1-бөлім бойынша қорытынды......................................................................... | 36 |
| **2ҚАЗАҚТІЛІНДЕГІ ЭТНОГРАФИЯЛЫҚ ЛЕКСИКА**....................... | 38 |
| 2.1 Қазақ халқының дүниетанымындағы кеңістік пен әлеуметтік құрылым («шаңырақ» және «жерлеу»).......................................................... | 38 |
| 2.2 Шаруашылық пен күнкөріс мәдениетіне байланысты таным («сүт» және «түйе»)..................................................................................................... | 52 |
| 2-бөлім бойынша қорытынды......................................................................... | 67 |
| **3ЭТНОГРАФИЯЛЫҚ ЛЕКСИКАНЫ ОҚЫТУ ӘДІСТЕМЕСІ**......... | 69 |
| 3.1 Этнографиялық лексиканы оқытудың танымдық технологиясы: білім алушының танымдық моделін құру .................................................... | 69 |
| 3.2 Лингвомәдени құзыреттілікті қалыптастыру кезеңдері........................ | 76 |
| 3.4Қазақ тіліндегі этнографиялық лексиканы меңгерудің тиімді жолдары............................................................................................................ | 82 |
| 3-бөлім бойынша қорытынды........................................................................ | 110 |
| **ҚОРЫТЫНДЫ**............................................................................................... | 112 |
| **ПАЙДАЛАНҒАН ӘДЕБИЕТТЕР ТІЗІМІ**................................................. | 115 |
| **ҚОСЫМША А** ‒ Этнографиялық бірліктерді оқыту арқылы білім алушының танымдық моделін құру қажеттілігі........................................... | 121 |
| **ҚОСЫМША Ә ‒** Зерттеу сауалнамасын алуға рұқсат беру актісі............ | 122 |
| **ҚОСЫМША Б** ‒ «Этнографиялық лексика: материалдық және рухани құндылықтаржүйесі» атты таңдау пәнін оқу процесіне енгізу туралы акт...................................................................................................................... | 124 |
| **ҚОСЫМША В** ‒ Этнографиялық лексика: материалдық және рухани құндылықтаржүйесі........................................................................................ | 128 |
| **ҚОСЫМША Г** ‒Электронды оқу құралы................................................... | 132 |

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| ҚТТС | – Қазақ тілінің түсіндірме сөздігі |
| TS | – Türkçe sözlük |
| ДТС | – Древнетюркский словарь |
| Клоус | – Дж. Клоусон |
| Юд. КРС | – Юдахин К.К. Киргизско-русский словарь |
| ЭСТЯ | – Этимологический словарь тюркских языков |
| КТЭС. | – Кыргыз тилинин этимологиялык сөздүгү |
| ТС | – Тюркологический сборник |
| ҚТАПC | –Қазақ тіліндегі араб-парсы сөздегі |
| АҚТС | – Арабша-қазақша түсіндірме сөздік |
| ММ | – Мақал-мәтелдер |
| ҚТФС – | – Қазақ тілінің фразеологиялық сөздігі |
| ЭС | – Этнолингвистикалық сөздік |
| МК | – М.Қашғари |
| VR | – Virtual Reality |
| AR | – Augmented Reality |
| қаз. | – қазақ тілі |
| қырғ. | – қырғыз тілі |
| түр. | – түрік тілі |
| өзб. | – өзбек тілі |
| қарақал. | – қарақалпақ тілі |
| О.Б – | – Оралхан Бөкей |
| Д.И | – Дулат Исабеков |

**АНЫҚТАМАЛАР**

Диссертациялық жұмыста төмендегідей анықтамаларға сәйкес терминдер қолданылды:

**Аксиология** – құндылықтар табиғаты, олардың ақиқат өмірде алатын орны мен құрылымы жайындағы философиялық ілім.

**Әдіс** – бұл мақсатқа жету үшін қолданылатын нақты тәсілдер мен әрекеттердің жиынтығы.

**Әдістеме** – ғылыми негізделген және жүйелі түрде ұйымдастырылған әдістер мен тәсілдердің жиынтығы.

**Денотат** – сөзбен таңбаланған зат, яғни сөз мағынасының қалыптасуы барысында шындық өмірдегі құбылыспен байланысып жатқан мағыналық элемент.

**Инновация** – бұл жаңа немесе жаңартылған қызметтер, әдістер, үдерістерді енгізу арқылы қоғамда немесе белгілі бір салада тиімділік пен құндылықты арттыруды мақсат тұтатын жүйелі әрекет.

**Қазақ этнографиясы**– қазақ халқының рухани білімінің жиынтығы, ұлт болмысын танудың құралы.

**Құзыреттілік** – білім беру процесінің мазмұнын игерудің біріктірілген нәтижесі. Теориялық жән практикалық міндеттерді шешу мақсатында әртүрлі өмірлік жағдайларда әрекет ету тәсілдерін қолдана білу.

**Референт** – сөйлеу процесімен байланысты сөздің «ішкі мағынасы». Ұғымдық мағына ретінде санада бейнеленген элемент.

**Сигнитификаттық мағына** – түйсік арқылы қабылданып, жалпыланған бейне.

**Танымдық құзыреттілік** – білім алушының жаңа білім мен дағдылар арқылы өзін-өзі дамытуы барысында қалыптасатын іс-әрекетке негізделген нәтижесі.

**Тілдік құзыреттілік** – лингвистикалық құзыреттілік деп те аталады. Белгілі бір тілдің ішкі және сыртқы заңдылықтарын, фонетика, лексика, морфология, синтаксис, стилистика жайлы мәліметтер мен оны практикада қолданыла алу қабілеті.

**Фрейм** – санадағы іс-әрекет тәжірибесі арқылы жинақталған ақпарат.

**Этнография** – ертеде өмір сүрген этностық топтардың шығу тегін, ру-тайпалардың өзіндік ерекшеліктері мен ұқсастықтарын, құрамын, географиялық аймағын, кәсібін, тарихы мен мәдениетін, тұрмыс-тіршілігін зерттейтін ғылымның бір саласы.

**Этнос**– бір географиялық мекенде өсіп-өнген, өткен тарихы, тілі мен мәдениеті қалыптасқан, психологиялық ерекшелігі бар біртұтас адамдар қауымы (тайпа, халық, топ).

**КІРІСПЕ**

**Зерттеудің өзектілігі.**Қазіргі жаһандану заманында ұмыт бола бастаған мыңдаған жылдық тарихы бар бабалар мұрасын қайтадан жаңғырту барысында, ұлтымыздың тіліне, мәдениеті мен тарихына баса назар аударылып келеді. Кез келген халықтың этникалық қасиеттерін қолданыстағы тіл мен дәстүрлі тұрмыстық мәдениет көрсете алады. Этнос, мәдениет, әлем халықтары, олардың тілі мен ғасырлар бойы қалыптасқан тұрмысы, әдеп-ғұрып мәселелерін этнолингвистика, сонымен қатар этнография басты назарға алады.

Қазақ тілінің этнографиялық лексикасын жүйелі түрде зерттеу және жинақтау түркітану ғылымы үшін өте маңызды. Қазіргітіл білімінің зерттеу нысаны – адам, этнос, халыққа негізделсе, түркітану ғылымының негізгі зерттеу нысаны – түркі тілдес халықтардың тілін, тарихы мен мәдениетін, әдебиетін, этнографиясын, материалдық және рухани дүниесін зерттеу мен жинақтауға бағытталған. Зерттеу жұмысымызда этнографиялық лексика көне және қазіргі мәдениет аясында қарастырылады. Этнографиялық бірліктерге семантикалық талдау жүргізу арқылы сөздік қорымызда ұмыт болған немесе мағынасы көмескі кей сөздер мен тұрақты тіркестердің бастапқы мағынасын қайта жаңғыртуға мүмкіндік туады. Ең бастысы туыстас тілдердегі этнографиялық лексиканы салыстыру арқылы халықтардың ғасырлар бойы қалыптасқан материалдық және рухани мәдениетіне қатысты атаулардың сандық-сапалық көрсеткіштері беріледі.

Этнографиялық лексика әлі күнге дейін жүйелі зерттелмеген. Бұл оның жеке тілдердегі нашар дамуымен және лексикалық материалдардың толық жинақталмағандығымен байланысты. Этнографизмдерге тікелей немесе жанама қатысы бар зерттеулер жазылғанымен салыстырмалы этнографиялық еңбектер мен сөздіктер өте аз. Сондықтан «Қазақтіліндегі этнографиялық лексика және оларды оқыту әдістемесі» (қырғыз және түрік тілдерімен салыстыру негізінде) атты ғылыми зерттеуіміздің алдына қойып отырған мақсат-міндеттерге байланысты тіліміздегі этнографиялық бірліктердің ұлттық болмысын анықтау, этнографиялық атаулардың этногенездік тарихи көздерін зерттеу,шығу төркінін, уәждік негізін анықтау және оны оқыту әдістемесін ұсыну әрқашанда өзекті болмақ.

**Зерттеу нысаны.** Қазақ тіліндегі этнографиялық лексика.

**Зерттеу пәні.**Қазақ тіліндегі этнографиялық лексиканы оқыту әдістемесі.

**Зерттеудің мақсаты.** Диссертациялық жұмыстың негізгі мақсаты – қазақ тіліндегі этнографиялық лексиканың семантикалық ерекшеліктерін қырғыз және түрік тілдерімен салыстыра отырып жүйелі зерттеу, мәдени және когнитивтік маңызын анықтау, оларды оқытудың ғылыми-әдістемелік негіздерін айқындау, әдістемесін ұсыну.

**Зерттеудің міндеттері:**

– тіл, этнос, мәдениет жайлы ғылыми пікірлерді жинақтау, салыстыру, тұжырым жасау;

– этнографизм жайлы ғылыми ақпарат ұсыну, көне этнографиялық бірліктерді жаңғырту;

–қазақ тіліндегі этнографиялық лексиканың лингвистикалық табиғатын анықтау;

–лексика-семантикалық жағынан топтастырылған этнографиялық бірліктердің классификациясын ұсыну;

– әрбір лексика-семантикалық топқа тән негізгі белгілерді айқындау. Оларға семантикалық, танымдық талдау жүргізу;

– этнографиялық лексика негізінде жасалған фразеологизмдердің, паремиологиялық бірліктердің семантикалық мазмұнын ашу;

– қазақ, қырғыз, түрік тілдерінде кездесетін ортақ паремиологиялық бірліктер мен фразеологизмдерді жинақтау;

– отандық және шетелдік ғалымдардың теориялық-әдістемелік зерттеулерін негізге ала отырып, этнографиялық лексиканы оқытудың тиімді әдіс-тәсілдерін сараптау;

– этнографиялық лексиканы оқытудың танымдық технологиясын зерттеу арқылы білім алушылардың танымдық моделін құру;

–этнографиялық лексиканы оқытудың инновациялық негіздерін анықтау.

**Зерттеудің ғылыми болжамы:** егер білім алушыларға қазақ тіліндегі этнографиялық бірліктерді оқыту әдістемесінің үлгісі жасалып, оқытудың жаңа жолдары ұсынылса,білім беру үрдісіне ендірілсе, **онда**білім алушылардың лингвомәдени құзыреттілігі қалыптасады, **өйткені**этнографиялық лексика тілді танымдық тұрғыдан тануға мүмкіндік береді.

**Зерттеудің жетекші идеясы.** Қазіргі тіл біліміндегі антропоөзектік бағыттағы зерттеулердің нәтижесінде оқу үдерісінде этнографиялық бірліктерді оқытуды жүзеге асыру жеткіліксіз. Оларды меңгерту тіл білімінің лингвомәдениеттану, этнолингвистика, когнитивтік лингвистика салаларындағы ғылыми-теориялық жетістіктермен тығыз байланыста қарастырылуы тиіс. Осыған орай, этнографиялық лексиканы оқытудың жаңа, тиімді әдістерін әзірлеу, оның мазмұнын жаңғырту және ұлттық мәдениетпен ұштастыра меңгертудің кешенді жүйесін ұсыну қажет.

**Зерттеудің әдіснамалық және теориялық негіздері.** Зерттеу жұмысымызды жазу барысында тіл теориясы саласындағы отандық және шетелдік ғалымдардың еңбектері қолданылды. Атап айтсақ, тілдің ұлттық сипаты, оның ойлау, таным, этнос, мәдениет ұғымдарымен байланысы жайында В. Гумбольд, Бодуэн де Куртене, Э.Бенвенист, Ф.Соссюр, В.Штейнталь, Ф. Боас, Э.Сепир, Б.Уорф, Л.Вайсбергер, Ф.И.Буслаев, А.Н.Афанасьев, А.А. Потебня, Р.Якобсон, С.П. Толстов, Н.Топоров,В.Н.Телия, В.В. Воробьев, С.М. Абрамзон, Б.Х.Кармышева, Т.А. Жданко, Г.П. Снесарев, К.Л. Задыхина, М.В. Сазонова, А.С. Морозова, Т.В. Аткинсон, В.В.Верещагин, В.Г. Костоморов, Ю.С.Степанов, А.Д.Арутюнова, Е.А. Лансере, Н.Г.Хлудов, А.И. Бортников, В.Маслова және қазіргі таңда В.А. Прищепова, А.В. Коновалов, О.Б.Наумова, В.Н.Басилов, В.П.Курылев сынды шетелдік ғалымдар мен отандық зерттеушілер А.Байтұрсынов, С. Аманжолов, Қ. Жұбанов, К.Ахановт.б. ғалымдардың пікірлері сараланды.Тіл мен этнос арақатынасын, этнографиялық атаулардың этимологиясын «Адам-Қоғам-Табиғат» қатынасын этнолингвистикалық тұрғыда зерттеген С.Аманжолов, Р. Сыздық, Ә. Қайдар, Р.Шойбеков, Н.Уәлиев, Г.Смағұлова, С.Сәтенова, Қ. Жаманбаева, М.Капыленко, З.Ахметжанова, С.Исабеков т.б. ғалымдар зерттеулері қарастырылды.

Бүгінге дейін әлемдік түркологияда этнографиялық лексикаға қатысты көптеген зерттеу жұмыстары жүргізілді. Атап айтқанда, Н.Ильминский, М. Терентьев, П.Мелиоранский, В.Катаринский, В.В. Радлов, Э.В. Севортян, Н.А. Баскаков, Л.Н. Гумилев, А.М.Щербак, Ю.В. Бромлей, Р.Г. Ахметьянов, К.М. Мусаев, И.Г.Добродомов, Фрунзе, К.Юдахин, Таалайбек Абдиев, Ö. Aksoy, Metin Yurtbaşıжәне отандық ғалымдар Ш.Ш. Уәлиханов, Ы. Алтынсарын, Ә.Диваев, Ә.Марғұлан, Е.Жанпеисов, А. Сейдімбек, Ж. Манкеева, Ж.О. Артықбаев, Ә.Т. Төлеубаев және т.б. ғалымдар. Алайда аталған еңбектерде негізінен этнографиялық лексикаға қатысты жалпылама теориялық ақпарат берілген. Қазақ тіл білімінде этнографизмдердің лексика-семантикалық тақырыптарына, әдіснамасына, белгілері мен пәнаралық байланысына қатысты еңбектер жоқтың қасы.

**Зерттеу жұмысының әдіснамалық зерттеу дереккөздері:**

Этнографизмдердің шығу төркінін зерттеу мақсатында В.В.Радлов «Опыт словаря тюркских наречий» (1893), «Дневнетюркский словарь» (М.,1969), Дж. Клоусон «An etymological dictionary of pre-thirteenth-century Turkish» (1972), Э.В. Севортян «Этимологический словарь тюркских языков» (1997), А.Т. Қайдар «Структура односложных и основ в казахском языке» (2005), Е.Жанпейісовтің «Этнокультурная лексика казахского языка», «Қазақ тілінің диалектологиялық сөздігі» (1996), «Қазақ әдеби тілінің сөздігі» (15 томдық), «Қазақ тілінің аймақтық сөздігі» (2005), Ә. Қайдар «Қазақтар ана тілі әлемінде» атты этнолингвистикалық сөздігі мен «Халық даналығы» еңбегі, І.Кеңесбаев «Қазақ тілінің фразеологиялық сөздігі», «Қазақтың этнографиялық категориялар, ұғымдар мен атауларының дәстүрлі жүйесі» энциклопедиясы, «Қазақ тіліндегі араб, парсы сөздерінің түсіндірме сөздігі»,К.Юдахин «Қырғызша-орысша сөздігі», К.Сейдакметов «Кыргыз тилинин этимологиялык сөздүгү», Фрунзе «Кыргызтилининфразеологиялыксөздүгү», К.Хусаин «Накыл сөздөр»,Ж.Осмонова «Кыргыз тилиндеги идиомалар» (1972), Таалайбек Абдиев «К.К. Юдахиндин «Кыргызча-орусча сөздүгүндөгү», «Кыргыз макал-лакаптары» (1982), Б.О. Орузбаева «Кыргыз тил илиминин маанилүү маселелери» (1995), А Сапарбаев «Кыргыз тилинин лексикологиясы жана фразеологиясы» (1997), Ж. Мукамбаев «Кыргыз диалектологиясы жана фразеология» (1998), С.Кубатбек «Кыргыз тилиндеги өң-түс сөздөрүнүн лексика-семантикалык жана стилистикалык мүнөздөмөлөрү» (2003), Aksoy Ö.A. «Atasözleri ve Deyimler Sözlüğü», Metin Yurtbaşı «Sınıflandılmış. Deyimler sözlügü», Тюркологический сборник (1978) т.б. Көрсетілген еңбектерде этнографизмдерге, паремиологиялық бірліктерге, фразеологизмдерге қатысты жалпы саны 400-ге жуық дерек қарастырылды.

**Зерттеу әдістері.** Зерттеу барысында келесі әдістер қолданылады: үш тілдегі этнографиялық лексиканың ұқсастықтары мен айырмашылықтарын анықтау үшін салыстырмалы әдісі, этнографиялық бірліктердің лексика-семантикалық ерекшеліктерін көрсету үшін сипаттама әдісі, санау үшін статистикалық талдау әдісі, этнографиялық бірліктердің шығу тегін, уәждемелік негізін, танымдық сипатын анықтау үшін лингвомәдени талдау әдісі қолданылады. Сондай-ақ жинақтау, жүйелеу, түсіндіру, талдау тәсілдері тиімді жұмсалды.

**Зерттеудің негізгі кезеңдері.** Зерттеу жұмысы үш кезеңді қамтиды.

**Бірінші кезеңде (2020-2021)** қазақтіліндегі этнографиялық лексика және оларды оқыту әдістемесі бойынша шетелдік және отандық әдебиеттерге шолу жасалынды. Тақырып бойынша мәліметтер сұрыпталып, жинақталды. Зерттеу мақсат-міндеттері, нысаны, пәні анықталды, зерттеу гипотезасы (болжамы) айқындалды.

**Екінші кезеңде (2021-2022)** зерттеу мәселесі бойынша жинақталған мәліметтерді жүйелеп, құрылымдық-семантикалық талдау, жалпылау және оның нәтижелерін сипаттау жұмыстары жүргізілді. Зерттеу жұмысы бойынша теориялық мәлеметтерді жүйелеу жалғасын тапты, этнографиялық лексиканы оқыту мәселесіне қатысты білім алушылар мен мұғалімдерден тест, сауалнама алынып, тақырыпқа қатысты ғылыми мақалалар дайындалып, басылымдарда жарық көрді.

**Үшінші кезеңде (2022-2023)** этнографиялық бірліктерді оқытудың тиімді инновациялық әдіс-тәсілдері ұсынылды. Этнографиялық лексиканы оқытуда 9 сынып оқушыларының лингвомәдени құзыреттілігін қалыптастыру үшін тапсырмалар құрастырылып, олардың орындалу тәртібі айқындалды. Практикалық тұрғыда кешенді жұмыс жүйесі құрылды.

**Зерттеудің ғылыми жаңалығы:**

‒этнографиялық лексиканың қазақ тіл біліміндегі орны нақтыланып, оның материалдық және рухани мәдениетке қатысты түрлері жүйеленді. Қазақ этнографиялық лексикасының семантикалық өрісі мен ұлттық дүниетаныммен байланысы көрсетілді;

‒**қазақ, қырғыз, түрік тілдеріндегі этнографиялық лексиканы салыстыра зерттеудің тиімділігі дәлелденді. Олардың** семантикалық сәйкестігі мен мағыналық айырмашылықтары айқындалды;

‒ этнографиялық лексиканы оқытудың когнитивтік, этнолингвистикалық, коммуникативтік тәсілдерін біріктіретін кешенді әдістеме ұсынылды;

**‒ этнографиялық лексиканы деңгейлік оқыту жүйесі жасалды.Э**тнографиялық лексиканы меңгертудің деңгейлік сатылары айқындалып, әр деңгейге сәйкес келетін сөздік минимум мен әдістемелік тәсілдер анықталды. Бастауыш деңгейде этнографиялық атаулардың негізгі мағынасын меңгертуге арналған визуалды әдістер; орта деңгейде этнографиялық лексиканың фразеологиялық тіркестердегі қолданысын меңгертудің әдістері; жоғары деңгейдеэтнографиялық бірліктерді мәдени-тарихи контексте терең талдау арқылы оқытудың маңызы көрсетілді;

**‒ этнографиялық лексиканы оқытуға арналған инновациялық технологиялар ұсынылды.**Цифрлық технологияларды (электронды сөздіктер, мультимедиялық тапсырмалар, онлайн платформалар) оқыту үдерісіне енгізудің тиімділігі дәлелденді.

**Зерттеу жұмысының теориялық-практикалық маңыздылығы.**

Бұл зерттеу жұмысы студенттерге, магистранттар мен докторанттарға және түркі тілдес халықтардың тілдік және этномәдени санасының өзара әрекеттесу мәселелеріне қызығушылық танытатын кез келген адамға қажетті ғылыми еңбек болмақ. Зерттеу нәтижелерін оқу орындарында қазақ, қырғыз, түрік тілдерін оқыту тәжірибесінде, тарихи лексикология, диалектология, этнография, мәдениеттану, лингвомәдениеттану, когнитивтік лингвистика, этнолингвистика пәндерінен дәріс оқығанда пайдалануға болады. Зерттеу жұмысының нақты нәтижелері мен тұжырымдары қос тілді немесе көп тілді этнографиялық сөздіктерді жазуға септігін тигізері анық. Сонымен қатар жоғарғы сынып оқушыларға «Этнографиялық лексика: материалдық және рухани құндылықтар жүйесі» таңдау курсын оқытуда қажет болады.

**Қорғауға ұсынылатын негізгі тұжырымдар:**

Қазақ тіліндегі этнографиялық лексика – халықтың мәдени болмысы мен ұлттық құндылықтарын бейнелейтін тілдік бірліктер жүйесі. Ол материалдық және рухани мәдениет атауларын қамтып, ұлттық дүниетанымды сипаттайды.

Қазақ тіліндегі этнографиялық лексиканы туыстас тілдермен этнолингвистикалық және лингвомәдени аспектіде салыстыра зерттеу арқылы тіліміздегі ұлттық ерекшеліктерды анық байқауға болады.

Этнографиялық лексика –тілдің ұлттық сипатын айқындайтын негізгі көрсеткіштердің бірі, оның негізіндегі фразеологизмдер, мақал-мәтелдер семантикалық тұрғыдан талдануы қажет.

Қазақ тіліндегі этнографиялық лексиканы антропоөзектік, когнитивтік және лингвомәдениеттанымдық зерттеу арқылы олардың құрылымдық, семантикалық жәнетеориялық-әдіснамалық негiзi анықталады.

ХХІ ғасырдың цифрландыру дәуірінде білім алушылардың этнографиялық лексиканы меңгеруіне жағдай жасау үшін оны оқытудың инновациялық әдістерін енгізу маңызды. Лингвистикалық талдау, мультимедиялық технологиялар, интерактив құралдартанымдық ойлауды дамытады және тілдік, лингвомәдени құзыреттілікті қалыптастырады.

Этнографиялық лексиканы оқытуда ұлттық код, фрейм, уәж, дүниенің тілдік бейнесі сияқты когнитивтік ұғымдарды түсіндіру арқылы оқушылардың ғылыми-зерттеу қабілеттерін дамытуға мүмкіндік туады.

Этнографиялық лексиканы жоспарлаудың әдістемелік негіздері білім алушылардың деңгейін арттырып, олардың өз бетімен ақпарат іздеу, өңдеу, жүйелеу жүйесін қалыптастыруға бағытталады.

Зерттеу жүйесіне сүйене отырып, жалпы білім беретін мектептерде этнографиялық лексиканы меңгертуге арналған таңдау курсын оқыту маңызды.

Бұл зерттеу лингвомәдени құзыреттілікті қалыптастыруға ықпал етіп, зерттеу нәтижелері қазақ тілін оқыту әдістемесін жетілдірумен қатар, түркі халықтарының ортақ мәдени мұрасын зерделеуге де үлес қосады.

**Зерттеу жұмысы нәтижелерінің талқылануы мен жариялануы.** Диссертация тақырыбы бойынша республикалық, халықаралық, ғылыми-практикалық конференцияларда және *БҒСҚК* ұсынған рецензияланатын отандық басылымда 9 ғылыми мақала, 1 авторлық бағдарлама, 1 электронды оқу құралы жарияланды.

*БҒСҚК ұсынған отандық басылымдардағы жарияланымдар:*

1.Қазақ және түрік тілдеріндегі мифтік фразеологизмдер//Ш.Уәлиханов атындағы Көкшетау мемлекеттік университетінің хабаршысы. Филология сериясы. – 2020. – №4(2). – Б.136-142.

2. Қазақ тіліндегі түйе түсінігіне қатысты этнографиялық ұғымдар//Еуразия гуманитарлық институтының хабаршысы.Филология сериясы. – 2023. – №2. – Б. 153-164.

3. Кейбір өсімдік атауларының этнографиялық сипаты//Абылай хан атындағы ҚазХҚ және ӘТУ хабаршысы. Филология ғылымдары сериясы. – 2023. –– №4(71). – Б.196-208.

4. «Кедей» ұғымына қатысты тілдік бірліктердің этномәдени ерекшелігі (қазақ, қырғыз және түрік тілдерінің материалдары негізінде)//Л.Н.Гумилев атындағы Еуразия ұлттық университетінің хабаршысы. Түркітану сериясы. – 2024. – №1(146). –Б. 193-204.

5. Innovative methods teaching ethnographisms//Л.Н. Гумилев атындағы Еуразия ұлттық университетінің хабаршысы. Филология сериясы. – 2024. – №2(147). – Б. 273-281.

*Конференция жинақтарында жарияланған мақалалар:*

1.Образ девушки во фразеологизмах казахского и турецкого языков//Актуальные проблемы исследования и преподавания тюркских языков и литературы» международная научная конференция (Әзірбайжан, 2021. – Б. 619-623).

2.Қазақ және түрік тілдерінде кездесетін «ер адамға» қатысты фразеологизмдер//«ǴYLYM JÁNE BІLІM – 2021» студенттер мен жас ғалымдардың XVI халықаралық ғылыми конференциясы (Нұр-Сұлтан, 2021. – Б. 2740-2744).

3.Қазақ және түрік тілдеріндегі табиғат құбылыстарын бейнелейтін фразеологизмдер //УНИВЕРСИТЕТ ҒЫЛЫМИ–АЙМАҚТЫҚЭКОНОМИКАЛЫҚ ӨСУ ОРТАСЫ тақырыбында «Уәлиев оқулары – 2024» атты халықаралық ғылыми-тәжірибелік конференция (Өскемен қ., 2024. – Б. 687 – 696).

4.Қазақ және қырғыз тіліндегі тағамға қатысты этнофразеологизмдер//«Нургалиевские чтения-ХIV: Научное сообщество ученых ХХI столетия. Филологические науки»: сборник Международной научнопрактической конференции(Астана, 2025. – Б.36-41).

*Зерттеу жұмысы бойынша 1 авторлық бағдарлама, 1 электронды сөздік әзірленді:*

1. Этнографиялық лексика: материалдық және рухани құндылықтар жүйесі (вариативті компонент бойынша білім беру бағдарламасы): авторлық бағдарлама. – Астана: «Көкшетау» баспасы, 2025. – 69 бет.
2. «Telegram-бот «Қазақ тіліндегі этнографиялық лексика». 9 сынып оқушыларына арналған сөздік.

**Диссертация құрылымы.** Диссертациялық жұмыс кіріспеден, үш бөлімінің, қорытындыдан және пайдаланылған әдебиеттер тізімінен тұрады. Негізгі бөлім «Қазақ халқының дүниетанымындағы кеңістік пен әлеуметтік құрылым», «Шаруашылық пен күнкөріс мәдениетіне байланысты таным» деп аталатын 2-тараушаға бөлінген.

**1****ЭТНОГРАФИЯЛЫҚ ЛЕКСИКА – ҰЛТТЫҚ ЕРЕКШЕЛІКТІ ТАНЫТАТЫН ТІЛДІК БІРЛІКТЕР**

**1.1«Тіл – этнос – мәдениет» қатынасы лингвистикалық аспектіде**

Тіл үнемі қозғалыста болатын тарихи кезеңдерде өзгеріп, халықпен, ұлтпен жасайтын қатынас құралы. Тілдің функционалдық қызметі, ішкі мазмұны оның өміршеңдігін көрсете алады. Күні бүгінге дейін тіл білімінің тарихында көптеген ғалымдардың тілге қатысты ой-тұжырымдары қалыптасқан. Соның ішіндегі басты мәселелер (тіл-ойлау, тіл-ұлт, халық, тіл-мәдениет, тіл-таным, болмыс). Белгілі бір халықтың тілін зерттеу барысында өзіне тән болмысын, ерекшелігін байқауға болады. Этнографиялық бірліктер, фразеологизмдер, теңеулер, топонимдер мен антропонимдердің өзінде ұлттық таңба мен дыбыс үйлесімділігі анық байқалады.

Көп жылдар бойы тіл білімінде тілдің коммуникативті қызметі басты назарда болып келді. Уақыт өте келе оның прагматикалық, когнитивтік, кумулятивтік қызметтері де зерттеліне бастады. Тіл сол тілде сөйлеуші жеке тұлғаның болмысынан, танымы мен мәдениетінен, өмір тәжірибесінен хабар берсе, ұжымда, тайпада, топта біріктіруші, ұйымдастырушы, атадан балаға қалған мәдени мұраны сақтап жеткізуші қызметін атқарады. «Тіл, ұлт, рух» ұғымдарының байланысы жайлы В. Гумбольд, А.А. Потебня М. Лацарус, В. Вундт, Ф. Де Соссюр т.б. ғалымдар түрлі пікірлер қалдырған. Салыстырмалы тарихи тіл білімін дамытушы В. Гумбольдт тілдің жүйелігіне, таңбалық сипатына, динамикалық ерекшелігіне, тіл мен сөйлеу қатынастарын құрайтын тіл философиясына тоқталды. Ғалым: «Тіл адамның ойын, сезімін сыртқа шығарады. Белгілі бір дәрежеде тіл адамдардың айналасын, өзінің тұрғылықты жеріндегі шеңберде болып жатқан құбылыстарды зерттейді. Сонымен қатар этноста өмір сүріп жатқан тұлға өзге этностың тілін меңгерсе, сол қауымға толықтай сіңісіп кетеді. Бұдан шығатыны, тілдік бірліктерге сіңген мазмұн сыртқы дүниенің заттарын, құбылыстарын, қатынастарын ғана емес, тыңдаушы мен сөйлеушінің «речевых представления – сөйлеу көріністері»көрсетеді», – деп пікір білдіреді [1]. Ғалымның пайымдауынша, тіл қозғалыстың өзі, микробөлшектерден тұратын бүтін құбылыс. Тіл мен адамның қатынасын зерттеу арқылы оның қоғамдық, грамматикалық, мәдени, психологиялық, философиялық т.б. қырларын анықтауға мүмкіндік туады. Тілдің бойынан халықтың рухын, керісінше халық рухы арқылы тілді көруге болады дейді [2]. Тіл мен халық болмысын байланыстыра білген ғалым тілге қатысты мына тұжырымдарды ұсынды:

‒тіл – барлық экстралингвистикалық факторларғақарамастан өзінің даралық сипатын сақтайды;

‒ тіл– сыртқы құбылыстар әлемі мен адамның ішкі әлемінің арасындағы дүние;

‒ тіл – біздің санамызда, жадымызда, сондықтан бізден тыс өмір сүре алмайды.

Бұл ойды ғалым А.А. Потебня толықтай қолдайды. 1862 жылғы «Ой мен тіл» атты еңбектің авторы А.А.Потебня тілді халықтың рухани өмірінің, оның мәдениетінің маңызды құрамдас бөлігі ретінде қарастырады. Оның ғұрыптық поэзия, мифтер мен славян халықтарының әндері, әдеп-ғұрыптары, сенімдері туралы зерттеулері қазіргі заманғы зерттеушілер үшін де маңызды. Тіл мен ойлау, тіл мен ұлт арасындағы байланысты зерттеуде ғалым тілді грамматикалық, семасиологиялық тұрғыдан зерттеді. Тілдің эволюциясы ойлаудың дамуымен байланысты болады, сондықтан теориялық тұрғыдан алдымен тілдің пайда болуы мен даму тарихын қарастырған жөн деп санайды. Сондықтан этнос мәдениетін «сарқылмас қоймаға» теңейді [3].

Жалпы тілдің қызметі, ерекшелігі, ішкі және сыртқы құрылымы т.б. қырлары жайлы өзге ғалымдар тұжырымдары өте көп. Мысалы, И.А. Бодуэн де Куртененің пайымдауынша, тіл жеке адамның санасындақалыптасып лингвистикалық қоғамды құрайды. Ол тіл білімі аясынан шығып этнос, мәдениет, дін, ұлттық көзқарас, әлеуметтік орта және тұлғаның осы ортадағы рөлі секілді ұғымдармен тығыз байланыста екендігін атап өтті. Бұл қазіргі антропоөзектік бағыт үшін «тіл мен адамның біртұтастығын» көрсетеді. Ал Э. Бенвенист тілді өте күрделі құрылым деп атап өтті. Ғалым тілдің басты қасиеті оның бірнеше құрылымды қамти алуында деп пікірайтады. Яғни тұтас лингвистиканың пайда болуына негіз болған тіл адам қоғамында пайда болады, жүйеде дамиды, өзгереді, әрекет үстінде болады әрі сол әрекеттің өнімі ретінде рух, материя ұғымдарымен тығыз байланыс орнатады дейді. Осыған сәйкес ғалым Ю.С. Степанов тілдің бірнеше қырларына тоқталды: жеке тұлғаның тілі ретінде; тілдер бөлінісінің мүшесі ретінде; жүйелігі; құрылымдылығы; адамның танымдық белсенділігі ретінде; компьютер тілі ретінде; тіл (рух үйі) ретінде [4].Біз негізге алып отырған тілдің рухани күйі халықтың бейнесі, қызметінің нәтижесі. Рух, халықтық рухты М.Лацарус, В.Вундт сынды ғалымдар психологиямен байланыстыра қарастырады. Этнопсихология саласы ешбір халықта қайталанбайтын ұлттардың психологиялық ерекшелігін зерттей отырып, мәдениетінің өзіне ғана тән сипатын ашып көрсете алады[5].

Қоғамның тұғыры тіл болғандықтан оны жан-жақты талдау, зерттеу қажет. Тыңдаушы да, сөйлеуші де тіл арқылы коммуникация орнатып, өз ойларын білдіреді. Адресант пен адресат хабар мазмұнын жеткізуде тілдің коммуникативтік қызметінен өзге танымдық қызметіне жүзінеді. Бұл жайында ғалым Ф. Де Соссюр былай деп жазады: «Таңбалар жүйесі ретінде тіл тұрмыстық өмірде қолданылатын тұлғалар арасындағы қарым-қатынас құралы, сондай-ақ санадағы ойды сыртқа шығаратын кешенді дыбыстық жүйе». Демек, тіл мен ойдың қызметі бір-бірімен байланысты және халықтың тілінде салт-дәстүр түрінде көрініс табады.

Түркі тіл білімінде ой мен тілдің байланысына негізделген тіл мазмұнына ерекше көңіл бөлінуде. Атақты түркітанушы Н.А. Баскаков: «Түркі тілдерінің құрылымы басқа типологиядағы тілдер секілді көп қырлы және ең алдымен адам ойлауымен байланысты. Егер сіз тілдің ойлаумен тікелей байланысын ескерсеңіз, онда тіл ойлау функцияларының көрінісі ретінде грамматика, сөздік қор мен дыбыстық құрамның бірлігін және өзінің ішкі заңдылықтары мен адам ой-санасының байланысын көрсетеді», – дейді. Белгілі бір этностың болмысын, тілін, табиғатын зерттеп, меңгеруде тіл, тіл иесі, ой-сана мен дүниетаным қатынасы басшылыққа алынады[6].

Қазақ тіл білімінің негізін салушы, ғалым А.Байтұрсынұлы тіл тазалығы, тіл анықтылығы, тіл дәлдігі мен қордағы сөздерді қисынды, дұрыс қолдана білудің шарттарын атап өтті. Ғалым: «Айтушы ойын өзі үшін айтпайды. Өзге үшін айтады. Сол себепті өз ойын өзгелерге жеткізу үшін сөйлеуші сөйлейтін тілін жақсы қолдана білуі тиіс. Бұл заңдылық тіл қисыны деп аталады»–десе [7], «Тіл-құрал» еңбегінің сөз басында тіл адамның адамдық белгісін көрсететін қару екендігін алға тартты. Халықтың тарихы, тұрмысы мыңдаған жылдарға созылады. Тұрмыста, сөйлеу-жазу тілінде дағдылы тұтынып келе жатқан сөздердің өзіндік жүйесі, жолы болады. Тіл адам санасындағы барлық ойды сыртқа шығару құралы, сол себепті ең алдымен *тіл-құрал* деген пікірді ұсынды [8]. Осылайша, ғалым тіл мен адамның арасындағы сабақтастықты анық көрсетеді.

Профессор Қ. Жұбанов тіл мен сананың арасындағы байланысты былайша тұжырымдайды: «Адам баласының тілдік қабілеті – оның санасының нәтижесі», яғни адам табиғатында сөзді меңгеру арқылы өзін тану қасиеті бар екенін айтады.Ғалым Қ. Жұбановтың пікірінше, халықтардың тұрмыс жағдайы әртүрлі болғандықтан, олардың заттарға қойған атаулары да әртүрлі болатынын, тілдің ұзақ уақыт бойы өзгеріссіз қалмайтынын, белгілі бір өзгерістердің тұрмысқа байланысты болатындығынатоқталды. Тіл арқылы халықтың мәдени, тағылымдық мұрасы сақталады әрі тіл мен мәдениетті зерттейтін жаңа салалардың пайда болатындығын сол кездің өзінде болжам жасап, бүгінгі этнолингвистика, лингвомәдениеттану, этнография ғылымдарының дамуына алғашқы негіз қалап, олардың ғылыми деңгейдегі бастамаларын көрсетеді [9].

Т.Қордабаев «Жалпы тіл білімі» атты еңбекте тіл теориясы, тілдің өзіндік, таңбалық, құрылымдық, жүйелік сипаттарына, оның қоғаммен, адам ойы мен сөйлеу әрекетімен байланысына, даму заңдылықтарына тоқталды. Тілдің өзіне ғана тән сипатына қатысты ғалым мынандай анықтама береді: «Тіл адамдар арасындағы қатынасты орнататын құрал ғана емес, ойдың тікелей шындығы. Бұл тілдің коммуникациялық және экспрессивтік қырлары», – дейді [10].Осы ғылыми пікірге қатысты ғалым М.Арын тілді тек ойды сыртқа шығарушы құрал деп қарамау керектігін айтты. Ғалымның айтуынша, тіл әуелі ойды құрап беру қызметін атқарады. Құрап бергенде халықтың ғасырлар бойы сақтаған ұлттық ерекшеліктерін ескереді. Сол себепті ұлттық рухтың басты қызметі – тілді рухтандыру екендігін айтты [11]. Ғалымның тіл жайында мынандай пікірлері бар:

‒ тілдің коммуникативті қызметі, адамдар арасындағы қарым-қатынас;

‒тіл арқылы әлеуметтену. Біздің кез келген сөзіміз әлеуметтік жағдайымыз жайлы хабар бере алады. Сонымен қатар өз пікірімізді білдіру, ым-ишара, ілеспе сөйлеу;

‒когнитивтік құрылымды ұйымдастыруы;

‒ «Адам-шындық-таңба жүйесі» байланысындағы тілдің маңызын көрсетсе, ал ғалым К.Аханов өз еңбегінде тілге қатысты төмендегідей тұжырымдар ұсынады:

1. Тіл – ойды білдіріп, пікір алмасудың, қатынас жасаудың құралы.

2. Тіл – белгілі бір құрылымы мен функциясы бар, бір бүтін жүйелі құбылыс.

3. Тіл – қоғамдық сипатқа ие, сол себепті тіл білімі де қоғамдық ғылымдардың қатарынан орын алады.

4. Тіл – адам санасының жемісі, шындық өмірдің бейнесі.

5. Тіл – адамдардың ғасырлар бойы сақтаған мол тәжірибесін сақтап, келер ұрпаққа жеткізеді [12].

Соңғы тұжырымға сәйкес, тіл мәдениет құралы, өз кезегінде ол тұлғаға қоршаған ортадағы құбылыстарды бейнелеп, адам жасаған мәдениетті көрсетеді. Сол себепті тіл адамнан тыс өмір сүре алмайды, ол адамды қалыптастырып, оның мінез-құлқын, өмір салтын, дүниетанымын, ұлттық болмысын анықтайды. Жалпы айтқанда, адам баласы сәби кезінен-ақ ана тілінің ұлттық бояуын, құдіретін бойына сіңіреді. Мысалы, бала дүниеге келген сәттен бастап ана тілінің дыбыстарын естиді. Тіл оны қоршаған әлеммен таныстырады, санасына құбылыстар мен заттар туралы (боялған) суреттерді жүктейді және тіл арқылы адам өзі мүше қоғам мен табиғат жайлы, мәдениет, жалпы құндылықтар туралы ақпарат ала алады. Ұлттық мәдениет пен тұлғаның қарым-қатынасы жайлы «Тіл мен мәдениет» атты кітапта: «Адам баласы неміс, орыс, жапон болып туылмайды, олар қоғамдастықтың бір мүшесі болу арқылы ұлтқа айналады. Баланың тәрбиесіне қоршаған ортадағы адамдар ұлттық мәдениет арқылы әсер етіп отырады», – делінген [13]. Демек, тіл ұлттық сипат қана беріп қоймай, тілдік тұлға қалыптастырады.

Сөйлеуші тілді және тілдік дәстүрді жеткізуде басты рөл атқарады. Кез келген тіл ұлттық сипатқа ие. Ұлттық сипатты анықтау барысында халықтың типтік белгілері ескеріледі. Ғалым С.М.Арутюнян өзінің «Ұлт және оның психологиялық қоймасы» атты еңбегінде эмоциялар мен сезімдердің, ойлар мен әрекеттердің, материалдық өмір жағдайларының әсерінен қалыптасқан әдеттер мен дәстүрлердің де ұлттық сипаты болатындығын атап өтті [14].Ұлттық тіл – халық мәдениетін қамтитын ресурстардың бірі. Халық болмысы мен тіл бір-біріне әсер етеді. Осы тарапта ғалым, лингвист Якобсонның тілді «генетикалық кодпен» теңестіретін пікірін мысал ретінде алуымызға болады. Ғалым тіл мен генетикалық код арасындағы ұқсастық филогенез процесінде адамның санасыз түрде тілді генетикалық код үлгісі ретінде қарастыруынан туындады деп болжайды. Тіл қазіргі күрделі, көпқырлы сипатқа бірден ие болған жоқ. Алғашқыда ол жеке дыбыстық сигналдардан тұрды. Ал сөздер қарапайым тұрмыстық құралдардың жасалуымен байланысты болды. Осы (құрал, сайман) тілдің жетілуі негізінде дүниежүзіндегі барлық халықтарға ортақ тілдер жүйесі қалыптасты. Тілдерді жетілдіре отырып адам өзі де дамыды. Гердер тұлғаның әрбір өнерінің тілден басталатындығын, тіл арқылы ғана адам ойлау және таңдау әрекеттеріне ие екендігін айтады. Ал П.Я. Гальперин қоғамдық сананың екі формасын (когнитивтік және лингвистикалық) ажырату қажеттілігін атап көрсетті. Бұл айтылған тұжырымдардағы басты мәселе – тіл ойлауға айтарлықтай әсер етеді. Э.Сапир-Б Уорфтың «Тілдің салыстырмалы гипотезасында»: «Тілге жүгінбей шындықты толық ұға аламыз деп сену қателік. Адамның әлем туралы түсінігі оның сөйлейтін тілінің жүйесімен анықталады. Тілдің грамматикалық және семантикалық категориялары сөйлейтін адамның ойларын жеткізетін құралдар ғана емес, сонымен қатар әлем жайлы түсінігін қалыптастырып, ойлау әрекетін басқарады. Біз табиғатты өз ана тіліміздің нұсқауымен бөлшектейміз», – дейді. Демек, этникалық топ мүшелерінің арасындағы дүниенің суреті алдымен олардың тілдік жүйесінде қолданыс табады. Осыған сейкес тіл ақпаратты жинақтау, жүйелеу, санаттау және беру құралы болмақ. Этникалық мәдениетте бұл тілдің негізгі қызметі болып саналады[15].

ҒалымД.Б.Парыгин кез кезген әлеуметтік топтар мен таптарда, ұлттар мен ұлыстарда түрлі психологиялық сипаттамалардың болатындығын алға тартса, орыс ғалымы Тер-Минасова «Язык и межкультурная коммуникация» атты кітабында ұлттық сипаттың бар екендігін растайтын дереккөздер ретінде мыналарды құрастырады: толығымен белгілі бір халық туралы стереотиптік идеяларға негізделген халықаралық әзілдер, классикалық әдебиет туындылары, халық ауыз әдебиеті, фольклор, ұлттық тіл [16].

Тіл мәдениеттің көптеген құрамдас бөліктерін – халықтың дүниетанымын, менталитетін, әлеуметтік құрылымын, ғасырлар бойы қалыптасқан құндылықтарын бойына сақтайды, сол себепті оның басты белгілерінің бірі – ұлттық сипатты танытуында. Тілдің ұлттық сипатын халықтың дыбыстық жүйесі, фонетика, фонология, грамматикалық құрылымдар, лексика және сөздік қор, сөйлеу мәдениеті, тарихи, мәдени контекст, ұлттық идентификация мен символика т.б. көрсете алады.

Тілдің ұлттық сипатын анықтайтын ең кіші бөлшек – ана тіліндегі ұлттық дыбыстар. Ғылымда тілдің дыбыстық құрылымы оның туып-өскен жеріне, географиялық ортаның сипатына байланысты деген тұжырымдар бар. Ғалым Г. Гачевтің «Әлемнің ұлттық бейнелері» атты еңбегінде: «Халықтың ұлттық сипаты оның дыбысында. Тіл дыбыстары табиғи акустика кеңістігімен тікелей байланыста болады, ол тауда, орманда, далада өзгеше. Әртүрлі нәсіл мен ұлт өкілдерінің сыртқы болмысы географиялық аймақтың ерекшелігіне байланысты болып келетіні секілді, тілдің негізін құрайтын дыбыстар да этностың ұлттық қоймасымен үндеседі», – дейді [17]. Тілдің ұлттық сипаты ұлттық үннен, дыбыстар жүйесінен бастау алады.

Этникалық шеңберде тіл иесінің, ұжымның тарихи жады, танымдық әрекетінің нәтижесі мен оның мәдениеті, болмысы, наным-сенімі, психологиясы. Тіл мәдениеттің формасы ретінде этникалық іс-тәжірибені жинақтап, топтайтын құрал. Бұл құрал көмегімен ұрпақ сан ғасырлық ұжымдық тәжірибені ұғынады, өмірлік әрекетінде қолданады. Ұжымдық тәрбие мен білім сөз, сөз тіркесі, тұрақты тіркестердің, паремиялардыңсемантикалық астарында, ішкі құрылымында сақталып отырады [18].

Тілдің лексикалық қабаты өзге салаларға қарағанда мәдени кодты жақсы сақтайды. Сөздер мен сөз тіркестері ана тілінде сөйлеушінің әлем бейнесін, яғни қоршаған ортаны қабылдау ерекшелігін көрседі. Халықтың көп ғасырлық мәдени тәжірибесінің нәтижесінде паремиялар мен фразеологиялық бірліктер түзілген. Олар халық тілінің ұлттық сипатын көрсетіп, өмірді тікелей бағалауға мүмкіндік береді. Мысал ретінде қазақ және қырғыз, қазақ және түрік тілдеріндегі «жақсы-жаман» бинарлы ұғымдарға қатысты тұрақты тіркестерді қарастырсақ. Мысалы, екі тілдегі ұқсастық: *қаз. жақсы атты болды –қырғ. жакшы аттуу болуу* (ел аузына ілінді, мақтаулы болды), *қаз. жақсы аты келеді/ қырғ. жакшы болуу* (адамның абырой-атағы), керісінше қаз. *жаман айтпай, жақсы жоқ/ қырғ. жаман айтпай, жакшы жок* (сақтықта қорлық жоқ). Қазақ және қырғыз тілдеріндегі кей фразеологизмдер семантикалық жағынан ортақ мағыналық фонға ие. Тұрақты тіркестер құрамындағы сыңарлардың дыбыс және мағынасы жағынан үйлесім табуы осы халықтардың тіліне әсер ететін өмір салтының, мәдениетінің ұқсастығынан туындайды. Ал екі тілдегі айырмашылық: *қаз. жаман түйенің жабуындай (ескірген, көне), жаман дат түйді (айыптады, қаралады), жаман сөзге барды (ренжісті), қырғ.жаман апаз баштаба (жамандық шақырмаңыз) жамандық жерге жатпайт (жамандықтың түбі ашылады), жаман катын, жаш бала (ер адамы жоқ үй), жаман көргөндүн бөркү казанбактай (сүймейтін адам қанша жақсы болса да, көзге жаман болып көрнуі).*Көрсетілген фразеологизмдер арасындағы айырмашылық әр ұлттың өзіндік болмысы болатындығын тағыда бір айғақтайды. Жалпы адамның қоршаған орта туралы ойлары осы әлеммен өзара әрекеттесу процесінде қалыптасса, тіл ойлау сипатын, әлімді тану тәсілін анықтайды.

Тіл күрделі құрылым ретінде, ең алдымен адамның танымдық әрекетінің жемісі. Тұлға сезім мүшелері арқылы, яғни түсіну, сезу, көру, есту, байқау арқылы әлімді танып, ол тіл арқылы сыртқа шығады. Мысалы, тілімізде кездесетін тегене құйрық фразеологизміне тоқталсақ. Бұл тұрақты тіркес *«тегене»* деген тұрмысқа қажетті этнографиялық лексика арқылы жасалған. Тегене деп отырғанымыз сыйымдылығы он немесе он бес литрдей болатын қымызға арналған шұңғыл ағаш ыдыс. Тегене – ағаштан әшекейленіп, ойылып, күміспен көмкеріліп жасалған тұрмыста қолданылатын жабдық. Тілімізде теген, диалект ретінде тегершік деп те айтылады. Tegira – айнала, tegirmά –дөңгелек, яғни бұл ыдыстың аталуының жасалуына (дөңгелек) формасы негіз [19]. Ал тегене құйрық тұрақты тіркесі қой малына қатысты тегенедей үлкен, теңкиген деген мағынаны білдіреді. Тегене құйрық тіркесінің жасалуына тегененің сыртқы қалпы уәж болып отыр.

Біздің қарастыратын мәселе «тіл – этнос – мәдениет» қатынасы. Бұл ұғымдар ғылымда тар мағынада да, кең мағынада да қолданылады. Ғылым тілінде этнос дегеніміз діні, тілі, мінезі ұқсас, тегі, дәстүрі, салты ортақ, рулық, тайпалық, ұлыстық, халықтық кезеңдерді бастан кешірген адамдар қауымы. Бұл сөзді ғалым Ә.Қайдар «этнос болмысы» деп алған жөн екендігін алға тартты. Ғалымның пайымдауынша, этнос болмысы этностың ұлттық бейнесі және шындығы, яғни этностың жеке мәселелерін емес, тұтас бейнесін ашуды, зерттеуді көздейді. Ұлттың, халықтың, этностың пайда болған дәуірінен бастап күні бүгінге дейінгі кезеңдегі мәліметтер оның тілі арқылы сақталып, ұрпақтан-ұрпаққа мұра болып жетеді. Сондықтан (тіл әлемі) сол бір этносқа қатысты көптеген мағыналық бірліктердің жиынтығын, синтезін ұсына алады [20].

«Этнос» термині он тоғызыншы ғасырдың басында (нәсіл, тайпа, халық) терминдермен қатар қолданыла бастады. Уақыт өте келе өзге мәнге ие болып дараланды. Бірқатар ғалымдар (этнос) сөзінің кең мағынасы этникалық қауымдастықтың барлық түрін қамтитын ұжымдық ұғым деп атаса, тар мәнінде белгілі бір аймақта тарихы, мәдениеті, психикасы қалыптасқан этникалық нысандардың бірі дейді. Бұл терминнің қазіргі таңдағы анықтамасының қалыптасуына Ж.Деникер, М.Вебер, Н.М. Могилянский секілді ғалымдар үлес қосса, жиырмасыншы ғасырдың басындағы этнологиялық зерттеулер «этнос» терминінің ерекшелін көрсете білді. Атап айтсақ, Л.Н.Гумилев (этностың биологиялық даралығын), С.А.Токарев (дүние жүзіндегі этностардың тарихи типологиясын), Ю.В. Бромлей (этнос мүшелерінің даралығын), М.Г. Левин (этностық сана), ал жалпы этнос ерекшелігі мен олардың синхронды, диахронды байланысын В.И.Козлов, С.А.Арутюнов қарастырды.

Орыс тіліндегі ғылыми әдебиеттерде этнографиялық зерттеу объектісін белгілеу үшін «этнос» терминінің қолданылуы жиырмасыншы ғасырдан басталады. Этнос терминінің ғылыми айналымға енуі Ш.М.Широкогорова есімімен байланысты болса, ғалым В.А. Маслова этнос – тұлғалардың тілдік, дәстүрлі, мәдени бірлестігі, ал этникалық сана деп отырғанымыз этнос өкілінің өзін сол топтың бір өкілі ретінде сезінуі және өзге қауымдастықтан айырмашылығын түсінуі деп бұл ұғымға нақты анықтама берді.Т.Г. Стефаненко этнос ұғымын табиғи және тұрақты этнодифференциялық белгілер негізінде құрылған адамдар тобы деп көрсетеді.

Осы тұста ғалым Ю.В.Бромлейдің этнос жайлы пікірлерін талдасақ:

1. Этностың этникалық қасиеттеріне: тілі, этностың психикасы, өзіндік санасы мен атауы жатады.

2. Этностарды өзге адамдар қауымдастығынан ажырататын басты белгілерінің бірі (сырт белгі) өз атауларының болуы, яғни этноним. Ғаламның пікірінше, этнонимқауымдастықтардың өзіндік санасының қалыптасқандығын көрсетеді. Осы тұрғыда этносқа өзге қауымдастықтардан ерекшелейтін «біз-олар» антитеза тән.

3. Мәдениеттің компоненттері тіл, дін, халық өнері, ауызекі шығармашылық, отбасылық тұрмыс, сәлемдесу, этикет, әдеттер мен мінез-құлық нормалары т.б. жеке халықтардың өзіндік сипаттамалық белгілері ретінде қабылданады. Бір сөзбен айтқанда, бұл компоненттер этностың этникалық мәдениетін құрайды.

4. Генетикалық тұрғыда ғалым этностың қалыптасуы үшін жеке географиялық аймақтың болуы шарт екендігін айтты. Адамдар тобының мәдени белгілері пайда болуы үшін, коммуникация орнауы үшін біртұтас территория болуы шарт.

5. Автор этнос мәдениетімен этникалық мәдениетті бөліп қарастыру керек екендігін атап өтті.

Батыс Еуропада алғаш рет бұл термин (ethnie~этнос) және (этникалық топ) отызыншы жылдары көрініс тапты. Этностағы ақпараттың берілуі екі деңгейде синхронды және диахрондық түрде жүзеге асады. Ақпараттың синхронды берілуі коммуникация, қауымдастық мүшелерінің қарым-қатынасы арқылы жүзеге асса, диахрондыға халықтың бүкіл мәдени дәстүрі, этнос өкілдерін біріктіретін шығармашылық мұрасы кіреді. Сол себепті этникалық топтар мен олардың мәдениеті туралы айтпас бұрын этнос терминімен оның формаларына тоқталғанжөн.

Этникалық қауымдастықтың бірі – этностың негізгі белгілері: ортақ тіл, жалпы аумақ, тұрмыстың ортақ болуы, миф және дін, шығу тегінің бір болуы. Ал этностың қалыптасуы мен өмір сүру факторлары жайында айтар болсақ, алдымен ұлттық мінезбен халық мәдениетінің ерекшелігін тарихи түрде анықтауымыз қажет. Жалпы әлеуметтік-мәдени фактор ұлттық сипаттың қалыптасуына әсер етеді. Мысалы, адам баласының өзге тіршілік иелерінен айырмашылығы саналы әрекет жасауында (сезім, ой, сана, эмоция т.б.). Бұл ұжымдық әлеуметтік тәжірибе ұрпақтан-ұрпаққа беріліп отырады, кейінгі ұрпақ өзінің жаңа мәдени ұғымдарымен осы құбылысты толықтырады. Ал тарих пан мәдениет кеңістігінде этностардың әдеп-ғұрыптары, ғасырлар бойы негізі қаланған өмір сүру тәжірибесі қалыптасады. Сондықтан этнос саналы әлеуметтік-мәдени қауымдастық. Өз бойында халық мінезін сақтауы оның басты ерекшелігі. Жалпы айтқанда, бұл құбылысты (рух, халық жаны), (психологиялық құрамы), (этникалық, ұлттық сипаты) деп те атаймыз [13,с.7].

Тілдің басты, негізгі қасиеттерінің бірі этностық көрсеткіш болуында, яғни этностың шынайы бейнесі, болмысы тіл арқылы танылады. В.И. Карасиктің пікірінше: «Тіл – көпқырлы, аса күрделі құбылыс ретінде коммуникативтік әрекеттің компоненті тұрғысынан қарастырылатын болмыстың жалпы феномендерінің органикалық құрамдас бөлігі. Тіл қоғамдық-әлеуметтік сипатына қарай адамдарды белгілі бір әрекетке жетелеуші және мәдениеттің құрамдас бөлігі тұрғысынан ұжымдық тәжірибенің нәтижесін сақтаушы, ұрпаққа жеткізуші», – деп ой түйеді [21].

Тіл білімінің тарихында он сегізінші ғасырдан бастап тіл мен этнос мәселесін қазақ, орыс, еуропалық лингвист-ғалымдар негізгі зерттеу нысанына алды.Он тоғызыншы ғасырдан бастап Я. Гримм, Р. Раск сынды ғалымдар тіл, тіл мен таным, тіл мен болмыс, тіл мен ойлау, тіл мен мәдениеттің өзара байланысын, әрекеттесуін тіл біліміндегі өзекті мәселелердің бірі деп қарастырды. Э.Сепир, Б.Уорф сынды ғалымдар адамдар әлемді әртүрлі жолдармен таниды, соның ішінде алғаш рет ана тілі арқылы көреді. Адам табиғатты тілі ұсынған бағытта бөлшектеп, осының негізінде санамызда түрлі ұғымдар мен түсініктер қалыптасады деген тұжырым келдіреді.

Мәдениет сөзінің шығу төркіні (лат. cultura- тәрбие, даму), тұлғаның қоғамда дамуы, білім алуы мен тәрбиеленуі. Ғалым Э. Сепир: «Тіл ойды жеткізу мен қарым-қатынас орнату құралы ғана емес, мәдени білімнің жиынтығы. Мәдениет пен тіл өте ұқсас, екеуі де таңбалық сипаттағы ақпаратты тасымалдаушы, алайда мәдениеттің басты ерекшелігі күрделі семиотикалық жүйе болуында. Тұлға мәдениетті негізгі функция ес арқылы жадында сақтайды, диалогсыз ғасырлар бойы жинақтайды», – дейді [22]. Бұл терминнің ғылыми негізін ғалым С.И.Ожегов қалыптастырған. Оның пікірінше, қоғам мен адамның дамуын қамтамасыз ететін мәдениет адамдардың шығармашылық қызметінің нәтижесі деген тұжырым келтіреді [23].

Жалпы мәдениет ұғымы көлемді және жан-жақты мағынаға ие. Сондықтан ол тұлғаның мінез-құлық, сөйлеу мәдениетінен бастан, әлем халықтарының мәдениетіне дейінгі ауқымды мәселелерді қамтиды. Түркі халықтарының мәдениеті жайлы Л.Н.Гумилев: «Түркі халықтары Қытай, Үндістан, Иран және т.б. ірі державаларға қарсы тұра алатын өз мәдениеттерін қалыптастырды. Олар дала мәдениетінің негізін қалап, материалдық құндылықтардың дамуына ерекше мән берді», – деген болатын [24]. Жалпы этникалық топтардың әрқайсысы өзіндік ерекшеліктері, дүниетанымы қалыптасқан ұжым. Әлем халықтары бір-бірімен тек сыртқы келбеті жағынан ғана емес, этносқа тән ерекшелік белгілері арқылы да ажыратылады. Сол себепті (этникалық мәдениет) ата-баба әдеп-ғұрпын алып жүрген ұлттық мәдениеттің ең көне қабаты. Оның негізінде тамақ, киім, ауыз әдебиеті, халықтық қолөнер т.б. көрінеді.

«Мәдениет» ұғымына берілген өзге анықтамалар:

1. Салт-дәстүр – тіл мен мәдениет бастауларының анасы (И.Гердер).
2. Адам – мәдениетті түршілік иесі, яғни адамды тұлға деңгейіне көтеретін негізгі құрал (Әл-Фараби).
3. Мәдениет қоғамдық құндылық, сол себепті екеуі диалектикалық байланыста (А.Сейдімбек).
4. Мәдениет этностық қызмет атқарғандықтан құндылықтар жиынтығы ретінде қарастырылады (Ю.В.Бромлей).
5. Мәдениетті тірнек, көрнек өнері деп бөлуге болады. Тіршілік үшін жұмсалатын тірнек өнері мен көркемділік үшін жұмсалған өнерді көрнек өнер деп атаймыз (А.Байтұрсынов).

Мәдениет және тұлға арақатынасына тоқталып, мәдениет мәселелерін психологиямен байланыстыра зерттеген ғалым Ф. Боас бұл ұғымды халықтың әлеуметтік өмірі мен тарихының жемісі әрі мінез-құлық үлгілерінің жиынтығы деп түсіндіреді. Антропологиялық көзқарас бойынша, мәдениет деп адам әрекетінің жиынтығы, тұлға қолынан шыққан жасанды заттар әлемі деп түсінеміз. Осы тұста мәдениетті рухани және материалдық деп бөлу тұжырымы қалыптасады. Ағылшын мәдениеттанушысы, этнологы Э.Б. Тайлор мәдениетті тұлғаның қоғам мүшесі ретінде алған білімі, өнері, мораль және заңдары, өзге де қабілеттерінің жиынтығы дейді.

Тіл мен мәдениеттің өзара байланысы жайлы В.В.Воробьев тілдің коммуникативтік қасиетінен өзге мәдениет жайындағы білімді жинақтап, сақтап жеткізетін қасиеті барын атап көрсетті. Тіл– ұлттық мәдениетті танытудың формасы, сондықтан ол ұлттық болмысты таныта алады деген пікір қалдырған [25].Екеуінің байланысы коммуникативті процестерде, антогенез және филогенезде пайда болады. Себебі ол біздің ата-бабамыздан мұраға қалған мәдениеттің құрамдас бөлігі, тіл – мәдениетті игеретін нақты құрал. Ғалым К. Леви-Строс тіл – мәдениеттің өнімі, оның өмір сүру шарты дейді. Ол мәдениеттің өмір сүруінің нақты тәсілі, мәдени кодтардың қалыптасуының факторы деген анықтама береді. Негізі мәдениеттің бастауы тілдің қалыптасуымен қатар жүреді. С.Г. Тер-Минасова тіл – мәдениеттің айнасы, ол халықтың қоғамдық санасын, менталитетін, ұлттық сипатын, өмір салтын, дәстүрін, құндылықтар жүйесі мен өмірге деген көзқарасын көрсетеді. Сондықтан тілді мәдениеттің қоймасы деуге болады. Ол мәдени құндылықтарды сөздіктерде, халық даналығында, тұрақты тіркестерде, мақал-мәтелдерде, фольклорда, көркем және ғылыми әдебиеттерде, жалпы алғанда жазбаша, ауызша сөйлеуде сақтайды деп ой түйеді [16, с. 14].

Жоғарыда келтірілген ғалымдардың ғылыми көзқарастарын ескере отырып, мынандай тұжырым жасауға болады: мәдениет пен тіл арасындағы байланыс когнитивті-прагматикалық сипатқа ие. Тіл – мәдени кодты жеткізу құралы. Бұл жайында Н.Уәли тілдік таңбада тілдік код пен мәдени код болатындығын атап өтсе [26], В.В.Красных мәдени кодтау өз ішінде рухани, кеңістіктік, соматикалық деп бөлінеді деп көрсетеді [27]. Мәдени код барлық мәдениеттің тілінде жатыр, сол себепті белгілі бір ұлттық мәдениет түрлерін түсіну тетігі болады. Мәдени код ұлттық тіл арқылы ашылады, яғни тұлғаның материалдық, рухани іс-әрекетіне негізделген тілдік бірліктердің жиынтығы.

Тіл мен шынайы әлемнің арасында адам тұрады. Ол дүниені сезім мүшелері арқылы қабылдап, әлем туралы түсініктерді жинақтайды. Әрине бұл сана, қабылдау, ойлау әрекеттері арқылы жүзеге асады. Осы тұста лингвистика мен философияның ең күрделі мәселелерінің бірі тіл мен ойлаудың байланысы туындайды.

Адамға қоршаған әлем үш формада беріледі:

*Әлемнің нақты бейнесі.* Адамды қоршап тұрған дүние.

*Әлемнің мәдени бейнесі.* Адамның қоршаған ортадағы құбылыстарды сезім мүшелері арқылы қабылдауы мен оның санасындағы нақты суреттің көрінісі. Әлемнің мәдени бейнесі бірқатар факторларға байланысты (климат, географиялық орта, тарих, әлеуметтік құрылым, нанымдар, дәстүрлер, өмір салты) әртүрлі халықтар арасында ерекшеленеді.

*Әлемнің тілдік бейнесі.* Әлемнің мәдени бейнесінің бір бөлігі. Әлемнің тілдік бейнесі әлемнің мәдени бейнесі арқылы шындықты бейнелейді. Тіл жеке тұлғаның, этностың, халықтық ұлттық мінезін қалыптастырады. Тілдің ұлттық ерекшелігін, халықтың мәдениетін, өмір салтын, адамның қоршаған орта мен табиғатқа деген қатынасы мен көзқарасын сөздік қорымыздағы мақал-мәтелдер мен тұрақты тіркестерден көруге болады. Фразеологизмдер мен мақал-мәтелдер тілдің басқа қабаттарына қарағанда ұлттық дүниетанымды, халықтың құндылықтар жүйесін, моральдық қағидаларды өз бойына сақтайды. Мысалы, «бай» сөзін талдап көрейік. Бай сөзі ДТС «baj» үлгісінде кездеседі. Э.В. Севортянның «Этимологический словарь тюркских языков» атты сөздегіндеБАЙ/BAJ сөзінің негізгі тура мағынасы қолы ашық, дүниеcі бар адам деген мағынада жұмсалады десе, екіншіден, «прибавляется к мужским именам, придавая оттенок уважения», яғни жалқы есімдерге жалғанады. Қазақ есімдеріненде (бай) компонентті өткен ғасырда жиі кездеседі. Мысалы: Байтөре, Сарыбай, Қарабай т.б. Үшіншіден, «богатство» байлық мағынасында қолданылуы. Мысалы: (ата байы) тіркесі әкеден қалған мұра, байлыққа қатысты айтылып тұр. Төртіншіден, өзге түркі тілдерінде Zen үлгісінде келетін жоғарғы шенді мырза, ханзада мағынасында қолданыс тапқан. Бесіншіден, бай сөзінің күйеу, жар сөздерінің орнына жұмсалуы (ЭСТЯ27). Қазақ тілінің түсіндірме сөздігінде «бай: 1. Қоғамдағы әлеуметтік топ өкілі. 2.Молшылық, көп, жеткілікті. 3. Әйелдің ақ некедегі жары (ҚТТС2-том, 573), ал қырғызша-орысша сөздікте «бай дегеніміз мырза, дүние-мүлік пен үйдің иесі, күйеу (байга тий), кей аймақтарда үлкен ағаға қатысты айтылады (байке) мағыналарында қолданылады [28]. Ал түрік тілінің түсіндірме сөздігінде бай сөзі “zengin” деп берілген. Zengin parası, malı çok olan, varlıklı, variyetli, fakir, yoksul karşıtı:ақшасы, малы көп адам, кедей сөзіне қарама-қарсы ұғым(TS2651).

*Қазақ тілінде:*

Қара қазан бай *[кедей болып бай болды]*

Мамыр сасып бай болды *[шалқыған дәулетке кенелді]*

Маңдайдағы бай болды *[жұрттың алдына түскен бай болды]*

Сасық бай *[жеуді, ішуді ғана білетін, сараң бай]*

Бай бастас, батыр қандас, би құрдас *[теңесті, тең болды мағынасында]*

Шіріген бай*[бай, ауқатты адам]*

Байдан шыққан әйелдей алаңы көп*[іздеуі бар]*

*Қырғыз тілінде:*

Чоң бай, март бай *[қолы ашық бай]*

Колтукчу бай *[сараң бай]*

Сасык бай, кокуй бай *[сараң бай]*

Уюткулуу бай, кордолуу бай *[атадан қалған мұраға ие болып байыған бай]*

Ордлуу бай *[ел басқарушыға жақын бай]*

*Түрік тілінде:*

Ahiretini yapmak “zenginleştirmek” *[жақсылық жасау арқылы сауап алу]*

Fukaranın tavuğu, zenginin atı kıymetli olur *[мақал: кедейдің тауығы байдың жылқысы құнды болады]*

Zenginin horozu bile yumurtlar*[тура аударма: Зеңгіннің қоразы да жұмыртқалайды. Бұл тұрақты тіркес қазақ тілінде бай адам немесе үлкен мәртебелі тұлға өзінен төмен адамдарға қарағанда кейде күтпеген әрекет жасай алады деген мағынада қолданылады]*

Тұжырым: берілген мақал-мәтелдер мен фразеологизмдер түрлі тілдерде бай мен кедей арасындағы айырмашылықтарды, байлықтың қоғамдағы рөлін көрсетеді. Қазақ тіліндегі тілдік бірліктер бұл ұғымның қоғамдық мәртебесін, сараңдық, материалдық құндылықтарды суреттейді. Қырғыз тілінде байлықтың саяси маңызы айқын көрінеді, сондай-ақ мұрагерлік байлықтың қоғамдағы орны ерекше аталады. Ал түрік тілінде оның моральдық, әлеуметтік әсері көрсетілген.

Жиырмасыншы ғасырдың соңына қарай антропоөзектік бағыттың қарқынды дамуына байланысты тіл, этнос, мәдениет байланысын зерттейтін бірнеше бағыт қалыптасты. Олардың зерттеу нысаны бір болғандықтан олардың арасындағы шекараны анықтау қиын. Алайда нақты өздерінің мақсаты мен міндеттері, зерттеу әдістері қалыптасқан тіл білімінде (тіл мен этнос) байланысынанэтнолингвистика, этнонимика, этнопсихология, этнопсихолингвистика, этнодемография, этноэкология, этнография т.б. ғылым салалары қалыптасқан [29]. Соның бірі – этнолингвистика саласы. Бұл ұғымға ғалым А.С.Ахманова: «Этнолингвистика саласы тіл мен халық арақатынасын зерттеп, тілдің өмір сүруі мен дамуын, оған әсер ететін этникалық, лингвистикалық факторларды зерттейді», – дейді. Бұл саланың негізгі нысаны – этнос және оның тілі, сол себепті тіл ғылымы мен этнологияның тоғысу шегінде пайда болған. Ғалым Ә.Қайдар қазақты (этнос) деңгейінде қарау халықты этнотұлға ретінде тануға мүмкіндік беретіндігін алға тартты. Ғалым алты арна деректерін (баламалар, тұрақты тіркестер, мақал-мәтелдер, теңеулер, ауыз әдебиеті үлгілері) зерделеу арқылы этнос тілін тануға болатындығын айтады. Ал Ж.Манкеева этнолингвистика саласы жайлы: «бұл сала тілдің дамуындағы лингвистикалық, этномәдени, этнопсихологиялық факторлардың әсерін қарастырып, оның мәдениетке қатысын зерттейді», – дей келе, тіл сана, дүниетаным, ұлттық болмыс, рух, мәдениет, тарихты бейнелейтін таңба екендігін атап көрсетті [30].Орыс ғалымы П.И.Толстой тіл мен рухани мәдениеттің, тіл мен халық болмысының, тіл мен халық даналығының арақатынасы мен байланысынан этнолингвистика пайда болған дейді [31]. Сонымен этнолингвистика этностар мен тіл арасындағы байланысты зерттесе, этнонимика этнонимдердің шығу тегін, олардың қызметі мен құрылымын қарастырады. Этнология мен психологияның тоғысуынан пайда болған этнопсихология халықтың психотипін анықтайды. Ал этнопсихолингвистика сөйлеу әрекетін, ұлттық сана мәселесін, коммуникацияның ұлттық-лингвомәдени аспектісін қарастырып, этнопсихолингвистиканың детерминизмін зерттейді. Этнография мен демографияның тоғысуынан пайда болып, этностардың табиғи көбею ерекшеліктерін, санының динамикасын зерттейтін ғылым саласы этнодемография деп аталады. Этномәдениеттану этностың өмір салтын, мәдениетінің формаларын, деңгейлерін анықтаса, ал этноэкология табиғи жағдайларда этникалық қауымдастықтардың тіршілігін қамтамасыз ету ерекшеліктерін зерттейді.

Этнолингвистиканы жүйелі зерттеудің негізінде тілді мәдениет феномені тұрғысынан қарайтын өзге жаңа ғылым салалары қалыптасты. «Медиалингвистика: мерзімді баспасөз тілін зерттеудің прагматикалық аспектісі» атты еңбекте лингвомәдениеттану саласы мәдениеттану және лингвистиканың тоғысуынан пайда болып, халық мәдениетінің тілдегі көріністерін басты назарға алды. Бұл жерде халықтың ойлау жүйесі мен материалдық, рухани мәдениеттің ерекшеліктері де қарастырылады [32].

Қорыта айтқанда, тіл – ойлар мен сезімдерді, жеке тұлғаның психикалық күйлерін, оның ниетін, қоршаған ортаға қатысты қалыптастан ойларын сыртқа шығаратын құрал, ал мәдениет өте күрделі, қарама-қайшы субъект, ол іс-әрекеттің барлық түрінде, адам мінез-құлқында және оның шығармашылық әрекетінің нәтижелері мен өнімдерінде көрініс табады. Бұл тараушада тілдің ұлттық сипаты, «тіл – мәдениет – этнос» қатынасы, тіл мен этнос, тіл мен мәдениеттің өзара тоғысуынан пайда болған ғылым салалары айтылды. Әлемнің нақты, мәдени, тілдік бейнесі мысалдармен талданды.

**1.2 Этнографиялық лексиканыңзерттелуі мен қазіргі күйі**

Халықтың тұрмыс-тіршілігі, құндылықтары, шаруашылық қызметі, бір сөзбен айтқанда, бүкіл өмірі оның тілінде көрініс тауып, тарихта өз орнын белгілейді. «Халық, қоғам тарихында болып жатқан барлық өзгерістердің,оқиғалар мен үрдістердің тілде бейнеленуі және сақталуы, халық тарихы мен тіл тарихының үнемі байланыста болатындығын дәлелдейтін ғылыми аксиома» [33]. Бұл ерекшеліктер тілдің барлық салаларында, әсіресе этнографиялық лексикада көрініс табады. Халықтың этникалық бет-бейнесін, ұлттық ерекшеліктерін, мифтік, моральдық және материалдық дүниесін көрсететін этнографиялық лексика қоғамның әлеуметтік-экономикалық және мәдени-материалдық дамуына байланысты қалыптасып, өзгеріске ұшырап, жаңарып отырады.

Тарих, археология, фольклормен байланысты ғылымның бұл саласы жер бетіндегі мыңдаған ұлттар мен халықтардың талғамын, өмір сүру салтын, дәстүрлері мен сенімдерін, ғасырлар бойы қалыптасқан көзқарастарын саралап, айырмашылықтары мен ұқсастықтарын көрсетеді. Бұл жайында көшпелілер мәдениетін зерттеген ғалым Л.Н. Гумилев: «Әуелі адамзат баласы қоршаған ортадағы құбылыстарды танып уақыт өте келе адамдар арасында байланыс орнап тайпа мен тайпа, ел мен ел бір-бірімен араласа бастағаны белгілі. Әртүрлі тарихи кезеңдерде, дәуірлерде тайпалар этногенездік текке қарай этностарға бөлінді. Бұл этностардың ішкі саясаты, өз көріп-білгендері, ішкі құрылымы бар. Әр этнос осы белгілер арқылы ерекшеленіп, өзіндік қайталанбас этникалық коды қалыптасады. Адам баласымен бірге дамып келе жатқан этнография ғылымының шығу тегі осылай басталады», – дейді [34].

«Этнос және этнография» атты ғылыми монография жазған Ю.В. Бромлей: «Каждый этнос, так же как и каждый этникос, характеризуется общностью культуры. Среди многочисленных ее функций нас интересует этническая. Основным носителем этнических свойств, этническим слоем культуры вообще являются обыденное сознание, обиходный язык и традиционно-бытовая культура. Отсюда в предметную область этнографии входят все компоненты этноса, обладающие в той или иной степени этническим своеобразием. Эти компоненты этноса воспроизводятся устно-разговорными средствами, что в совокупности составляет его этнокультурную лексику», – дейді [35]. Автор этностың этникалық қасиеттеріне тоқталып, негізгі тасымалдаушылары этникалық өзіндік сана, күнделікті тіл мен тұрмыстық мәдениет деп көрсетеді. Этнос тар мағынада (этникос) барлық этникалық сипаттарды қамтыса, кең мағынада этноәлеуметтік организм болады деп ой қосты.

Этнографияның негізгі зерттеу объектісі – әлем халықтары. Алайда, бұл этнографияның зерттеу объектісі туралы түсінік бірден қалыптасқан жоқ. Бастапқыда кейбір ғалымдар оның басты нысаны адам десе, басқалары мәдениетті, қоғамды негіздеді. Көптеген ғылым атаулары сияқты «этнография» термині де ежелгі грек сөздері арқылы жасалған, бірі «этнос»–халық деп аударылады, екіншісі–«графейн» жазу, сипаттау дегенді білдіреді. Кейбір шет елдерде этнографиялық мәселелерді зерттеумен айналысатын ғылымға сілтеме жасау үшін этнология термині қолданылады. Этнология теориялық пән ретінде қарастырылып, таза сипаттамалық ғылымның рөлі берілген этнографиямен салыстырылады. Революцияға дейінгі орыс еңбектерінде этнографияның синонимі ретінде (халықтану) термині,ал шетелдік еңбектерде (Volkskunde~ неміс тілі кең тараған елдерде) «өз халқын зерттеу» және Völkerkunde «шетелдік, еуропалық емес халықтарды зерттеу» терминдері пайдаланылды.

Этнографиялық зерттеулер халықтың этникалық тегін, өткенін, моральдық-этикалық қасиеттерін ашуға, мәдениетін тануға мүмкіндік береді. Д. Ловкуд этнографияны талғам, этика және мораль ұғымдарымен байланыстырады. Оған дәлел тілімізде кездесетін «Әр елдің салты басқа, иттері қара қасқа» деген халық даналығы. Жер бетінде өмір сүріп жатқан халықтардың талғамы, дәстүрі бір-біріне мүлде ұқсамайды, мысалы он алтыншы ғасырда Еуропа саяхатшылары түрлі жаңалықтар аша бастады. Өздерінің өмір сүру салтына ұқсас халықтарды іздеді. Алайда түсінбеушіліктің кесірінен австралиялық абориген темекі тартып тұрған ақ адамды өлтіреді, яғни ішіне от толтырды деп, ал екінші ақ адам қалта сағатына қарай бергендіктен (оны күн рухына балап) оған найза келіп қадалады [36]. Бұл оқиғадан байқайтынымыз, бір этнос өзге этностан тұтас болмысы арқылы ерекшеленеді және оны этнография саласы зерттейді.

Этнография терминіне нақты анықтама берген ғалымдардың бірі – А. Сейдімбек. Көне грек тілінен аударғанда «халық туралы жазу» мағынасын беретін этнография саласының маңыздылығын ғалым мысалдар арқылы түсіндіреді: «Афина халқы көне скифтер жайлы дені дұрыс салынған үйі жоқ, тамағы адамды мас қылатын сүт деп сипаттама берсе, керісінше скифтер афина жұртының Вакка арналған тойын көргенде шошыған. Иудей дінін ұстанушылар римдіктерді шошқа етін жегені үшін ұнатпаса, ал рим жұрты олардың сүндетке отырғызу дәстүрін ақымақтыққа балаған. Жалпы осы кереғар мысалдардан кей халықтардың түсінігінің мүлде ұқсамауы, айырмашылық белгілерінің болуызаңды құбылыс екенін түсінеміз [37].

Этнография халықтар туралы ғылым, яғни ұлттар, этностарға қатысты деректерді жинайды. Этнографияға қызығушылық өткен ғасырдың басынан этнографиялық институттардың салынуы мен экспедицияларға байланысты болды. С.П. Толстов, С.М. Абрамзон, Б.Х.Кармышева, Т.А. Жданко, Г.П. Снесарев, К.Л. Задыхина, М.В. Сазонова, А.С. Морозова және қазіргі таңда В.А. Прищепова, А.В. Коновалов, О.Б.Наумова, В.Н.Басилов, В.П.Курылев сынды ғалымдар шетелдік зерттеулерге сүйене отырып, халықтың ішкі мәдениетін, тұрмыс-тіршілігін зерттеуді қолға алды. Осы тұста отандық Ш.Ш. Уәлиханов, Ә.Марғұлан, Х.А.Арғынбаев, К.А.Ақышев, М.Қ. Қадырбаев, К.Байпақов және қазіргі таңда А.А.Ғалиев, А.Б.Қалышев, Т. Әсемқұлов, Б. Нұржанов т.б. сынды ғалымдар этнографиялық зерттеулерін жүргізді. Ал 1945 Ш.Ш. Уәлиханов атындағы Тарих, археология және этнография институтының негізі қаланды.

Қазақ этнографияcының зерттелу тарихы – ежелгі түркі халықтарына ортақ жазба мұраларынан бастау алады. Атап айтсақ, V-VІІІ ғасырларға жататын Орхон-Енисей тас жазбалары, Х-ХІ ғасырларға жататын «Оғызнама» жыры, V-ХVІІІ ғасырларда жарық көрген «Қорқыт ата», «Қыпшақ тілінің сөздігі», «Моңғолдардың құпия шежіресі», М.Дулатидің «Тарихи-и Рашиди» еңбегі, М.Бабырдың «Бабырнама» атты кітабы, Әбілғазы Баһадүр ханның «Түрік шежіресі» т.б. жазба мұралары түркі тілдеріне ортақ тарихи жәдігерлер ғана емес, қазақтың төл тарихы мен мәдениетін тануға мүмкіндік беретін шығармалар. Бұл аталған еңбектер қазақ этнографиясын зерттеуге негіз бола алады. Себебі аталған еңбектерде түркі халықтарының мәдениеті, ру-тайпаларының аты, этимологиясы, ежелгі этностардың құрамы мен тұрмыс-тіршілігі жан-жақты талданған. Мысалы,ХVІІІ ғасырдан бастап көптеген лингвисттердің еңбегінде тіл мен этнос мәселелері қарастырылды. Бұл кезеңге дейінде этностар жайлы этнографиялық, тарихи-мәдени, лингвистикалық мәліметтерді М.Қашқаридың «Диуани лұғат ит-түрік» еңбегінен көрумізге болады. Бұл еңбекте түркі тайпалары мен Орта Азия, Шығыс Түркістан, Еділ және Орал халықтарының мәдениеті мен әдебиеті, тілі мен діні, ата-бабадан мұра болып қалған этностардың мінез-құлық ерекшеліктері жазылған.

*Шетелдік ғалымдардың этнография саласы жайлы теориялық пікірлері (орыс тіл білімінде этнографияның зерттелуі).* Этнографиялық лексиканы зерттеуде орыс, қырғыз, чуваш, татар, алтай ғалымдары жемісті еңбек етті. Атап айтсақ, этнография саласына қатысты зерттеулерді революцияға дейінгі, кеңестік және қазір таңдағы кезең деп бөліп қарастыра аламыз.

Көне заманнан бері түркі халықтарынның оның ішінде қазақтардың мәдениеті орыс саяхатшыларын ерекше қызықтырды. Оған мысал әйгілі шығыстанушы, этнографтардың бірі В.В. Радловтың «Трудах по казахской этнографии», қазақ халқының этногезі жайлы зерттеген Н.А. Аристов еңбектері, Орталық Азия және Сібір халықтарының фольклоры мен этнографизмдерін қарастырған Г.Н. Потанин еңбектері, Жетісу қазақтарының материалдық мәдениеті, мінезі, тұрмысы жайлы А.Н. Краснованың «Очерк быта семиреченских киргизов» атты зерттеу еңбегі, И.И.Гейердің «Путеводитель по Туркестану» атты ғылыми еңбегін атап көрсетуімізге болады.

Көрнекті шығастанушы-түрколог В.В.Радлов 150-ге жуық еңбектің авторы. Орта Азия, Қазақстан, Сібір, Моңғолия жерлеріне экспидиция ұйымдастырып, түркі халықтарының тілін, этнографиясын ғылыми тұрғыда зерттеген зерттеуші. Түркі тілдерінің төрт томдық түбегейлі сөздігін жазған ғалым алғашқылардың бірі болып көне түркілердің Орхон-Енисей жазуын оқыды. Оның «Оңтүстік Сібір және Жоңғар даласында өмір сүретін түркі тайпалары халық әдебиетінің үлгілері» атты еңбегінде қазақ халқының географиялық ортасы, мал шаруашылығы, әскери басқару жүйесі, тілі, діні т.б. жан-жақты талданды. Сонымен қатар ғалым В.В. Радлов қылмыс жасаған немесе белгілі бір моральдық ережелерді бұзған адамдарға қолданылатын жазалар мен айыппұлдардың түрлерін көрсетеді, діни наным-сенім мен көші-қон кезінде киіз үйді құру тәсілі туралы ақпарат ұсынды.

Қазақ, қызғыз халықтарының өмір сүру салтына, отбасылық дәстүрлері мен боз үйдің (киіз үй) құрылысына, безендірілуіне, ішкі бөліктеріне қатысты ғалым Г.С. Загряжский зерттеу еңбегін қалдырды [38].

Шығыс зерттеушісі, түрколог П.Мелиорнаскийдің «Краткая грамматика казахско-киргизского языка» атты еңбегі түркі тілдерін салыстыра зерттеуге арналған алғашқы еңбектердің бірі болды. Аталған еңбекте қазақ және қырғыз тілдерінің грамматикалық құрылымы, олардың ұқсастықтар мен айырмашылықтары түсінікті әрі қысқаша түрде сипатталған. Ғалым кіріспе бөлімінде қазақ тілі түркі тілдерінің ішіндегі ең таза әрі бай, бөлінбеген біртұтас тіл дейді. Ал 1897 жылы «Грамматика киргизского языка, фонетика, этимология и синтаксис» деп аталатын ғалым В.В.Катаринскийің еңбегі жарияланды. Аталған еңбекте этнография мәселесі тікелей қарастырылмағанымен, қазақ-қырғыз тілдерінің грамматикалық құрылымы мен лексикалық ерекшеліктерін зерттеу барысында этнографиялық мәліметтерге жанама түрде көңіл бөлінген.

Қазақ этнографиясына үлес қосқан зерттеушілердің бірі – Ә.Диваев. Этнограф-ғалым, лингвист-түрколог «Сырдария экспедициясын» жүргізген. Жергілікті қазақ халқының мал шарушылық ерекшелігіне, тұрмыс-тіршілігіне, әдеп-ғұрпына ерекше назар аударған. Ғалым «Қазақ халық шағырмашылығы» атты еңбекте рухани мәдениет құрамына кіретін бата, бәдік, өлікті жоқтау, жылау, бесік жыры мен қазақ даласында тараған аңыз-әңгімелердің шығу тарихына тоқталды. Этнограф қазақ, өзбек және лақай тілдердегі этномәдени бірліктерді салыстыру арқылы ұқсастықтарды мысалдармен дәлелдеді.

Ал қазақ-қырғыз этнографиясын Кеңес өкіметі орнағаннан кейін зерттей бастаған ғалымдардың бірі – Ф.А.Фильструп. Жиырмасыншы ғасырдың ортасында Талас, Нарын, Ыстықкөл, Шу облыстары мен Ферғана алқабының шығыс бөлігінде арнайы зерттеу экспедицияларын ұйымдастырады. Ғалым еңбектерінде қырғыздардың құда түсу, неке қию әдеп-ғұрыптары мен жастардың некеге дейінгі қарым-қатынастары, жерлеу, жоқтау, еске алу дәстүрлері, қырғыздардың мал шаруашылығы мен егіншілікте, аңшылықта қолданған ырым-тыйымдар туралы ғылыми мәліметтер жинақталған.

Н.П.Дыренкова қырғыз халқының отбасылық мінез-құлық мәдениетін зерттеген зерттеушілердің бірі. Ғалымның «Брак, термины родства и психические запреты у кыргызов» атты мақаласы қырғыздардың дәстүрлі отбасылық этикеттерін зерттеудегі іргелі еңбек болып саналады.

Қырғыз зерттеушілерінің ішінде К.Юдахин қырғыз халқының этнографиялық лексикасын жан-жақты талдаған этнографтардың бірі.Ғалымның 1948 жылы «Из Ляйлякских материалов», 1955 жылы «Классификация киргизских диалектов» атты ғылыми мақалалары жарық көрді. 1965 жылы шыққан «Қырғызша-орысша сөздігінде» фольклорлық терминдерді жинақтап, қырғыз және басқа түркі халықтарының этномәдени бірліктерін салыстырды. Сондықтан бұл жай ғана екі тілді аударма сөздік емес, қырғыз халқының дүниетанымын, мәдениетін, салт-дәстүрін көрсететін энциклопедиялық еңбек екені баршамызға мәлім. Уақыт өткен сайын сөздіктің құндылығы артып, бүгінде ғылымның көптеген саласы үшін маңызды дереккөзге айналды. Осы сөздік негізінде 2022 жылы «К.К.Юдахиндин «Кыргызча-орусча сөздүгүндөгү» этнографизмдер» атты Таалайбек Абдиев басшылығымен сөздік жарияланды. Сөздікте 352-ге жуық этнографиялық лексиканың семантикалық мағынасы жан-жақты талданды.

Ғалым Р.Г. Ахметьянова «Общая лексика материальной культуры народов среднего Поволжья» атты монографиялық еңбегінде татар, башқұрт, чуваш т.б. тілдердегі материалдық мәдениетке қатысты ортақ сөздердің этимологиясын салыстыра зерттейді. Бұл зерттеу жұмысында аспан, кеңістік, ауа райы, уақыт, өсімдіктер дүниесі, мал және ара шаруашылығы, егіншілік, дәстүрлі медицина, тұрғын үй, қару-жарақ, ыдыс-аяқ, киім-кишек және мөлшер мәнді сөздер талданды. Этнография этномәдени бірліктерді зерттейді, өз кезегінде материалдық мәдениеттің лексикасын, рухани мәдениеттің лексикасын, халықтық метрологияның лексикасын және туыстық және отбасылық қатынастардың лексикасын т.б. құрайды. Ғалым Р.Г. Ахметьянов «материалдық мәдениет терминдері адам қызметінің маңызды жағын – материалдық құндылықтарды (тамақ, киім және тұрғын үй) көрсетеді. Сондықтан оларды талдау халықтың тарихын зерттеу үшін өте маңызды», –дейді [39].

Тәуелсіздік алғаннан кейінгі кезеңде А.З.Жапаров (қырғыз халқының дәстүрлі мал шаруашылығына қатысты), И.В.Стасевич (қырғыз қоғамындағы жесір әйел, жоқтаудың әлеуметтік-қоғамдық мәні), А.Акматалиев (материалдық және рухани мәдениеті), А.Мырзакметов (Қырғызстанның оңтүстік аймағында қолданылып жүрген тыйымдар жайлы), А Ботобекова (Қырғыз ым-ишарасы) т.б. сынды ғалымдар зерттеу жұмыстарын жүргізді.

Қырғыз халқының этнографиясын зерттеуге үлес қосқан ғалымдардың бірі – Д.Т. Молдокулова. Оның «Кыргыздардын салттык жүрүм-турум маданияты (XIX кылымдын аягы–XX кылымдын башы)» атты ғылыми еңбегі 2016 жылы жарыққа шықты. Бұл ғылыми еңбекте қырғыздардың отбасылық қарым-қатынастары (ерлі-зайыптылар арасындағы қарым-қатынас, көп әйел алу мәселесі), дәстүрлі мінез-құлық мәдениеті (этнотикет: қалыңдықтың мінез-құлық ережелері) талданған. Бұдан өзге қырғыздардың тамақ мәдениеті, малды сою, сақтау дәстүрі, жануарларға қатысты тыйымдар мен нанымдар ұсынылды.

Ұжымдық ғылыми еңбек ретінде 2012 жылы жарық көрген «Кыргыздардын улуттук маданияты» атты кітапта *маданят, рухий маданият, материалдык маданият, мурас, салт-нарк, боордоштордун маданияты*, яғни қырғыз халқының материалдық және рухани мәдениеті, салт-дәстүрге қатысты тілдік бірліктері жан-жақты талданып, көрсетілген.

*Қазақ ғалымдарының этнография саласы жайында қалыптасқан ғылыми пікірлері.* Этнография тарихы тереңде жатқан, танымдық сипаттағы қоғамдық ғылымдардың бір саласы. Қазақ этнографиясын тану, зерттеу арқылы тіліміздегі заттық мәдениетпен қатар рухани мәдениеттің жаратылысын игере аламыз. Этнографизмдерді жүйелі түрде зерттеу, яғни қазақ этнографизмін түркі халықтарының этнографизмдерінен бөліп алып жеке қарастыру ХVІІІ-ХІХ ғасырларда жүзеге асты. Бұл кезеңдегі басты этнографтардың бірі – Ш.Уәлиханов. Ол Орта Азия халықтарының тарихы, мәдениеті мен әдебиетіне қатысты «Жоңғар очерктері», «Ыстықкөл сапарының күнделігі», «Алтышаһар немесе Қашқария туралы» атты ғылыми зерттеу еңбектерін жазған болатын. Революцияға дейінгі кезеңде Ш.Уәлиханов қырғыздар жайлы жазған еңбектерінде ата-баба, от, мал, түрлі ауры-сырқауларға байланысты әдет-ғұрыптар мен ұғымдарға тоқталды. Бұдан өзге этнограф қазақ және қырғыз халықтарының мәдениетін салыстыра зерттей отырып, киіз үйдің ерекшелігі, қазақ шежіресі, жерлеу ғұрпы, қазақ оқ-дәрісінің құрамы жайында, егіншілік шаруашылығы, қазақ даласындағы шаманизм жайлы құнды ақпараттар қалдырған. Ғалым екі халықтың фольклорын жан-жақты зерттеп, «Манас» эпосының даңқын шығарды.

М.Т. Айтбаев ұлттық этнографияда алғашқылардың бірі болып қазақ-қырғыздардың ұлттық тағамдарын семантикалық топтарға бөліп, олардың жасалу тәсілі, қолға су құю, етті дұрыс жіліктеу секілді кейбір ережелерді тізбектеп көрсетті. Сонымен қатар ғалым еңбектерінде қоршаған ортаға, жануарлар мен құстарға, күнге, айға, жұлдыздарға байланысты наным-сенімдер, аңыздар мен ырым-жоралғылар берілген [40].

Ғалым-тілші Е.Н. Жанпейісов 1989 жылы өзінің «Этнокультурная лексика казахского языка» деген еңбегінде рухани, материалдық, халықтық, отбасылық, туыстық тақырыптарға қатысты тілдік бірліктерге тоқталып, антропоним, топоним және этнонимдерге жан-жақты талдау жасады. Ғалым: «...бұрын қазақтардың материалдық мәдениеті мал шаруашылығымен байланысты болған. Алайда, ұсынылған жұмыста біз тек өзінің фономорфологиялық келбеті мен семантикалық табиғаты бойынша бірқатар нысандармен этимологиялық байланысқа түсіп, қазақ халқының тарихы мен мәдениеті туралы мәліметтерді қамтитын атаулардың тарихи-этнографиялық сипаттамасымен шектелеміз», –деген болатын [41].Ғалым М.Әуезов шығармаларының негізінде қазақ тілінің этномәдени лексикасына тарихи-лингвистикалық талдау жасап, 650-ге тарта топоним мен 150-ге тарта этнонимге, жалпы 3150-ден астам терминге тоқталған.

К.М.Мұсаевтың зерттеу еңбектерінде түркі халықтарының тарихи лексикологиясының негізгі мәселелерін, сөздердің тақырыптық, семантикалық топтарын зерттеу және жіктеу мәселесін қойды. «Лексика тюркских языков в сравнительном освещении» атты монографиясында алғаш рет батыс қыпшақ тілдерінің лексика-семантикалық айырмашылықтары қаралды. Бұдан өзге этнографиялық лексиканың жекелеген топтары жануарлар мен олардың дене мүшелерінің атауы, өсімдіктердің атаулары, туыстық атаулар туралы ақпараттар берілді. Ал «Түркі тілдерінің лексикологиясы» атты монографиясында тарихи лексикологияның теориялық мәселелері, түркі тілдеріндегі сөздіктердің тақырыптық жіктелу мәселесі, типологиялық зерттеу мәселелері қамтылды. Ең басты мәселе түркі тілдерінің этнографиялық лексикасы, атап айтсақ, тұрмыстық ыдыстар мен киімдердің атауы, еңбек құралдары, сүт өнімдері мен музыкалық аспаптардың атаулары т.б. салыстырылып, талданды [42].

Сонымен қатар қазақ халқының этнографиясы жайында ғалым Ж. Артықбаев көптеген зерттеу еңбектерін қалдырған. Өзінің «Этнология және этнография» атты еңбегінде ғалым этнос пен этнографияның байланысы, этногенез мәселесіне, қазақ халқының тұрмысы оның рухани және материалдық мәдениетінің ерекшеліктерін бөліп көрсетті. Ғасырлар бойы көшпелі тұрмыста өмір сүрген қазақтардың өміріндегі материалдық мәдениеттің бір бөлігі (киіз үйдің) маңызы ерекше болған. Бұдан өзге көшпелі ауыл, қозғалмалы үй, көші-қон мәдениеті, киім, әшекей-бұйымдар, тағам (ет, сүт т.б.) материалдың мәдениеттің құрамында қарастырылатындығы айтылды. Ал рухани мәдениеттің негізінде ән, күй өнері, аспаптар мен ұлттық ойындар мен мейрамдар, діни наным-сенімдер жатады. Одан өзге ұлттық этнографизмдер ретінде отбасы-неке қатынасындағы ұрпақ жалғастыру, мұрагер, баланы дүниеге әкелу және тәрбиелеу, құдалық, той дәстүрі, жерлеу ғұрпы қозғалды [43]. Этнографтың «Қазақ халқындағы семья және неке» (тарихи-этнографиялық шолу еңбек), «Қазақ халқының қолөнері», «Казахи», «Қазақ шежіресі хақында»т.б. еңбектері бар.

Этнография саласына сүбелі үлес қосқан ғалымдардың бірі – Ә.Т. Төлеубаев.Ғалым қазақ тіліндегі этнографизмдерге, оның ішінде қазақтың мал шаруашылығына байланысты кейбір көне сенімдер мен бақсылық дәстүрге, қазақ халқының табиғатқа мінәжат етуіне, материалдық мәдениеттің құрамдас бөліктеріне (тамақ, киім, үй), жерлеу, ұзату, сүндеттеу рәсімдеріне байланысты этномәдени бірліктердің әлеуметтік сипатын, олардың этнографиялық мәнін көрсетеді. Ғалым «Қазақ халық этнографиясының мәселелері» атты еңбекте этнография саласының ерекшелігіне тоқталады. Этнография жалпы халықты ажырамас, біртұтас организм ретінде қарастырады. Советтік кезеңде этнографияны зерттеу қарқын ала бастады. Осы уақытта этнографтар белгілі бір халықтың мәдениетін, салт-дәстүрін, әдеп-ғұрпын, діни сенімдері мен ауыз әдебиеті үлгілерін зерттеуді басты міндет деп түсінді. Алайда бұл мәселе жылдан-жылға қиындап бара жатыр. Ғасырлар бойы ауыздан-ауызға тараған, ескінің сынығы болған «дала академиктерінің» саны санаулы. Ғалым қазақ этнографиясын толық қамтитын ғылыми зерттеу еңбектердің аздығын баса айтты. Сондықтан бұл саланы тарих, антропология және археология т.б. салалармен байланыстыра отырып зерттеп, әдіснамалық жүйесін қалыптастыру маңызды екендігін атап өтті [44].

Ал тәуелсіздік алғаннан кейін этнолингвистика, лингвотаным, лингвомәдениеттану, этнография сынды іргелі ғылым салаларының дамуына байланысты біршама еңбектерді Ж.Д. Байтелиева (Қазақ тіліндегі жылқы малына қатысты фразеологиялық тіркестердің этномәдени уәждемесі), А.С. Сейілхан (Қазақ тіліндегі этнографизмдердің лингвомәденитанымдық мәні), Б.С. Тоқтағұл (Түркі тілдеріндегі төрт түліктің жасына қатысты атаулардың этнолингвистикалық сипаты), М.Т. Күштаева («Тары» концептісінің семантикалық құрылымы мен лингвомәдени мазмұны), Ә.Ж. Айтбаева (Бесік жырларының этнолингвистикалық сипаттамасы), Г.С. Исаева (Киіз үйге қатысты атаулардың этномәдени негізі), С.Е. Жанпейісова (Қазақ тілінің рухани мәдениет лексикасы), Р.Н. Шойбеков (Қазақ зергерлік өнерінің лексикасы), А.Ш. Жылқыбаева (Түркі этномәдени кеңістігіндегі тағам атауларының жүйесі) т.б. сынды ғалымдардың зерттеулерінен байқауымызға болады[45]. Аталған еңбектерде этномәдени атаулардың жеке лексика-семантикалық топтары лингвомәдениеттанымдық, этнолингвистикалық тұрғыда зерттелді.

Осы аталған теориялық ақпараттарды саралай келе, этнография ұғымына қатысты мынандай тұжырымдар келтіруге болады:

1.Этнография дегеніміз халықтардың шығу тегін, қоныстану аймағын, мәдениеті мен өмірін зерттейтін сала. Жалпы (халық) сөзі белгілі бір ұлтқа жататын адамдар қауымдастығын білдіретіндіктен, ғалымдар этнос (жеке халық) терминін қолданады. Әрбір этностың географиялық аумағы болады әрі өз тілінде сөйлейді. Этностар өздерінің ғасырлар бойы қалыптасқан мәдениетімен ерекшеленеді, яғни дін, өнер, әдебиет, ұлттық тағамдар, мінез-құлық нормалары (сәлемдесу, сыпайылық нормалары т.б.), диалектілері.

2.Этнография саласына қатысты зерттеулерді революцияға дейінгі, кеңестік және қазір таңдағы кезең деп бөліп қарастыра аламыз.

3. Этнографиялық лексиканың тіл біліміндегі рөлін анықтау үшін олардың лингвистикалық ерекшеліктерін қарастырған жөн.

*Этнографизмдердің лексика-семантикалық ерекшеліктері мен уәждемесі*

Тіл білімінің ономастика, этимология, этнонимика, терминология, фразеология және паремиология, этнолингвистика және тарихи лексикология салаларын зерттеген ғалым Ә. Қайдар сөздер мен сөз тіркестерініңэтнографиялық мағынасы болатыны жайлы мәлімет береді. Ғалымның пікірінше, барлық сөздер мен сөз тіркестері этнографиялық мағына бере алмайды, алайда күнделікті өмірде қолданып жүрген сөздеріміздің бастапқы, негізгі мағынасынан өзге этнографиялық мәні болады. Мысалы, нар сөзі. Түйе малына қатысты атау. Кәсіптік мал шаруашылығында жалғыз өркешті, бура мен аруанадан туған асыл тұқымды, еркек буданды нар десек, оның қазақ танымындағы алып күштің иесі, ерліктің символы болуы, бұл жануардың шаруашылықта көп түрлілігімен ерекшеленуі оның этнографиялық мазмұнын анықтайды [46]. Этнографиялық бірліктер этнолингвистиканың нысаны болғандықтан өзінің жүйелігімен ерекшеленеді. Тілдік қорымыздағы ұлттық танымды көрсететін атаулар мен тіркестер бір-бірімен грамматикалық, семантикалық байланыс орнатады. Мысалы, қарапайым өмірде қолданатын (қар) сөзін алсақ. Табиғи құбылысты көрсететін бұл сөздің төңірегінде ақ қар, үрме қар, ақша қар, ұлпа қар, көбік қар, қиыршық қар, сонар қар, кесе қар, жапалақ қар, қасат қар, мұз қар, сіреу қар т.б. өзіндік мағынасы бар.

Кез келген тілдің мәдениетке қатысты тілдік бірліктерінің табиғатын, ұлттық болмысын анықтау әрқашанда өзекті болмақ. Сол себепті мына міндеттерді орындау маңызды:

‒ өткен дәуірдегі ұлттық бояуы қалың атаулар мен ұғымдарды батырлық, эпостық жырлардан, ақын-жыраулар шығармаларынан, тұрақты тіркестер мен аймақтық лексика құрамынан, сакральды атаулар мен паремиологиялық жүйеден жинақтау;

‒ этнолексиканы тілдік фактіге емес, әлеуметтік, гендерлік тұрғыдан мағыналық топтарға жіктеу;

‒ эпостағы, фразеологизмдер құрамындағы, жыраулар мұраларындағы мағынасы өзгерген тілдік бірліктерді ономасиологиялық тұрғыда талдау;

‒ көне түркі ескерткіштері мен түркі тілдері жүйесінің тарихи қабаттарын салыстыру арқылы мәдени атаулардың этногенездік тарихи көздерін анықтау;

‒ кейбір мәдени атаулардың құрамындағы (өлі) түбірлердің фоно-морфо-семантикалық құрылымын, уәждік негізін анықтау;

‒ мәдени атаулардың шығу төркінін зерттеу [47].

Мәдени лексиканың ұлттық сипатына қатысты, түркі тілдер жүйесіндегі қазақ тілі лексикасы мен материалдық мәдениетке қатысты көптеген тұжырымдарды ғалым Ж.А. Манкеева өз еңбегінде көрсетеді. Ғалым материалдық мәдениеттің мазмұнын ашу үшін алдымен қазақ танымындағы (мәдениет) ұғымына тоқталуды жөн санайды. Мәдениет дегеніміз әлеуметтік құбылыс, яғни материалдық және рухани құндылықтардың қалыптасуынан көрінетін адам мен қоғамның дамуы. Соның ішінде материалдық мәдениет күнделікті өмірдегі заттармен қаралып, адамдардың өмір сүру қажеттіліктерін қанағаттандырып қана қоймай, символдық, эстетикалық мұқтаждықтарын өтей алады. Сондықтан материалдық мәдениет лексикасында «ұлттық рух» сақталады. Оны ғалым Гумбольд: «тілдің қоршаған ортадағы құбылыстарды толық бейнелеп көрсетуге қауқары жетпейді, тіл тек адам ортаны қалай қабылдай алатындығы жайлы хабар береді, яғни сөз біздің санамызда шығармашылық үдеріс негізінде туған. Түрлі тілдегі біз заттың атауына емес, сол зат туралы қалыптасқан түсінікке назар аудару қажет», – дейді ғалым [48].

Атаулар және олардың табиғаты мен белгілері туралы ғылым саласын ономасиологиядеп атаймыз. Бұл ғылым саласының негізгі мақсаты – уәжділік теориясын құру, яғни адам санасындағы мәнділік, мағыналық категория. Атап айтқанда, заттардың белгілі бір белгілерін көрсететін жаңа атаулардың бастапқы негізі. Осыған сәйкес қазақ тіліндегі этнографиялық лексиканың түзілуіндегі уәждемеліктің ерекшелігін қарастырсақ:

Жасалған материалына байланысты атаулар. Мысалы,көнек дегеніміз ағаштан немесе теріден жасалатын шелектің бір түрі.

Пішініне, өлшеміне, салыну тәсіліне, дайындалуы мен өнделуіне байланысты атаулар. Мысалы, алдаспан – қарудың бір түрі. Ол көлемінің үлкендігімен және ұзақ уақыт бойы өңдеуден өткен сапалы алмас не болаттан жасалуымен ерекшеленеді.

Түс атауларынақатысты. Мысалы,сусын атауларының бірі – сары қымыз. Бабына келген қымыздың бір түрі. Этнографиялық атауларда «ақ, сары, жасыл, қара» түс атаулары актив қолданылады.

Нумеративтік сипаттағы этнографиялық лексика. Мысалы, бестақа дегеніміз атқа мінгенде киетін, өкшелі жаздық етік.

Заттар мен құбылыстардың қызметіне байланысты атаулар. Бұл топқа жататын этнографиялық лексика заттардың күнделікті өмірде не үшін қолданылатынына байланысты жасалады. Мысалы, саптыаяқ дегеніміз ұлттық ыдыстың бір түрі. Қатты ағаштан жасалған, тұтқасы бар, суық, ыстық сусындар құюға арналған.

Заттар мен құбылыстардың қасиеті мен сапасына қатысты атаулар. Мысалы,ақберен (көне) дегеніміз батырларға арнап тоқылған торлы сауыт. Жоғары сапалы болаттан жасалады.

Этнографиялық лексиканы классификациялауға қатысты түрлі пікірлер бар. Е.М.Верещагин және В.Г.Костомаров сынды ғалымдар ұлттық-мәдени семантикасы бар сөздерді былай жіктеп көрсетеді:

- халық ауыз әдебиеті үлгілерінен алынған сөздер: сағат сайын өсу;

- түрік немесе өзге халықтардан енген сөздер: мейіз, палау, базар;

- тұрақты сөз тіркестері: шаңыраққа қара, шаңырағы қаңырап қалды;

- тарихи сөздер, яғни өткен тарихи кезеңдердегі заттар мен құбылыстарды білдіретін сөздер: хан, бек т.б.

- дәстүрлі өмірдегі заттар мен құбылыстардың атаулары: бауырсақ, киіз үй т.б.[49];

Ал татар, чуваш тілдеріндегі материалдар негізінде ғалым Р.Г. Ахметьянов этнографиялық лексиканы төрт топқа жіктейді:

- туыстық, отбасылық қатынасты білдіретін атаулар;

- қоғамдық қатынастарға қатысты атаулар;

- адамның рухани өміріне қатысы бар атаулар (музыка, өнер, ойын-сауық, білім, тәрбие);

- мифологияға, фольклорға, салт-дәстүрге қатысты сөздер [39, с. 12-19];

Ұлттық мәдениетті қарастырғанда этномәдениет терминін жиі қолданамыз. Ғалым А.Тұрышев этномәдениет этнографияның құрамдас бөлігі болса, этнография халықтың шығу тегін, материалдық және рухани мәдениетін, тұрмыстық ерекшелігін зерттейтін сала дейді[50]. Жалпы көне тілдік деректерді, халықтың этномәдени даму жолын, материалдық және рухани байлықтарды зерттеген ғалым Ж.Манкеева материалдық мәдениет атаулары рухани мәдениет атауларымен қатар дамып, тіршілік қажеттіліктерін өтейді. Мәдениеттің бұл екі түрінде де танымдық ақпарат болады. Материалдық мәдениет адам еңбегінің негізінде дүниеге келеді. Сондықтан ол қоғамның символдық, этикалық, эстетикалық, әлеуметтік бейнесін көрсететіндігін атап өтті [47, б. 17-18]. Ғалым мәдени лексиканы төмендегідей бөліп қарастырады: 1) қазақ тіліндегі зергерлік атаулар; 2) қазақ тіліндегі киім-кешек атаулары; 3) материалдық мәдениет лексикасына қатысты қолөнер туындыларының жалпы атауы; 4) еңбек құралдарының атаулары; 5) қару-жарақ атаулары; 6) ыдыс-аяқ атаулары; 7) музыкалық аспаптар атаулары; 8) қазақ халқының ұлттық тағамдары: а) нанның түрлері;ә) дән тағамдары; б) жемістен жасалған тамақ атаулары; в) еттен жасалған тамақ атаулары; г) сүттен жасалған тамақ атаулары; ғ) көженің түрлері.

Жоғарыда берілген ғалымдардың бөлінісін ескере отырып, қазақ тілінің этнографиялық лексикасын мынандай лексика-семантикалық топтарға бөлуге болады:

1. Материалдық мәдениет лексикасы:

а) тұрғын үйге қатысты этнографиялық лексика.

Тұрғын үй атаулары: *киіз үй, там, ақдігер, қара үй, жолым үй, қос, күрке т.б.*

Тұрғын үйдің ішкі дүниелері*: сықырлауық, сарнақ, шаңырақ, есік, желбау, басқұр, күлдіреуіш т.б.*

Шаруашылық, құрылыс атаулары: *сарай, саптыаяқ, ожау т.б.*

Көшпенді елді-мекен атаулары: *жайлау, қыстау, күзеу т.б.;*

ә)тұрмыстық атаулар мен шаруашылыққа қажет керек-жарақ атаулары.

Мал шаруашылығына қатысты этнографизмдер: *жабағы, тай, құнажын, тайынша, аруана т.б.*

Омарташылық, аңшылық, балық аулау, құс өсіруге қатысты атаулар: *жемтұзақ, қылтұзақ, қандыауыз т.б.*

Егіншілікке байланысты этнографизмдер: *мұрап, алқап, жиек, кепсен, бидай ұшық т.б.;*

б) киім және әшекей атаулары.

Киім атаулары: *ішік, киіт, кәзекей, күрте, шапан, жанат, дақы, күпі, дамбал, бешпент, қамзол, көйлек, шалбар, тон, ақсырма, жейде т.б.*

Бас киім атаулары: *қалпақ, малақай, құлақшын, бөрік, тымақ, тақия, сәукеле, орамал, күндік, кимешек, желек, жаулық*т.б.

Аяқ киім атаулары: *мәсі,ақтабан етік, әміркен етік, етік, байпақ, саптама, кебіс, шарық, тымақ, шәңгі, кесікбас, көк етік, көксауыр, киіз етік, шетік, мөкі, жұлық, шәркей т.б.*

Зергерлік бұйым атаулары: *жүзік, алқа, сырға, білезік,бергек, айшық, тұмар, түйме, қапсырма, шолпы* т.б.;

в) тағам мен сусын атауларын білдіретін этнографизмдер:

Сүт өнімдерінің атаулары, ет өнімдерінің атаулары, балық тағамдарының атаулары, жарма және ұннан жасалған тағамдардың атаулары, нан өнімдері, сусындардың атаулары: *ірімшік, құрт, айран, іркіт, наурыз көже, қара көже, қуырдақ, қақтама, шұрай, талқан, бөкпен, бөртпе, қақ, мейіз, бал, шекер, алуат.б.*

1. Рухани мәдениет лексикасы:

а) салт-дәстүр мен әдеп-ғұрып атаулары: *бітім, ас қайыру, керегеге керу,бас жақсы, ілу, қара мал, той малы, ұрын той, қалау, дәм ауыз тию, сабантой, соғым басы, қымызмұрындық, асар т.б.;*

ә) наным-сенімдерге байланысты атаулар: *тотемдік сенімдер, анимистік сенімдер, фетишке сену, аруаққа сену, тәңірге сенушілік, әулиелерді қасиет тұту т.б.;*

б) халық медицинасына қатысты атаулар: *көкпек, түймедақ, жарымқам, қарашымшық т.б.;*

в) халық ауыз әдебиетінің атаулар: *бесік жыры, жарапазан, бата, наурыз жырлары, бақташылық жырлары, тұрмыс-салт жырлары т.б.;*

г) халық музыкасы мен билерінің атаулары: *сарбаз, қаражорға, аманат, аққу т.б.*

Этнографизмдердің лексика-семантикалық ерекшеліктері мен уәждемесін анықтауда этнография саласының өзге ғылым салаларымен байланысын анықтау қажет.

*Этнография мен тарих*.Әрбір жеке халықтың тарихы оның этногенезі, яғни шығу тегі мәселесінен басталады. Халықтың дамуын қадағалай отырып тарихшы оның мәдени, тұрмыстық салтындағы өзгерістерінде қарастырады.Тарихи үдерісті зерттеуде «этнографиялық бақылау» әдісі қолданылады. Сонымен қатар этнография дүниежүзіндегі халықтардың қоғамдық тұрмысын және олардың ғасырлар бойы қалыптасқан мәдениетін анықтау, зерттеу барысында тарихқа жүгінеді.

*Этнография мен лингвистика.*Тіл этникалық атрибут болғандықтан, сол халық тілінің туыс және өзге халықтар тілдеріне қатысын білу арқылы осы екі ғылым саласының байланысын көруге болады. Этнограф халықтар арасындағы тарихи-мәдени байланыстарды қадағалай алады. Олардың міндеті халықтың материалдық және рухани мәдениетінің этникалық ерекшеліктерін қарастыру. Олардың негізгі зерттеу нысаны – этнографиялық лексика. Этнографиялық лексика ұғымының мәнін ашып көрсету үшін этнолингвистика, этнография, этномәдени лексика, этнографиялық диалектизмдер секілді ұғымдарға тоқталған жөн. Өз кезегінде тіл маманы тілді зерттей отырып, сол тілде сөйлейтін халықтың этнографиясы жайлы деректерге сүйенеді, себебі жекелеген кей сөздер мен сөз тіркестерінің мағынасы мен этимологиясы лингвистикалық аспектіде толық ашыла бермейді.

Этнографизмдер құрамына жалпыбұқаралық қолданыста жоқ, байырғы сөздер мен сөз тіркестері енгендіктен, олардың мән-мағынасын тану, халық тарихы мен мәдениетіне баса назар аударуды талап етеді.

*Этнография мен этнолингвистика.* Бұл екі ғылым саласының байланысы материалдық құндылықтарды зерттеуде көрініс табады. Ғалым В.Воробьев атап көрсеткендей, этнолингвистика комплексті этнографиямен шектеседі. Этнолингвистика саласының басты мақсаты – тілдің қызметі мен дамуына этномәдени, этнопсихологиялық факторлардың әсерін қарастыру, ұлттық болмыспен ұштастыру. Екеуінің де зерттеу нысаны этнос тілі болады. Мысалы, «киіз үй» деген сөзді алсақ, оған қатысты көптеген атауларды кереге, шанырақ, есік, уық, түндік, туырлық, т.б. этнографтар да, этнолингвистер де қарастырады.

*Этнография мен этимология.*Сөздің шығу тегін зерттейтін тіл білімінің саласын этимология деп атаймыз. Этимологияның ғылыми және ғылыми емес екі түрі бар. Ә.Қайдар ғылыми емес этимологияны халықтық этимология деп атап, екі түрін көрсетеді: жалған этимология және көпшілік қолды этимология. Халықтық этимология нақты ғылыми пікірлерге сүйенбейді, ел арасында тараған аңыздар мен жорамалдарды негізге алады. Бұл жайында ғалым Ғ.Әнес этимология сөздің бастапқы мағынасы мен қазіргі өзгеріске ұшыраған мағынасының ара жігін ашуға қызмет атқаратындығын атап көрсетеді. Ғалым этимологияның халықтық, ғылыми, қызықты түрлерін ажыратады [51]. Тіл қоғамдық құбылыс болғандықтан сөздердің мағынасының өзгеруі, бір тілден екінші тілге ауысуы, күңгірттенуі қалыпты құбылыс. Тіліміздегі уақыт өте келе мағынасы ұмыт болған материалдық мәдениетке қатысты этнографизмдерді қарастырғанда осы этимология саласына жүгінеміз. Мысалы, әбдіре деген сөзді алайық. Кей аймақтарда «абдыра» деп қолданылады. Бұл сөздің этимологиясы жайлы Э.Севортян «абдыра» түркі тілдеріне моңғолдардан ауысқандығын айтады. Моңғ: авдар – кебеже, авдр –сандық, парсы: абдари– қол сандықша. «Бес жүз бес сөз» атты еңбекте маньчжур тілінде «абдари моо» тіркесі ағаштың бір түрінің атауы, яғни емен тектес ағаш (ССТМЯ 1975). «Моо» ағаш, абдари ағаш деген түсінікті береді. Ойымызды түйіндесек, кебеже, сандық, табыт абдариатты ағаштың мықты, берік түрінен жасалып, кейін келе ағаш атауы өзінен жасалған зат атауына өткен.

*Этнография мен мәдениеттану.* Этнографиялық тұрғыдан мәдениет дегеніміз адам еңбегімен, шығармашылымен жасалған барлық нәрсенің, яғни адам қолынан шыққан материалдық және рухани құндылықтардың жиынтығы. Материалдық мәдениетке еңбек құралдары, киім-кешек, зергерлік бұйымдар, ғимараттар т.б. кірсе, рухани мәдениет адам ақыл-ой әрекеттерінің барлық түрлері: наным-сенім, көркем шығармашылық, әдебиет, музыка,философия т.б. жатады. Мәдениеттің жер шарындағы барлық халықтарда қалыптасқаны анық, алайда оның даму деңгейі әртүрлі. Мысалы, тарихи жағдайларға байланысты кей халықтың мәдениеті әлсіз, баяу дамыса, жекелеген мемлекеттерде қарқынды дамып отырады. Халық мәдениетінің дамуынан өзге сапалық ерекшелігі адамдардың этникалық дәстүрін (ұлттық) қалыптастырады және ол рухани, материалдық мәдениеттің барлық белгілерін қамтиды. Сонымен этнография барлық халықтардың тұрмысы мен мәдениетінің тарихи формаларын зерттейді.

*Этнография және география.* Жаратылыстану ғылымдарының ішінде этнография әсіресе географиямен тығыз байланысты. Халықты зерттеу үшін оның өмір сүру жағдайын, яғни географиялық орта, климат, рельеф, өсімдіктер мен жануарлар дүниесін білу керек. Бұл айтылған факторлардың барлығы халық мәдениеті мен тұрмысына әсер етеді. Екі ғылым саласының тоғысуынан халық географиясы, этникалық география, этногеография, антропогеография сынды салалар қалыптасып дамуда.

*Этнография мен диалектология.*

Осыған сәйкес этнография ғылымының негізгі мәселелеріне тоқталсақ:

1. Жеке елдер мен бүкіл әлем халықтарының этникалық құрамын зерттеу мәселесі;
2. Этногенез мәселесі және халықтардың этникалық тарихы;
3. Қауымдық-тайпалық жүйені, яғни тапқа дейінгі қоғамды зерттеу мәселесі;
4. Тарихи қалыптасқан ұлттық мәдениеттердің құнды мұраларын зерттеу мәселесі;
5. Қазіргі этникалық процестерді зерттеу мәселесі. (С.А.Токарев еңбегі бойынша)

Қорыта айтқанда, бұл тараушада этнография саласын зерттерген ғалымдар, олардың еңбектері, этнографияның өзге ғылым салаларымен байланысы, лексика-семантикалық, уәждемелік ерекшелігі талданды.

**1-бөлім бойынша қорытынды**

Кез келген халық мәдениетінің астарында ғасырлар бойы сақталған, ұрпақтан-ұрпаққа жеткен ұлттық код сақталады. Тілді ұлт коды ретінде қарастырғанда сол халықтың мәдениеті, әдеп-ғұрпы, тарихы басты нысанға алынады. Себебі халықты өзге ұлттар мен этностардан олардың ұлттық болмысы, тілі мен мәдениеті ерекшелейді. Халқымыздың ғасырлар бойы жинақтаған ұлттық бояуын этнографизмдер таныта алады.

Этнография дегеніміз грек тілінен аударғанда халық және жазу, сипаттау деген мағынаны білдіреді. Бұл ғылым саласын кейде (этнология) деп те атайды. Шетелдік ғылыми әдебиеттерде таза сипаттамалық ғылым ретінде (этнография) мен жалпы теориялық ғылым ретінде (этнология) арасына шек қойылады. Этнографияның нақты анықтамасы – ол халықтарды, олардың тұрмысы мен тіршілігін, мәдениетін зерттейтін тарихи ғылым. Қазіргі ұлттарды ғана емес, жойылып кеткен халықтарды да зерттейтін этнографияның бір тармағын тарихи этнография деп атаймыз.

Қоғам дамуының барлық кезеңдерінде тіл қоғамның материалдық, рухани мәдениетінің элементтерін көрсететіндіктен халықтың өмірімен, оның құндылықтарымен тығыз байланыста болды. Тіл этникалық топ тарихын тасымалдаушы, сақтаушысы. Сол себепті тіл білімі сөздіктер жасауға, тілдің лексикалық құрамын зерттеуге ерекше көңіл бөлген. Түркі тілдерінің сөздік құрамын тақырыптық топтар бойынша зерттеу сөздердің лексика-семантикалық ерекшеліктерін анықтауға, сөздіктерде тіркелмеген лексемаларды тауып зерттеуге, түркі халықтарының сөздік қорларын салыстырып айырмашылықтары мен ұқсастықтарын анықтауға мүмкіндік береді.

Бірінші бөлімде біз тілдің ұлттық сипатына қатысты ғалымдардың теориялық пікірлеріне, тіл мен мәдениет, тіл мен этнос арасындағы байланыстарға ғылыми талдау жасадық. Тіл мен мәдениет екі түрлі ұғым болғанымен, үнемі бір-бірін толықтырып тұратын феномен болып қалмақ. Тіл де, мәдениет те қоғамдық фактор, себебі бір этностың мәдениеті, басқа этносқа оның тілдік таңбалары арқылы түсіндіріледі. Бұл тарауда этнография ғылымының өзге ғылым салаларымен байланысы, жалпы этнографияның теориялық, практикалық маңызы, этнографизмдердің мағыналық топтары талқыланды.

Тіл тарихына, мәдениетіне, этногенезіне лингвистикалық, тарихи-этнографиялық зерттеулер жасалғанымен, белгілі бір тілдердегі сөздердің этномәдени мағынасы әлі күнге дейін жүйелі зерттелмеген. Сол себепті этнографиялық лексиканы тақырыптық-семантикалық тұрғыдан классификациялау маңызды.

**2ҚАЗАҚ ТІЛІНДЕГІ ЭТНОГРАФИЯЛЫҚ ЛЕКСИКА**

**2.1 Қазақ халқының дүниетанымындағы кеңістік пен әлеуметтік құрылым («шаңырақ» және «жерлеу»)**

Қазақтардың ұлттық болмысы мен дүниетанымында шаңырақ – тек материалдық мәдени нысанның бір бөлшегі ғана емес, отбасы берекесі мен татулық символы, ал рухани-философиялық түсініктедәстүр мен тәрбиенің, руханияттың жалғасы. Этнограф А.Сейдімбектің айтуынша, қазақ халқының көшпелі өмір салтын ұстануы – туа біткен қасиет емес, қоршаған ортаға бейімделіп, тіршілік құру қажеттілігінен туындаған дүние. Өмір сүру салты халық болмысын танытатын мәдениетті қалыптастырды. Сондықтан мәдениеттің қай түрі болмасын, ол қоғамдық өмірдің сұранысына қарай туындайды. Осыған сәйкес этностың әлеуметтік даму деңгейін көрсететін материалдық мәдениеттің негізгі элементтерінің бірі – баспана, үй, қоныстану мәселесі [37, б. 447].

Орталық және Орта Азия халықтарының баспанасы саналатын киіз үй – көшпелі өмірдің нағыз символы, бейнесі. Көшпелілер үшін тіршілік тірегі болатын, төрт маусымда даланы жайлай көшкенде бірге көшетін киіз үй – табиғаттың тылсым күштеріне төтеп беретін баспаналардың бірі болды [ЭС:283]. Қырғыз тілінде киіз үй – боз үй немесе кийиз үй деп қолданылады. Боз үй – көшпелілердің тұрғын үйін білдіретін негізгі терминдердің бірі. Ол ағаш қаңқадан және киіз жабдықтарынан тұратын құрылым [Юд. КРС:980].Қазақ даласында *боз, қара* түс ұғымдары анықтауыш қызметінде жұмсалып күрделі аталымдар жасауға уәж болатынын байқауға болады. Мысалы, қазақ тілі диалектілік лексикасында боз үй аталымы Қызылқұм, Сайрам аудандарында айтылады. Бұл этнографизм киіздің түсіне қатысты қойылған. Дәл осы атаудың қырғыз тілінде да қолданылу уәжін ғалым Г.Б.Бакинова киіздің боз түсімен ұштастырады [52]. Байқағанымыздай, қазақ-қырғыз тілдеріндегі киіз үй атауының жасалуына танымдық уәж, яғни құбылыстың сыртқы ерекшелігі әсер етіп отыр.

Киіз үй пайдалану сипатына қарай тұрмыстық, жорық, той-думан үйі, қонақ үй деп бөлініп, шаңырақ, уық, кереге, төр, босаға, оң жақ, сол жақ секілді бөліктерден тұратыны баршаға мәлім. Халықтың танымында киіз үйдің сыртқы қаңқа атауларынан өзге оның символдық, сакральды мәні, ішкі мағынасы мен формасын зерттеу маңызды.

Жалпы киіз үйдің негізгі құрылымдық элементтерінің бірі – шаңырақ халқымыздың тарихынан, дүниетанымынан, этикетінен,ғұрпынан мол хабар береді. Оның бойында ғасырлар бойы қалыптасқан ұлттық-мәдени ақпарат жатыр. Шаңырақты ең алдымен киіз үйдің құрылымдық бөлігі ретінде қабылдап, одан соң ақиқат дүниені, қоршаған ортаны тану арқылы оны танымдық, тілдік тұрғыда интерпретациялауға болады. Түркі халықтарының танымында шаңырақ – көшпелі халықтардың символы, дөңгелек пішінді ағаштан жасалған киіз үйдің жоғарғы бөлігі ретінде қарастырылса, қазақ тілінің этнографиялық сөздігінде «Шаңырақ – киіз үйдің үстіңгі бөлігінде уықтарды біріктіріп тұратын дөңгелек ағаш»деген анықтама берілген [53]. Киіз үйді жарықпен қамтамасыз етіп қана қоймай, сонымен қатар уақытты, түрлі табиғи апаттарды алдынала көру үшін әрі астрономиялық құбылыстарды бақылау үшін ыңғайлы жасалған дүние.

Шаңырақ Қазақстан жерінде кездесетін қайың, тораңғы, жиде, қаратал секілді ағаштардан жасалады. Ол көлемі мен киіз үйге байланысты тоғын, күлдіреуіш, табақ секілді бөліктерден тұрады. Пішініне қарай доғашық, қима, қиюлама, жалғама деп бөлінеді. Шаңырақтың басты бөлігі күлдіреуіш киіз үйдің төбесін күмбездеп тұратын тоғанның деңгейінен дөңестеніп орналасқан айқыш-ұйқыш шыбықтар. Күлдіреуіш тесіктерінен өтетін қысқа ағаш орнатылады. Сыр бойындағы қазақтар оны бөгелек, жалпы ел арасында бақана, кепілдік, бақалақ т.б. деп атайды. Шаңырақты әр түрлі әлеуметтік топ өкілдері әшекейлеп сәндеген. Бай, ауқатты адамдар күміспен безендірсе, шаруа, кедей адамы жосамен бояған. Ал шаңырақты көтеруге арналған ағашты *сырық* деп атайды.

Шаңыраққа қатысты ырым-тыйым, дәстүрлерге тоқталайық: а) көш кезінде шаңырақты «шаңырақ түйеге» артқан және ол көшті бастаған; ә) жаугершілік заманда, ел басқа жерге көшкенде шаңырақты айдалаға тастамай, өзімен алып жүрген, егер қара шаңырақтың соңғы ұрпағы қайтыс болса, онда оның бейітінің басына шаңырақты қойған; б) шаңырақ ескірсе, сынса сатпайды, елсіз далаға тастамайды, үйдің киесі ұрады деген сенім бар; ертеде адам қайтыс болса ақ, қара, жасыл, қызыл ту тігіп қойған; в) егер шаңыраққа байғыз түнде қонақтаса, үйдің береке-бірлігі кетеді деп сенген. Халық танымында бұл құстың қараңғы түнде шаңыраққа қонуын қара ниет пен жын-шайтандардың сілтеуі деп білген. Сондықтан киіз үйді аластаған, егер байғыз қонған жерге қан тамса шаңырақты өртеген; г) шаңыраққа құстың ұя салуы жақсы ырым; ғ) үй мүлкі ретінде шаңыраққа сәлем салу, шаңырақтан дәм тату жоралғылары күні бүгінге дейін сақталған.

Ендігі бір ырымдар мен сенімдер әйел адамның өмірге сәби әкелуімен байланысты. Баланың мойны қатайсын деп босанған әйелге дайындалған қалжа малының мойын омыртқасын қырық күнге дейін шаңыраққа байлап қойған. Егер әйелдің балалары шетіней берсе, жеті қара тасты ақ киізге орап шаңыраққа ілген. Осы ырымнан кейін әйел сау бала дүниеге әкелсе, әлгі тасты табалдырыққа көмген. Баланың шетінуін ертеде албастымен байланыстырған. Сол себепті қырық күнге дейін баланы ешкімге көрсетпей, жеті үйдің шаңырағынан өткізіп, алғашқы күндері түндікті жауып қойған.

Киіз үйге, шаңыраққа қатысты қырғыз халқында*«боз үйгө ак чачуу»,* «*жаңы тигилген боз үйгө жүгүнүү*», *«баланы түндүккө көтөрүү»*секілді жосын-жоралғылар бар. *Боз үйге ақ шашу* дәстүрі бойынша қырғыздар таң атысымен тәңірге ақ құрбандық шалу мақсатында айран немесе сүтті үш рет шашады. Ал жаңадан салынған боз үйге тағзым дәстүрі бойынша киіз үй атадан бата алатын жер болғандықтан келіндер үлкен кісілердің нұсқаулығымен кезек-кезек бас иеді. Үлкен қариялар бата береді. *Баланы түндүккө көтөрүү* ата-бабадан келе жатқан кейуаналар жасаған ырым. Баланы шаңыраққа қаратып құндақтау арқылы Жаратушыдан нәрестенің амандығын, ер жетуін тілеген [54].

Шаңырақ ұғымына қатысты таным-түсініктердің барлығы адамның дүниеге келгеннен бастап өлгенге дейінгі өмір сүру кезеңдеріне қатысы бар. Бұл ұғым дәстүрлі салт,сенімге қатысты этномәдени ақпараттардың кешенді жүйесін қамтығандықтан, оған қатысты тұрақты тіркестер, паремиологиялық бірліктер жиі кездеседі. Шаңырақ лексемасына қатысты фразеологизмдер мен паремиологиялық бірліктер саралай келе семантикалық жағынан бірнеше топқа бөлуге болады. Атап айтсақ: а) *шаңырақ – баспана, үй, ә)шаңырақ – отбасы, б)шаңырақ – аспан әлемі.*

*Шаңырақ – баспана, үй.* Бұл микротопқа *қара шаңырақ, шаңырағын ортасына түсіру, шаңыраққа қара, шаңырағына қобыз ойнату* секілді тілдік бірліктер жатады. Мысалы, *шалдың* қара шаңырағына *түнеп шығуды ырымдап отырмын*(О.Б.297). Бұл сөйлемдегі *қара шаңырақ* тұрақты тіркесі қазақ танымында сыйлы үй, әке үйі, әулеттің үлкені отырған үй мағынасын береді. Жалпы шаңырақ – атадан әкеге, әкеден балаға мирас болған, түркі мәдениеті мен дүниетанымында ерекше мәнге ие мүлік. Фразеологиялық бірліктегі қара түстің негізгі мағынасы ақ түсіне қарама-қарсы түс. Бұл түс атауының тілдегі көрінісі ауыспалы мағынада да түрленіп отырады. Мысалы, түркі тілдеріндегі түс атауларының семантикасын қарастырған академик А.Н.Кононов «қара» түсінің жиырмаға тарта негізгі және ауыспалы мағыналарын көрсетсе (ТС162), ал ғалым Ә.Қайдар бұл түстің жалпы мал атауы, лауазым, майсыз ас, жала, өлім, қайғы, тығыз, түссіз, қарапайым, ауыр, жер, күшті, сүреңсіз, кедей, үлкен секілді т.б. ауыспалы мағыналарын ұсынады [55]. Көптеген халықтың тілдік жүйесінде қара түстің когнитивтік мәні, ассоциативтік өрісі қоршаған ортадағы заттар мен құбылыстардың жағымсыз, жайсыз тұстарын сипаттауда қолданылады. Осы тұста қазақ танымында «қара-құт, береке, қасиетті, киелі» мәнінде жұмсалатынын атап өткен жөн. Мысалы, қара домбыра, қара жер, қара шаңырақ т.б. Қара шаңырақ фразеологизміндегі «қара» түстің өзіндік символдық мәні: біріншіден, шаңырақтан шыққан қара түтінмен ассоциациялық мәнде түйіседі, яғни ұзақ уақыт бойы тұрған үй, екіншіден, киіз үй тозғанда басқа бөліктері ауыстырылғанымен, шаңырақ ешқашан ауыстырылмайды. Дәл осындай мазмұнда қырғыз тілінде «*түндүк калтыруу*» тұрақты тіркесі кездеседі. Жалпы қырғыз тілінде шаңырақ – түндүк сөзіне сәйкес келеді. Қырғыздарда «Түндүк кимдики?» деген сауал «шаңырақ иесі кім?» деген сұрақпен мағыналас. Қырғыз отбасында үлкен ер бала отау құрып, еншісін алып бөлек шықса, кенже ұл атадан қалған үйді иеленеді. Бұл дәстүр қазақ-қырғыз мәдениетінде ұрпақ жалғастығын, атадан балаға мирас болып қалған материалдық дүниенің құндылық деңгейін көрсетеді. Түрік тіліндегі шаңырақ ұғымы осы этномәдени микротоптың құрамына кіреді. Мысалы, çadırın en üst noktası, kubbesini oluşturan yuvarlak (сөзбе-сөз: көшенің ең жоғары нүктесі, күмбезін құрайтын дөңгелегі), ауыспалы мағынада *ev, ocak: baba ocagı* – әке үйі мағынасын береді [56].

Жүргізілген зерттеудің нәтижесінде қазақ және қырғыз, түрік тілдеріндегі шаңыраққа қатысты қара түсті бағалауда бинарлы тең дәрежелі қатынастың болмайтынын байқадық, өйткені қазақ тіліндегі бұл түстің белгіленуі тек теріс бағалауды талап етпей, жағымды мәнде жұмсалса, қырғыз, түрік тілінде баспана атауына қатысты этнографиялық лексикада бұл құбылыс байқалмайды. Сонымен қатар шаңырақтың ұрпақ жалғастығын білдіретін символдық мағынасы қазақ-қырғыз тілдерінде сақталса, ал түрік тілінде бұл түсінік өзгеше сипатта екендігін байқадық.

*Шаңыраққа қара* – өз үйің емес, өзге үй, сондықтан жайыңа отыр (ҚТФС 559), пассив қолданыстағы, әлеуметтік оқиғаға қатысты қалыптасқан, көне фразеологизм *шаңырақ салығы* – ертеде әр шаңырақтан алынатын алым болған (ҚТФС 559). *Шаңырағына қобыз ойнату* және осы тұрақты тіркеске сәйкес келетін тілімізде *жау құтырса, шаңырағына қобыз тартар* мақалы кездеседі.

*Шаңырақ – отбасы.* Шаңырақ ұғымы таным, ойлау секілді ұғымдық категориялары арқылы жүзеге асатын сөйлеу тілінде «отбасы» тіпті одан жоғары «халық» мағынасында жұмсалады. Бұл микротопқа тілімізде кездесетін жақсы бата-тілек мәнінде және қарғыстың ең ауыры деп есептелінетін мынандай фразеологизмдер кіреді. Мысалы:Солардың ішінде алғаш *шаңырақ көтерген* біз болып шықтық (Д.И. 52). Ежелде қазақ қоғамында шаңырақты кез келген адамға көтертпеген. Шаңырақты көтеруші адамның жасы, әлеуметтік жағдайы, өмір тәжірибесі ескеріледі. Сол себепті бұл айтулы шараға баласы көп, көпті көрген ер адамды (күйеу) қос ат жіберіп алдыртқан. Егер отау үлкен болса, аттың үстінде отырып шаңырақ көтерген. Шаңырақ иелері ер адамға ырымдап жылқы немесе түйені жетектетіп жіберген. Тіліміздегі «шаңырақ көтерді», қырғ. тілінде *түндүк көтөрүү* фразеологизмі осы дәстүрмен байланысты. Жаңадан отау құрып, үй салынғанда, жаңа қонысқа кіргенде, отбасы болған жастарға үлкендер*шаңырағың биік болсын* деп тілек айтқан, қырғ. *түндүктөн түтүн үзүлбөсүн, чамгарагың көтөрүлсүн, очогуң өчпөсүн, түндүгүң бийик, керегең бек болсун* деп аударылады.

Киіз үйдің қасиетті, сакральді бөлігі – шаңырақ ұрпақтың жалғастығы, әулет символы. Мысалы: Міне, енді кенет ол ойының бәрінің іргесі қозғалып, *шаңырағы ортасына түскелі тұр*(Д.И. 25). Фразеологиялық сөздікте *шаңырағы ортасына түсті* – отбасы бұзылды, үйдің берекесі кетті (ҚТФС 559) деп берілсе, дәл осы мағынада қырғ. *«түндүгүң түшсүн, түндүгүн түшүрүү»* (шаңырағы шайқалды, қирады) деп қолданылады. Сонымен қатар ш*аңырағына ат ойнатты, шаңырағын қиратып, түндігін тілді* – мазасын алды, у да шу етті, ойрандады (ҚТФС 558) тұрақты тіркесі мен түрік тілінде *yuvasını bozmak*, яғни отбасын бұзды, ерлі-зайыптылардың ажырасуына қатысты *ev yıkmak* фразеологизм осы микротопқа кіреді.

Қазақ халық даналығында *шаңырақты еркектер көтергенімен, үйді әйелдер тігеді* деген мақал жиі кездеседі. Бұл мақалдың танымдық сипатын ғалым Ә.Қайдар отау тігіп, үй болу, бала-шағалы болу, үй иесі – еркек болса, сол үйді үй етіп ұстау– әйелдің еншісінде екендігін атап өтеді [57]. Қырғыз тілінде бұл мақал *аталар түндүгүн көтөрүп, энелер уугун борбору* деп дәл сол мәнде жұмсалады. Бұл мақалға негіз болып тұрған шаңырақ архисемасы екі тілдегі отбасы символының танымдық негізін қалыптастырып тұр. Келесі бір *шаңырағыбөлек фразеологизмі* өз алдына үй болды, отбасын құрды (ҚТФС 559), қырғ. тілінде *түндүгү бөлөк,түндүгү бөлөктүн түйшүгү бөлөк* (үй-жайы басқа, өз алдына бөлек) мағынасында айтылады. Шаңырақ ұғымының құт, береке, ырыс сөздерімен байланысын көрсететін қырғыз тілінде *түндүгүнөн куюлуп туруу* тұрақты тіркесі береке, молшылық, толу, кемелдену мағынасында жұмалады.

*Шаңырақ – аспан әлемі.* Осы тұста «шаң» сөзі көне түркі тілдерінің сөздігінде ḉaη– утреняя звезда, яғни таң шапағы деген мағынаны беріп тұр (ДТС139). Таң~шаң сөздерін тектес деп тануға болады. Ал екінші компонеті «қарақ~қарағ~қарау»; этимологиялық сөздікте karak – көз алмасы, кішкентай қара нәрсе» деп берілген. Мағынасы –бір затқа назар аудару, қарау, яғни таң шапағына қарау, таңды көру болып шығады [58]. Ал академик А.Т. Қайдар «Структура односложных корней и основ в казахском языке» атты еңбегінде шаң-ṧаη ашық, ақ. шаңқан~ақ, шаңқай~түс. Шаңырақ сөзі шаңырақ=шаң+(қ) ар+ақ компонеттердің бірігуі арқылы жасалып киіз үйдің жоғарғы бөлігі мағынасын беріп тұр деп тұжырым келтіреді [59].

Қырғыз тілінің түсіндірме сөздігінде түндүк этнографизімінің мынандай семантикалық мағынасы беріледі:1.киіз үйдің төбесіндегі уықтарды байланыстыратын дөңгеленген ағаш; 2. жер шарының төрт тарабының бірі, оңтүстікке қарама-қарсы жағы (түндүк, түштүк, батыш, чыгыш); 3. уақыт өлшемін білдіреді; 4. кешкі ас, қонақ тағамы; 5. бір нәрсенің дөңгелек бөлігі.Ал қырғызша-орысша сөздікте tyndyk 1.түн; 2.солтүстік; 3. киіз үйдің жоғарғы бөлігі; 4. Өлшем бірлік деген мағыналар көрсетілген (Юд. КРС 526).

Шаңырақ түркі тілдерде жоғарғы және төменгі, ішкі және сыртқы кеңістік арасындағы шекара болып саналған. Шаңырақ арқылы киіз үйдің тұрғындары киелі аспан денелерімен (Күн, Ай, жұлдыздармен) байланысады. Мысалы, қалыңдыққа тойдан кейінгі алғашқы айларда күн шыққанда тұрып, шаңырақтың үстіндегі түндікті көтеру міндеттелген [60].

Қазақ мифологиясын зерттеген С.Қондыбай шаңырақ туралы:«киіз үй уықтарын біріктіріп тұратын орданың төбесі мифтік ғалам бейнесінде шаңырақ жалпы аспан бейнесі, яғни күн символы саналады. Қазақ шаңырағы аспан түстес көкпен боялады, дөңгелек пішіні аспан шеңберін білдірсе, ішіндегі шарбақ ағаштар күлдіреуіш деп аталады», – дейді. Ғалым осы сөздің күл түбірі күн сөзіне қатыстылығын алға тартады. Сол себепті шаңырақ\аспан сөздері бір-бірімен байланысты[61].

«Қазақтың этнографиялық категориялар, ұғымдар мен атауларының дәстүрлі жүйесі» атты энциклопедиялық еңбекте шаңырақтың символдық ерекшелігін қарастырады. Киіз үйдің өзге бөліктеріне қарағанда шаңырақтың ерекшелігі мен қасиеті халықтың ғасырлар бойы қалыптасқан таным-түсінігі мен дүниетанымынан, мәдениетінен хабар береді. Мифтік сенім бойынша ғаламшар үш қабатқа бөлінген. Ол жоғарғы, ортаңғы және төменгі әлем. Жоғарғы әлем деп отырғанымыз көк аспан, қазақ танымындағы осы көк әлемнің символы – шаңырақ. Халық түсінігінде бұл әлем мәңгілік, сондықтан адам денесінен жаны бөлініп шыққанда шаңырақ арқылы о дүниеге аттанады деген сенім бар. Сондықтан ауыр хәлде жатқан үйдің түндігін ашып қойған. Бақсы-балгерлер шаңырақ арқылы жындарды шақырған [53, б. 600].

Күн символды шаңырақтың күлдіреуіші мен бауы «төрт тарап пен сегіз қиырды» тұспалдайтыны анық. Кодтау жүйесінде шаңырақ киіз үйдің ең жоғарғы бөлігі ретінде аспан әлемімен сәйкес келеді, яғни макрокосмос пен тұрғын үй ұғымдарындағы параллелизмді байқауға болады. Ежелгі түркі мәдениетінде Аспан – Көк аспан – Тәңірлік культімен терең концептуалды байланыс орналған. Шаңырақтың ерекше сакральдануы оның ежелгі түркілердің ең маңызды екі культімен Тәңірлік және ата-баба байланысымен түсіндіріледі. Қырғыз тілінде кездесетін *түндүктен түшкөн ууру* тұрақты тіркесі шаңыраққа, үйге келген қиын ауыр жайлы айтылғанда қолданылады (1-кесте). Кесте автордың жеке зерттеуінің нәтижесінде жасалған.

Кесте 1 – Қазақ-қырғыз тілдеріндегі «шаңырақ» ұғымына қатысты ортақ фразеологизмдер

|  |  |
| --- | --- |
| Қазақ тілі | Қырғыз тілі |
| *шаңырақты еркектер көтергенімен, үйді әйелдер тігеді* | *аталар түндүгүн көтөрүп, энелер уугун борбору* |
| *шаңырақ көтерген* | *түндүк көтөрүү* |
| *шаңырағы ортасына түсті* | *түндүгүң түшсүн, түндүгүн түшүрүү* |
| *шаңырағың биік болсын* | *чамгарагың көтөрүлсүн, очогуң өчпөсүн, түндүгүң бийик, керегең бек болсун* |
| *шаңырағы бөлек* | *түндүгү бөлөк* |

Жоғарыдағы келтірілген тұжырымдарды ескере отырып,шаңырақ ұғымының денотаттық, сигнификаттық және референттік мағыналарын қарастырайық. Денотаттық мазмұнға сәйкес шаңырақ – баспананың негізгі, киелі бөлігі; сигнификат – ұрпақ жалғастығы, құт-береке, отбасы, баспана, көк әлем символы; референт – көшпелі халықтардың ежелден келе жатқан баспанасының негізгі атрибуты. Көріп отырғанымыздай, қазақ, қырғыз танымында шаңырақ ұрпақ жалғастығын, «кіші әлем: баспана-отбасы» микротобын құрайтын, аспан әлемінің кішірейтілген үлгісі, кеңістік ретінде көрсетілсе, түрік халқында шаңырақ ауыспалы мағынада таңбаланып, белгіленеді. Бұл халықтар арасында таным дүниесінің айырым тұстарын көрсетіп, тіл мен ойлаудың байланысынан туындайтын символдық, мифтік, когнитивтік ерекшеліктерді анықтайды. Бұл тараушада сегіз этнографизмге, он тоғыз фразеологизмге және екі мақалға талдау жасалды.

Адам баласы шыр етіп дүние есігін ашқаннан бастап, денесі жер қойнауына тапсырылғанға дейін түрлі дәстүрлер мен мәдени-тұрмыстық рәсімдерді басынан өткізеді әрі орындайды. Бұл заңды құбылыс. Қазақ халқының дәстүрлі мәдениетінде жерлеу ғұрпы – әлеуметтік құрылымның маңызды көрсеткіші. Ол тек діни рәсім ғана емес, қоғамдағы әлеуметтік иерархияны, ру-тайпалық қатынастарды және этномәдени құндылықтарды айқындайтын жүйе ретінде қарастырылады. Жерлеу ғұрпы белгілі бір тұлғаның қоғамдағы орнына, жасына, жынысына, әлеуметтік мәртебесіне байланысты ерекшеленеді. Ғалым Х. Арғынбаев қазақтың отбасылық дәстүрлерінің қатарына кіретін жерлеу ғұрпына айрықша тоқталады. Атап айтсақ, ақсақалдар, туған-туыс хәл үстінде жатқан адаммен қоштасып, кешірімдесіп, соңғы арман-тілектерін сұрайды. Адам қайтыс болған соң қол жайып, дұға қылып, адам кіре бермейтін шымылдық құрылған үйге бетін құбылаға қаратып жатқызады. Соңғы сапарға абыроймен шығарып салу үшін үлкен асқа дайындық басталады. Жақындары жоқтау айтып, өлген кісінің тума-туыстарына хабар беріледі. Мәйітті арнаулы адамдар ер адамды ерлер, әйел адамды әйелдер жуып *ақырет матаға* орайды. Ер адам кебіні үш, әйел кебіні бес қабат болады. Мәйітті жер қойнына тапсырғаннан кейін, ер-азаматтар бір-бір уыс топырақ шашып, құран оқылады. Жерлеу ғұрпында (жоқтау, арулау, естірту, көңіл айту т.б.) дәстүрлер жүзеге асады. Үші, жетісі, қырқы, жылы секілді аза тұту күндерінде ас беріліп, құран оқылады [62].

Ғалым Ә. Ахметов түркі тілдеріндегі табу сөздердің басым көпшілігі адамның өлімімен байланысты қалыптасқан. Жалпы қазақ танымында өлген адам жайлы көп айтыла бермейді, себебі жамандық, өлім қайта келеді деп сөз құдіретіне сенген. «Өлу» сөзін алмастыратын *соңғы сапарға аттанды, бұл дүниеден өтті, көзін жұмды, дүние салды, жан тәсілім қылды* секілді астарлы мәндегі сөздермен алмастыру бар [63].

Науқастанған немесе дүниеден өткен адамның туыс-жақындарына, отбасы, бауырларына көңіл айту, жұбату, қайырлы болсын айту дәстүрі қазақ қоғамында күні бүгінге дейін сақталған. Жақынынан айырылған жанның қайғысын бөлісіп, көңілін аулау дәстүрі алдымен естірту салтынан басталады. Кез келген адам өлімді естіртпейді, елге сыйлы, жөн-жоралғыны жақсы білетін адам қазаны тұспалдап жеткізеді. Көңіл айтып, сабырға шақырады. Көңіл айтылғаннан кейін халық жиналып марқұмды соңғы сапарға (жаназаға) шығарып салады. Ет жақындары топырақ салып, жерлеу дәстүріне қатысты барлық жоралғыларды орындайды. Дауыс шығару, жылау, жоқтау орындалады. Жоқтауды негізінен мәйіт шыққан үйдің әйел адамдары әуенге салып орындайды. Өлген кісінің жақсы істерін, қасиеттерін айтып, жылап жоқтайды. Ал көңіл айтып келген алыс-жақын туыстары «бауырым-ай, көкем-ауу, жалғызым-ау» деп дауыс шығарып келеді. Қаралы үйге келген топтың зарлы әуенін *қара дауыс* деп те атайды. Сонымен қатар қатты күйзеліске түскен, қайғыны көтере алмаған, ас-су ішпей, езілген әйелі немесе ата-анасы, бауырларына жұбату сөздер мен тоқтам айтылған [64].

Қазақ халқы өлімге философиялық, рухани тұрғыдан қарайды. Тілдік бірліктер сол танымның айнасы. Сол себепті этнографиялық бірліктер мен этнофразеологизмдер ғасырлар бойы қалыптасқан дәстүрлер мен ырымдар негізінде қалыптасып, тек лексикалық мағына бермей, қоғамның моральдық, діни, дүниетанымдық ұстанымдарын да бейнелейді.

Өлімге дейінгі кезең(қарттық) – бұл кезең адамның өмірінің аяқталар шағы, денсаулығының әлсіреуі, рухани дайындық кезеңі. Мысалы, кәлимаға тілін келтіру, аза, ажал, артын күту, атау-кере т.б. Өлім алдындағы жағдайды сипаттайтын фразеологизмдер адамның ауыр халін, өлімнің жақындағанын, жан мен тәннің арасы үзіліп бара жатқанын көрсетеді. Мысалы, жаны ұстараның жүзінде – өлім мен өмір арасындағы қауіпті шақты бейнелеуде қолданылады. Қырғыз тілінде кырданып кетүү, түрік тілінде hayatını kaybetmek үлгісінде кездеседі.

Жерлеу рәсіміне қатысты кезең – өлімнен кейінгі алғашқы күндер, мәйітті арулап жерлеу жоралғылардың орындалу кезеңі. Мысалы, арулап аттандыру, имансу, көңіл айту, сүйекті, тұлдау, шам көр, естірту, дауыс айту, жасырын көму, жыртыс, жоқтау, ақ жуып, арулаған жер т.б. Жерлеу және о дүниеге аттануды бейнелейтін тұрақты тіркестерде ажалдың орын алғаны тұспалдап жеткізіледі, яғни эвфемизм байқалады. Мысалы, көз жұмды, қырғ. көз жумуу, түр. gözlerini kapatmak. Ал адамның физикалық өлімінен кейінгі рәсімдер мен жоралғылар қазақ, қырғыз, түрік халықтарында топырақпен байланысты бейнеленеді. Топырақ – мифологиялық таным бойынша мәңгілік тыныштық бейнесі. Мысалы, топырақ жамылу, қырғ. топурак буюруу, түр. kara yer. Ал ендігі бір фразеологизмдердің бөлігі метафоралық сипатта беріледі. Бұл көркем бейнелеудің үлгісі. Шырақ, жол, жарық, жұлдыз – өмірдің символы ретінде, ал олардың сөніп, жоғалуы, өлімді бейнелейді. Мысалы, шырағы сөнді, қырғ. жарыгы өчтү, түр. yıldızı söndü.

Еске алу кезеңі – бұл марқұмды еске түсіру. Мысалы, жетісін беру, иіс нан, қырқын беру т.б.

Негізінен үш тілдегі фразеологизмдердің мазмұны жақын, олар дүниетанымдық ұқсастыққа, ислам діні мен түркілік сенімге негізделген. Өлімге қатысты фразеологизмдердің көбісі эвфемизмге сүйеніп жасалады. Қазақ және қырғыз тілдерінде тіршілік пен өлім арасындағы шекара ауыспалы мәнде берілсе, түрік тілінде қысқа да нақты сипатталады. Этнолингвистикалық тұрғыдан қазақ тілінде топыраққа, шыраққа, жанға қатысты символизм басым болса, қырғыз тілінде тіршілікті табиғатпен байланыстыру (жер, суу) нақты көрінеді. Ал түрік тілінде қайғы, қара түс (kara gün, kara haber) мәдени ерекшелікті танытады.

Бұдан өзге қазақ тілінде жерлеу рәсіміне қатысты ажал аузында, ажал қармағын салу, хал үстінде, ахал жету, ажал нәубеті жету, басын өлімге байлау, басын қағу, бір аяғы көрде, бір аяғы жерде, дәм-тұзы таусылу, дәмі біту, дүние салу, дүниеден өту, көшу, дүниеден баз кешу, жағы түсіп өлу, жазым болу\қылу, жан алқымға таяну, жан беру\үзілу, жан тәсілімге таяну, жаны ұстараның жүзінде, желкесін қию, жастай кету, жанын құрбан қылу, жанын беру, жаны пида болу, жер жастану, жүріп кету, жұлдызы сөну, жер қойнына кіру, кебін кию, келмеске кету, көр аузында, көрге тығу, көзіне құм құйылу, көктей орылу (жас кету), қабір құшу, қазаға тап болу, Құдай алды, қара жер алды, қайтпас сапарға кетті, о дүниелік болу, топырақ жамылу, өлім аузында, өмірін қию, үзіліп кету, шырағы сөну, топырақ жамылу, шейіт кету, тіл тартпай кету т.б. тұрақты тіркестер кездеседі.

Қырғыз тілінде, акыретке кетүү, аты өчүү, башы жерге кирүү, бейиши болгур, дүйнодөн кайтуу, жайын табуу, жан алгыч, жан берүү, жандан аша кечүү, жан таслим болуу, жаны чыгуу, жаткан жери жайлуу болсун, жерге алып коюу, жер жаздануу, жер жуткур, жүрүп кетүү, каны тартуу, келбес жолго кетүү, көз жумуу, көр байге, куран түшүрүү, кырданып кетүү, ойрон болуу, сууга алуу, топурагы торко болсун, топурак буюруу, чым жамынуу. Қарап отырсақ, екі тілдері фразеологизмдердің мән-мағыналары шамалас.

Түрік тілінде kara gün, kara haber, kara yer, hayatını kaybetmek, ruhunu teslim etmek, toprağa vermek, öbür dünyaya geçmek, hakkın rahmetine kavuşmak т.б.

Жерлеуге қатысты ертеден бері жалғасып келе жатқан дәстүрге байланысты қара, ақ, қызыл түстер қазаға байланысты символдық мәнге ие болған. Бұл адамның әлеуметтік жағдайына, жынысына және жасына қатысты. Адам дүниеден қайтқанда түркі халықтарының көпшілігінде қаралы болу белгілері кездеседі. Этникалық тектестік жағынан қара – қайғы мен қасіреттің белгісі. Жерлеу ғұрпына қатысты тілімізде *қаралы үй, қара жамылу, қара дауыс* секілді тіркестерді кездестіреміз. Қара жамылу – дүниеден өткен адамның жақындары бір жыл бойы қара жамылып, аза тұтуы, ежелден ата-бабамыздан келе жатқан қара киініп қаралық дәстүрін сақтауы (ЭС 765). Жалпы «қара» түсінің семантикалық мәнінің өлім атауымен байланысы тек түркі халықтарында ғана емес, өзге халықтардың рухани мәдениетінен анық байқалады. Атап айтсақ, орыс халқында *«черная вдова – қаралы қатын», «черный день – қаралы күн»,«черная повязка – қаралы хабар», ағылшын тілінде «black look – көңілсіздік, қайғы», «black dog – депрессиялық көңіл-күй».* Қырғыз тілінің өң-түс атаулар жүйесінде қара лексемасының *негізгі мағынасы, қараңғы, сұлу, қарсыз, кір, кінәлі, қарапайым, жаман, үлкен, жойқын, әділетсіз, аза тұту белгісі* секілді лексика-семантикалық варианттары кездеседі. Жалпы айтқанда, қара сөзінің отызға тарта ауыспалы мағынасы бар, оның ішінде аза тұту мағынасында *кара ат, кара туу, кара кийим, кара ашын өткөрүп, кепин жамынып* секілді этнографиялық атаулар қолданылады. Түрік тілінде осы мәнде*karalı bayram* деп аталатын марқұммен қоштасқаннан кейінгі алғашқы жиынды атайды.Терістік қырғыздарда жесір қалған әйел қара көйлек пен кемсел (қамзол) киген. Өлген адамның балалары мен оның кіші інілері мәйітті жерлегенге дейін бастарын қызыл орамалмен ораған. Одан бөлек мәйіттің жасына қарай ақ, көк, жасыл орамал тағып, қырғыз әйелдері қырық күн бойы көк немесе жасыл көйлек киген. Сонымен қатар қырғыз халқының дәстүрінде қазақтар секілді мәйіт шыққан үйге желек (жалау) тіккен. Қазақ тұрмысында қайғыны білдіретін этикеттік белгілердің бірі *–* қара ту тігу. Қара тігу, қаралы ту тігу *–* марқұмның жасына қарай үйдің оң жақ белдеуіне найзаның ұшына ақ, көк, қара ту байлаған. Ал жыл толып, асы берілгеннен кейін қаралы туды алу салты «қара жықты» деп аталады.

*Жоқтау.* Әрбір қоғамда әлеуметтік оқиғаларға байланысты түрлі рәсімдер жүзеге асады. Түркі халықтарында мұндай ырымдардың басында (жоқтау, кошок, кошук, жоктоо) тұр. Жоқтаулар өлгенге құрмет ретінде, салт-дәстүр мен әдеп-ғұрыпқа сай әуезді үнмен сүйемелденеді. VI-VII ғасырдағы ескерткіштер мен тастар бетіндегі жазулар (Орхон-Енисей жазбалары) мәдениетіміздегі жоқтау дәстүрінің алғашқы нақты үлгілері болып саналады. Дүниежүзіндегі көптеген елдерде кездесетін аза тұтудың бір белгісі болатын ғұрып түркі тілдес қазақ, өзбек, түрікмен, алтай, татар, қарашай секілді халықтарда ежелгі дәуірден сақталып осы уақытқа дейін жетіп отыр. Yog сөзі көне түркі тілінде жоқтау дегенді білдіреді. Махмұд Қашғаридың пайымдауынша, жоқтау – көне түркі халықтарының өмір сүру салтынан туған жырдың бір түрі десе, Ш. Уәлиханов жоқтауды «надгробный плач – табыт басындағы зар» деп атаған [65].Қырғыз халқының дәстүрлі мәдениетінде де адам өлімі қайғылы оқиға болып саналады. Адам бақилық болғанда (жамандык келди), яғни қайғы келді деп аза тұту шараларын ұйымдастырған. Қырғыз тілінде жоқтау «кошок» деп аталса, түрік тілінде «ağıt» делінген. Кош, кошокдегеніміз өлеңмен жоқтау. Біреу өлген кезде және қалыңдықты күйеу жігіттің ауылына жібергенде жоқтау айтылған. Жалпы өзб. тілінде *кошук,* қарақал. *косук* сөздері «жыр» дегенді білдіреді [66]. Қырғыз тілінде *зыйнатта олтур, зыйнат, зыйнатка тур* тілдік бірліктері өлгенді жоқтау, тек жақсы істері мен қасиеттерін еске алу мағынасын береді. Манас жырында кездесетін этнографизм *зыйнат ат* өлгенді еске алу үшін сойылатын жылқы малы.

Бірқатар түркі тілдерінде жоқтау «жылау» мағынасын береді, яғни түркі тілдерінде «жоқ» лексемасынан пайда болған жоқтау етістігі сол этнографиялық мазмұнды білдіреді. А.Н.Кононов «yoq» зат есім ретінде: 1) жоқ, жоқ болды; 2) өлім; 3) бақытсыздық, кедейлік семантикалық мәнге ие екендігін көрсетті. Ғалым В.В. Радлов еңбегінде «joғла/өлген адамды жоқтау» (PC 413), ал ежелгі түркі тілдерінің сөздігінде joғсi/ еске алу рәсіміне қатысушылар, жылаушылар делінген (ДТС 270). Ғалым Р.Г. Ахметьянов өзінің «Сравнительное исследование татарского и чувашского языков» атты еңбегінде жоқтау лексемасының орнына жас зат есімі қолданылатындылығы айтылады. Бұл татар, құмық, түрікмен тілдерінде *йас, йасал, йаслат* деп көрсетілген. Сол секілді қазақ тілінде жоқтауға толық сәйкес келетін «дауыс» лексемасын айтуға болады. Қазақстанның кей өңірлерінде өлген адамды жоқтағанда «дауыс шығарды, дауыс қылды» тіркестері айтылады. Дәл осы контекстіде қазақ, қырғыз, түрік тілдеріндегі жоқтауға қатысты байланысты байқауға болады. Қырғыз тілінде дауус (тауш) – үн, яғни әйелдердің қайтыс болған адамды еске алып жылауы. Ал түркі тілінде daüssila (отанға деген сағыныш), daüssilaya tutulmak – сағыныш. Түрік тілінде жоқтауды ağıt, жоқтауды айтушыларды ağıtçı деп атайды. Түрік тілінің сөздігінде: «ölen bir kimsenin gençliğini, güzelliğini, iyiliklerini,değerlerini, arkada bıraktıklarının acılarını,buyuk felaketlerin acılı etkilerini dile getiren söz veya okunan ezgi,yarılan yazı,sagu,mersiye»(TS 44), яғни қайтыс болған адамның жақсылығын, ізгілігін білдіретін әуен. Осыған сәйкес түрік тілінің сөздік қорында *ağıt yapmak, ağıt düzmer, ağıt tutturmak* секілді тіркестер кездеседі. Жоқтау түрік мәдениетінде арнайы аталып өтілмейді, өліммен байланысты рәсімдер мен дұғаларда кездеседі.

Жерлеу ғұрпындағы маңызды, міндетті дәстүрлердің бірі – көңіл айту. Қайғыға душар болған адамдардың қасіретіне ортақ екенін білдіретін бұл дәстүр – жұбату, қайырлы болсын айту деп те аталады. Қазақ мәдениетінде марқұмға көңіл айту жетісі, қырқы, тіпті жылына дейін жалғасады. Көңіл айтуда қолданатын ежелден қалыптасқан арнайы сөз орамдары қолданылады. Кез келген халық тілінде «ажал, өлім» деген сөздің орнына сол мағынада қолданатын эвфемистік синонимдер актив қызмет етеді. Мысалы, «иманды болсын», «иманы жолдас болсын», «алдынан жарылқасын», «қаза қайырлы болсын».

Қырғыздарда өлген адамды жерлеу рәсіміне қатысты *тазия* этнографиялық термині де бар. Дінге қатысты бұл атау араб тілінен аударғанда «жұбату» деген мағынаны білдіреді және маңызды оқиғаларға арналған құрбандық немесе ас болып саналады. Қырғыз тілінің этнографиялық сөздігінде: «Кыргыздардын салтына ылайык адам көзү өтсө, айыл-апа, бала-чака, урук-тууган, жек-жааттарынын баарына кабар бердирет», – дейді [67], яғни қырғыз дәстүрі бойынша адам дүниеден өткенде оның жақындарына бала-шаға, туыс-туғанға хабарланады. Алғашқы күні жылқы сойылып жаназаға келгендердің барлығына ас беріледі. Марқұмның денесін жаназа үйіне апарып, хабар алғандардың барлығы келгенше үш күн күтеді. Үй ішінде отырған әйелдер жоқтау айтып, үш күн бойы құран оқылады.

Қаралы үйге келіп-кету біразға дейін жалғасады. Түрік халқында көңіл айту «taziye»деп аталады. Түрік тілінің сөздігінде ölen kimsenin yakınlarına başsağlığı dileme, taziyet, марқұмның туыстарына көңіл айту деп берілген.

*Кебін.* Кебін – ақырет – ақыреттік мата дегеніміз өлген адамның мәйітін орап көметін ақ мата (ЭС 761) کفن – кәфен, өлген адамды орайтын ақ мата. (ҚТАПC 85). Қазақ тілінің диалектологиялық сөздігінде кебін екі мағынада: а) Жамбыл, Шу аймақтарында жүйрік аттың үстіне жабатын жабу; Түрікменстан аймақтарында оқ дәрінің үстіне тығындап салатын шүберек деп беріледі (ҚТДС 88). Кебін пішу, кебін кигізу– жерлеу жоралғысындағы маңызды атрибуттардың бірі саналады. Кебін матасын пішуге дейін мәйіттің денесін арнаулы адамдар жуындырады, бұл үрдіс өлікті арулау деп аталады. Кебінді пішу үшін марқұм ер адам болса 20-23 метрдей (бес қабат), әйел адамға 23-25 метрдей (жеті қабат) ақ мата мен дәке немесе кездеме қажет болады. Кебін барынша кеңірек суыртпақ жіппен жөрмеп тігіледі. Ақырет матада қалта мен жаға болмайды және жиектері мен екі жаны тігілмейді. Бұл атау қырғыз тілінде «кебин» этнографизмі арқылы беріліп, өлім мен жерлеу рәсімдерімен байланысты матаны білдіреді. Қырғыз тілінде *кебин эки кылуу* тұрақты тіркесі жүзеге аспайтын, мүмкін емес деген ауыспалы мәнде жұмсалады. Түрік тілінде бұл этнографиялық лексика*kefen*және оны тігетін адам*kefenci*деп аталады. Ölünün gömülmeden önce sarıldığı beyaz bez, kefen bezi, yakasız gömlek, yakasız mintan (TS 1378), өлген адамды орауға арналған мата. Түрік мәдениетінде кебінді тігу барысында пышақ немесе қайшы қолданылмайды. Кебін қолмен тігіледі және тігу кезінде ешқандай түйін байламайды. Егер кебінге түйін байласа, өлген адам о дүниеде көрінбейді деген сенім бар [68].

Кебін этнографиялық бірлігіне қатысты *ақ кебінге оранды, таз кебін киді, кебін киді, кебін киген келмейді, кебенек киген келеді* секілді тұрақты тіркестер мен паремиологиялық бірліктер кездеседі. Мысалы, кебін киген келмейді, кебенек киген келеді деген мақалдағы кебенек деп отырғанымыз ертеде жауынгерлер мен малшылар киген сырт киім. Салыстырмалы сөздікте «kebenek – кафтан из кошмы» (Юд. КРС 246) деп берілген. Жұқа киізден тігілетін тас кебенек сауыт орнына жүріп, қорғаныс қызметін атқарған. Сол себепті аталған паремиологиялық бірлік ажалы жеткен адамның дүниеден өтуін параллель ұғымдар кебін-кебенек арқылы беріп тұр. Ал түрік тілінде *kefeni yırtmak*ауырып жатқан адамның өлімді жеңуін, жазылуын, *öteki dünyaya* – hiç bir şey götürememek, о дүниеге ештеңе алып кете алмайсың,*kefenini boynuna, şehitliği göze almak* – ölüme bile razı olmak, яғни өлімді қабылдады дегенді білдіреді. Осы тұста *жанын шүберекке түю*, яғни өміріне қауіп төнседе әрекет жасау мәнінде жұмсалатын осы тұрақты тіркестің жасалуына «кебін» этнографизмінің әсері бар деп топшылаймыз.

*Ас.*Өліктің артын күту салтындағы «қонақ асы, жетісі, қырқы, жылы» өзінің ғұрыптық рәсімдерінің байлығы, күрделілігі, түрлілігі жағынан түркі халықтарының, оның ішінде көшпелі халықтардың дәстүрінде елеулі орын алған. Бұл ғұрыптардың өткізілуінің әлеуметтік-қоғамдық мәні жағынан да осы түркі халықтарының ортасында ерекше салтанатты. Бұл ғұрыптардың генезисінің түркілік екендігінде дау жоқ. Қазақ пен қырғыз халықтарында орындалатын, түркілік-қыпшақтық мәдени құбылыстың бірі – ас. Өлген адамға ас беру қазақ, қырғыз халықтарында ұлы жиын түрінде, түрлі жарыс-сайыс ұйымдастырылып, той есебінде өтсе, өзге түркі тілдес халықтардарда қой сойылып, бата оқумен тарайды. Қырғыз тілінде бұл этнографиялық лексикаға қара аш, угуз секілді атаулар сәйкес келеді. *Қара аш* – қайтыс болған күні еске алу болса, *угуз* сөзінің этнографиялық адам қайтыс болғанына бірнеше жыл өткен соң немесе сол кезде жерлеу рәсімі белгілі бір себептермен жасалмаған жағдайда ұйымдастырылады [66, б. 39]. Қазақ, қырғыз, түрік халықтарында ас «үші, жетісі, қырқы» секілді ортақ мәнде күні бүгінге дейін орындалады. Қазіргі таңда жетісін беру марқұмның үшімен қосып өткізіледі. Этнографиялық атаулардың сан категориясымен байланысын анықтау үшін мифологиялық деректерге жүгінеміз. Адамның жаны жеті күнге дейін тәннен аластай алмайды деген діни түсінік бар. Сондықтан жетісінде қой сойылып, шелпек пісіріледі, құран оқылады. Ал қырқын беру адам дүниеден өткеніне қырық күн толғаннан кейін атқарылатын ғұрып. Діни пайымдау бойынша, қырық күнге дейін мәйіт денесі толық сақталып, қырық бірінші күннен бастап бұзылады деп есептеген. Қырық күнге дейін үйде шам немесе шырақ жағылады. Бұл жайында зерттеуші С. Қондыбай: «баланы қырқынан шығару мен марқұмның қырқын беру ғұрыптарының идеясы ортақ. Осы екі сөздегі қырық сөзі сан атауы болмай тұрған кездері бүкіл жылдық циклді білдірген, яғни жеке қарағанда «үшін, жетісін, жүзін, жылын» беру жоралғыларының әрқайсысы да «қырықтікіндей» мағына береді. Уақыт өте келе аталған ғұрыптардың ауқымы кеңейіп нақты жоралғылық мағынаға ие болды» [61, б. 343].

*Жаназа.*Жерлеу ғұрпына қатысты этнографиялық лексиканың бірі – жаназа, жаназасын шығару марқұмды соңғы сапарға шығару салу рәсімі. Араб тілінен аударғанда жаназа بتازة – 1. мәйітті көмер алдында жуындырып болған соң оқылатын намаз, дұға, 2. табыт, өлік салатын арба мағынасын береді (АҚТС 104). Қырғыз тіліндегі жаназа этнографизмі семантикалық жағынан қазақ тіліндегі бұл атаумен мағыналас. Қырғыз тілінде жаназа *өлүк, сөөк* мағынасында жұмсалады. Мәйітті арулап, ақырет кигізілгеннен кейін, молда ысқат оқып, дәуір жүргізіледі және салауат айтылады. Ысқат оқылғаннан кейін марқұмды аяғымен есіктен шығарып, таза жерге апарып жаназа шығарады. Жаназаға жиналған қауым бір сызық бойымен иықтарын түйістіріп, араларын ашпай қатар тұрады. Молда көпшілікке бірнеше сауал қойып, жаназа намазы оқылып, өлік жер қойнына тапсырылады [69].

Түрік мәдениетінде жерлеу ғұрпына ерекше мән беріледі. Жақындары мәйітті жуып, арулап ақ кебінге орайды. Түріктердің ұлттық тамағы (тәттісі) (helvа – şeker, yağ, un veya irmikleyapılan tatlı, қант, ұн, май, жармадан жасалатын тәтті) дайындалады, құран оқылады. Әйелдер орамал тағып, қара жамылады. Жаназасы оқылғаннан кейін марқұмды жерлейді. Алғашқы үш кесек топырақты марқұмның туыстары табытқа тастайды. Жерлеу рәсімі аяқталғаннан кейін марқұмның «yedisi» өтетін күнді белгілейді. Жаназаға келгендерге әзірленетін ас «yas yemeği»деп аталады. Бірақ бұл ас өлген адамдардың үйінде емес, көршілерінде дайындалады. Мәйітті жерлегенше үйде тамақ пісірілмейді. Кейбір аймақтарда құрбандық шалады.Түрік тілінде *cenaze*1. kefenlenip tabuta konmuş, gömülmeye hazırlanmış insan ölüsü.2. Ölü,ölmüş kimse. Табытқа салынған өлікті жерлеуге дайындау және екінші мағынада өлген адам. Түрік тілінде осыған сәйкес cenaze alayı, cenaze duası, cenaze levazımatı, cenaze merasimi, cenaze namazı, cenaze töreni,canlı cenaze тіркестерін жиі кездестіреміз [TS:452].

Жаназа этнографиялық лексикасы қазақ, қырғыз, түрік тілдерінде діни рәсіммен байланысты екендігін және үш тілге ортақ сипатта көрініс тапқандығын фразеологизмдерден байқауға болады. Мысалы, қазақ тілінде *жаназа шығару, жаназасын шығарып беру*, *жаназасын оқу,* қырғ. тілінде *жаназа окутуу, жаназа көтөрүү,* түрік тілінде *cenaze namazı kılmak, cenazeye katılmak* секілді тұрақты тіркестер жаназаға қатысу, жаназа намазын оқу деген мағынада жұмсалып, ортақ мәдени-діни сипатқа ие болып тұр.

*Жыртыс.* Бұл этнографизмнің екі мағынасы бар. Біріншісі, үйлену салтына қатысты күйеу ұрын алып барғанда беріледі, екіншісі, ұзақ жасаған қарт кісі дүниеден өткенде «жасын берсін, арты той болсын» деп таратылады. Ф.А. Фиельструптың пайымдауынша, әйел адамға ақ, қызыл, қара түсті жыртыс таратылса, ер адамдарға ақша үлестіріледі [69, б. 565]. Жыртыс 0,5-3 метрге дейін жерлеуге келген адамдарға таратылатын мата [66, б. 21]. Қырғыз тілінің түсіндірме сөздігінде «Жыртыш – 1. Кары киши өлгөндө аялдарға берилүүчү кездеменин айрыгы; 2. Этишинин жырылган жери, тилиги» (ҚТТС 235), яғни жерлеу рәсімі кезінде әйелдерге үлестірілген мата бөлігі. Сөздік қорымызда *жыртысын жыртты, қырғ. жыртыш жыртуу* фразеологизмі жақтасты, жоғын жоқтады деген мағынада қолданылады. Түрік тілінде матаның жыртылған жерін *yırtık*деп атау бар. Мысалы: Үнемі өзгенің жыртысын жыртып, сойылын сойып бар саналы ғұмырын сарп еткен салт атты шал, өзінің жолын ұлының да қайталап жүргенін әкелік сезімталдықпен аңғарып еді (О.Б. 281).Сонымен қатар аталған сөз көбінесе зақымданған затқа қатысты айтылады.

*Підия, підия беру****.*** Араб тілінен аударғанда *құрбан шалу, сатып алу* дегенді білдіреді, яғни марқұмның көзі тірісінде өтелмеген қарыздары мен күнәсін жеңілдету үшін берілетін төлем. Підия берудің екі жолы бар. Біріншісі, уәжіп дегеніміз кедей, жағдайы нашар, жоқ-жітікке підияны марқұмның ұрпақтары берсе, қолқайыр підиясын підияны шығарған адамның өз еркіне жүктейді. Підия жаназа шығарылмай тұрып беріледі [69, б. 95]. Қазақ тіліндегі араб-парсы сөздерінің түсіндірме сөздігінде: «Підия (ар. фидиа يةفا) сөзінің үш мағынасы ұсынылады: 1. Өтеу, төлеу. 2. Марқұмды күнәдан құтқару мақсатында берілетін ақша. 3. Құрбан болу, жанын қию (ҚТПАС 469). Ал түріктердің кейбір аймақтарында марқұмның күнәларын кешіру үшін кедейлерге берілетін төлемді *ıskat, devir*деп атайды. Бұл мұсылманның көзі тірісінде түрлі себептермен ұстай алмаған оразалары, орындай алмаған намаздары үшін беріледі. Підияны алған адам «aldım, kabul ettim»деп жауап қайырады. Підия амалы түркі халықтарының өлімнен кейін де өмірдің осы дүниедегідей жалғасатындығынан туындап отыр. Біздің пайымдауызша, підия этнографизмінің негізгі мағынасы араб тілінен шыққан пида сөзімен байланыстыруға болады. Пида, пида қылу құрбан болу, жанын қию деген мәнде.

*Телім сыбаға*. Жерлеу барысында марқұмның туыстарына ақша, киім, мал үлестіру дәстүрі (ЭС: 2-том 407). Мысалы, Оңтүстік өңірдегі қазақтар үш жүздің ұрпағына деп сыбағаны үшке бөліп таратады және оны «үш төбе, төбе» деп атайды. Этнографиялық деректерге сәйкес, телім сұрау дәстүрі жыртыстың бір түрі болып есептеледі. Беделді, көпті көрген адам о дүниеге аттанғаннан кейін халық марқұмның жасын, абыройын берсін деген ырыммен, киімін, тұтынған заттарын бөліп алатын болған [53, б. 393]. Башқұрт халқының шежіресінде тубә «үлес, бөлшек, енші» мәнінде аударылады («Вопросы тюркологии», 1970, 154 б.). Бұл этнографизм Жетісу өңірінде де сақталған. Біздің пайымдауымызша, төбе араб сөзі төбә бірлігімен төркіндес болуы ықтимал. Қырғыз тілінде жерлеу кезінде туыстардың материалдық көмек көрсетуі – *адия/адие* деп аталады [70].

Қорыта айтқанда, әр халықты отбасылық салт-дәстүрлері адамның дүниеге келуі, отбасы болуы (неке құруы т.б.) және көз жұмуына байланысты әдеп-ғұрыптар, наным-сенімдер мен жосын-жоралғылар деп бөлінеді. Бұл дәстүрлер отбасылық деңгейде ғана емес, қоғамдық-әлеуметтік маңызға ие рулас тайпалардың араласуымен жүзеге асады.

Қарастырылып отырған тілдерде жерлеу ғұрпына қатысты лексикалық параллельдер ретінде қаз. *жоқтау,* қырғ. *жоктоо*, түр. *ağıt,* қаз. *кебін,* қырғ. *кебин,* түр. *kefen,* қаз. *ас беру*, қырғ. *кара аш,* түр. *karalı bayram*, қаз. *жаназа,* қырғ. *жаназа,* түр. *cenaze,*қаз.*жыртыс,* қырғ. *жыртыш,* қаз. *төбе, телім сыбаға*, қырғ. *адия, адие* секілді этнографизмдерді салыстыра отырып қарастырдық. Барлығы 21 этнографиялық лексика, 18 фразеологизм, 1 паремиологиялық бірлік талданды. Байқағанымыздай, жерлеу ғұрпына қатысты жосын-жоралғылар, осы негізде жасалған этнографиялық бірліктер мен тұрақты тіркестер арасында семантикалық және когнитивтік байланыс бар. Бұл құбылысқа түркі халықтарының арасындағы экономикалық, географиялық ерекшеліктер себеп болса керек.

**2.2 Шаруашылық пен күнкөріс мәдениетіне байланысты таным («сүт» және «түйе»)**

Адамның күнделікті тіршілігінде қолданылатын, өмір сүруіне негіз болатын азықты ас, тамақ, тағам деп атаймыз. Жалпы кез келген этностың, халықтың ғасырлар бойы қалыптасып сақталған ұлттық тағам түрлері болатыны белгілі. Ұлттық тамақтардың дайындалуы, қабылдануы мен жасалуы сол халықтық тұрмысына, көшпелі немесе отырықшы өмір салтына тікелей байланысты, сондықтан ұлттық болмысты, менталитетті осы тағам түрлері де көрсете алады.

Қазақ халқы көшпелі тұрмыста өмір сүрді, сондықтан төрт түлік малды байлық деп санап, оларды тиімді пайдалана білді. Төрт түлік әрі сусын, әрі көлік, әрі күнделікті өмірде ас-тағам болып, халықтың тіршілігіндегі ең маңызды құндылыққа айналды. Қазақ даналығындағы «ағы бардың бағы бар, ас – адамның арқауы, асың болса беріп жүріп ел таны» секілді асқа байланысты түрлі мақал-мәтелдер мен нақыл сөздер осыған дәлел.

## Қазақ этносының дәстүрлі тағам жүйесі тек оны дайындау мен тамақтану ретімен ғана шектелмей, ас-тағамға қажетті азық-түліктерді даярлау, асты әзірлеу мен оны қабылдау ретіне байланысты түрлі салттық және ғұрыптық әрекеттер мен ырымдар, наным-сенімдер құрылымын да қамтиды. Қазақтың тамақ-тағам арқылы атқарылатын ғұрыптарына айттық, ақ сарбаз, ақ дәм татқызу, айырылысар көже, шай, асар, ас беру, асату, атау кере, борандық, ауыз тигізу, бүйрек беру, сірне, ерулік, қап қағар, ет қаптар, көген түп, кеусен, қазан шегелеу, қонақасы, қол кесер, қол ақы, құдайы, құдайы жолы, май жалау, майлау, мүше тарату, сыбаға ұсыну, наурыз көже, саба пісу, сарқыт ішкізу, сауынға мал алып сауу, сыралғы, үме, нәзір, шашыратқы, шашу т.б. жатады.

Ал «Қазақтың этнографиялық категориялар ұғымдар мен атауларының дәстүрлі жүйесі» атты энциклопедиялық еңбекте астың түрлерінен өзге (ет, сүт, дәнді дақылдан жасалған т.б.) тамақтану реті мен этикеті, наным-сенімдер, ырым, тыйым, жосын-жоралғылар көрсетілген:

- жас балаға қойдың миын, өкпе, бауыр, құйымшақ, бүйрек, ортан жілік майын, жұлын, қаспақ жеуге болмайды;

- нанды басуға, бір қолмен үзуге, теріс төңкеріп қоюға тыйым салынады;

- күйеу балаға немесе әкесі тірі адамға бас ұстатуға болмайды;

- дастархан үстінде керілуге, әдепсіз сөз айтуға, бұрышына отыруға болмайды;

- аяғы ауыр әйелге қоян, түйе етін жеуге, мал союға тыйым салынады;

- ақты жерге, отқа төгіп, ысыраптауға болмайды;

- қазанды бос қалдыруға, ернеуін есікке қаратуға болмайды, бұл ошақтың киесіне байланысты.

«Қазақтар ана тілі әлемінде (этнолингвистикалық сөздігінде)» азық-түлік, тамақ-тағам атауларының жалпы этнолингвистикалық сипаты қаралған. Қазақ халқының ғасырлар бойы қалыптасқан өзіндік өмір сүру ерекшелігінен туған материалдық мәдениеттің бірі ұлттық тағамдардың маңызы ерекше. Ғалым тамақ атауларын *ет және ет тағамдары*, өз ішінде сойылған малдың етінен даярланатын тағам атаулары және сойылған малдың ішкі ағзаларынан дайындалатын тағам атаулары; *сорпа-суан, тұздықтар мен май-қатықтар; сүт және сүт тағамдары:* өз ішінде сүттен жасалған тағамдар, қаймақтың түрлері, құрттың түрлері, қымыздың түрлері:*ұн, нан тағамдары; көкөніс, дән, жеміс-жидектер; жеңсік ұлттық тағамдары* деп бірнеше топқа бөлген [71].

«Қазақтың танымдық этнографиясы» атты еңбекте ғалым Ж.О. Артықбаев қазақ халқының материалдық мәдениетінің баспана, ұлттық киімдер, қару-жарақ және ұлттық тағамдар түрлеріне этнолингвистикалық талдау жүргізді. Жалпы қазақ халқында сүт өнімдерін дайындау, ұсыну – географиялық аймаққа байланысты әр түрлі. Бұл ерекшелік этнографиялық зерттеуді талап етеді. Ғалым қуырдақ, соғым еті, шұжық, сары май, айран, қатық, қойыртпақ, құрт, қаймақ, мәндір, жент ұлттық тамақ атауларын жүйелі зерттейді[72].

Қазақтар секілді қырғыздар да төрт түлік мал өсіріп, жазда жайлауға, қыста қыстауға көшіп өмір сүрген. Бұл халықтардың тұрмыс-тіршілігінде, мәдениетінде, жалпы өмір сүру салтында ортақтық басым. Қырғыз тілінде тамақты *тамак, тамак аш, окат* деп атайды. Ғалым А.Кочкунов қырғыз халқының этникалық дәстүрлеріне мысал келтіріп, ұлттық тағам түрлерін негізгі құрамына қарай былай жіктеп көрсетеді: сүт тағамдары – *сүт тамак*, ет тағамдары– *эттен жасалган тамак*, ботқалар–*атала, ботко, аш*, сусындар–*суусундук*; дайындау тәсіліне байланысты: сұйық тағам–*суюк тамак,* температурасына байланысты: *ысык тамак, муздак тамак, жылымык, жылытма* т.б. Одан өзге *мүнөз тамак, өзөк жалгоо, түшкү, кечки, жол азык, гүлазык, чүйгүн* секілді түрлері бар [73].

Қырғыз халқының дәстүрлі жүйесінде қой, сиыр, бие сүттері азырақ қолданылып, ешкі, түйе сүттері әрқашан сұраныста болған. Сүттен жасалған ұлттық тағамдардың бірі – айран. Ешкі, қойдан алынған сүт ұзақ уақыт бойы қайнатылады, кейін сүттің бетіндегі *қаймақ*алынып, ашытқы қосылып айран жасалады. Айраннан *сүзмө* және *курут* дайындалады. Айранға су қосу арқылы *чалап* сусыны әзірленеді.*Сүзмө* арнайы *чанач* деген теріден жасалған дорбаға құйылады, қыс, көктем айларында үстіне жаңа айран құю арқылы сүзбенің дәмін келтіріп отырады. Қыс айында сүзбе қатады, сондықтан халық арасында *сүзмө катык* деп аталып *кесме көжө, жарма көжө, үзмө көжө* секілді тамақтарға қосылып беріледі.

Қырғыз халқының дәстүрлі тамақтарының басқа да материалдық мәдениет элементтері секілді өз тарихы бар. Ол ежелгі және орта ғасырлардағы халықтың этникалық-мәдени генезисі процесіне байланысты бірнеше даму кезеңдерден өтті. Түрікмен халқының тамақтану жүйесін зерттеген ғалым М. Бердыев салыстырмалы-тарихи зерттеулерге сүйене отырып иран-түрік халықтарын егіншілік, ал түрік халықтары қазақ, қырғыз, түрікмен т.б. мал шаруашылығы арқылы тіршілік еткендігін алға тартты.

## Ана тілдің ұлттық-мәдени ерекшелігін түр-түс атаулары құрайды. Түсті белгілеу жүйесінде белгілі бір орынды «ақ» түс атауы алады. Түс атауларының номинативті мағыналарын өзге, ауыспалы мағыналарының болуы олардың халық өмірінде, тұрмысындаалар орнына тікелей байланысты. Қазақ, қырғыз, башқұрт, орыс тілдерінде бұл сөз жиырмаға жуық тікелей, жанама мағынада уәжделген. Атап көрсетсек (ақ): қараға қарсы түс, кіршіксіз таза, нұрлы, бақытты, жақсы, қымбатты, құрметті, асыл, қастерлі, қасиетті, сиқырлы, құдайлық, ұзаққа созылған құбылыс, тозу, төре және сүт өнімдеріне қатысты қолданылуы. Жақсылық, бақыт мағынасы «ақ жол», қадірлі, асыл семантикасы «ақ адам, ақ қария, ақ киіз үй, ақсақал» секілді атаулардан көрінеді. Ал ашық, ақ, кіршіксіз мағынасы діни-мифологиялық көзқарастармен байланысты. Мысалы, ақ аңдар мен құстар. Қайғы-қасіреттің алдын алу үшін, аурудан айығу үшін малды құрбандыққа шалу дәстүрі бар, яғни (ақ құрбандық). Қазақ халқында ақ түйені құрбандыққа шалған. Шығыс елдерінде ақ түсі қарама-қайшы өлімнің символы, яғни аза тұту түсі. Орыс мәдениетінде «барлығы ақ түсте, өлімге киінген қария секілді» тіркесінен де осындай қайшылықты көруге болады [74].

## Түркі халықтарының басым көпшілігі кумулятивті мағынаға сәйкес сүт тағамдарын жалпылама «ақ» деп атап, тазалық символы саналған. Әр түрлі мәдениеттерде ақ түсін жақсылықтың, тазалықтың, үміт пен сүйіспеншіліктің негізі ретінде қабылдаған.Қазақ танымда ақты төкпеген, түнде далада қалдырмаған, ай сәулесі түспесін деп бетін жапқан, дұрыс ашымаса, іріп кетсе қыздырып пышақпен тіліп аластаған. Қырғыз халқы да сүт өнімдеріне өте сезімталдықпен қарап, оны «ак» деп атайды. Мысалы, қырғыз дәстүрінде «*ак жалгасын*!»этнографиялық ырымы күні бүгінге дейін орындалады. *Кокусунан кийимге же жерге айран, сүт, кымыз төгүлүп кеткен учурда жакшылык болсун, кесир болбосун деген сыйынуу мааннисинде колдонулат*, яғни олар байқамай сүт, айран, қымыз төгіп алса, төгілген ақты алып *«ак жалгасын»* деп киімнің жағасына жағып қояды. Сүтті барынша төкпеуге тырысады, себебі сиырдың сүті қайтып кетеді деген сенім бар. Егер адамның киіміне кездейсоқ ақ төгілсе, бұл жақсылық нышаны саналған. Қараңғыда ақты сыртқа шығармаған, ешкімге ақ бермеген. Қатты мұқтаж болса, сүт беруге тура келсе, сүттің бетіне оттың күлін сеуіп немесе бетіне нан жауып берген. Қырғыздар сүтті *«көктүн суусу*» деп те атаған. Қ.Қарасаевтың айтуынша, «жайындагы сүттү кыргыз бекеринен табылгандай көрүп, аны «көктүн суусу» деп коер эле. Көктүн суусун адамдардан аяган эмес», – дейді [75].

## Ғалым К.К.Юдахин қазақ-қырғыз халықтарында сүтке байланысты мына ортақ деректерге тоқталады. Қырғыздар киіз үйдің табалдырығына «ақ мол болсын» деген ниетпен сүт құйған, жылан үйге кіріп кетсе басына ақ құйып шығарған. Бұл ырымдар қазақтарда да кездеседі. Мал-жан аман болсын, құт-береке азаймасын деген ниетпен үй иесі малдың басына ақ құйған [76]. Ал түрік тілінде ақ сөзі *beyaz*деп аударылып, жалпы сүт өнімдеріне тіркесіп қолданылады. Мысалы,beyaz peynir–ақ ірімшік.

*Сүт тағамдары.*Қазақ, қырғыз, түрік халықтарында көп тараған сүт тағамдарының бірі – айран. Мысалы: *Қаймағынан айрылған көк сүттен* ***айран*** *ұйытып, бригада-бригадаға сусындыққа аттандыратын*(О.Б. 37).Бұл қой, сиыр, ешкінің піскен сүтіне ашытқы қосып ұйытатын тағам. Дәмі қышқыл болады (ҚӘТС 1-т.169). AJRAN – напиток из кислого снятого коровьего молоко (ДТС33), сиырдың сүтінен жасалған қышқыл дәмді сүт өнімі. Айранға су қосып жасалатын сусын– *шалап*  деп аталады (ҚТТС15-т. 215).Тілімізде айран сөзіне қатысты мына тұрақты тіркестер кездеседі: Айран сұрай келіп, шелегіңді жасырма – қаймықпа, айтарыңды бетке айт. Айрандай ұйып отыр – бірлігі жарасқан, өте тату. Айрандай аптап, күбідей күптеп – билеп-төстеп отыр. Ал *айран ас болмас, надан бас болмас* парамеологиялық бірліктің мағынасы – айран сүт тағамдарының бірі болғанымен, қуаты аз, сондықтан оны сусындар қатарына жатқызады.Параллель қатынаста надан адамның ел басқара алмайтындығы туралы болып тұр. *Айран ұйытса – іріткен, тері илесе*– *шіріткен* мақалы әрекетінде берекесі жоқ адамға қатысты айтылады. Егер айранға іріткіні көп қосып ұйытса, ол іріп кетеді, ал теріні уақытында қарап, илемесе тез бұзылып, шіріп кетеді. Үй тірлігін үйлестіре алмаған әйелге де осы сөзді қарата айтады. Көріп тұрғанымыздай, айранға қатысты паремиологиялық бірліктер екі құбылысты параллель қойып, салыстыру арқылы қоғамдағы әлеуметтік маңызы бар мәселелерге қатысты жасалып тұр.

Қырғыз тіліндеазыркы кыргыз тилинде бышырылып уютулган сүт тамак *айран* делет. Қырғыз тілінде қой немесе ешкінің сүтінен ұйытылған айранды жуурат айран десе, қалған сұйықтықты бышма, койлосун деп атайды. Ғалым Севортянның пайымдауынша, бұл сөз айыр+ан деген бөліктерден тұрады. Айыр етістігіне зат есім жасаушы - ан қосымшасы жалғанып айран сөзі қалыптасқан, яғни майы бөлінген, ажыратып алынған мәнінде жұмсалады [70, б. 16]. К.К.Юдахин «айран деп отырғанымыз сумен сұйытылған қышқыл сүт», *–* дейді (Юд. КРС33). Қырғыз тамақтану дәстүрінде айранның ынак айран, коютмак, бышкан айран, кам айран, келегей айран, сүтөмүк айран, көк айран, көөрчөк секілді түрлері кездеседі. Қырғыз тілінде *айраныбыз аркан эшет, көбүгүбүз көгөн эшет* деген мақал әлеуметтік топтар арасындағы айырмашылықты көрсетуде, бай-кедей деп таптарды екіге бөлген шақта айтылады. Қырғыз тілінде жуурат сөзі байырғы түркі жазуларында йогурат//йограт түрінде кездеседі (ДТС 270). Бұл сөздің этимологиясы жайында ғалым К.Сейдакметов бұл сөздің йогур+т бөлшектерінен құралғандығын, йогур~жуур етістігіне сәйкес келетіндігін атап өтті[70, б.106]. Ал йогур етістігі ерте кезде «қалыңдату» мағынасында жұмсалған. Сүтке ашытқы қосып, ұйығаннан кейін алынған сүтті тағамды жуурат деп атаймыз.

Түрік тілінде айран этнографиялық лексикасына қатысты ayran және yoğurt деген ұғымдар беріледі. Қоюландырылған ақ, тұтқыр сүт өнімін yoğurt депатаса, түрік тілі сөздігінде ayran – süt veya yoğurt yayıkta çalkalanarak yağı alındıktan sonra kalan sulu bölüm.Сүттен немесе йогурттан қалған сұйықтық. Айранды дайындаушы немесе сатушы адамды ayrancı, yoğurtcı деп атайды. Yoğurtсөзіне қатысты yoğurt çalmak yoğurt тұрақты тіркесі бар. Айран сөзіне қатысты фразеологизмдер:

Ekmeğine kuru, ayranına duru mu dedik? (DS623) ~наныңыз құрғақ, айраныңызды таза дедік пе? Сізді ренжітетін, қорлайтын әрекет жасадық па?

Ayranı kabarmak (DS498) ~ашулану.

Ayranım budur, yarısı sudur (DS498 ) ~ айраным мынау, жартысы су, яғни сізге ұсынарым жоқ.

Ayranı yok içmeye, atla gider sıçmaya (DS498)~ ішерге айран болмаса, атқа мін, яғни кедей адамға қатысты айтылады.

Ayran içmeye geldik; ara açmaya gelmedik (DS498) ~ айран ішуге келдік, біз бұл жерге демалу үшін келмедік, яғни достықты нығайту үшін келу.

Ayran ağızlı (DS216)~ ақымақ.

Ayran budalasi gibi (DS216) ~ не істеу керектігін білмеу.

Ayran gönüllü (DS216) ~ ерікті адам.

Тұжырым. Қазақ тіліндегі айран этнографизмі қырғ.жуурат, түр. тілінде yoğurt деп берілсе, айранға су қосылып дайындалатын сусын қазақ-қырғыз тілдерінде шалап-чалап, ал түрік тілінде ayran. Бұл атау негізінде жасалған фразеологизмдер мен паремиологиялық бірліктер айранның түр-түс сипатын, қасиеті мен ерекшелігін ескере отырып, негізінен адамдарға және олардың әрекеттерін бағалап көрсетуге бағытталғанын байқаймыз.

*Қаймақ.* Сүттің бетіндегі майлы қабат (ҚТТС9 т 39). Қырғ. каймак – сүттүн үстүнө жыйналып калган майлуусу каймак аталат. Бұл сөз қай +мақ бөліктерінен құралған. - мақ қосымшасы арқылы тілімізде қаймақ, оймақ, өрмек, т.б. сөздер жасалған [70, б. 130]. Қаймақтың қырғыз тілінде жыйылган, бышкан, сыдырма каймак, кам-каймак, бал каймак секілді түрлері бар. Қазақ тілінде қаймағы бұзылмаған фразеологизмі – берекесі кетпеген, тату, ал қаймақ ерін – жұқа ерін мағынасында жұмсалады. Қырғыз тілінде *каймакка куймак куйгандай* тұрақты тіркесі мықты, бір-біріне дәл келгендей, жарасып тұрғандай деген мағынада, *каймагы бузулбоо* сабыр сақтау, алаңдамау, маңызды емес деген мәнде қолданылады. Түрік тілінде kaymak этнографизмі ретінде көрініс тапқан. Түрік тілінің сөздігінде: «sütün veya yoğurdun yüzünde zar durumunda toplanan, açık sarı renkli, koyu yaglı katman, krema» (TS 1366), яғни сүт немесе йогурт бетінде қабықша ретінде жиналған ашық сары, майлы қою қабат деп аударылады. Қаймақ сөзіне қатысты түрік тілінде kaymağını almak – бір нәрсенің жақсы бөлігін алу, kaymak gibi– кілегей секілді таза, жұмсақ, үлпілдек мағынасында жұмсалады. Үш тілдегі қаймақ арқылы жасалған фразеологизмдер мағыналық жағынан өте ұқсас және жағымды мағынаны қамтиды. Кей бірліктер вариант ретінде де көрініс тапқан: *қаз.*қаймағы бұзылмаған – *қырғ.*каймагы бузулбоо.

*Ірімшік.* Майлы сүтті қайнатқаннан шыққан ақшыл өнімді ірімшік дейміз (ҚТТС15 т., 728).Қырғыз тілінде *иримчик немесе быштак* деген этномәдени бірлік.Қырғыз-орыс сөздігінде (ірімшікке – irimcik) сыр деген аударма берілген (Юд. КРС 244). *Ал түрік тілінде beyaz peynir* – koyun, keçi, inek veya manda sütünden mayalanarak yapılan, besleyici gücü fazla bir peynir türü. Қой, ешкі, сиыр сүтінен жасалатын құнарлы тағам (TS 321). М. Қашқаридің сөздігінде жұмсақ ірімшік мағынасында «udıtma» сөзі кездеседі (МК 177). Қазақ, қырғыз тіліндегі ірімшік-иримчик пен түрік тіліндегі *peynir*сөздерінің мағынасы мен қолданылуы ұқсас, бірақ түрік тіліндегі peynir сөзі барлық ірімшіктерді қамтитын термин ретінде қолданылады.

*Құрт* ежелгі түркі тілінде, қыпшақ ескерткіштерінде XIII ғасырда *qurut*«кептірілген сүзбе» мағынасында кездеседі[77]. QURUT ~курут, высушенный творог, quru ~ сушить, высушивать (ДТС499). Қазақ этнографиясында айраннан жасалатын ұлттық тағамдардың бір түрі. Пісілген іркітті қазанға құйып, қайнатып, дорбаға саламыз. Суы сорғалап кебуге айналғанда оны ұсақтап, домалақтап кептіреміз. Құрттың ащы, баспа, ежігей, жас, қайнатқан, қара, езбе, майлы, сықпа, ұнтақ, ыстық деген түрлері бар (ҚТТС10 т. 420). Лингвистикалық зерттеулерге сүйенсек құрт сөзі құрғақ сын есімі мен т жұрнағы арқылы жасалған.Қырғыздарда да қатты, қышқыл сүт өнімдерінің бірі – курут(құрт) ұлттық тағамдардың бірі саналады. Бұл өнімнің дайындалуы қазақ және қырғыз халықтарында бірдей. Қырғыз халықтарында құрттың: *кайнаткан курут және туздалган курут* деген түрлері кездеседі. Біріншісі сүзбені қайнату арқылы алынса, екіншісі қайнатпай алынып тек дәміне қарай тұз қосылады. Құрт түрік тілінде kurut. Түрік тілінің сөздігінде kurutulmuş süt ürünü. Yoğurt kurut, kaymak kurutu деген анықтама беріледі (TS1539).Кептірілген сүт өнімі, оның қаймақ құрт, йогурт құрт түрлері жасалады. Құрттың түрлерінен жасалатын тағамның бірі **–***малта.* Ұлттық тағамдардың бір түрі. Кепкен құртты ыстық суға салып жібіткеннен кейін қалған қою қалдықты малта дейміз. (Алты малта ас болды) деген тіркесі жаугершілік заманда батырлар осы малтаны тамақ, қорек еткенін көрсетеді (ҚТТС11 т. 44).

Ендігі бір сүт тағамдарының бірі – ежегей. Ежегей:*ежигей* (қырғ.)~ *әжікәй* (башқ.) ~ *әжекей* (тат.диал.). Ежегей дегеніміз майы алынған сүттен жасалған құрттың бір түрі. Бұл сөздің шығу төркіні жайлы Ә.Нұрмағамбетов былай жазады: «бұл құрттың дәмі қышқыл, тағамның дәл осы қасиеті оның атауымен байланысты. Ежегей сөзінің түбірі сонау түрік, моңғол тілдерінде жатыр, мысалы қазақ тіліндегі (ащы) сөзі тувада – ажыг, моңғолда – эсгэх, эсэх, қалмақта – исген үлгілерінде келіп, яғни а-э, ш, ж, с дыбыстарының сәйкестігін көреміз. Ғалымның пайымдауынша, ежегей сөзінің бастапқы түбірі (эсэх) моңғолдардан ауысып келген сөз дейді [78]. Түркі халықтарының арасында кең тараған сүт өнімдерінің бірі – эжигей *ууз*үлгісінде кездеседі. Қырғыз тілінде эжигей қой немесе ешкі сүтін қайнатып алынатын ірімшік. Ғалым К.К. Юдахин сөздігінде eçigej – особый сорт сыра деп берілген (Юд. КРС 244). Ұзақ сақтауға болады кейде тұз, құрт қосып *эжигей – курут* дайындалады.

*Қатық.* Сүт тамақтарының бір түрі. Қазақ қоғамында қатықтың ашыған айран, құрт, қою қатық, кермек қатық түрлері бар. Жалпы қатық деп отырғанымыз тамаққа дәм беретін май, сүт тағамдары (ҚТТС9 т472), ДТС Kӑṧg үлгісінде кездеседі. Түрік тілдерінің этимологиялық сөздігінде (1. добавка 2. приправа 3. молоко, пресное и кислое, как приправа к чаю и супу; кислое молоко) деп берілген. В.В. Радлов, Дж.Клосон, Г.Дерфер секілді ғалымдардың еңбектерінде түркі тілдерінің басым көпшілігінде кездесетін қатық сөзін қат (қосу, араластыру) етістігінен жасалатындығын айтады [79]. Мысалы, katuk-katık бастапқы мағынада kat-басқа нәрсеге араласқан зат, дәмдеуіш,1.katık –дәмдеу; 2. katık – тамаққа қосуға арналған сүзбе (Клоус598).Бұл сөзді қазақ тіліндегі қату qat-қат, яғни кебу, бір заттың құрғауымен байланыстыруға да болады. Қырғыз тілінің түсіндірме сөздігінде «катык» деп беріледі. Айран сияқты қышқыл сүт, дәлірек айтқанда майдалап туралған ет түріндегі сұйық тағамға қосылатын дәмдеуіш. Түрік тілінде katık: 1. тамақтың атауы; 2. майсыз йогурт, айран;Осы этнографизмнің негізінде katık etmek-idareli olmak, azla yetinmek, яғни үнемшіл болу, азға қанағат ету ауыспалы мағынада қолданыс тапқан.

*Мәйек.* Жас малдың ұлтабарынан алынатын іріткіш зат. Бұл ашытқы арқылы сүттен ірімшік жасайды (ҚТТС 11т. 122). Түркі жазба ескерткіштері сөздігінде мән, бастама мағына беретін «майе» үлгісінде қолданылып, парсы тілінен енген деген тұжырым қалыптасқан [78, б.206].М.Қашқари сөздігінде «majak»түйенің тезегі деп жазылған(МК 177).Тарихи пәндердің ішінде кей этнографизмдердің этимологиясын қарастырғанда диалектологияға жүгінген жөн. Ғалым Т.Айдаровтың «Қазақ тілінің лексикалық ерекшеліктері» атты еңбегінде Бұхарада жас қозының қарнынан алған уызды мәйек десе, Абай, Шұбартау аудандарында егер сүттен шықпанған қозы өлсе, оның ішіндегі қатқан сүтке уыз қосып мәйек деп аталатын дәмді тамақ жасалған. Өзбек тілі диалектісінде мәднир – ашытқы мағынасында, түрікмен жеріндегі қазақтарда пәндір – брынза мәнінде жұмсалады [80]. Мысалы, мал шаруашылығында жасында енесінің сүтіне әбден қанған мал төлін мәйекті бұзау деп атаймыз. Қазақ тілінде *мәйегі аузынан шығып тұру* жәнебұл тіркестің варианты ретінде *мәйегі аузы-мұрнынан шығу*фразеологизмдеріаузынан сүті кетпеген, жас мағынасын береді. Жоғарыда айтып өткендей, мәйек жас қойдан алынатын сүттен айран, ірімшік жасау үшін алынатын ашытқы және оның адам ас қорыту жүйесіне тигізер әсері мол. Сол себепті оның ауыз қуысында пайда болуы жастық пен денсаулықты, адам ағзасының жаңаруының белгісі. Дәл осы белгі бұл фразеологизмнің пайда болуына түрткі болды, яғни бастапқы негізгі бейнеден бейнелі фразеологиялық оралымға айналды.

*Іркіт****.*** Сөздік қорымызда *ит басына іркіт төгілген күн*фразеологизмі бар. Осы мақалдағы іркіт дегеніміз құрт қайнату үшін жиналған айран. Сөздің түбірі *ірк* жиналу, артылу мағынасында жұмсалатын түркі сөзі. Махмуд Қашқари сөздігінде: Sü telim irkrldi (көп әскер жиналды) мәнінде көрініс тапқан. Бұл сөздің түбірі жайлы А.Т.Қайдар ip-ir түбірін ~ қазақ тіліндегі шір-шіру бірлігімен салыстыруға болады, жалпылама алғанда заттың ашығанын, бұзылғанын білдіретін түбір. Мысалы ір+кіт ашыған қышқыл сүт [59, с. 281]. Түрік тілінде irkmek (көбею, жиналып тұрып қалу) мағынасын береді. Бұл сөздің өзге түркі тілдеріндегі (саси бастаған зат) деген мағынасы да кездеседі. Мысалы, өзбек тілінде иркит – таза емес, иркит овқат – жағымсыз тамақ. Осыдан іркіт сөзінің іру етістігімен түбірлес екендігін байқауға болады [74, б. 230]. Тілімізде *ит басына іркіт төгілді* тұрақты сөз тіркесі ағыл-тегіл молшылық деген мәнде жұмсалады. Мысалы: *Асты-төк мол тамақтың қысымдап, шым-шымдап келген саран аузы сөгіліп,* ит басына іркіт төгілгендей *думанды кеш болды (О.Б. 138).* Бұл фразеологизм қазақ тұрмысының кей этнографиялық ерекшеліктерін көрсетеді. Ежелгі қазақ танымында береке мен байлықтың белгісі ет-сүт өнімдерінің мол болуымен айқындалды. Дәл осы белгі фразеологиялық бірліктің пайда болуына түрткі болды. Қазіргі таңда бұл фразеологизм «тағамның көптігі» ұғымын білдіре бастады.

*Қымыран.* Ұлттық сусындардың бір түрі. Ашыған айранға сүт қосу арқылы жасалады. Кей жерлерде түйе сүтінен ашытылған сусынды құмыран деп атайды (ҚТТС10 т. 566). «Бес жүз бес сөз» атты еңбекте қымыран сөзіне мынандай анықтама беріледі– сүттен жасалатын айранның бір түрі немесе түйе мен сиыр сүттерін араластырып дайындалатын сусынның бір түрі [78, б.191].Бұл сөздің морфологиялық құрылымын А.Т.Қайдар былай көрсетеді: қым+ыр+ан~қышқыл .емес сүт, диалект ретінде түйе сүті ретінде де қолданылады [59,с. 252]. Аталған этнографизм қырғыз тілінің түсіндірме сөздігінде де кездеседі: кымыран. суу көбүрөөк кошулуп кайнатылган сүт [81].

Ғылыми зерттеуді жүргізу барысында қаз.айран, қырғ. жуурат, түр. yoğurt, қаз. шалап, қырғ. айран, чалап, түр. ayran, қаз. қаймақ, қырғ. каймак, түр. kaymak, қаз. ірімшік, қырғ. иримчик, түр. peynır, қаз. құрт, қырғ. курут, түр. kurut, қаз. ежегей, қырғ. ежигей, қаз. қатық, қырғ. катык, түр. katık, қаз. қымыран, қырғ. кымыран, қазақ тілендегі мәйек және іркіт этнографизмдеріне этнолингвистикалық талдау жүргізіліп, осы этномәдени атауларға қатысты фразеологизмдер мен паремиологиялық бірліктер салыстырылып, талданды. Бұл тараушада 24 этнографиялық лексика, 20 фразеологизмдер мен 3 мақал талданды.

Қазақстан жерінің табиғаты, географиялық ерекшелігі төрт түлік мал өсіруге қолайлы болды. Жылқы, түйе, қой, сиыр, ешкі малдары халық тұрмысының ажырамас бөлігіне айналды. Тарихтың қай кезін алсақта түйе қасиетті, қастерлі, таза мал ретінде сипатталады. Түркі халықтарының күнделікті шаруасына қажетті болған түйе малының пірі Ойсылқара атауы түйе атауының орнына да қолданыла береді. Мұндағы ойсыл – көне түркі заманынан кейінгі кезеңдерде түйе ұғымына ауысқандығы, алып бар – апар үлгісіне сәйкес *ойыс, ылди* сөздерінің кірігуінен ойсыл түріне келіп, архаизмдік сипат алғандығын түйе атауларын зерттеуші Ә.Жақыпов өз еңбектерінде көрсетеді [82]. Бұл ұғымның ұлттық коды – әрбір төрт түлік малдың өз иесі болатындығын және оны «пір» деп атауымызда. Ол мал-жанды бәледен, ауру-сырқаудан құтқарушы.

Жалпы түйе атауының түркі, моңғол, тұңғыс-манчжур тобындағы тілдерде аталуы айтарлықтай өзгеріске ұшырамай, әр тілдегі дыбыс заңдылықтарына сәйкес қолданылатындығын байқауға болады. Ғалымдар атау мағынасында зор, үлкен, жүк, жүк тиеу секілді семантикалық мағыналарын қырғыз, чуваш, тува тілдерінде кездесетінін көрсетті. Мысалы, парсы тіліндегі шоторбар тұлғасы «ауыр жүк» мағынасында жұмсалып, қазіргі түйе ұғымында қолданыс тапқан (ПРС 93) (Қазақ тілінің қысқаша этимологиялық сөздігінде) түйе сөзінің түркі-монғол тілдеріндегі варианттары көрсетілген. Атап айтсақ, өзбекше *туя*, ұйғырша *төгә,* башқұртша *дөйә*, азербайжанша *дәву*, түрікше *deve,* ноғайша *туъе*, қырғызша *төө,* якутша *табіан//тіміан,* монғолша *тэмээн/тэмэгэн,* халқа моңғолша *тэмэ.* В.Радловтың көрсетуі бойынша,*қойбол, сойон, сағай, качин, коман,курам, алтай* диалектілерінде, орхон, шағатай түріктерінің тілінде түйе сөзінің төмендегі варианттарын кездеседі: *тюйе/ дюйе/ түгә/ дөге /теje/тебеген* т.б [74, б. 185]. Жоғарыда көрсетілген барлық сөздерде негізгі түбір та/те шығу тегі санскрит тілінде дева (құдай, құдіретті) сөзінің аудармасы. Сонымен қатар араб тілінде (жемаль, кемаль) атаулары да қасиетті деген мағынаны білдіреді. (Джамаль) сөзіндегі «ие, же, те» – «киелі», «мал» – жануар мағынасын береді [83]. Қазақ тіліндегі желмая/жемал сөздері төркіндес.

Көш көлігі болып саналатын жануар өзінің төзімділігімен, мықтылығымен ерекшеленеді. Ежелде түйенің белділігін тексеру үшін шөгіп жатқан түйенің белінен басқан. Егер түйе былқ етпей жата берсе, бұл түйенің сіңірлігін көрсетеді. Тіліміздегі *атанға жүк салсаң да бақырмас* деген халық даналығы осыдан шыққан. Қуатты түйенің басы жебелі келетінін аңғарған халқымыз оларды астаубас деп те атаған. Түйе төлін алдымен жасына қарай бір жасқа дейін бота, ботақан, бір, екі жасар түйені тайлақ, екі жастан асқан піштірілген еркегі құнан атан, дөнен атан, атанша, төрт жастан асқан піштірілмегені буыршын, бура т.б; сыртқы бітіміне қарай ақбас, алабас, алмас өркеш дейді. Ал негізгі бөлінісі оның өркештеріне байланысты: бір өркештісі – нар; қос өркештісі – айыр түйе деп бөлінеді. Мысалы, қазақ-қырғыз тілдеріне ортақ жалпы түйенің түріне қатысты *екі өркешті түйе~айры төө, өркөчтүү төө* және *жалғыз өркешті нар түйе~нар төө*деген атаулар бар. Қазақ тіліндегі «жүктің ауырын нар көтереді» деген мақалдың қырғыз тіліндегі нұсқасы «жүктүн оорун нар көтөрот».

Қазақ дүниетанымында «жылқы – желден, түйе – сордан, қой – оттан, сиыр – судан» жаралған деген аңыз бар. Бұл жердегі жел (ауа), сор (жер), су, от барлық жаратылыстың түп негізі деген түсініктер байырғы қазақ қоғамында қалыптасқандығын көруімізге болады. Жер қадірін түйе малы ғана түсінген. Елдің бір шетінен екінші шалғай шетіне тек түйе малын мінген жолаушы ғана жеткен, керуен жолына да түйе жануарын баптаған. Керуен – түйе, жылқы, өзге де көлік малына жүк артып, сауда жасауға шыққан адамдар тобы. Керуен жолының ежелгі және орта ғасырлардағы белгілі желісі Ұлы Жібек жолы б.д.д. 1 ғасырдың ортасынан бастап жандана бастады. Батыс және Шығысты сауда және елшілік мақсатта тұрақты жалғастырған Ұлы Жібек жолының басты тармақтарының бірі қазіргі қазақ жерінің үстімен жүрді. Бұл керуен жолы ел мен елді байланыстырып, халықтар арасындағы сауда мәдениетінің қалыптасып, дамуына өз үлесін тигізді. Түйе – Ұлы Жібек жолының символы. «Шөл кемесі» атанған бұл жануар қолға үйретілгеннен кейін тұрмыста да, шаруашылықта да, керуен-көш жолдарында да басты рөл атқарғаны даусыз. Ұлан-ғайыр шөл дала мен Ұлы далада түйе таптырмас дүние болды.

Мифологияда түйе жағымды да, жағымсыз да сипатты сақтайтын түлік. Мысалы:

1.Заратуштра есімі «сары түйе иесі» деп аударылады. Бұл дін негізін салушы абыз. Сондықтан оның басқа жануарға емес, түйеге ие болуы қазақ, түркі түсінігіне мәлім. Себебі «түйе мінген абыздар» бейнесі қазақта жиі кездеседі.

2.Асан қайғы, Қорқыт ата, Манас, Төрехан секілді абыздардың мініс көлігі осы түйе болған (желмаялар).

3. Түйенің абыздық, билеушілік функциясы ортағасырлық буддизмде, зороастризмде айтылады [84].

Аңыздарда, мифтік сюжеттерде ақ киімді түйе мінген адамның көктен түсуі, ақ түйенің жол бастауы халқымыздың жерлеу, ақтық сапарға шығару, шариғат бойынша жазалау дәстүрлерінің қалыптасуына негіз болған. Өлген адамды үйден шығарарда түйеге мінгізу дәстүрі орта ғасырға дейін сақталып келді. Аңыздарда өлік артылған түйе қай жерге барып шөксе, сол жерде мәйітті жерлеген. Мысалы, тарихи аңыздың бірінде: «Ел ауызында аңызға айналған Райымбек батыр көз жұмар сәтінде ұрпақтарына: Денемді ақ түйеге өңгеріп, бос жіберіңдер. Түйе қай жерге шөксе, сол жерге жерлеңдер!», – деп өсиет айтқан(БС154). Бұл жерде «ақ түйе» деп отырғанымыз сонау ерте заманнан бері келе жатқан мифтік бейне. Жерлеу ғұрпында қайтыс болған адамды тек ер адам атқарады, әйелдер қатыспайды. Зиратқа марқұмның денесін түйемен жеткізген. Ал этнографиялық энциклопедиясында осы жайға қатысты көптеген деректер келтіріледі. Атап айтсақ, адам бұл дүниеден өткенде оның денесі түйеге артылып, жерленген. Мәйіт артылған түйенің екі құлағын киізбен бітеп, аяғына ақтық байлаған. Түйе қайтыс болған адамның әлеуметтік мәртебесіне қарай таңдалған, әйел мәйітін ұрғашы, ал ер адамның мәйітін атан түйе көтерген.

Ғалым Малиновский адамдарға тән ойлар мен дағдылардың, әдеп-ғұрыптар мен наным-сенімдердің жиынтығын мәдениет деп атап өтеді. Осы тұрғыда түрік мәдениетінде түйе шаруашылығы олардың өмір сүру салтына қатысты дамыды. Ежелден бүгінгі күнге дейін түйені мініс жануары ғана емес, оның еті мен сүті азық ретінде пайдаланылады. Таулы аймақта соғыс жағдайларында материалдық-техникалық құралдарды таситын әскери жануар қызметін де атқарған. Түйенің Орталық Азияда маңызды жануар екендігі көктүрік дәуіріндегі жартас суреттері дәлелдейді. Түрік халқында түйе өсіру, түйе бағу, түйе тасымалдаумен айналысатын адамды «deveci» деп атайды. Түріктердің танымы бойынша түйе мен түйеші арасында эмоционалды байланыс болады, тіпті түйені отбасы мүшесі ретінде қарастыру да бар. Түйені көші-қон кезінде, мейрамдарда арнайы киіндіріп, безендіру дәстүрі күні бүгінде дейін сақталған.

Бұл малға қатысты наным-сенімдер мен ырым-тыйымдар қазақ, қырғыз, жалпы түркі тілдес халықтардың басым көпшілігінде кездеседі. Қазақ тұрмысында түйесі боталаған үй ауласына қызыл шүберек байлап қоятын болған. Ботасы бар қонысқа сырттан келген адам айқайлап кірмеген. Себебі ботаның жүрегі жарылып кетеді деп сенген. Бота өте сүйкімді әрі нәзік болғандықтан оның мойнына тұмар таққан. Ә.Төлеубаев тұмарды ботаға да, құлынға да тағатын болған, тұмарды киізден жасаған, тұмарша етіп жасалған қалтаға жеті ақ тас пен жеті қара тас салынатын болған деп көрсетеді[44, 57].

Қырғыздар егіншілікте түйені жылқы мен сиырға қарағанда аз пайдаланғандықтан, оған қатысты әдеп-ғұрып, тыйымдар аз кездеседі. Қазақ, өзбек, қырғыз халықтарында кең тараған түйеге қатысты тыйымдардың бірі – жүкті әйелдің түйе етін жемеуі. Қырғыздарда *буга эл арасында төө этин жеген кош бойлуу аял баласын адаттагыдай тогуз ай эмес, андан узак, он эки айга чейин көтөрүп калат деген ишеним себеп болгон*, яғни аяғы ауыр әйел түйенің етін жесе баласын тоғыз ай емес, одан ұзақ құрсағында көтереді деген сенім бар. Керісінше босану мерзімі өткен әйелдер түйенің астынан өтетін болған. Бұл жағдайда өзбектер түйенің жолын кесіп өтіп немесе оның алдынан жорғалайтын. Қырғыздарда түйе төлдегенде кіндігі түссін деп жеті күнге дейін ешкімге от бермейді, түйе тұрған қораға ешкімді кіргізбеген. Ф.А. Фиельструп еңбегінде мынадай анықтама берілген: «*төө туугандан кийин үч күнгө чейин иңген менен тайлактын ортосунан өтүүгө болбойт. Антпесе энеси баласын жерип, эмизбей коюшу мүмкүн»*, яғни түйе төлдегеннен кейін ешкімді үш күнге дейін ортасынан өткізбеген, әйтпесе анасы төлін емізбей, жеп қоюы мүмкін деген сенім бар [85].

Түйеге қатысты тілдік бірліктер халықтың тұрмыс-тіршілігіне сіңісіп кеткені сонша, ол тілдің барлық лексикалық қабатындағы сөз тіркестерінің құрамында кездеседі. Әсіресе, халықтың әдеп-ғұрыптық, яғни этнографиялық тұрмысын бейнелейтін атауларда көп болғандығы байқалады. Қазақ тіліндегі түйе түсінігіне қатысты мынандай этнографиялық ұғымдар бар:

*Бес жақсы*– бұл ежелден келе жатқан қазақ салт-дәстүрі. Құдалар арасында берілетін қалың малдың бір түрі. Сыйлы, құрметті адамға түйе, оның ішінде қара нар, жүйрік ат, қымбат кілем, алмас қылыш, жағалы киім секілді бес жақсы затты сыйлаған.

*Жайдақ нарға теріс мінгізу*. Қара шаңырақтың нардай азаматы, үй иесінің дүниеден өткенін хабарлау дәстүрі. Түйе үстіндегі қыз-келіншектер, әйел адамдары жоқтау айтқан. Бұндай қаралы көшке ешкім тиіспеген, өлгеннің аруағын мазаламаған. Бұл тіркестегі «жайдақ, жайдақ міну» деп отырғанымыз мініс көлігін ерттемей міну.

*Сүт ақы*. Үйлену салтына байланысты қазақ дәстүрі. Қыздың анасына берілетін кәде сыйлық. Көне салт ретінде күйеу бала есік ашып барғанда құдалардың қызды өсіріп, бағып, тәрбиелегені үшін берілген. Қыз анасына бір-екі түйеден он түйеге дейін, әкесіне шапан, ер тұрман сыйлаған.

*Түйе бастатқан тоғыз*. Әртүрлі жарыстарда берілетін бас бәйге. Қазақ қоғамында «тоғыз» санына байланысты екі дәстүр сақталған. Біріншісі, біреуге малдай берілетін сый, кәде, екіншісі, жазаның өтеуіне берілген. Қылмыс жасаған адам жазасына қарай құн төлеген. Мысалы: түйе бастатқан 3 түйе, 3 сиыр, 3 жылқы.

*Түйенің басын бұзбау*. Ежелгі дәстүр бойынша ірі қараның басын бұзбай қазанға асқан.

*Түйе шешу*. Адам баласының дүниеге келуіне де, өмірден өтуіне де ерекше мән берілген. Түйе шешу деп отырғанымыз ас беру кезінде өткізілетін жөн-жоралғылардың бірі, ойынның бір түрі болған. Бұл ғұрып бастауы сақтар дәуіріндегі жылқы культінен бастау алады деген болжам бар. Ал қазақы ортада бұл дәстүр құрметті, белді адамға арналған жиын аста ғана орындалған. Ойын шарты негізінде тігілген кәде сыйды алу үшін жалаңаштанған жесір әйел ортаға шығып қазыққа байланған түйенің бұйдасын шешуі тиіс. Бұл жердегі бұйда деп отырғанымыз түйенің мұрындығына тағылатын ұзындығы екі-үш құлаш жіп. Осы бұйданы жесір әйел тіспен немесе қолмен шешкен. Түйе шешу ғұрпы өзінің ерекшелігімен көшпелі ортада ежелден қалыптасқан жаратылыс туралы концепцияның «өлгеннің артына өлмек жоқ» деген метафоралық формада берілген қағиданың жүзеге асуы болып тұр [86].

Түйе малының жабдықтарына мұрындық, сілбі, бұйда, ноқта, кісен, арқан, қом, шом, қолқа, қом арқан, тарту арқан, табан қапты пайдаланады. Ауыт – түйеге жүк артуға арналған киіз, кенеп секілді материалдардан тігілген көпшік. Нарға жүк арту немесе салт міну үшін қолданылады және қом орнына жүреді. Түйе малымен ұзақ жерлерге керуен, (кіре) тартып жүк тасымалдағанда түйенің табаны жарылып кетеді. Мұндай жағдайда сіріден түйе табанын өлшеп «табанқап» істейді. Наруан – жүкті арту немесе түсіру мақсатында қолданылатын саты тәрізді құрылғы. Оңтүстік аймақтарда зеңгі деп аталады. Түйе қамшы – түйеге мінетін кісіге арнап жасалған ұзын қамшы. Түйе ноқта – түйеге салынатын ноқта түрі. Қырғыз тілінде түйе малының жабдықтарына *төө жал же төө мойнок* – түйенің мойнына ілетін ою-өрнекті бау.

Түрік халқында ойын-сауық, спорт түрлерінің бірі осы түйе жануарына қатысты. Deve güreşleri (түйе палуан) түйе күресі деп те аталады қыс айларында жауын-шашынсыз мерекелік жағдайда өткізілетін ойындардың бірі. Жалпы бұл күресті ұйымдастыру кезінде сауда-саттықпен қатар ырымдар, музыка, халық билері, түрлі салт-дәстүрлер орындалады. Ең басты назарға ілінетін дүние – түйенің жабдықталуы. Deve donanımları (түйе жабдығы) түйенің жаман көзден сақтаудың амалы, сонымен қатар түйеге деген сүйіспеншілік. Her bir güreş devesinde bazı farklılıklar olmasına rağmen genel olarak havut, hatap, gümbürdek-havan, çul eteği, deve ağızlığı-başlığı, havut peşi-isim levhası, kolan-atma yular-boncuklu yular-karabaş yular, muska-boyunluk, köleste-örğü, paçalık, zilgur-dizgör, zömbek-zömbeklik ve tokrak en çok kullanılanlarıdır\аудармасы: әр күрес түйенің өзіндік ерекшеліктері болғанымен, жалпыға ортақ дорба-көйлек, түйе ауыздығы, тақтайшасы, мойын бауы, тұмар, нобай-моншақ т.б. жабдықтар [87].

Түйе малының арқасындағы ең маңызды жабдық *– havut*, яғни ер-тоқым. Бұл жабдықтың жоғарғы бөлігі түрлі-түсті сегіз бөліктен тұрады. Хавут қаңқасы ағаштан жасалады, іші зығыр шөпке толтырылып, сырты киізбен оралады. Бұл бұйым ертеде жүк тасу үшін қолданылған. Хавут жасау дәстүрі атадан балаға көшіп, күні бүгінге дейін жеткен. *Gümbürdek-havan –* үлкен қоңыраудың бір түрі. Түйенің алыстан келгенін хабарлауға қызмет етеді.Түйенің әр адымымен қозғалып, әр қимылдаған сайын дыбыс шығаратын соғылған металдан жасалған шөміш. *Çul eteği* – қап көйлек ешкінің жүнінен тоқылып түрлі-түсті моншақтармен, жіптермен безендіріледі. *Deve ağızlığı-başlığı* – түйенің тұмсығына киілетін қалта. Түйе тұмсығын суықтан, түрлі жарақаттан қорғайды. *Köleste-örgü* – түйе аяғына байланатын тұсау. *Muska-boyunluk* – көз тимеу үшін қолданылатын тұмар. Адамдарға ғана емес, жануарлар да жаман көз тиеді деген сенім түрлі қорғаныс әдістерін алып келді. Қасиетті саналып, үйдің берекесі деп есептелетін түйе көзге тез түседі сол себепті түрлі-түсті тұмар тағатын болған.

Ал түйе малының түсі географиялық орта мен климатқа, жасы мен жыл мезгілдері байланысты үнемі өзгеріп отырады. Түйе түгінің өзге малдардан басты айырмашылығы «жирен, торы, шұбар» түстерінің кездеспеуі, яғни ақ пен қара түстерінің арасындағы қоңырқай түстес болуы. Ақ түйе – шудасы ақ түсті болатын түйе. Жалпы бірыңғай ақ түсті түйе өте сирек кездестүйетін құбылыс, сол себепті қазақ оны қасиетті санап, тек ырымда немесе ерекше жағдайда сойған. Ақ інген, ақ бура, ақ аруна төл басы саналған. Қара түйе – түгі қара қошқыл болып келген түйе. Мысалы, қара нар, қара інген, қара тайлақ, қара бура т.б. Қызыл нар – мықты, төзімді, ірі өркешті таза тұқымды аруана мен біртуардың інгенінен туған түйе. Қараша түйе – жүні қараға айналған, қос өркешті түйе болса, сары түйе – түгі сары түсті түйе. Түйені түске байланысты бөлудің тағы бір тәсілі, малдың белгілі бір мүшесінің түс ерекшелігіне байланысты. Мысалы, ақ бас нар, қасқа бас түйе, ала бас нар[88].

*Түйеге қатысты паремиологиялық бірліктер мен тұрақты тіркестер*

Қазақ, қырғыз, түрік тіліндегі түйе малына қатысты фразеологизмдер адамға, оның жақсы, жаман қасиеттеріне, қоршаған ортада болып жатқан жағдайларға қатысты қолданылады және бұл тұрақты тіркестердің жасалуына түйенің болмыс-бітімі, сыртқы бейнесі, қасиеті, ерекшелігі негіз болады. Осыған сәйкес түйе малына қатысты фразеологизмдер мен паремиологиялық бірліктерді бірнеше семантикалық топқа бөліп қарастырсақ.

*Адамға қатысты:* жуас түйе жүндеуге жақсы, момынды момын қорғайды, түйе қомын қорғайды, нар баласы бақырмас (нағыз ер адамның қиын шақта шыдамдылық танытуы), түйені қубас десең иесіне тиеді (көңілге алу), түйенің танығаны жапырақ (білетіні бір ақ нәрсе), түйеге жантақ керек болса, мойнын созады (тіршілік үшін күрес), түймедейді түйедей етіп көрсету (әсірелеу), түйе тулап, жүктен құтылмайды (борыш, міндет), түйе бас қылды (басынды), түйеден түскендей қылып айт (дөрекі сөйледі), түйе кекірік, түйе қотыр сөз (кекету), түйе үстінен ит қапты (икемсіз адам), жалғыз түйе бақырауық, түйе үстінен сирақ үйітіп т.б.

*Қайғы-қуаныш бинарлы қатынасқа негізделген*: ақ түйенің қарны жарылды, ботадай боздады, ботасы өлген түйедей зарлады, күлге шөккен түйедей, түйе өлген жерде жүк қалады т.б.

*Қоршаған ортадағы құбылыстарды бағалауға негізделген (жақсы-жаман, қиын-жеңіл):* соңғы түйенің жүгі ауыр, түйе бойына сеніп, жылдан құр қалыпты, түйені жел шайқаса, ешкіні аспаннан ізде, түйе жолы жіңішке (жоғалған нәрсе), түйе балтыр (жуын балтыр), түйе өркештеніп жатыр (түйенің өркешіне ұқсайтын қырат), түйенің үлкені көпірден таяқ жейді т.б.

*Өсиет, үгіт мағынасында:* кісінің түймедей мінін көргенше, өзіңнің түйедей мініңді көр, кішіпейілділікті түйеден үйрен т.б.

Түйе малы әрқашан қасиетті, киелі саналған. Оған дәлел *ақ түйенің қарны жарылды*тұрақты тіркесінің қуанышты, молшылықты, жақсы, қолайлы жағдайды сипаттауда қолданылуы дәлел. Ғалым Г.Смағұлова бұл фразеологизм адамның қоғамдағы әлеуметтік жағдайы, орны, тұрмысына қатысты сөздік қорымызға еніп, молшылық мәнге ие болған дейді. Ертеректе «ақ түйе» киелі саналған және өте сирек кездескен. Ақ түйе қазақ тұрмысында малдың басы болған, ол шаңыраққа құт-береке алып келеді деп сенген. Сондықтан ел ішінде елеулі оқиға болғанда, хан сайланғанда, үлкен қуаныш болғанда, көптен күткен ұл бала дүниеге келгенде ақ түйені құрбандыққа шалған. Екінші бір мағынасы контекске байланысты халыққа, көп жиналған адамдарға арналған мол дастарханға қатысты да айтылады. Қырғ. тілінде *ак төөнүн карды жарылуу~*береке жайнаган, бышыкчылык, кененчилик болгон фразеологизмі дәл осы мәнде жұмсалады.

Бұл фразеологизмге қарама-қарсы мағынада түрік тілінде адамның дүниеден өтуіне байланысты*ölüm bir kara devedir ki herkesin kapısına çöker*~өлім әркімнің есігін қағатын қара түйе деген мағынадағы фразеологиялық тіркес кездеседі. Мифологиядатүйе өлілер дүниесінің иесі, сол дүние әміршісінің күзетшісі, яғни арғы дүние персонификациясы, ал түркі халықтарының танымында түйе – өлілер мен тірілер дүниесін байланыстыратын жануар. Қазақ тілінде осы семантикалық мағынаға сай *түйе өлген жерде жүк қалады*деген халық даналығы түйе малы жүк арту үшін жаралғандығын, түйе өлсе – жүк жылжымай көші-қон тоқтап, ел далада қалатындығын білдіреді. Ауыспалы мағынада егер ел алдында даңқы шыққан, елдің ауыртпалығын көтерген азамат қайтыс болса, халықтың жүгі ауырлап, дамуы тежеледі дегенді аңғартады.

Адамның физикалық болмысын түйенің үлкен, ебедейсіз, күшті, төзімді дене бітім ерекшеліктерімен салыстыру кездеседі. Мысалы, қазақ тілінде *түйе балтыр* (жуын балтыр) адамның физиологиялық ерекшелігін көрсету үшін, ал түрік тілінде үлкен көрінетін, ұзын бойлы адамға қатысты *deve dişi gibi\ deve gibi* мағынасындағы тұрақты тіркестер кездеседі.

*Түйе жолы жіңішке.* Жоғалған зат немесе мал жылдам табылмайды деген мағынадағы фразеологизм. Тіл білімінде «түйе – бойы ұзын, жолы жіңішке мал» деген ой қалыптастан. Себебі, біріншіден, аяғы ұзын болғандықтан бір кетсе, тым алысқа ұзап кетеді; екіншіден, өң-түсі сарғылт, сұрғылт болғандықтан шөп арасынан, шөл даладан бірден көрініп, көзге түсе бермейтін «жасырынғыш» хайуан; үшіншіден, түйені бәрі бір реңдес, түстес болғандықтан алыстан тұрмақ жақында жайылып жатқан басқа түйе келелерінен айырып алып тану оңай емес. Жоғалған түйені табу өте қиын, сондықтан бұл жануардың жолы жіңішке(ЭС317).Түрік тілінде дәл осы мағынада *deve olmak*ақша немесе азық-түлік жоғалту мағынасындағы фразеологизмі бар.

Жалпы түйенің қасиеті туралы айтқанда, оның шөп тәттісін таңдамайтынына, ауызға оңай түсетін, әрі көмейін толтыратын жапырақты теріп жей беретініне назар аударған жөн. Осыған байланысты *түйенің танитыны жапырақ,* яғнибілетіні бір-ақ нәрсе деген бар (ҚТФС 525) Ә.Қайдардың сөздігінде бұл фразеологиялық тіркеске екі түрлі анықтама береді: біріншіден, тура мағынасында түйе малының сүйіп жейтін шөбі – жапырақ, екіншіден, ауыспалы мағынада адамның өзіне ұнайтын, қалайтын заты, адамы жайлы[57, б. 318].

Антонимдік мағына беретін, екі сөзді параллель қою арқылы қалыптасқан *түймедейді түйедей қылды* фразеологизмі кішкентай мінді, болар-болмас айыпты үлкен етіп көрсететін адамға айтылады. *Түймедейді түйедей ету* тіркесі мағыналас фразеологизмдер сөздігінде адамның сөйлеу дағдысы туралы тұрақты тіркестер қатарына еніп, сөзді өсіріп айту мәнін білдіреді. Түрік тілінде қарама-қарсы мағынада *devede kulak* аз маңыздылығы бар, атап өтуге тұрарлық емес мәнде сөйлеу тілінде қолданыс тапқан.

Түйемұрындық – қазақтың үйлену салтында берілетін кәденің бір түрі. Көштің түрлері өте көп, соның ішінде қалыңдықтың жасауын артқан қалыңдық көшіне жол бойындағы ауыл адамдары құрмет көрсеткен. Сусын алып әйелдер керуеннің бұйдасын ұстап тұрып кәде сұраған. Дәстүр бойынша «бас түйеге» мініп келген қыз анасы өз кәдесін әйелдерге үлестірген. Түйемұрындық кәдесін берген бас құдағи орнындағы адамды «мұрындық апа» деп атаған. Көштің артында киіз үйдің уығы мен шаңырағы артылған күтуші мінген «шаңырақ түйе» жүреді [89].Осы көшпелі мәдениеттен қалған бұл салт қазіргі таңда жаңа сипат алып отыр. Мысалы, алғаш келген құдалардың алдынан арқан тартып, кәде сұрау. Содан *түйе мұрындық бер!* деген тұрақты тіркес пайда болған. Мұрындық демекші, кекесін мәнін білдіретін *мұрындықтаған түйедей* тіркесі сөздікте «көнгіш, ырыққа ергіш, жуас» мағынасында қолданылып жүр.

Ал Ер Төстік ертегісінде Кенжекей әкесінен Құба інгенді сұраған кезде *түйенің басы* тіркесі сөз болады. Бұл жерде малдың дене мүшесі туралы емес, ауыспалы мағынада «өзі өсірген түйелердің ең үлкені, бірінші біткен малы» екенін айтып тұр. Демек, төрт түліктің төресін қазақтар бағзы заманнан қадірлеп қастерлеген. Тіпті, «сұрау, қалау, біреуден бір затты қоймай сұрап алу» мағынасын беретін *ат-түйедей қалау*тіркесіне назар аударсақ, қазақ үшін қасиетті саналатын ірі малдар қосарлана берілген. Ғалым Г.Смағұлова бұл тіркесті адамның жағымды, жағымсыз іс-әрекеттерінің қатарына жатқызған. Ал түйенің жасайтын қимылдарына тоқталатын болсақ, оның шөгетіні, аунайтыны, боздайтыны, тайраңдайтыны фразеологизмдердің қалыптасуына негіз болған.

Қырғыз тілінде түйе малына қатысты фразеологизмдер төө бастыга алуу~көптен күту, төө көрдүнбү – жок бээ кордүнбу – жокбир нерсени билсе да билбеген, көрсө да көрбөгөн, ал ишке катышы жок ~ еш қатысы жоқ, жакында болбой турган же такыр болууга мүмкүн болбогон кезде~жақын уақытта болмайтын немесе ешқашан жүзеге аспайтын, төөсү ак тууду – иши онолду, ойлогону ордунан чыкты~оңалды, ойлағаны орынды шықты, төөнүн куйругу жерге тийгенде~жақын арада болатын деген мағыналарда айтылады.

Түрік тілінде түйе малына қатысты тұрақты тіркестерінің басым көпшілігі адамның психикалық жағдайы мен қасиеттеріне, өзіне тән ерекшеліктерін сипаттауға негізделген. Мысалы *deve yapmak* \ бөтеннің мүлкін иемдену, алаяқ, *deveyi havutuyle yutmak* \ еш ойланбастан қиянат жасау. Байқап тұрғанымыздай, фразеологизмдер адамдардың жағымсыз қасиеттері мен іс-әрекеттеріне негізделген. Түйеге қатысты тұрақты тіркестер тек адам болмысымен ғана шектелмей, сонымен қатар өмірде кездесетін жағдайларға қатысты да айтылады. Мысалы,*deveye hendek atlatmak*\күштеп әрекет жасату. Түрік тілінің сөздік қорында түйе малына қатысты фразеологизмдерден гөрі мақал-мәтелдер басымырақ кездеседі. Мысалы,*deveci ile görüşen kapısını yüksek açmalı\түйешімен сөйлескен адам есігін ашуы керек,ya deve, ya deveci\не түйе, не түйеші* халық мақалдары беделі жоғары адамдармен жақын араласудың маңыздылығын атап көрсетеді. Өмірде түрлі жағдайлардың орын алатындығын айта отырып, үміт күту керектігін алға тартады. Ал *ya bu deveyi gütmeli ya bu diyardan gitmeli\ не осы түйені бағу керек, не бұл өлкеден кету керек*мақалы адамдардың шешім қабылдап, сол шешімге сай әрекет етуін білдіреді[90]. Қазақ және түрік тілдеріндегі тұрақты тіркестерден басты айырмашылығы сан-мөлшер және уақытта қатысты ұғымдық мәнге ие болуында (2-кесте). Кесте автордың жеке зерттеуінің нәтижесінде жасалған.

Кесте 2 – Қазақ-қырғыз, қазақ-түрік тілдеріндегі «түйеге» қатысты ортақ фразеологизмдер мен паремиологиялық бірліктер

|  |  |  |  |
| --- | --- | --- | --- |
| Қазақ тілі | Қырғыз тілі | Қазақ тілі | Түрік тілі |
| түйе шешкендей қылу (өте ұят, масқарасы шықты) | төө чечкендей болуу | атан түйе де жолдан таяды (қателік жасау, шалыс басу) | deve kuşu gibi |
| сөзі түйеден түскендей (дөрекі сөйлеген адамға қатысты) | жылаңач төөнү бучакка чапкандай | түйе қотыр сөз  (адамды мазақ ету, кекету) | Devenalbanda bakar gibi |
| түймедейді түйедей қылу (қисынсыз істе, әрекетте айтылады) | чөйчөк менен төөнү сугаргансып | ботасы өлген түйедей зарлады, күлге шөккен түйедей, түйе өлген жерде жүк қалады (өлім, қайғы) | ölüm bir kara devedir ki herkesin kapısına çöker |
| ақ түйенің қарны жарылу (молшылық болуы, қуанышты жайт, береке) | ак төөнүн карды жарылуу | нар баласы бақырмас  **(**қиындықтарды шешу**)** | deveyi düze çıkarmak |

Жоғарыда көрсетілген зерттеулер нәтижесінде түйе малына қатысты қазақ-қырғыз, қазақ-түрік тілдеріндегі паремиологиялық бірліктер мен фразеологизмдер негізгі төрт топқа бөлініп қарастырылды. Үш тілге қатысты жиырмаға тарта тілдік бірліктердің семантикалық ерекшеліктері көрсетіліп, артықшылықтары мысалмен дәлелденді. 5-кестеде көрсетілгендей үш тілді салыстыру барысында түйе атауымен жасалған фразеологизмдердің басым көпшілігі адамға, оның әрекетіне, түрлі жағымды, жағымсыз қасиеттерін суреттеуде жұмсалатынын байқадық. Бұл туыстас халықтардың қоршаған ортаға деген таным-түсініктерінің жақындығын, санадағы әлем бейнесінің ортақ тұстарын көрсетеді. Алайда салыстыру жұмыстары аталған тілдер арасында бірнеше айырмашылықты да көрсетті: а) қырғыз тіліндегі фразеологизмдер мен мақал-мәтелдер уақыт өлшеміне негізделген; ә) түрік тілдеріндегі тұрақты тіркестер адамның мансап-лауазымына, психологиялық күйіне қатысты мәнде айтылады. Жалпы 18 этнографиялық лексика, 30-ға тарта фразеологизм мен 3 мақал талданды.

**2-бөлім бойынша қорытынды**

Қазіргі таңда мәдени лексиканы зерттеудің лингвистикалық құрынан басқа этнолингвистикалық, лингвомәдениеттанымдық қағидалары негізге алынды. Жалпы мәдениет белгілі бір халықтың даму деңгейін, оның болмысын, өзіне тән ерекшеліктерін айқындайды. Мәдениеттің халық, тұлға мәдениеті, мінез-құлық мәдениеті, этномәдениет, материалдық және рухани мәдениет секілді құрамдас бөліктерін тілдік деректермен салыстыра отырып зерттеу тілдің көптеген салаларының дамуына жол ашады.

Зерттеудің екінші тарауында халық мәдениеті ұғымына кіретін материалдық мәдениеттің бір бөлігі ұлттық тағам атауларына, олардың этнографиялық ерекшеліктеріне, мал шаруашылығы мен «шаңырақ» ұғымына қатысты тілдік бірліктердің танымдық сипаты мен символдық мәні қарастырылды. Сонымен қатар жерлеу дәстүріне қатысты атаулардың этномәдени ерекшеліктері талданды. Осы аталған зерттеу нысандарына қатысты мәліметтер қазақ, қырғыз, түрік тілдерінен алынып салыстырылды.

Ұлттық тағамдардың этнолингвистикалық мәнін ашуда түркі халықтарындағы ас, тамақ, азық-түлік атауларын лексика-семантикалық топтарға жіктеп, этнографизмдердің табиғатына, ырымдар мен тыйымдардың қалыптасу уәжіне тоқталдық. Айран, шалап, құрт, іркіт, ежегей, қымыран т.б. тамақ атауының этимологиясы мен семантикалық мағыналары үш тілде талданды. Сүт атаулары негізінде жасалған паремиологиялық бірліктер мен фразеологизмдерге лингвомәдени талдаужүргізілді.

Қазақ және қырғыз, түрік тілдеріндегі этнографиялық лексиканың басым көпшілігі мәдени-тарихи, лингвистикалық, семантикалық жағынан өте жақын. Зерттеу жұмысымызда жаназа, жоқтау, көңіл айту, ас, үші, жетісі, қырқы, кебін секілді этномәдени атаулар салыстырмалы түрде талданып, фразеологизмдер танымдық аспектісі қарастырылды.

**3 ЭТНОГРАФИЯЛЫҚ ЛЕКСИКАНЫ ОҚЫТУ ӘДІСТЕМЕСІ**

**3.1Этнографиялық лексиканы оқытудың танымдық технологиясы: білім алушылардың танымдық моделін құру**

Таным мәселесі психология, философия, лингвистика және т.б. ғылым салаларында қарастырылады. Философияда таным – күрделі процесс, ол тұлғаның түйсігі әрі көкей көзі, психологияда – танымдық әрекеттер, адамның танымдық аймағы болса, тіл білімінде – таным деп отырғанымыз тұлғаның қоршаған ортадағы құбылыстарды қабылдауы, олардың адам санасындағы бейнесі, сол бейнелердің тіл арқылы көрініс табуы. Қазіргі таңда тіл білімінің таным теориясын когнитивті лингвистика толық көрсете алады. Когнитив деген сөз ағылшын тілінен аударғанда *білім,*латын тілінен аударсақ *ойлаймын* деген мағынаны беріп, адам санасын, сана жүйесін зерттеуді негізге алады. Сондықтан лингвистиканың бұл саласы тіл мен ойлаудың тоғысуынан қалыптасқан. Тіл біліміндегі таным теориясын көптеген ғалымдар зерттеген. Оның бастауы А.Байтұрсынұлы, Қ.Жұбанов, С.Аманжоловтардан басталады. А. Байтұрсынұлы «Тіл – құрал» еңбегінде тілдің коммуникативтік қызметіне, әлеуметтік бейнесіне тоқталып, адамзаттың басты қаруының бірі деген тұжырым келтіреді. Ғалым адам баласының табиғатты бақылап, түйсік арқылы пайымдап, сезініп, қабылдауын таным теориясымен байланыстырады. Ғылым дегеніміз табиғатты, дүниені тану, ғылым болмаса, дүниені тану болмайды деген пікір келтіреді [91].

Таным тұлғаның қоршаған ортадағы болмысты санада бейнелеуі, мінез-құлықтың жоғары деңгейі. Таным процесінде ойлау, қабылдау, есте сақтау, зейін басты орынға шығады. Таным бірнеше ғылым саласының негізгі нысаны бола алады. Сол себепті таным әрекеті ес, киял, түйсік секілді қоршаған ортаны қабылдау әрекеті мен жаңа ақпаратты сақтап, өңдеп, сұраптай алатынын көрсетеді. Ғалым Т.П. Зинченко танымдық процестің мына төрт түріне зерттеу жүзгізуді жөн санады:

*Қабылдау және тану.* Бұл кезеңде білім алушы жаңа ақпарақты қабылдайды. Тану нәтижеге бағытталады әрі есте сақтаудың мнемикалық процестерінің бір түрі болады. Мысалы, жаңа тілді меңгергенде оқушылар алдымен алфавит әріптерінен бастайды. Бұл таным процесіндегі алғашқы қадам қабылдау, уақыт өте келе сөз, сөз тіркесі, сөйлем, мәтінге байланысты тапсырмалар орындалады. Осы кезде сәйкестендіру әрекеті жүзеге асады.

*Есте сақтау және тану.* Бұл кезеңде берілген жаңа білімді ұзақ немесе қысқа мерзімде есте сақтау процесі жүзеге асады. Берілген ақпарат жаңғырады.

*Ойлау және тану.* Идентификация әрекетіне жататын ойлау кезінде берілген ақпараттарды іріктеу, бөлу, талдау, сараптау, салыстыру жүзеге асады.

*Зейін қою және тану.* Бұл таным процесіндегі маңызды кезең. Дәріс барысында оқытушы негізгі субъектіге айналады. Ол оқушының бар зейінін өзіне аудару үшін түрлі көрнекілік құралдарды пайдаланады [92].

Тұлғаның танымдық жүйесі– оның қоршаған ортадағы дүниенің бейнесін қалай танып-қабылдауымен байланысты. Мысалы, бауыр дегеніміз ауыстыруға келмейтін, ағзадағы қан айналу процесіне жауап беретін маңызды мүше. Қазақ танымында адамға жақын болған немесе бір анадан туған ағайындар бір-біріне бауыр болады. Тілімізде кездесетін *бауыр еті, бауырымдап шапты, бауырынатартты* секілді тұрақты тіркестер немесе дүниеден өткен адамға «бауырымдап» дауыс шығарып келуі халықтың дүниенің ақиқат бейнесін терең қабылдауымен байланысты. Бұдан шығатын түйін адам баласының дүниені түсінуі, оның заңдылықтарын игеруі – оның тілінде көрініс табады.

Осы аталған танымдық процестерді дамыту арқылы білім алушының танымдық моделін құруға болады. Жалпы модель ұғымға қатысты көптеген тұжырымдар бар, атап айтсақ, ғалым А.М. Новиков модель деп жаңа ақпарат беретін, когнитивтік мақсатқа негізделген нысап десе, В.А.Штофф модель терминін әрекетке бағытталған прототип деп түсіндіреді.Латын тілінен аударғанда бұл термин «үлгі, өлшем, пішім» деген мәнде қолданылып, оқутыда «маман моделін» құруда қажет. Моделдеу терминіне 1970 жылы Н.М.Амосов өзінің «Моделирование мышления и психики» атты еңбегенде анықтама беріп, мәнін ашады және адамның психикалық әрекетін модельдеу туралы болжам айтады. Ал А.М. Новиков: «Жүйе ретінде модельдеу жаңаша ақпарат береді, танымдық мақсатқа сай таңдалады, нысанды басқара білуге үйрете алады», – дейді [93].

Ғалым О.В.Потанина танымдық процестерге қатысты түрлі тәжірибелер жүргізіп жалпы білім алушының танымдық моделін құруға оқуға қажетті мәліметтер, білім алушының жас ерекшелігі, білімге деген ынтасы мен жаңа ортаға бейімделуі әсер ететіндігін айтты [94]. Ал «Қазақ тілін оқытудың инновациялық әдістемесі» атты еңбекте танымдық қабілеттерді дамытудың педагогикалық моделін жүзеге асыру үшін осы жағдайлар сақталуы тиіс: - білім алушыға педагогикалық көмек көрсету; - қабілетті студенттермен жұмыс жасау барысында педагогикалық принциптерді сақтау; - оқу процесінде қатысушылардың еркін дамуын қамтамасыз ету; - білім алушының қабілеттерін дамыту үшін педагогикалық іс-әрекетті мақсатты түрде ұйымдастыру деп көрсетеді [95].

Қазіргі кезде оқу орындарында кәсіби, білікті маман даярлауда білім алушыларға қажетті құзыреттіліктерді қалыптастырып, өз мамандықтарына қажетті маман моделін көрсету, оның мақсат, міндеттеріне, кәсіби тұлғалық ерекшеліктеріне тоқталады. Сол себепті танымдық модельді құруда құндылық әдіснамалық тұрғылар қажет болады.

*Аксиологиялыққұндылық.*Аксиология дегеніміз құндылық туралы ғылым саласы, яғни ол қарым-қатынасқа түсетін шынайы өмір құбылыстарның әлеуметтік-мәдени маңызын сипаттайды. Ал педагогикалық аксиологиялық құндылықтар жүйесі деп отырғанымыз әлеуметтік жүйенің бір бөлігі. Педагогика және психологиядағы жетекші тұрғылардың біріаксиологиялық тұрғы – білім беру процесіндегі әр қатысушыны әрекеттің белсенді субъектісі ретінде қарастырады. Бұл тұрғының басты ерекшелігі – субъект-субъект қатынасын орнатуға, жағымды психологиялық ахуал тудыруға негізделеді. Аксиологиялық тұрғы үш кезеңге бөлінеді: құндылықтарды айқындау; құндылықтар жиынтығын құрылымдау; зерттеу әдістерін айқындау [96].

Аксиологиялық тұғырдың астарында құндылықтар теориясы жатыр. Құндылықтар – мәдениеттің ядросы ретінде әлемдегі көптеген құбылыстардың әлеуметтік, өркениеттік, жеке тұлғалық деңгейдегі маңыздылығын білдіретін ұғымдар. Құндылықтардың өзі жалпыадамзаттық және ұлттық деп бөлінеді. Ал ұлтты, этносты ерекшелейтін рухани және материалдық құндылықтар ұлттық сипатқа еніп, халықтың тілінде көрініс табады. Осы тұста этнографиялық лексиканы ұлттық құндылықтар ретінде меңгертіп, оқыту үдерісіне еңгізу арқылы білім алушылардың коммуникативтік, лингвомәдени, когнитивтік құзыреттіліктерін қалыптастыра аламыз.

Жалпы оқушының, білім алушының интеллектуалдық-эмоционалдық тұрғыда дамуын, мәселені шешуін, ойын ашық жеткізуін, өз ықыласымен білім алуға ынталы болуын, өзге тұлғалармен бірлесіп әрекет жасауға дайындылығын танымдық белсенділік деп атаймыз. Адамның қоршаған ортаны тануы, өзінше қабылдауы оның когнитивті қабілеті. Оқушының танымдық қабілеттерін дамыту үшін алдымен бұл үдерістің моделі жасалынады (1-сурет).

Этнографиялық лексиканы оқыту

Орта арнаулы білім

ЖОО

Бастапқы білім

Жалпы білім беретін мектептер

Оқытудың мақсаты – білім алушының сөздік қорын дамыту, қазақ тілін өзге салалардың барлығында орынды, дұрыс пайдалану, этнографиялық бірліктердің мағынасын түсініп қолдану, еркін сөйлеу дағдыларын қалыптастыру

Оқытудың басты мазмұны: -лингвистикалық құралдар; - әдістемелік құралдар;

- машықтық құралдар;

- техникалық құралдар

Оқытудың кезеңдері:

Ақпаратты қабылдау

Танымдық байланыс

Жеке тәжірибеде қолдану

Танымдық трансформация

Білім алушы

Мұғалім

Оқыту техноло гиясы

Когнитивтік технология: фрейм

Ойын технологиясы

Интеллектуалдық белсенділігі

Вербалды, бейвербалды амалдар

Шығармашылық қабілеті

Тілдік-лингвомәдени құзыреттілігі

Нәтижелік көрсеткіштер

Білім деңгейінің артуы

Тілдік қордыңбайуы

Мәдени бірегейлікті түсіну

Сурет 1– Этнографиялық бірліктерді оқыту арқылы білім алушының танымдық моделін құру (9 сынып). Құрастырған: Мұхтарова Ф.С.

Оқушылардың танымдық қабілеттерін дамыту – білім беру үдерісінің маңызды бағыттарының бірі. Бұл үдерісті тиімді ұйымдастыру үшін құрылымдық модель жасау қажет. Танымдық модель оқушының білім алу, ойлау, түсіну және қолдану қабілеттерін жетілдіруге бағытталады.

Ұсынылып отырған модель этнографиялық бірліктерді оқыту арқылы оқушылардың танымдық дағдыларын дамытуға негізделген. Этнографиялық бірліктерді оқыту ұлттық құндылықтарды түсінуге, тарихи және мәдени мұраға қызығушылықты арттыруға мүмкіндік береді.Осылайша, этнографиялық бірліктерді білім беру жүйесіне енгізу оқушылардың когнитивтік дамуын қамтамасыз етудің тиімді тәсілі бола алады.

Теориялық тұрғыдан танымдық модель лингвистикалық, психолингвистикалық, когнитивтік, әдістемелік ерекшеліктерді негізге алады. Этнографиялық бірліктерді оқытудың мақсаты – білім алушының сөздік қорын дамыту, қазақ тілін өзге салалардың барлығында орынды, дұрыс пайдалану, этнографиялық бірліктердің мағынасын түсініп қолдану, еркін сөйлеу дағдыларын қалыптастыру. 9 сынып оқушыларында этнографиялық бірліктер туралы білім қалыптасқан, сондықтан практикаға басымдық беріледі. Оқытудың тиімділігі оның мазмұны мен кезеңдерінің үйлесімділігіне байланысты. Мысалы, лингвистикалық құралдар ақпаратты қабылдау кезінде жүзеге асады:

***I Модуль*** – Ақпаратты қабылдау (этнографиялық білім негіздері). Түсінік қалыптастыруда білім алушылар этнографиялық терминдерді тыңдайды, оқиды, көреді, яғни визуалды материалдар беріледі. Этно-тіршілік.

Әдістемелік құралдарда танымдық байланыс жүзеге асады.

***II Модуль*** – Танымдық байланыс (мәдени контекст және интерпретация). Жаңа ақпаратты бұрынғы біліммен байланыстыру кезінде оқушылар қазақ этнографиялық бірліктерін басқа мәдени бірліктермен салыстырады әрі сөздің мағынасын тек лексикалық емес, мәдени және тарихи деңгейде де талдайды. Этно-ғылым.

Машықтық құралдар деп отырғанымыз оқушылардың этнографиялық бірліктерді жеке тәжірибеде қолдануы.

***III Модуль***– Жеке тәжірибеде қолдану (практикалық этнографиялық жобалар). Теорияны практикада қолдану барысында оқушылар өз зерттеулерін жасайды, этнографиялық ұғымдарды күнделікті өмірде қолдануға тырысады. Этно-бренд құру.

Техникалық құралдар → Танымдық трансформация.

***I****V* ***Модуль***– Танымдық трансформация (жаңа контексте қолдану және дамыту). Жаңа мәдени контексте қолдану, яғни ғылыми-зерттеу, халықаралық байланыс. Этно-өнер. Толық ақпарат (Қосымша А) көрсетілген.

Этнографиялық бірліктерді оқыту арқылы білім алушылардың танымдық моделін құру олардың когнитивтік үдерістерін тиімді басқаруға мүмкіндік береді. Бұл модель фреймдік оқыту мен ойын технологиясына негізделген.

Адам санасында қоршаған орта туралы түсінік белгілі бір реттілікпен, жүйемен жинақталады және ол құрылымды фрейм деп атаймыз. Оқушының танымдық моделін құрғанда когнитивтік технологияның ішінде фреймді қолданған жөн. Мысалы, тұғыр деген сөздің фреймін құрып көрейік.

Сызбасы – аңшылық, саятшылыққа қатысты лексика.

Түрі, пішіні – орташа, отырған кезде құстың құйрығы жерге тимейтіндей етіп жасалған томар ағаш.

Құрайтын бөлшектері – құс отыратын текше табаны және құсқонары болады.

Қолданыстағы түрі – бүркіт, қыран отыратын құрылғы болғандықтан аңшылықта жиі қолданылады.

Көлемі – шамамен 2 қарыс (35-40 см) жуандығы 1 білем, 2-3 сирағы бар.

Сыртқы түрі – ол ағаштан 3-4 сирақ болып, орындық секілді шабылады. Алтын, күміс тәрізді асыл тастармен безендіріледі.

Қызметі – бүркіт мойнын қайырып тұғыр үстінде ұйықтайды. Орнықты тұғырда еркін тыныстап, денесі сергек болады. Саятшылық кезінде бүркітшілер үнемі өзімен алып жүреді.

Орналасу тұрақтылығы – үйдің оң жақ босағасына қойылады, мұрагерлікке қалдырылатын қасиетті бұйым саналады.

Тіршілікке бейімділігі – бүркіт күтіміне арналған құрылғы. Осы когнитивтік технология арқылы оқушының материалдық құндылықтарға қатысты танымдық түсінігін қалыптастыруға болады.

Ғалым С.С. Сейтенова «Өзге ұлт өкілдеріне қазақ тілін оқытудың ғылыми-әдістемелік негіздері» атты еңбегінде қазақ тілін қатысымдық тұрғыда меңгерту жолында төрт ұстанымның маңызы зор екендігін атап өтеді. Олар: білім алушының танымдық мотивациясын қалыптастыру, сенімділік қабілетін дамыту, сатылап даму, тіке байланыс ұстанымдары. Соның ішінде жаңа білімді меңгеру арқылы жүзеге асатын шығармашылық, танымдық белсенділігін арттырып қана қоймай, ғылыми, теориялық ойлауын қалыптастыратын студенттің танымдық мотивациясын қалыптастыру ұстанымы студент-студент, оқытушы-студент қатынастарында жүзеге асады [97].

Білім алушылардың танымдық қызығушылығының артуына этнографиялық лексикаға байланысты ойын жаттығулары мен ойын түрлері көп әсер етеді. Ойын жаттығулары сабақты қайталау, қорытындылау, өтілген тақырыпты жүйеге келтіру кезінде және сабақтың басқа да кезеңдерінде қолданылады.

Белгілі ғалым М.Ф. Стронин ойынның лексикалық, грамматикалық, фонетикалық, орфографиялық түрлерін лингвистикалық деп атайды, бұл ойындардың мақсаты қажетті дағдыларды қалыптастыру. Шығармашылық ойындар білім мен дайдыларды жан-жақты, еркін форматта үйретуді негіз етеді. Ғалым А.В. Қонышева ойындарды тілдік және сөйлеу деп бөлсе, Е.В. Душина коммуникативті және коммуникативті емес деп қарастырады [98]. Ал ғалым М.Ю.Курбатованың пікірінше, ойын сабаққа оңай енеді, жаңа білімді тез меңгеруге көмектеседі. В.А.Сухомлинский ойындар баланың ақыл-ойын дамытуға мүмкіндік береді, рухани тұрғыда дамытады деген тұжырым келтіреді [99].

Оқытудағы ойын әдісі тілді оқу барысындағы бірінші сатыда тиімді болады. Сондықтан ғалым Е.И. Пассов ойынды пайдалану барысында келесі мақсаттарды анықтайды: түрлі дағдыларды қалыптастыру, сөйлеу дағдыларын дамыту, қарым-қатынас жасау қабілеті, қажетті қабілеттер мен психикалық функцияларды дамыту, ауызша мәліметтерді есте сақтау. Ғалым ойын жаттығуларының кей ерекшеліктерін ескереді. Атап айтсақ:

Қол жетімділігі. Тілдік мәліметтердің күнделікті өмірдегі барынша қолданымдылығы;

Жағдаяттылығы. Табиғи тілдік жағдаят мүмкіндігінің болуы;

Мақсатылығы. Тілді үйренушінің бірнеше тілдік әрекетті қатар орындауы;

Аттрактивтілігі. Ойындар мен жаттығулардың тіл үйренушінің уәжіне лайық болуы [100]. Ал ғалым Б.А.Нарқұлова қазақ тілін оқыту әдістемесінде дидактикалық ойындарды тапқырлық, ізденімдік, рөлдік, іскерлік деп төрт төпқа бөліп, «жоғалған әріптер», «әріптік хаос», «кім миллионер болғысы келеді?», «кім, қайда, қашан?» ойындарын жаңа ақпаратты қабылдауда тиімді деп санайды [101].

Этнографиялық лексиканы оқыту барысында ойын технологиясын мына деңгейлерде қолдануға болады: сабақтағы рөлдік ойындар; жалпы оқу процесін ойын арқылы ұйымдастыру; ойын элементтерін қолдану: тапсырмалар (жарыс сабағы, байқау сабағы т.б.) дәстүрлі сабақтың бір кезеңінде ойынды қолдану (бастасында, ортасында, соңында, жаңа білімді бекіту барысында); сыныптан тыс жұмыстарды әзірлеуде т.б.*«Мұражай» рөлдік ойыны:* оқушылар бірнеше топқа бөлінеді, бірінші топ мұражай қызметкерлерінің рөлін атқарып кей тарихи этнографиялық бірліктер ақпарат береді, ал екінші топ мұқият тыңдап, сұрақтар қояды, талқылайды. Мысалы, шоқпар, садақ, ақ кіреуке, төбел бие, шілтен, боз үй, киіз үй, ұршық, сабау, тулақ, нар, бозінген.

Этнографиялық бірліктерді оқытуда ойын технологиясы өзінің ұнамды нәтижесін беруі үшін оны сабақ барысында дұрыс қолдана білу қажет. Сабақты ұйымдастырғанда мұғалім өткізгелі отырған тақырыптың күрделі немесе жеңілдігін, оқушылардың жас, жеке ерекшелігін есепке алуы тиіс. Ойын технологиясын негізгі ақпарат берілгеннен кейін немесе сабақтың басында оқушыны ынталандыру немесе назарын аудару үшін қолдануға болады. Мұғалім алдымен оқушыларды ойынның мазмұнымен, мақсатымен таныстырып, не үшін қолданатынын түсіндіреді. Кез келген ойынның астарында нақты мазмұн мен нәтижеге жету мақсаты бар. Сол себепті мұғалімнің міндеті – ойынның білімділік, тәлімділік негізін анықтап, оқу процесіне дұрыс енгізуі. Орта және жоғарғы сыныптарда ойын технологиясын пайдалану өзгешелеу болып келеді. Бұл жағдайда мұғалім өз алдына күрделі мақсат қояды. Мысалы, карточкаларды дайындау, сыныпты бірнеше топқа бөлу, сабақты айтыс түрінде өткізу, сабақ барысын ескере отырып ойын мазмұнын күрделендіру немесе жеңілдетіп пайдалану т.б. Енді біз нысан етіп алып отырған этнографиялық лексиканы оқытуда қазақ халқының ұлттық ойындарын кіріктіру тиімді әдістердің бірі деп ойлаймыз. Қазақ халқының ұлттық ойындары моральдық, салауаттық, ақыл-ой қасиеттерін қалыптастыратын әмбебап құрал. Мәселен, шапшаңдықты қажет ететін ойындарға Ақсүйек, Тиын салу, Алтыбақан, Көрші, спорттық маңызы бар ойындарға Бәйге, Көкпар, Түйе жарыс, Жамбы ату, Қыз қуу, Аударыспақ, Сайыс, ақыл-ойға бағытталған, тапқырлықты талап ететін топқа «Көпшілік ойындар, Мақал-мәтелдер, Жаңылтпаштар, Қазақтың нақыл сөздері» деген атаумен берілген ойындарды жатқызуға болады. Ұлттық ойындардың оқу-тәрбие жұмысында атқаратын дидактикалық мүмкіндіктерін ескере отырып, оларды классификациялау пәнаралық байланысты жақсартуға, оқушылардың жаңа ақпаратты жеңіл қабылдауына мүмкіндік береді.

Түйіндейтін болсақ, модель бірнеше негізгі құрамдас бөліктерден тұрады:

*Ақпараттық-танымдық блок* – оқушылар этнографиялық бірліктер туралы теориялық білім алады. Бұл кезеңде дәстүрлі және инновациялық әдістер қолданылады.

*Практикалық-әрекеттік блок* – оқушылар алған білімдерін қолдану арқылы танымдық қабілеттерін дамытады (салыстыру, жүйелеу, талдау, синтездеу).

*Зерттеушілік-шығармашылық блок* – оқушылар этнографиялық материалдар негізінде жеке және топтық зерттеу жұмыстарын жүргізеді. Бұл олардың сыни ойлауын, талдау және шығармашылық қабілеттерін жетілдіреді.

*Рефлексиялық блок* – оқушылар өздерінің танымдық үдерісін бағалап, қорытынды жасайды, әрі қарай дамуына бағыт-бағдар алады. Нәтижесінде білім алушының шығармашылық қабілеті дамиды, интеллектуалдық белсенділігі артады, вербалды, бейвербалды амалдарды дұрыс қолдана алады.

Жоғарыда көрсетілген модель негізінде сабақ үдерісін ұйымдастыруға да болады. Оқу формалары оқушылардың саны мен құрамына қарай бұқаралық, топтық, жеке (оқушыға жеке кеңес беру) деп бөлінеді. Дәстүрлі, жүйелі сабақтың басты мақсаты – оқушылардың назарын ең күрделі, негізгі мәселеге аудару. Сабақты түрлі сипатта өткізуге болады, атап айтсақ, проблемалық, баспасөз үлгідегі, әңгіме, дискуссия, зерттеу, көрнекі сабақ. Сабақтың құрылымы нақты әрі анық болуы шарт. Ғылыми сипатта жазылып, мысал ретінде күнделікті өмірдегі құбылыстар мен заттар алынса, берілген ақпаратты қабылдау оқушыларға жеңіл болады. Сабақтың негізгі тақырыбына байланысты өтілетін сабақтың мақсаты, міндеттері, нысаны, мазмұны, әдістері мен тапсырмалары құрылады. Сабақ кезеңін кіріспе, негізгі бөлім, қорытынды деп ұсынып, педагогтің әрекетін, оқушыынң әрекетін, бағалау мен ресурстарды анық көрсету қажет.

Кіріспе. Сабақ тақырыбы, жоспары, мақсат-міндеттері, нысаны мен тірек сөздер, көрнекілік құралдар мен картотекалар, топтық, жұптық бөлу (егер болса). Оқытушы оқушылармен амандасады, тізім бойынша білім алушыларды түгендейді, сабақ тақырыбы айтылып, жалпылама сұрақтар қойылады. Мысалы, сабақтың тақырыбы – Қазақ халқының этнографиялық лексикасы **(10 минут)**. Мұғалім сабақтың мақсаттары мен міндеттерін түсіндіреді. «Ұлттық дәстүр дегеніміз не?» тақырыбында **Padlet платформасы** арқылы миға шабуыл әдісі қолданылады. **Mentimeter немесе Kahoot** арқылы оқушылардың алдын ала білімін тексеріледі.

Негізгі бөлім. Сабақ мазмұны: идеясы, ғылымилығы, презентацияның жүйелігі, теория мен практиканың үйлесімділігі, мысалдардың тақырыпқа сай келуі, дәлелдердің берілуі, уақытты дұрыс пайдалану. Оқытушының сыртқы келбеті, өзін-өзі ұстауы, әдептілігі мен аудиториямен байланысы. Уақытты тиімді пайдалану үшін оқытушы алдымен презентация материалын немесе жаңа ақпаратты оқушыға дұрыс түсіндіруі тиіс. Әдіс-тәсілдерді пайдалана отырып білім алушының бар назарын өзіне аударуы қажет. Дәріс барынша қызық, жанды өтуі үшін ғылымның соңғы жетістіктерін, дәрістің ғылыми жаңалығын білім алушыға ұсыну маңызды. Сонымен қатар сабақ барысында оқытушының сөйлеу мәдениеті білім алушыға үлкен әсерін тигізеді. Бұл кезеңге 25 минут уақыт беріледі. Атап айтсақ, **ақпараттық-танымдық блок (10 минут):**Мұғалім қазақ халқының ұлттық салт-дәстүрлері туралы ақпарат береді.**QR-код арқылы интерактивті презентация** ұсынылады.**Edpuzzle платформасында** бейнематериал көрсетіліп, сұрақтар қойылады.**Практикалық-әрекеттік блок (10 минут):**Оқушылар **Google Docs немесе Jamboard** платформасында «бесікке салу», «тұсау кесу» және т.б. дәстүрлерді сипаттайды.**Топтық жұмыс:** Оқушылар дәстүрлерді **AR (кеңейтілген шындық) технологиясы** көмегімен бейнелейді.**Зерттеушілік-шығармашылық блок (5 минут):** Оқушылар **ChatGPT немесе Bing AI**көмегімен белгілі бір дәстүрдің тарихын зерттеп, сынып алдында қорғайды.**TikTok немесе Reels форматында қысқа видео** дайындап, дәстүрді түсіндіреді.

Қорытынды. Сабақ сұрақтары, пайдаланылған әдебиеттер тізімі, кері байланыс, практикалық сабақтың тапсырмалары, қоштасу. Материал бойынша кей терминдердің анықтамалары бөлек беріледі. Сабақтың барлық сұрақтары бойынша қорытынды жасалады. Білім алушылар мен оқытушы арасында кері байланыс орнайды. Толықтырулар мен өзгертулер енгізіледі. Мысалы, р**ефлексиялық блок:Google Forms немесе Socrative** платформасында «Маған бүгінгі сабақтан не ұнады?», «Не үйрендім?» сұрақтарына жауап береді. **Exit Ticket әдісі:** Оқушылар сабақтан алған ең маңызды үш фактіні атап өтеді.

Қорыта айтқанда, этнографиялық бірліктерді оқыту арқылы білім алушының танымдық моделін құру – оқушылардың когнитивті, тарихи-мәдени, зерттеушілік және коммуникативтік дағдыларын дамытуға бағытталған тиімді әдіс. Бұл модель оқытудың пәнаралық байланысын күшейтіп, оқушылардың шығармашылық және сыни ойлау қабілеттерін жетілдіреді. Сондықтан этнографиялық бірліктерді оқыту – қазіргі білім беру жүйесінде маңызды әрі қажетті процесс.

**3.2 Лингвомәдени құзыреттілікті қалыптастыру кезеңдері**

Қазіргі кездегі білім беру жүйесіндегі өзгерістер тұлғаның қоршаған ортаға енуін, адамдармен еркін коммуникация орнатуын, әлемге бейімделуін талап етеді. Сондықтан орта білім беру мекемелерінде, жоғарғы оқу орындарында білім алушының кәсіби біліктілігін арттырып, бәсекеге қабілетті маман даярлап, олардың құзыреттілігін қалыптастыру маңызды. Осы уақытқа дейін «құзыреттілік» термині тұлғаның танымдық қызметі мен өмірлік, білім тәжірибесіне, қызығушылығы мен құндылықтарына негізделіп, адам бойындағы қабілет деп қарастырылды.

Құзырет деген сөздің мағынасы адам мен қоғам талаптарын орындау мақсатындағы қажетті білім дағдыларына деген сұраныс, ал құзыреттілік дегеніміз белгілі бір әрекетті жүзеге асыру барысында қажетті қабілет немесе қабілеттер жиынтығы. Жалпы айтқанда, тілді меңгеру арқылы сөйлесім әрекетін жүзеге асыру, коммуникация орнату, қатысымдық құзыреттілікті қалыптасытыру. Себебі қатысымдық құзыреттілік өзге де тұлға бойындағы қабілеттердің дамуын жеделдетеді [102].Құзырет және құзыреттілік терминдерінің айырмашылығын Д.И. Ушаков былай түсіндіреді: «құзырет дегеніміз адамның қабілеті, кәсібилігі мен қызметтік сипаты болса, құзыреттілік деп отырғанымыз хабардар болушылық»,–деген болатын [103].Осы жердегі (құзыреттілік) терминін ғылыми айналымға ғалым Н.Хомский енгізген. Бұл термин батыста XX ғасырдың 60-70-ші жылдары анықталып, уақыт өте келе ғылыми жағынан дамыды. Э.Ф.Зеер құзыретілік дегеніміз білімдер мен дағдыларды, белсенділікті, құндылықты қамтитын интеграциялық құрылымдар десе, И.А. Зимняя құзыреттілік ынталандыру, когнитивтік, мінез-құлық аспектілерімен сипатталады деп көрсетеді [104].Құзыреттілік ғылымның көптеген салаларымен байланысты, атап айтсақ, психологиялық зерттеулерде тұлғаның өзге адамдармен қарым-қатынас жасай алу қабілеті ретінде анықталады. Педагогикалық зерттеулерде білім алушының қажетті білім, білік, дағдыларды игеруі, өзінің қызмет саласындағы қажетті маманға айналуы.

Әдістемелік еңбегінде К.Құдайбергенова құзыреттілік негізі тұлғаның дамуында екіндігін атап өтті. Қазіргі таңда білім беруде тұлғаның субъектілік даралығы негізгі нысанға алынды, сол себепті бұл ұғымға ерекше назар аудару қажет. Құзыреттілік көзқарас дегеніміз білім алушылардың құзыреттерді меңгеруі. Ал білім алушы бойында қажетті құзыреттіліктердің қалыптасуы оқытылып жатқан пән әдістемесіне байланысты [105].Жоғарыдағы ғалымдардың келтірілген теориялық ақпараттарын ескере отырып құзыреттілік дегеніміз білім алушы бойындағы тұлғалық ерекшеліктерді дамыту, өз көзқарасын еркін білдіру, жалпы алғанда белгілі бір қызметті атқарудағы қабілеті деген анықтама ұсынамыз. Бұл терминнің басты ұстанымдары:

1. Сыни тұрғыда ойлау.
2. Әрекетті нақты орындау мүмкіндігі.
3. Білім мен дағдының байланысы.

Қазақстанда құзыреттілік мәселесіне қатысты Д.Б.Ахметова, А.К. Аманова, М.Х.Балтабаев, К.А. Жолдасбекова, М.А.Ғалымжанова, А.К. Мынбаева, Н.Н.Оспанова, Ш.Х. Құрманалина, Б.Т.Кенжебеков, Ж. Меңлібекова, Б.Қасқатаева, М.В. Семенова сынды ғалымдар кәсіби құзыреттілік, технологиялық құзыреттілік, әлеуметтік құзыреттілік, әдістемелік құзыреттіліктерге тоқталды. Жалпы бұл термин дайын болу, сай болу, сұрақтарға нақты жауап ұсыну, түсіну, нәтижеге жету, меңгеру секелді ұғымдармен байланысты. Құзыреттіліктің бірнеше түрі бар. Атап айтсақ:

Танымдық құзыреттілік – іс-әрекетті дұрыс жоспарлау мен ұйымдастыру, өз ойларын білдіру, қоршаған орта мәселелерін қабылдау және оларды топта немесе оңаша әрекеттер жасау арқылы шешу.

Кәсіби құзыреттілік дегеніміз «кәсібилік, біліктілік», «кәсіби қабілеттер» ұғымдарын байланыстыратын, кәсіби қызметтің негізгі сипаттамаларын біріктіретін атау.

Қатысымдық құзыреттілік дегеніміз білім алушының барлық сөйлеу әрекетін меңгеруі.

Лингвомәдени құзыреттілік – тұлғаның коммуникативтік актіге қатысуы, қарым-қатынас барысында оның халықтың салт-дәстүріне, тұрмысына, әдеп-ғұрпына жалпы алғанда материалдық, рухани мәдениетіне қатысты тілдік бірліктердің қолданысындағы мағынасын түсінуі және қабылдауы.

«Қазақ тілін туыс тіл ретінде оқыту әдістемесі» атты еңбекте құзыреттілік дегеніміз тілді оқыту, меңгеру барысындағы білім және біліктің жиынтығы деп көрсетіледі. Оның коммуникативтік, лингвоелтанымдық, лингвомәденитанымдық, ақпараттық, лингвистикалық және т.б. түрлері талданды. Тілді үйрену барысында коммуникативтік және лингвистикалық құзыреттілік түрлері бірінші орынға шығады. Соның ішінде коммуникативтік құзыреттілік барысында қарым-қатынасқа қажетті дағды және біліктілік қалыптасып, түрлі сөйлеу әрекетін орындайтын тілдік қатысым орнайды (оқу, жазу, тыңдау, сөйлесу). Коммуникативтік білік диалог, монолог және тыңдалым әрекеті арқылы жүзеге асса, эссе, баяндап жазу арқылы жазылым әрекеті жүзеге асады. Ал лингвистикалық құзыреттілік мәтіндермен жұмыс істеу арқылы тілдің барлық салаларын жүйелі оқыту мен меңгертуді көздейді [106].

Психологиялық құзыреттілік дегеніміз оқушының тұлғалық даму деңгейін, психологиялық ерекшеліктерін, негізгі психологиялық процестер, бақылау арқылы білім алушының тұлғалық қажеттіліктерін анықтау.

Біз нысан етіп отырған лингвомәденитанымдық немесе этномәдени құзыреттілікке тоқталайық.Қазіргі лингвистика ғылымы лингвомәдени құзыреттілікті лингвистикалық, коммуникативтік құзыреттіліктерден бөлек, дербес деп таниды. Бұл көзқарас Г.Г. Богданович, В.И. Карасик зерттеулерінде айтылған. В.В.Воробьев сөйлеуші тілдегі барлық мәдени құндылықтар жүйесін білуі арқылы лингвомәдени құзыреттілігін жетілдіреді деп түсінеді [107].Ал ғалым О.И.Халупоның пайымдауынша, лингвомәдени құзыреттілік адамның өмірі мен қызметі барысында қалыптасқан және белгілі бір мәдениет пен тілде бар дәстүрлерді, нормаларды, ережелерді бейнелейтін негізгі тілдік және мәдени білімдер жиынтығы. Басқаша айтқанда, лингвомәдени құзыреттілік дегеніміз лингвомәдени бірліктерді қолдана білу, дағдыландыру [108]. Ғалым лингвомәдени құзыреттіліктің келесі компоненттеріне жеке тұлғаны әлеуметтендіру үшін негіз болатын қазіргі қоғамдағы адам мәдениетінің құрамдас бөліктері (адамгершілік, гуманистік және тілдік білім); әлемнің тілдік бейнесін тануды түсінуге көмектесетін тілдік және мәдени білімдерді біріктіру; қолда бар лингвомәдени бағдарларды сақтау, жақсарту, жаңғыртуды жатқызады.

Лингвомәдени құзыреттілік білім алушының жас ерекшелігіне сәйкес келесі кезеңдерден өту арқылы қол жеткізіледі:

а) мектепке дейінгі және бастауыш мектеп жасындағы балалар: жалпы өз халқы жайында таным-түсініктерді қалыптастыру;

ә) жасөспірімдік шақ: қазақ халқының болмысын, тұрмысын, мәдениетін түсіну, материалдық және рухани мәдениет жайында базалық сауаттылықты қалыптастыру;

б) ересек тұлға: әлем мәдениеттері жайында базалық сауаттылықтың қалыптасуы.

Этномәдени және лингвомәдени бағыттағы білім мына мәселелерді қамтиды:

1. Рухани құндылық және ұлттық құндылықтарды меңгеру: отбасы және қоғамдағы қалыптасқан дәстүр, өнер, ұрпақ тәрбиесі, жалғастығы, дін мәселесі, тарихы, мәдениеті т.б.

2. Халық даналығы мен кемеңгерлігі: мақал-мәтел, фразеологизмдер, қанатты сөздер, халық ауыз әдебиеті т.б.

3. Дұрыс сөйлеу әдебі мен сыпайылық: қарым-қатынасқа түсу барысында пікір алмасу, сөйлеу нормасын сақтау.

4. Күнделікті тіршілік: отбасылық мерекелер, әдеп-ғұрып, дастархан басындағы әдет т.б.

5. Туыс немесе өзге тілдерді оқыту немесе оқу барысындағы тілдің грамматикалық, фонетикалық, морфологиялық және синтаксистік ерекшеліктерін меңгеру.

6. Тілдің лексикология саласындағы этнографизмдерді, көнерген, диалект сөздерді оқу арқылы сөздік қорды жетілдіру.

Лингвомәдени білімнің қайнар көзі халықтың ұлттық мәдени болмысын көрсететін тілдік бірліктер. Білім алушылар бойында лингвомәдени құзыреттілікті қалыптастыру мәселесіне тоқталмас бұрын, лингвомәдени құзыреттіліктің құрамын анықтауымыз қажет. Осы тұста ғалым Л.А.Городецкаяның тұжырымдамасын басшылыққа алуға болады. Ғалым сана феномені ретінде лингвомәдени құзыреттілік тілдік және мәдени қауамдастықтан тұратындығын атап өткен [109].Білім алушылар өз ұлтының немесе өзге халықтың мәдениетін тану арқылы өз бойында лингвомәдени құзыреттілікті қалыптастыра алады, ал кез келген халықтың болмысын, мәдениетін, ұлттық құндылықтарын тілімізде кездесетін этнографиялық лексикадан табамыз.

Қазіргі таңда тіл білімінде фондық ая, фондық жүйе және фондық білім ұғымдары жиі кездеседі. Соның ішінде фондық білім деп отырғанымыз ұлт медениеті жөнінде ақпарат алу, дұрыс сөйлеу әдебін қалыптастыру, әсіресе тіл үйренушілердің коммуникацияға түсу барысындағы түрлі мәселелерді қарастырады. Осы білімнің негізінде елтанымдық, әлеуметтанымдық және лингвомәденитанымдық құзыреттіліктер қалыптасады (3-кесте).Кесте автор тарапынан құрастырылған.

Кесте 3– Лингвомәдени құзыреттіліктің негізгі әдіснамалық қағидалары

|  |  |
| --- | --- |
| Зерттеудің әдіснамалық қағидалары | Жүйелілік. Зерттеу нысанын жүйе ретінде қарастыруды қамтиды, яғни зерттелетін объектілерге жүйелі көзқарас қалыптасады. Оның элементтерінің жиынтығын анықтау, классификациялау, осы элементтер арасындағы байланыстарды ретке келтіру т.б. Жүйелік тұрғыдан қарастырсақ оқушының ұлттық санасы мен танымын қалыптастыру үшін этнографиялық білім мазмұны жүйелі әрі бірізділікпен берілуі қажет. |
| Біртұтастық. Бұл қағиданың басты ерекшелігі – білім беру, дамыту, тәрбиелеу функцияларының бірлігі. |
| Теория мен практиканың бірлігі оқу процесін ұйымдастыруда қолданылатын әдістер мен тәсілдер, құралдарға байланысты. Бұл маңызды қағидалардың бірі, себебі оқушы алған теориялық білімін практикада дұрыс қолдана білуі шарт. Оқушы теориялық білімін практикада жүйелі әрі ұтымды қолданған сайын оның білімінің сапасы да арта түседі. Мысалы, мұғалім сабақ барысында тағам атауларына байланысты этнографиялық бірліктерге қатысты теориялық апқарат берді. Білім алушы берілген мәліметтерді толықтыру мақсатында осы тақырыпқа қатысты фразеологизмдер және мақал-мәтелдермен танысып, картотекалық жұмыс жүргізеді. |
| Белсенді іс-әрекет қағидасы қалыптасқан заңдылықтарға негізделеді. Атап айтсақ, оқу үдерісінде мақсат пен міндеттерді дұрыс қою, білім алушыларға түсініксіз ақпараттарды жан-жақты түсіндіру, жаңа тақырыпты меңгеру кезінде нақты деректерді келтіріп отыру немесе өмірмен байланыстыру, сабақ барысында оқушының белсенділігін арттыру үшін «неге?», «не үшін?, не себепті?» т.б. сұрақты жиі қолдануға дағдыландыру, яғни проблемалық сұрақтар қою. |
| Көрнекілік қағидасы білім алушының этнографиялық лексиканы игеруде нақты құралдарды пайдалануға негізделеді. Бұл меңгерілетін тақырыптың сипатына қарай аудио, бейне көрнекіліктер, көру-есту көрнекіліктер, сызба, графика құралдар мен түрлі заманауи техникалық құралдар деп бөлінеді. Аталған көрнекіліктердің барлығы үлгерімі төмен немесе дарынды баламен жұмыс жасағанда, бүкіл сыныпқа не жеке оқушыға тапсырма бергенде қолданылады. |

Лингвомәдени құзыреттілік ұғымының құрамдас бөлігінің бірі мәдениеттану болады. Қазіргі кезде тілді оқыту, меңгеру кезінде сол елдердің мәдениеті мен дәстүрлерін білуді талап етеді. Оқушылар тіл арқылы елдердің тарихымен, мәдениетімен, дәстүрімен танысады. Бұл оқушы бойында коммуникативтік құзыреттілікті қалыптастырып, ой-өрісінің дамуына әсер етеді. Профессор, лингвист С.Д.Рейхштейн елдің мәдениетін меңгертудің екі жолын көрсетеді. Олар: тақырыптық және филологиялық. Бірінші әдіс тарих, география, мәдениет т.б. ғылым салаларының мәліметтерімен толықтырылса, филологиялық тәсіл арқылы оқушылар өздеріне қажетті мәліметтерді ауыз әдебиеті үлгілерінен, көркем шығармалардан, нақыл сөздерден, өлеңдерден ала алады. Яғни бұл екі әдісте де оқушы тіл және оның ерекшеліктері, фондық лексика туралы мәліметтерді меңгереді. Осы тұста ғалым Г.Д.Томахин фондық лексика мен коннотативтік лексикада айқын ұлттық-мәдени семантика көрініс табатынын атап өтеді. Лингвомәдени құзыреттілікті дамытуға бағытталған оқу-тәрбие процесінің ерекшелігі білім алушылардың игерілген теориялық білімдерінде аксиологиялық мән болуы шарт.

Жоғарғы сынып оқушыларына туыс тілдерді оқыту барысында осы тілдердегі мағынасы жақын, ұқсас сөздер жиі қолданылады. Себебі бұл тілдік бірліктер халықтың мәдениетін, тілдің ұлттық сипатын көрсете алады. Ғалым В.Э. Улюмджиеваның пайымдауынша, тілдегі этномәдени бірліктерді оқу барысында сол халықтың діні, салт-дәстүрі, әдеп-ғұрпы жайлы ақпарат ала аламыз деп көрсетеді [91, с. 57].

Білім алушылардың лингвомәдени құзыреттіліктерін жалқыдан жалпыға, жеңілден күрделіге қарай қалыптастыру керек. Тілдердегі материалдық және рухани мәдениетке қатысты тілдік бірліктерді меңгеруде деңгейлеп оқыту тиімді. *Білім беру жағдайындағы оқушылардың лингвомәдени құзыреттілігін қалыптастыру деңгейлері:*

Бірінші деңгей (төмеңгі).Бұл кезеңде оқушылар ақпарат жинайды әрі есте сақтайды. Ойлау деңгейінде ақпарат өңделіп қысқа мерзімнен ұзақ мерзімге ауысады. Белгілі бір этнографиялық бірліктің семантикасы қарастырылады. Бұл кезеңде мағынасы түсінікті сөздерді қарастыру қажет. Мысалы, ақпаратты жинау барысында оқушылар «Наурыз» мерекесінің тарихы, дәстүрлері және маңызы туралы ақпарат жинайды. Бұл мереке көктемнің басталуын білдіреді және көптеген түркі халықтары арасында тойланады. Ақпаратты өңдеуде оқушылар «Наурыз» мерекесінің әр халықтағы ерекшеліктерін зерттеп, ақпаратты өңдейді. Тілдік-бағдар кезеңінде білім алушылар «наурыз» сөзі парсы тілінен аударғанда (жаңа күн) дегенді біледі және аталған сөздің семантикасын терең талдай отырып, өзге түркі тілдеріндегі ұқсастықтарын байқайды. Қазақ, қырғыз, түрік тілдеріндегі нұсқаларын салыстырып, фонетикалық ерекшеліктерін де көрсетеді.

Екінші деңгей (орта).Бұл кезеңде символдар мен кестелерді пайдалану арқылы ақпараттар өңделеді, дағдылар қалыптасады.Күрделі сөздердің мағынасын ашу, түсініксіз талдауды талап ететін сөздерді қарастыру көзделеді. Бұл сөздердің негізгі мағынасынан бөлек, халықтың таным-түсінігінен хабар беретін қосалқы мағынасы болады. Бұл мағыналарды танудың бір тәсілі – ассоциациялық бейнелер. Ассоциациялар адам ойының табиғатын анық сипаттайды әрі халықтың тұтас танымын айқындай алады. Мысалы, оқушыларға оймақ, бауыр еті, ақсақал, асығы алшысынан түсу секілді тілдік бірліктерді ұсыну арқылы еркін эксперимент жүргізуге болады.

Үшінші деңгей (жоғарғы).Бұл кезең оқушының шығармашылық ойлауына негізделеді. Бұл ең күрделі кезең, себебі білім нәтижесіне жету көзделгендіктен мотивациясы жоғары білім алушыларға назар аударылады.Олардың лингвотанымдық құзыреттілін қалыптастыру қолға алынады. Оқу процесінде оқушылардың лингвомәдени құзыреттілігін қалыптастыруда көрнекілік оқыту құралдарын қолданамыз.

Қазіргі заманғы білім беру жүйесінде оқущылардың лингвомәдени құзыреттілігін қалыптастыру тек тілді меңгеруді ғана емес, сол тілдің мәдени контексін, ұлттық ерекшеліктерінғ этнографиялық лексиканы да түсінуді қамтиды. Сол себепті лингвомәдени құзыреттілікті қалыптастыру кезеідері мектеп жасындағы оқушылардың жас ерекшелігіне сай бөлініп, ғылыми негізде талданады.

Бастауыш мектеп кезеңі (6-10 жас). Оқушылар қарапайым сөздерді, күнделікті тұрмыста қолданылатын лексиканы меңгереді. Ұлттық дәстүрмен, қарапайым этнографиялық ұғымдармен таныстырылады. Сөздік қоры 500-700 сөз аралығында болуы тиіс. Тілдік тапсырмалар саны: аптасына 3-4 тапсырма, ұзақтығы 15-20 минут.

Орта буын (11-14 жас). Тілді тереңірек меңгеру басталады, фразеологизмдер, мақал-мәтелдер үйретіледі. Ұлттық мәдениетке, тарихқа қатысты мәтіндер талданады. Сөздік қоры 1000-1200 сөзге дейін кеңейтілуі қажет. Тілдік тапсырмалар саны: аптасына 5-7 тапсырма, ұзақтығы 25-30 минут.

Жоғары сынптар (15-18 жас). Лингомәдени компонентті тереңдету, әдеби шығармаларды талдау. Көптілділік негізінде мәдениаралық коммуникацияны дамыту. Сөздік қоры 2000-2500 сөз аралығында болуы тиіс. Тілдік тапсырмалар саны: аптасына 7-10 тапсырма, ұзақтығы 40-45 минут.

Ал оқушының коммуникативтік, лингвомәдени құзыреттілін дамыту мақсатында мұғалім алдында мына міндеттерқойылады:

1. Оқушылардың танымдық, тілдік, интеллектуалдық қабілеттерін дамытуға негізделген іс-шаралар (лексикалық, грамматикалық жаттығуларды орындау, диалогтарды, мәтіндерді талқылау, жобалау жұмыстарының қандай да бір түрлерін орындау, интерактивті тақтаны қолдану).

2. Оқулықпен, сөздікпен, анықтамалармен жұмыс жасауды, қажетті ақпаратты іздеуді қарастыру.

3. Оқушыларға өз бетінше жұмыс жасау дағдыларын игеруге көмектесу (мәтінмен жұмыс).

4. Білім алушыларды эссе, әңгіме, хабарлама жазуға үйрету.

5. Оқушыларды кестелерді толтыруға, материалдарды талдауға, картотекалар жасауға үйрету.

6. Білім алушыларды қызықтыру мақсатында стандартты емес әдіс-тәсілдерді сабаққа енгізу (сабақ-саяхат, сабақ-ойын, сабақ-викторина).

Қорыта айтқанда, лингвомәдени құзыреттілік – тұлғалардың тілде көрініс тапқан мәдени құндылықтар жүйесін білуі әрі осы білімді тәжірибелік іс-әрекетте қолдануы. Қазіргі ғылым мен технологияның дамыған заманында білім алушыларға терең, жүйелі білім беру үшін – олардың әлем туралы бейнесін жетілдіретін инновациялық, интеграциялық білім беру қажет. Ол үшін жұмысымызда оқытудың әдіснамалық бағыттарын ескере отырып, оқушыларға ұлттық құндылықтарды санасына сіңірудің, лингвомәдени құндылықтарды қалыптастырудың жолдарын ұсынған жөн.

**3.3Қазақ тіліндегі этнографиялық лексиканы меңгерудің тиімді жолдары**

Этнографиялық лексика – халықтың тұтас болмысын, өмір сүру ерекшелігін, ғасырлар бойы қалыптасқан материалдық және рухани мәдениетінен хабар бере алатын тілдік бірліктер. Осы бірліктерді оқыту үшін дидактикалық тәсілдер мен құралдарды білу, тиімді әдістерді анықтау, қазіргі білім беру жүйесіне сай технологияларды пайдалана отырып жаңа дағдыларды қалыптастыруға қолайлы жағдай жасау өте маңызды.

Әдіс дегеніміз грек тілінен аударғанда жол, әрекет деген мағынаны білдіреді, оның негізгі мақсаты – нәтижеге жету. Ал оқытудағы әдіс дегеніміз оқытушы мен білім алушының бірлесіп атқаратын жұмысы, алға қойған мақсаттары мен іс-әрекеттері. Оқытуда оқытушы бір ғана әдіспен үлкен нәтижеге қол жеткізе алмайды. Сондықтан бір-біріне байланысты әдіс-тәсілдер кешеніне жүгінеді. Әрине, бұл мұғалімнің шеберлігіне байланысты. Әдістер ғылым мен өркениеттің дамуына байланысты үнемі өзгеріп, жанданып отырады. Танымдық тұрғыдан оқыту әдістерін репродуктивті және продуктивті деп екіге бөлеміз. Репродуктивті оқыту әдістері түсіндірмелі-иллюстративті және ақпаратты-қабылдауға сүйенеді. Басты артықшылығы – уақытты дұрыс пайдалануға, аз уақыт ішінде ауқымды ақпараттарды тез меңгеруге мүмкіндік береді. Продуктивті оқыту әдістері негізгі мәселеге, ішінара іздеу мен зерттеуді нысан етіп алады. Басты артықшылығы – білім алушының өздігінен ойлануына, пікірін білдіруіне мүмкіндік жасайды. Оқушылар бақылаушы қызметін атқарады және проблемалық сұрақтар жиі талқыланады.

Педагогиканың күрделі салаларының бірі дидактикада оқыту әдістемесі, оқу барысының заңдылықтары, принциптері, оқытудың тиімді әдістері қарастырылады. Қазақ тілін оқытуда білім алушылардың жас ерекшелігін ескере отырып тілдесім арқылы лексикалық қорын дамыту маңызды. Ғалым А.Байтұрсынов атап көрсеткендей, «әдістің жақсы, жаман болғаны жұмсалатын орнының керек қылуына байланысты», яғни белгілі бір тілді меңгеруде немесе оқытуда тиісті әдіс-тәсілдерді пайдалануға мән беру қажет. Ғалым жиырмасыншы ғасырдың басында сауаттау, жалпылау, жалқылау, салыстыру, ойын, тұтас сөз әдістерін ұсынса, Ж.Аймауытов «Тәрбиеге жетекші, ана тілін қалай оқыту керек?», «Қазақша хат таныту әдісі», «Комплекспен оқыту жолдар» т.б. еңбектерінде талдау, түсіндіру, көрнекілік, әңгімелеу сынды әдістерге қатысты теориялық ақпарат береді. М.Жұмабаев комплекстік оқыту әдісі, көшіру, бақылау және емле бойынша жұмыстар жүргізу, ойын, көрнекілік әдістерін ұсынды. А.Әбілқаев әңгімелеу, тапсырмаларды ауызша орындау, көрнекілік, ал Ә.Исабаев кітаппен жұмыс істеу, талдау, салыстыру, мазмұндау, жазбаша жұмыс жүргізу әдістеріне тоқталады [110].Бұл аталған әдістер тілдік қатынастардың басты ерекшеліктері айтылым, жазылым, тыңдалым, оқылымды қамтиды. Оқытушының басты міндеті берілген арнайы уақыт ішінде осы тілдік қатынастарды тең дәрежеде жүзеге асыруды қамтамасыз ету қажет.

Ғалым С.Рахметова тілді үйренуде психологиялық принциптің құрамдас бөлігі түйсінуді қарастыруды жөн санады. Түйсіну дегеніміз сыртқы ортадағы әсері бар тітіркендіргіштердің белгілі бір қасиетін түйсіну. Адам баласы қоршаған ортадағы құбылыстарды алдымен осы түйсіну арқылы танып, жақсы мен жаманға ажыратады. Сондықтан этнографиялық бірліктерді оқытуда білім алушының тілге деген ынтасын арттыру, ойын дамыту, өзіне тән қабілеттерді жетілдіру – лексиканы тілдесім арқылы үйренудің алғы шарты болмақ. Ғалым одан өзге қабылдау, ес, ойлау, қиял секілді тілдесім әрекетін жүзеге асырушы психологиялық процестерге тоқталады.

Білім алушыларға этнографиялық лексиканы ұлттық құндылық әрі ұлттың тарихи дамуын көрсете алатын құрал деп қабылдауын ұйымдастыру үшін тілдің ішкі заңдылықтары мен мәдени лексикасының ерекшеліктерін меңгерудің тиімді жолдарын қарастырғанымыз жөн. Ұлттық код, мәдени код тұжырымдамалары соңғы жылдары тіл білімінде қарқынды дами бастады. Ғалым А.Салқынбай: «ұлттық код– тілде, мінезімізді айқындайтын ұлттық мәдениетімізде», – десе, Н.Уәли «... ұлттық кодты сақтау үшін тілді сақтау қажет, ұлттық сана, болмыс, таным тіліміздегі этнографиялық ұғымдардан анық көрініс табады. Ғалымның пайымдауынша, тілдік таңбада екі түрлі мағына болады. Біріншісі – тілдік код болса, екіншісі – мәдени код», – деп тұжырым келтірген [111].

Жалпы білім беретін мектептерде этнографиялық лексиканың оқыту әдістемесінің тиімділігін эксперимент жүзінде дәлелдеу мақсатында мектеп оқушыларынан сауалнама алынған болатын. Жүргізілген эксперименттің мақсаты – жалпы білім беретін мектептерде этнографиялық лексиканы оқытудың тиімділігін арттыру, білім беру жүйесіндегі олқылықтарды анықтау, онлайн, офлайн форматта қолдануға болатын тиімді әдістерді ұсыну. Осыған сәйкес оқушыларға сауалнама дайындалды. Жалпы тәжірибе үш кезеңде жүргізіледі:*анықтау эксперименті; оқыту эксперименті; қорытынды эксперименті.* Біріншісі, оқушылардан жасырын сауалнама алу, екіншісі, оқушылардың дәстүрлі оқу бағдарламасына қатысты этнографиялық лексиканы оқытудың тиімді әдістерін ұсынатын арнайы бағдарлама жасау, үшінші зерттеу жобаның нәтижесі.

Эксперименттің анықтау кезеңінде оқушылардан сауалнама алынды. Сауалнаманың негізгі мақсаты – оқушылардың бастапқы білім деңгейін анықтау (теориялық және практикалық), оларды оқытуда қандай тәсілдер тиімді екендігін табу, жалпы білім алушылардың этнографиялық лексикаға қатысты пікірлерін саралау. Зерттеу кезеңінде сауалнама, талдау, бақылау, диагностикалық әдістер қолданылды. Сауалнамаға Астана қаласындағы Ыбырай Алтынсарин атындағы № 83 мектеп-гимназиясы мен №96 мектеп-гимназиясының 8-9 сыныптарында оқитын 361 оқушы қатысты. Сауалнама [docs.google.com](https://docs.google.com) форматында, 2024 жылы15 қаңтар 15 ақпан аралығында өтті.Зерттеу сауалнамасын алуға рұқсат беру актісі (Қосымша Ә) көрсетілген.

Оқушыға арналған сұрақтармен тапсырмалар келесі реттілікпен орналастырылды:

1. Этнографиялық лексика ұғымын білесің бе?
2. Маған этнографиялық тақырыптарды (ұлттық киім, баспана, өлшемдер, ғұрыптар) меңгеру: (өте қызық, қызық, қалыпты, қызық емес, білмеймін);
3. Этнографиялық сөздерді (кебін, атау кере, ақ жуып) түсінемін: (1-мүлде түсінбеймін, 2-түсінбеймін, 3-кейде түсінемін, кейде түсінбеймін, 4-түсінемін, 5-толық түсінемін);
4. Қай тақырып сені көбірек қызықтырады?(ұлттық тағамдар, киімдер мен әшекейлер, дәстүрлер, тұрмыстық бұйымдар, халық өлшемдері, баспана, басқа);

5. Сабақ барысында мұғалім этнографиялық терминдерді талқылайды: (1-иә, 2-жоқ, 3-кейде, 4-мүлде талқыламайды, 5-біз сұраған кезде);

6. Тілдің ұлттық сипатын танытатын бірліктерді жазыңыз?

7. Бөкпен дегеніміз не?(киім атауы, тағам атауы, шаруашылыққа қажет құрал, бұйым атауы, қару атауы);

8. Берілген суретте не бейнеленген? (шолпы, тұмар, қапсырма, айшық, белбеу);

9. Мәсі дегеніміз не? (матаның бір түрі, аяқ киімнің бір түрі, тұрмыстық бұйым, аңшылыққа арналған құрал, баспана атауы);

10. Сізге берілген этнографизмдердің қайсысын жиі естейсіз? (киіз үй, мөкі, шәркей, етік, білезік, жиек, аруана, шалбар, тон);

11. Кәзекей этнографизмі жайлы берілген ақпарат сізге қызық болды ма?

12.Қазақ халқының рухани және материалдық мәдениетін болашақ ұрпаққа жеткезу үшін мектепке не істеу керек деп ойлайсың?

Сауалнама нәтижесі оқушылардың 46% этнографиялық лексика ұғымымен мүлде таныс емес екендігін көрсетті (2-сурет). Сабақ барысында мұғалім этнографиялық терминдерді талқылайды деген сауалнама сұрағы бес балдық Лайкерт шкаласы бойынша сараланды. Сауалнамаға қатысушылардың 47,4% сабақ барысында этнографиялық терминдерді талқылайтынын атап өтсе (1-иә), 33,1% (3-кейде), қалған 19,5%(2-жоқ, 4-мүлде талқыламайды) деп жауап берген. Білім алушылардың этнографиялық лексиканы меңгеру деңгейін анықтау мақсатында үш деңгейлі (жеңіл, орташа, күрделі) терминдер ұсынылды. Тізімнен таңдау жүйесі бойында мәсі – жеңіл, қапсырма – орташа, бөкпен – күрделі этнографиялық атауларды талдадық. Респонденттердің басым көпшілігі (82,5%) «мәсі» сөзін ұлттық аяқ киім атауы ретінде бірден таныған. Бұл көрсеткіш аталмыш лексеманың тілдік қолданыста кең таралғанын әрі ұлттық санада орныққанын көрсетеді. Ал «қапсырма» сөзіне қатысты (63,7%) ғана дұрыс жауап берген, бұл– этнографиялық бұйым атауының мағынасы жөнінде орта деңгейлі таным қалыптасқанын байқатады. Ең күрделі деңгей ретінде ұсынылған «бөкпен» этнолексемасын тек (52,4%) ғана дұрыс сәйкестендірген. Бұл тағам атауларына қатысты фольклорлық, диалектілік лексиканың білім алушылар арасында әлсіз меңгерілгенін айғақтайды.Көріп отырғанымыздай, зерттеуге қатысқан білім алушылардың этнографиялық лексиканы меңгеру деңгейі әр түрлі. Бұл тапсырмалар олардың танымдық қабілеті мен этнолингвистикалық білімінің деңгейін нақты айқындауға мүмкіндік береді. Этнографиялық тақырыптарға қызығушылық танытатын оқушылардың пайыздық үлесі 57,1% (қызық), 26% (өте қызық), 14,9% (қалыпты), 2% (қызықсыз) деп жауап берген. Жалпы алғанда, **83,1%** оқушы этнографиялық тақырыптарды **қызық** немесе **өте қызық** деп бағалаған. Бұл – ұлттық мазмұндағы тақырыптарға оң көзқарастың жоғары екенін дәлелдейді. Сабақ барысында этнографиялық лексиканы оқытуда білім алушылардың 37,6% (түрлі әдіс-тәсілдерді, жоба жасау шығармашылық тапсырмаларды таңдаса), 31,5% (ойын технологиясын), 18,4% (бейнебаян, аудиомәтіндерді), 12,5% (білмеймін) деп жауап берген. Сауалнамаға қатысушылардың көпшілігі белсенді оқытуды қажет ететін оқытуды – жобалық тапсырмалар мен ойын технологияларын таңдаған. Бұл мұғалімдерге этнографиялық материалдарды оқытқанда оқушыларды барынша белсенді қатыстыруға, шығармашылық бағытты күшейтуге негіз болады.

Осы нәтижелер білім алушылардың этнографиялық лексикаға қатысты білімі бірқалыпты емес екенін, ұлттық мәдени-тілдік мұраны меңгеруде жүйелі оқыту мен арнайы әдістемелік тәсілдерді қолдану қажеттілігін көруге болады. Этнографиялық бағыттағы терминдерді игеру деңгейі тек тілдік білімді ғана емес, сонымен қатар мәдени кодтарды, тарихи-әлеуметтік танымды да қамтитыны белгілі. Этнографиялық мазмұндағы лексикаларды мақсатты түрде интеграциялау — ұлттық болмысты сақтау мен ұрпақ санасына сіңіру жолындағы маңызды қадам.

Сурет 2– Оқушылардан алынған тәжірибе нәтижесі

Алғашқы тексеру жұмыстарының нәтижесінде білім алушылардың этнографиялық лексиканы қабылдау деңгейі, тақырыпқа қызығушылығы және сабақта қолданылатын әдіс-тәсілдерге деген көзқарасы жан-жақты сарапталды.

Білім алушылардың жартысынан көбісі жаттығуларда, көркем шығармаларда кездесетін этнографиялық лексиканың мағынасын түсіне бермейді. Бұл оқушылардың пассив этнографиялық бірліктер жайлы танымының әлсіздігін айғақтайды.

Оқушылар күнделікті өмірде, сабақ барысында этнографиялық лексиканы еркін қолданып, мағынасын түсіндіре алмайды, яғни этнолексика оқушылардың актив сөздік қорына ене алмай отырғанын, контекстік қолданыс арқылы меңгеру дағдыларының дамымағанын көрсетеді.

Тарихи этнографиялық лексиканы меңгерудегі қиындықтар. Сабақ барысында тарихи негізі бар, көнерген немесе аймақтық сипаттағы этнографиялық лексиканы игеру барысында білім алушылар едәуір қиындық көреді. Мысалы, шідір сияқты диалектік этнографиялық атаулар оқушылар үшін түсініксіз, ал кейде жат ұғым. Бұл – оқулық мазмұны мен түсіндіру әдістемесінің қазіргі оқушы болмысына бейімделмегендінен туындайды.

Сабақ қызықсыз, бірсарынды өтуі және білімнің тұрақсыздығы.Кей жағдайларда сабақ форматы бірсарынды, тыңдаушыны қызықтырмайтындай деңгейде өтетіні байқалады. Белсенді әдістердің жеткіліксіз қолданылуы визуал және ойын элементтерінің болмауы білім алушының зейініне кері әсер етеді. Соның салдарынан берілген ақпарат есте ұзақ уақыт сақталмайды, тез ұмытылады. Бұл – оқу материалының эмоционалды әсерсіз берілуі мен практикалық мазмұнының аздығынан туындайтып мәселе.

Анықтау эскпериментінде этнографиялық лексиканы оқытуда, оқуда оқушылар арасындағы олқылықтар анықталды. Енді оқыту эксперименті жалпы білім беретін мектептерде этнографиялық лексиканы меңгертудің тиімді әдістемесін практика жүзінде сынақтан өткізуге бағытталды. Оқыту экспериментінің басты мақсаты – этнографиялық лексиканы меңгертудің тиімді әдістемесін жасап, оны тәжірибеде сынақтан өткізу. Жалпы оқыту эксперименті квазиеэксперименттік тәсіл арқылы жүзеге асты, яғни әдістемелік жүйенің тиімділігін дәлелдеудің басты жолы осы. Оқыту экспериментінің мазмұны: тәжірибеге қатысушы топтар бақылау және эксперименттік сыныптарды анықтау, авторлық бағдарламаны оқу үдерісіне енгізу, әр сабақта этнографиялық лексика бойынша теориялық және практикалық білім беруді үйлестіру, деңгейлік тапсырмалар кешенін құру, сабақтарға қатысу белсенділігін бақылау, оқушылардың сөздік қорындағы өзгерістерді тіркеу. Бұл кезеңде дәстүрлі және инновациялық оқыту әдістері, әңгімелеу, көрнекілік, түсіндіру, жобалау, интерактивті әдістер мен топтық жұмыс, ойын технологиясы қолданылды.Бұл кезеңде екі эксперименттік топ 9 «Б», 9 «В» сыныптары (74 оқушы)және екі бақылау сыныптары 9 «А», 9 «Ж» (79 оқушы), жалпы саны 153 білім алушы іріктеліп алынды. Бақылау топтары дәстүрлі бағдарлама бойынша білім алса, эксперименттік топ отыз төрт сабақтан тұратын «Этнографиялық лексика: материалдық және рухани құндылықтаржүйесі» атты авторлық бағдарлама негізінде білім алды.**«**Этнографиялық лексика: материалдық және рухани құндылықтаржүйесі» атты таңдау пәнін оқу процесіне енгізу туралы акт (Қосымша Б) көрсетілген.Бұл пәннің басты мақсаты – оқушыларға материалдық және рухани мәдениетке қатысты этнографизмдерді түсіндіру, олардың лексикалық ерекшеліктерін зерттеу. Қазақ халқының ұлттық-мәдени құндылықтарын дәріптеу, оларды сақтаужәнеөскелеңұрпақтыосықұндылықтарментаныстыру. Негізгі пәнмен қатар жүретін факультатив сабақтар – нақты оқу процесіндегі олқылықтарды түзетуге, сонымен қатар оқытушының шығармашылық ерекшеліктерін көрсетуге негізделеді. Егер нақты пәнде берілген тақырыпқа нақты қысқаша мәліметтер берілсе, факультатив сабақтарда бұл мәселе терең оқытылады. Сол себепті нақты пән нәтижеге бағытталса, факультатив пән мәселенің шешу жолдарын көрсетеді. «Этнографиялық лексика: материалдық және рухани құндылықтаржүйесі» атты факультатив пәнінің басты назарға алуы тиіс мәселе – этнография жайлы теориялық білім беру, этнографиялық бірліктер арқылы оқушының лингвомәдени құзыреттілігін қалыптастыру, ұлттық құндылықтар жайлы ақпарат беру арқылы ұлтымыздың мәдени кодтарын ашу. Толық ақпарат (ҚосымшаБ) берілген.Эксперименттік оқыту үдерісі 4 айға созылды, қыркүйек-желтоқсан аралығында жүргізілді. Аптасына екі рет сейсенбі, жұма күндері оқытылды.

Оқыту экспериментке ұсынылатын тапсырмаларды әзірлеуде бірнеше мәселелерге назар аударылады:

1. Оқушылардың зерттеу, талдау, шығармашылық қабілеттерінің дамуын басты назарға алу;

2. Шағын жоба, этнографиялық зерттеу, дерек жинау, сұхбат алу сияқты тапсырмалар жүйесін құру;

3. Сабақ құрылымына ойын элементтері, визуал, топтық жұмыс және рефлексия сынды компоненттерді енгізу;

4.Этнографиялық бірліктерді контексте меңгертетін мәтіндермен жұмыс жасау;

5. Түсіндірудің жаңа форматтары: визуал сөздік, инфографика жасау;

6.Тапсырмаларды деңгейге қарап саралау.

Эксперимент барысында ұсынылып отырған оқу материалдарын жасау кезінде оқу бағдарламасымен сәйкестігі мен әдістемелік тұрғыдан тиімді болуы басшылыққа алынды.Оқыту экспериментінде оқушылардың жас ерекшелігі, білім, білік дағдылары ескеріліп, арнайы таңдау пәні бағдарламасының мазмұндық-құрылымдық жүйесі жасалды (4-кесте).Кесте автордың жеке зерттеуінің нәтижесінде жасалған. Толық ақпарат (Қосымша В) корсетілген.Таңдау пәні бағдарламасының мазмұндық-құрылымдық жүйесі кіріспе, негізгі бөлім және қорытындыдан тұрады.

Кесте 4 – Таңдау пәні бағдарламасының мазмұндық-құрылымдық жүйесі

|  |  |  |  |
| --- | --- | --- | --- |
| Тақырып | Сағат саны | Мазмұны | Күтілетін нәтижелер |
| 1 | 2 | 3 | 4 |
| Кіріспе | 1 | Таңдау курсы туралы мәлімет | Білім алушылар таңдау курсы жайлы толық ақпарат алады және алдағы жоспарлармен танысады |
| Тіл мен мәдениет | 1 | Этнография жайлы түсінік | Этнография жайлы ғалымдардың ғылыми пікірлері талдайды, салыстырады |
| Материалдық және рухани мәдениет | 2 | Материалдық және рухани мәдениет ара жігін ажыратады | Материалдық және рухани мәдениет лексикасын мысалдар арқылы дәйектейді |
| *Материалдық мәдениет лексикасы* | | | |
| Тұрғын үйге қатысты этнографиялық лексика | 6 | Тұрғын үй атаулары жайлы танымдық білімді қалыптастыру | Тұрғын үйдің ішкі дүниелері, шаруашылық, құрылыс атаулары, көшпенді елді-мекен атаулары т.б. |
| 4-кестенің жалғасы | | | |
| 1 | 2 | 3 | 4 |
| Мал шаруашылығына қатысты этнографиялық лексика | 1 | Төрт түліктің түр-түсіне, жасына, жыныса қарай бөлінісімен танысу, сөздіктермен жұмыс жасау | Төрт түлікке қатысты фразеологизмдер мен паремиологиялық бірліктердің лингвомәдени сипатын таниды |
| Омарташылық, аңшылық, балық аулау, құс өсіруге қатысты этнографиялық лексика | 1 | Омарташылық, балық аулау, құс өсіру, аңшылық | Оқушылар омарташылық, аңшылық, балық аулау және құс өсіру тақырыптарына қатысты негізгі терминдер мен ұғымдарды меңгереді |
| Егіншілікке байланысты этнографиялық лексика | 1 | Егістік, шабандық, көшет, орақ | Оқушылар егіншілік тақырыбындағы этнографизмдерді талдай отырып, сыни ойлау дағдыларын дамытады |
| Киім және әшекей атаулары | 1 | Киім атаулары, бас киім атаулары, аяқ киім атаулары | Киім және әшекей атауларының семантикалық, этимологиялық ерекшеліктерін тану |
| Тағам мен сусын атауларын білдіретін этнографиялық лексика | 1 | Cүт өнімдерінің атаулары, ет өнімдерінің атаулары, жарма және ұннан жасалған тағамдардың атауларыт.б. | Сүт өнімдерінің символдық мәнін анықтау, мысалдармен дәлелдеу |
| *Рухани мәденит лексикасы* | | | |
| Ұмыт болған дәстүрлер | 2 | Неке қию, үйлену тойы, бұрынғадын сақталған әдеп-ғұрыптар, өлікті жөнелту, ас беру | Салт-дәстүр мен әдеп-ғұрып анықтамаларын, түрлерін және олардың қоғамдағы маңызын түсіндіру. Ұлттық салт-дәстүрлерді тәжірибеде қолдану, мысалдар келтіру қабілетін дамыту |
| Наным-сенімдерге байланысты атаулар | 1 | Тотемдік сенімдер, анимистік сенімдер, фетишке сену, аруаққа сену, тәңірге сенушілік, әулиелерді қасиет тұту т.б. | Білім алушылар жазбаша және ауызша тілдік дағдыларын жетілдіреді, шығармашылық жұмыстар арқылы наным-сенімдер тақырыбында өз идеяларын білдіру мүмкіндігіне ие болады |
| Халық медицинасына қатысты атаулар | 1 | Халық медицинасы: анықтамасы, тарихы, | Оқушылар халық медицинасына қатысты терминдер мен атауларды |
| 4-кестенің жалғасы | | | |
| 1 | 2 | 3 | 4 |
|  |  | маңызы. Емдеу әдістері,ауру түрлері,емдеу құралдары | меңгереді, дәстүрлі емдеу тәсілдерін зерттеп, олардың тарихи және мәдени маңызын түсінеді |
| Халық музыкасы мен билерінің атаулары | 1 | Халық музы касы, билер мен әндер, музыкалық аспаптар | Оқушылар топтық талқылаулар мен пікір алмасу арқылы өз ойларын жеткізе алады |
| Нәтиже сабақ | 1 | Өткен тақырыптарды қайталау | Жазбаша тапсырма орындайды |
| *Қорытынды бөлім* | | | |
| Туыстас тілдердегі этнографиялық лексика | 1 | Этнографиялық лексика түр лері, салыстырмалы анализ, тілдер арасындағы ықпалдастық | Туыстас тілдер арасындағы мәдени байланысты анықтайды, этнографиялық лексиканы дұрыс қолдана отырып, жазбаша және ауызша сөйлеу дағдыларын дамытады |
| Эссе жазу | 1 | Өткен тақырып бойынша жазбаша жұмыс жүргізу | Эссе жазу шеберліктері қалыптасады |
| Қорытынды сабақ | 1 | Ойын технологиясы арқылы сабақты қорытындылау | Этнографиялық лексиканы қолдана білу дағдыларын жетік меңгереді |

Оқытудағы жаңа әдістер ұстаздың қаруы, оның шеберлігін шыңдай түседі. Осы көрсетілген нәтижелер мен таңдау пәніне сәйкес этнографизмдерді сөйлеу әрекетінің барлық түрінде белсене қолдану керек. Эксперименттің келесі кезеңінде оқушылар мен мұғалімдердің барлық ескертпелері негізінде жасалған тиімді жаттығулар мен тапсырмалар жиынтығы ұсынылды.Сөйленім, жазылым, айтылым, тыңдалым әрекеттеріне қатысты тапсырмалар білім алушының жас ерекшелігіне, зейіні мен ынта-жігеріне байланысты алынады.

Этнографиялық лексиканы меңгертудің деңгейлік сатылары анықталып, әр деңгейге сәйкес келетін әдістемелік тәсілдер нақтыланды. Бұл жүйелі этнографиялық атауларды біртіндеп меңгертуді көздейді және оқушылардың тілдік дағдыларына сәйкес келетін тиімді әдістерді қолдануға негізделеді.

Бастапқы деңгей. Бұл кезеңде оқушыларға этнографиялық атаулардың негізгі мағынасын түсіндіруге басымдық беріледі. Осы мақсатта визуалды әдістер кеңінен қолданылады. Мысалы, сурет бойынша атауын табу, этнографиялық терминнің мағынасын визуалды түрде түсіндіру.

Жалпы қазіргі білім беру жүйесіндегі олқылықтардың бірі – тіліміздегі сөздік құраммен байланысты. Оқушылар этнографиялық бірліктердің мән-мағынасын түсінбей жатады, көркем мәтінмен жұмыс істегенде кей сөздердің төркінін білмейді немесе ауызша, жазбаша тапсырма орындағанда, эссе жазу, тақырыпқа қатысты диалог құрарда этнографиялық лексиканы, тұрақты тіркестер мен мақал-мәтелдерді орынды қолдана алмайтын жағдайлар жиі орын алады. Бұл оқушылардың мәдени кодты аша алмауының, білмеуінің салдарынан болады. Аталған құбылыстың салдарынан білім алушының коммуникациялық қабілеті нашарлайды. Сөйлеу әрекетін жүйелі меңгерген оқушы өз тілінде ғана емес, өзге тілде де дұрыс, нормаға сай сөйлей алады. Сондықтан тұлғаның жеке қасиеттері мен қабілетін ескере отырып, оқушының танымдық мотивациясын қалыптастыру барысында *сөздікпен жұмыс әдісін* ұсынамыз.

*Сөздікпен жұмыс әдісі.* «Қазақ тілін оқытудың инновациялық әдістемесі» атты оқулықта тұлғаның тілін дамыту үшін сөздік жұмыстарын жиі әрі жүйелі жүргізу керек екенін атап өтеді. Осы орайда жаңа сөздерді табу, мағынасын түсіну, эмоциялық-экспрессивтік мәніне назар аудару, оларды дұрыс қолдана білу, синонимдік, антонимдік қатарын табу, фразеологизмдердің мағынасын ашу секілді жұмыстар жүргізіледі [95, б. 132].

Қазақ әдебиетін тереңдетіп оқытудың тиімді үлгілерін көрсеткен ғалым Қ.О. Бітібаева әдебиетті оқытуда көрнекілік, зерттеу, сөздік әдістерінің маңызына тоқталады. Соның ішінде сөздік әдісі кез келген сабақтың күре тамыры болады. Ғалымның пайымдауынша, оқушыларға жаңа ұғымдарды жеткізуде сөздік әдісі қолданылады. Берілетін білім теориялық, ақпараттық сипатта болғанда сөздік әдісін міндетті түрде қолданған дұрыс деген тұжырым келтіреді [112].

Сөздікпен жұмыс әдісінде ұсынылатын жаттығуларды тілдік дағдыларды қалыптастыруға және дамытуға арналған жаттығулар (лексикалық, грамматикалық) және коммуникативтік дағдыларды қалыптастыруға және дамытуға арналған жаттығулар деп бөлеміз, яғни тапсырмаға негізделген оқыту (task-based learning).

Тілдік дағдыларды қалыптастыруға және дамытуға арналған жаттығуларға:

*1-тапсырма. Берілген этнографиялық бірліктерге анықтама беріңіз.*

*Мәсі, шапан, тақия, сәукеле, тон, күпі, ішік, шекпен.*

*2-тапсырма. Этнографиялық бірліктердің мағынасын сөздіктерден іздеңіз.*

*Келі, саба, торсық, күбі, ожау, кесеқап, қауға, жастық ағаш.*

*3-тапсырма. Екі бағанды сәйкестендіріп, этнографиялық лексика мағынасын дұрыс таңдаңыз.*

|  |  |
| --- | --- |
| Уыз ірімшік | Жаңа төлдеген малдың төлі емгеннен кейінгі алғашқы сүтінен пісіріледі. |
| Қаспақ | Ұзақ сапарға арналған езілген құрттан жасалған әрі сусын, әрі қорек. |
| Уыз | Қой сүтіне езілген құрт қосып дайындалады. |
| Тұрнияз | Уыз сүттен жасалған ірімшік. |
| Ежегей | Пүсірілген сүттің қазанға жабысқан тұнбасы. |
| Малта | Сүтке май, су, езген құрт, тары қосып қайнатқан соң бұқтырып желінетін ұлттық тағам. |

*4-тапсырма. Бос орынды толықтырыңыз.*

А. Тәттілік дәм беру ішін қант, бал, өрік немесе мейіз қосып пісетін қымызды – ... деп атаймыз.

Ә. Бие сүтінің уыз дәмі тарамаған кезде ашытылған қымызды – ... деп атаймыз.

Б. Жаз ортасында шөп әбден піскен кезде көп шайқалып, көп пісілетін, ірімтігі жақсы жазылған, сарғылт түсті қымыз – деп атаймыз.

В. Қордың үстіне сүт құйып дайындалатын, бірнеше күн жинақталған мол қымызды –... деп атаймыз.

*5-тапсырма*. «Шаңырақ» сөзімен байланысты тұрақты тіркестерді фразеологиялық сөздіктерден қараңыз, мағынасын дәптерге жазыңыз. *Алтын шаңырақ, қара шаңырақ, шаңырақ көтерді, шаңырағы ортасына түсті, шаңырағы құлады.*

2.Негізгі тілде коммуникативтік дағдыларды қалыптастыруға және дамытуға арналған жаттығулар.

*1-тапсырма. Сөйлеу әрекетіне негізделген жаттығулар.*Оқушылардың этнографиялық бірліктерді бір-біріне түсіндіруі өте тиімді.

*2-тапсырма. Этнографиялық бірліктердің этимологиясын анықтаңыз.Оймақ, белбеу, ер-тұрман, түйреуіш, алқа, бойтұмар.*

*3-тапсырма. Берілген этнографиялық бірліктерді пайдаланып диалог құрастырыңыз.*

*Әшекей бұйымдар: жүзік, шашбау, алқа, сақина, білезік, шолпы, сырға.*

*Қару-жарақтар: алдаспан, дулыға, садақ, шоқпар, айбалта, кісе.*

*Аңшылыққа арналған құралдар: балдақ, томаға, тұғыр, оқшантай.*

Тілді меңгеруде, оқушының сөздік қорын дамытуда бұл әдістің тигізер пайдасы зор. Оқу процесінде тілді дамытудағы негізгі мәселе білім алушының сөздік қорын үнемі байыту, себебі сөз, сөз тіркесі сөйлем тіл үйренушінің сөйлеуі үшін қызмет атқаратыны белгілі. Сөздік жұмыс сөйлеу барысында, мәтінде кездесетін көнерген, мағынасы күңгірт, өзге ұлт өкілдеріне түсініксіз этнографиялық бірліктерді түсіндіріп қана қоймай, эмоциялы сөздерге мән беру, тілдік бірліктердің өзге де мағыналарына тоқталуды жүзеге асырады.

Батыс елдерінің білім беру жүйесінде тараған әдістердің бірі – *«балық қаңқасы».*Бұл әдіс Жапонияда ойлап табылды. Оны 1952 жылы Toyota компаниясында жұмыс істеген әйгілі жапондық Каору Исикава жасаған. Балықтың басы зерттеуге жататын негізгі мәселені немесе нысанды білдіреді. Сәйкесінше балық қаңқасында зерттау нысанына қатысты себептер келтіріледі, яғни «неге пайда болды?» сұрағы туындайды. Балық құйрығы соңғы кезең ретінде шешім-жауап ұсынады. Сызбасы: мәселе (нысан) – неге – қорытынды. Мұндай нақты талдау оқушыларға берілген зерттеу нысанын бөлшектерге бөліп талдауға және зерттелетін нысанды егжей-тегжейлі қарастыруға мүмкіндік береді. Бұл әдісті түрлендіре отырып проблемалық оқыту негізінде этнографиялық бірліктерді талдаудың *«киіз үй»* әдісін ұсынбақпыз.Мысалы, шаңырақ – (кебіс) этнографизмін алайық. Негізгі мәселе: кебіс сөзінің мағынасын талдау. Киіз үйдің уықтары бұл атаудың мағынасын жан-жақты көрсетеді. *Не мағына береді:* мәсінің сыртынан киюге арналған қонышсыз аяқ киім; *Неден жасалады:* басын жұмсақ былғарыдан, табанын қатты ұлтаннан биік өкше етіп жасайды; *Бұл заттың ұлттық құндылығы неде:* оюлармен, күміспен әшекелейді; *Кімдерге арналған:* ерлер мен қыз-келіншектерге т.б. Киіз үйдің керегесі бұл атаудың қазіргі таңдағы этномәдени сипатын анықтайды. Қазіргі таңда кебісті түрлендіріп, заманауи үлгіге үйлестіріп қолданады.

*Текше әдісі.*Бірінші жағы–сипаттау (түсі, пішіні, өлшемі, көлемі, яғни жалпы сипаты). Екінші жағы – салыстыру (ол неге ұқсайды? басты ерекшелігі неде?). Үшінші жағы – бейне (ассоциациялық тұрғыдан талдау жүргізу). Төртінші жағы – талдау (бұл не үшін қажет? пайдасы неде?). Бесінші жағы –ұсыну (сіз оны қалай пайдала аласыз?). Алтыншы жағы – тың деректер ұсыну, басқа қырларын ашу.


*Тізбек әдісі.* Оқушыларға (Не? Неден жасалады? Қайда және қашан? Не үшін қажет? Бұл заттың қазіргі этномәдени сипаты қандай?) секілді сұрақтар тізбегі ұсынылады. Тақырыпқа байланысты педагог сабақты түрлендіріп, өз бетінше өзгертіп отырады. Мысалы, сабақтың тақырыбы «Күнделікті тұрмыстағы туындылардың этномәдени сипаты». Соның ішінде оқушыларға жанторсық, көнек, түбек, саба, шыпта, шырақ, қауға, кебеже, шамдал, аяққап, асадал секілді сөздер беріледі. Оқытушы «көнек» сөзіне төмендегідей талдау жасайды. Бұл әдістің басты артықшылығы уақытты үнемдеуде, жаңа ақпаратты қысқа әрі нақты беруде тиімді. Сонымен қатар өтілген мәліметтерді бекіту үшін де қолайлы (3-сурет).

2-сызба. Тізбек әдісінің үлгісі

Сурет 3 – Тізбек әдісі

*«Басқатырғыш» әдісі (пазл).* Ойын негізінде құрылған инновациялық әдістердің бір түрі. Алдымен оқушыларды шағын топтарға бөлеміз. Әр топқа макро тақырыптың құрамына кіретін микро тақырыпшаларға қатысты этнографиялық атаулардың суреті бірнеше бөліктерге бөлініп беріледі. Білім алушылар берілген ұғымға қатысты ақпараттармен бөлісу арқылы берілген сурет бөлшектерін құрастыруы қажет. Мысалы, тұрғын үйдің ішкі бөліктері макро тақырыбын алайық. Оқушыларды алты топқа бөлеміз. Топтарға *(сықырлауық, сарнақ, шаңырақ, есік, күлдіреуіш, басқұр)* секілді заттардың суретін төрт-төрт бөлікке бөліп үлестіреміз (себебі бір топта төрт адам). Әр топ оқушысы берілген атауға қатысты өз ойын жеткізе отырып суретті құрастырады.

*«Түйе жасы – жұмбақ».* Сөздерді мағынасына қарай сәйкестендір (4-сурет).



Сурет4 – QR-код

2. Орта деңгей. Бұл деңгейде этнографиялық лексиканың манығасын ғана емес, оның тілдік қолданыстағы ерекшеліктерін меңгерту маңызды. Осы мақсатта этнографиялық ұғымдардың фразеологиялық тіркестерде қолданылуы талданады. Мысалы, фразеологиялық сөз тіркестерімен жұмыс, контекстік талдау, яғни этнографиялық атаулардың мәтін ішіндегі мағынасын түсіну.

*Кітаппен жұмыс жасау әдісі.*Этнографиялық лексика халық ауыз әдебиеті үлгілерінде, жазушылардың көркем шығармаларында, поэзияда жиі кездесетіндіктен кітаппен жұмыс жасау әдісін қолдану тиімді.Оқу процесі мен сабақтан тыс жұмыстарды жоспарлауда білім алушылардың психологиясы мен жас ерекшелігіне қарай тапсырмалар беріледі. Этнографиялық лексиканы жүйелі түрде оқытуда оқушыларды жас ерекшелігіне қарайосы үлгіде бөлуге болады: кіші жастағылар5-7 сынып оқушылары, жасөспірім 8-9 сынып оқушылары, ересек балалар 10-11 сынып оқушылары. Біз нысан етіп алып отырған этнографиялық бірліктерді 9 сынып оқушыларына оқытуда ауыз әдебиеті үлгісінің бір түрі «Қыз Жібек» жырынан үзінділер алынды. Сабақ барысында оқушыларды «асық, ханталапай, ұлыстар, алаш зиялылары» секілді топқа бөлу әдістерін қолданып екі үлкен топқа бөлеміз.

Берілетін тапсырма: оқушылар берілген жыр үзінділерінен этнографиялық бірліктері тауып, олардың мағынасын ашып, тақырыптық бөлінісін көрсету.

Мысалы:

Нұрдай болып шайқалып,

Сағымы жерде жайқалып,

Алтынды кебіс сартылдап,

Тебінгі, тоқым жарқылдап,

Сары ала қамшы қолында,

Маңызды, байсал бәйбіше

Кетіп барады найқалып («Қыз Жібек» жырынан үзінді,115 б.)

Жел жетпейді шабысы,

Су төкпейді жүрісі.

Төлегенді іздеуге

Арнап жүрген осы аты.

Беренменен белдікпен,

Шұғаменен желдікпен,

Айылын баптап тартады,

Мақпалменен терліктеп.

Ер-тұрманы алтыннан,

Орнатып гауһар көздіктеп.

Бес қаруын бойына

Іліп алды беріктеп («Қыз Жібек» жырынан үзінді,185 б.)

2 – тапсырма.Толық сынып оқушыларына нақты мәтін үзіндісін ұсыну. Бұл жерде «пікірталас, әңгіме, диалог, сұрақ-жауап» әдістері қолданылады. Мысалы, І.Есерберлиннің «Көшпенділер» романындағы мына үзіндіге назар аударсақ.

*Хан шақыруынан қатты сезіктенген Жәнібек, бешпетінің ішінен қорасан болатынан жұқа етіп тоқыған шағын сауыт киді. Алдаспанын қамсыз қайрап, садақ жебесіне жаңадан сұңқар қауырсынын қадады.*

*Ханның аңға аттанатын күні жеткенде адыр басына керней-зурнайшылары шығып, бүкіл даланы басына көтере, барылдата тартып, аңшыларға «жиналыңдар» деп белгі берді. Оқшау төбелі мидай дала. Ат құлағы мен бұйра қымыздығы аралас біткен жасыл шалғын. Әлжуас сабақтары толығып ылдидағы қызғалдақ, сарғалдақтар көк майсадан жоғары көтеріліп, өрекпіп жеткен... Тұс-тұстан төбе басына сұлтан, әмір, бектер ағыла бастады. Кенет хан ордасы жағынан бір топ адам көрінді. Өзгеден сәл үздіктеу келе жатқан, жал-құйрығын түйіп тастаған күрең қасқа жүйрік ат мінген, үстінде аң аулауға деп арнап тіккен шолақ сауыт, зерлі күміс дулығасы бар Әбілқайыр ханның өзі. Соңынан ергендері үзеңгілес батыр нөкерлері. Кілең жеңіл сауыт, ықшам киім киген. Аттарының бәрі жал-құйрығын түйіп тастаған, ауыздығымен алысқан жүйріктер. Үстіндеріндегі сауыттары, асынған қару-жарақтары күнмен шағылысқан осынау топтың ішінен үш-төрт әйел көзге түседі. Әсіресе, ортада келе жатқан, бүкіл Дешті Қыпшақ жеріне әйгілі «Ортеке» деп ат қойылған күлсары сәйгүлік мінген жас әйел таңғажайып салтанатымен анадайдан-ақ көздің жауын алады. Астындағы сайгүлік жүйрігінің ат-әбзелі, жүген-құйысқаны, өмілдірігі – бәрі сары алтынмен апталған. Әйелдің үстінде алтын жіппен зерлеген сарғылт, дүрия қысқа шапан, басында сүйір ұшты құндыз бөрік. Шалбарының етегі де алтын оқамен әдіптелген («Алмаз қылыш», 10 б.)*

Оқушылар берілген шығарма үзіндісінен этнографиялық бірліктерді теріп, олардың мағынасын сөздіктерден іздеуі тиіс. Жинақталған этнографиялық лексиканы мағыналық топтарға бөлу қажет.Қосымша тапсырмалар жиынтығы төмендегі QR-код арқылы беріледі (5-сурет).



Сурет 5 – QR-код

*Тапсырма: Этнофразеологизмдерді берілген сөйлемдерден табыңыз.*

Моланың көлеңкесіне малдас құрып отырды да үйінен ала шыққан сусынын жұтты (О.Б. б.18).

Түйе өркештенген адырлар бітіп, алдарынан далиып кең жазық ашылды (О.Б. б. 104).

Әр сөзі түйеден түскендей, сызылу, сынықсудан ада, ұрысқақ естіліп келеді (О.Б. б.230).

Жөн-жөн... әйтеуір қайда барсаң да бір-бірінен адасып жүрген ел, – деп кеудесін керіктей керіп, күрсінді де әдетінше шалқалап барып, шаңыраққа қарады (О.Б. б.274).

Мың да тоғыз жүз отыз бесінші жылы қапылыста айырылып қалған ұлымның өзі болмаса да – көзі, алтынымның бір сынығы, міне... қырық жыдан соң қара шаңырақты қыран құстай қай айналып тауып отыр (О.Б. б.325).

Асты-төк мол тамақтың қысымдап, шым-шымдап келген саран аузы сөгіліп, ит басына іркіт төгілгендей думанды кеш болды (О.Б. б.138).

*Әңгіме әдісі.*Cөйлесім –адамға тән әрекеттің бір түрі, қатысымдық сипаттағы дыбыс арқылы ойды сыртқа шығаратын әлеуметтік құбылыс. Тілдік қатынасқа байланысты бұл әрекет бес түрге бөлінеді. Олардың бірі оқылым әрекеті. Танымдық оқылым, зерделік оқылым, ізденімдік оқылым, көрсетімдік оқылым, аналитикалық оқылым деген түрлерінің барлығы тіл үйренушіге жаңа ақпараттарды тез меңгеруге көмектеседі. Оқылым әрекеті өз кезегінде дауыстап оқу, іштей оқу деп екіге бөлінеді. Өзге әрекеттерге қарағанда күрделі, өз бойында фонемалық, графикалық, психологиялық және әдістемелік ерекшеліктерді қамтитын тілдік қатынастардың бірі– жазылым. Білім беру жүйесінде кеңінен тараған сөйлесім әрекетінің бір түрі– тыңдалым. Тыңдалым (аудирование) сөзінің баламасы (тыңдау арқылы түсіну) деген мағынаны білдіреді. Айтылым дегеніміз тұлғалар арасындағы коммуникацияны жүзеге асыратын әрекеттің бір түрі. Дәстүрлі білім беруде этнографиялық бірліктерді оқытуда оқушыларға төрт деңгейлік жүйе ұсыну тиімді. Алғашқы деңгейде «тыңдалым» тапсырмаларын ұсынамыз. Аудиомәтіндерде міндетті түрде этнографиялық лексика болуы шарт. Екінші деңгейде «оқылым» тапсырмаларын ұсынамыз. Шағын мәтіндерді оқытып, материалдық мәдениет лексикасына қатысты тілдік бірліктерді жинаптап, лексика-семантикалық топтарға бөлу керек. Мәтіннің соңында сұрақтарға жауап беру шарт. Үшінші деңгейде «жазылым» тапсырмасын ұсыну қажет. Берілген сөздер арқылы жазбаша мәтін құру. Екінші «Халқымыздың сарқылмас қазынасы» атты тақырыпта эссе жазу. Төртінші деңгей «айтылым» оқушылардың сұрақ-жауап алмасуы, өз пікірлерін білдіруі т.б. Осы аталған әрекеттердің ішінде айтылымға қатысты мына тапсырмалар жүйесі ұсынылады (5-кесте).Кесте автордың жеке зерттеуінің нәтижесінде жасалған

Кесте 5 – «Қазақтың ұлттық киімдері» атты тақырыпта шағын әңгіме жазыңыз

|  |  |
| --- | --- |
| Ер адамның сырт киімдері | Әйел адамның сырт киімдері |
| Кебенек – жұқа басылған киізден тігілген, боранда жауын-шашында киетін сыртқы киім. | Кәзекей – жеңі жоқ, жағасы кеңірек ойылған, белден төмен түсетін, жеңіл, бағалы матадан тігілген киім. |
| Жадағай – астарсыз не жұқалап қой жүні салынып тігілген жеңіл сырт киім. | Белдемше – көйлек үстіне киілетін сәнді киімдердің бірі. |
| Шекпен – жүннен иіріліп, өрнектеп тоқылған сырт киім. | Ішік – қымбат бағалы аң терісінен тігілген жылы сырт киім. |
| Күпі – арасына жүн салып, тыстап тігілген қыстық сырт киім. | Қырмызы тон – қызыл матадан тігілген қаптал шапан. |

Жоғары деңгей. Бұл кезеңде оқущылар этнографиялық бірліктерді мәдени-тарихи контексте терең талдау арқылы меңгереді. Мысалы, мәдени-тарихи талдау – этнографиялық бірліктердің пайда болу себебі мен олардың семантикалық мазмұнын ғылыми тұрғыдан зерттейді. Кейстік әдіс – нақты оқиғалар мен тарихи деректерді қарастырып, сол контекстегі этнографиялық лексиканың рөлін талдау. Шығармашылық тапсырмалар – алғашқы ғылыми мақала жазу тәжірибесін қалыптастырады.

*Жоба арқылы оқыту.* Барлық оқушыларға белгілі бір тақырыпты аяқтағанда немесе модуль соңында жоба үлгісіндегі тапсырмаларды ұсыну тиімді. Оқытудың бұл түрі жаңа мазмұнды игеруге, зерттеуге, оқушылардың өз бетінше ізденуіне, сыни тұрғыда ойланып өзгелермен жұмыс жасауына жағдай жасайды. Жоба арқылы оқытуда педагог – нұсқаушы, оқушы – басқарушы қызметін атқарады.

Бірінші үлгі. Жобаны дайындау. Тақырыпты нақтылау, мақсат-міндеттерін көрсету. Оқушы жобаны оқытушымен талқылайды, кеңес алады, ал мұғалім ынталандырады, бағдар береді. Екінші кезең. Жоспарлау, деректерді жинақтау, талдау әдістері мен тәсілдерін толықтыру. Оқушы осыған сәйкес жоспар құрады, мұғалім түзетулер енгізеді, нәтижені болжауға көмектеседі. Үшінші кезең. Негізгі кезеңде сауалнама, бақылау, эксперимент, анықтамалық әдебиетпен жұмыс жүргізіледі. Төртінші кезең. Зерттеу нәтижелерін жалпылау. Ақпараттарды талдау, қорытындыларды тұжырымдау. Бесінші кезең. Есеп беру, нәтижелерді ұсыну. Алтыншы кезең. Оқу үрдісінің нәтижесін бағалау, оқушы мұғаліммен тең дәрежеде бағалайды, жобаға қатысушылардың пікірі ескеріледі. Практикалық жағынан оқушы бойында зерттеу дағдыларын қалыптастырады. Алдымен оқушыларды топқа бөлеміз, әр топта төрт адамнан болуы шарт. Әр топқа зерттеу жобасының тақырыптары беріледі. Тақырыптар: Дәстүрлі киімдер. Қазақ зергерлік өнеріне қатысты этнографиялық лексика. Ұлттық киім атауларына қатысты этнографиялық бірліктер. Ұлттық тағам атауларына қатысты этнографиялық лексика. Дәстүрлі тұрғын үй.

Екінші үлгі. Оқытушы оқушыларға этнографиялық лексикаға қатысты бейне материал дайындауды тапсырады. Сыныпты Ұлы жүз, Орта жүз, Кіші жүз деп үш топқа бөлеміз. Әр жүзге үш тақырып ұсынылады.

Ұлы жүз – Ет тағамдары;

Орта жүз – Сүт тағамдары;

Кіші жүз – Сусын атаулары;

*«Этно-ғылым» (этнографиялық лаборатория).* Этнографиялық өнімдердің ғылыми тұрғыдан пайдасын анықтауға негізделген тапсырма. Тапсырмалар:

1.Қымыз бен айран құрамындағы пайдалы бактерияларды анықтау.

2.Қазақ құртында қандай дәрумендер бар екенін зерттеу.

3. «Қымыз бен Red Bull: қайсысы күшті?». Оқушылар энергетикалысусындар мен қымыздың айырмашылығын талдайды. Кім нағыз қуат көзі екенін ғылыми дәлелдейді.

Бұл берілген тапсырмалар пәнаралық байланысқа негізделіп, оқушылардың этнографиялық бірліктерді биологиялық, химиялық тұрғыдан маңызын зерттеп, оны қазіргі өмірмен байланыстырады.

*Кросс-мәдениеттік зерттеу әдісі.* Этнографизмдерді оқу және оқыту барысында қалыптасатын басты қағидалардың бірі – материалдық және рухани мәдениеттің ара жігін ажырату. Этнография – бір халықтың ғана емес, жер бетіндегі туыстығы бар немесе ешқандай байланысы жоқ халықтардың мәдениеті мен болмысын, тұрмысын зерттейтін ғылым саласы болғандықтан, этнографиялық лексиканы оқытуда туыстас тілдермен салыстыру білім алушының сабаққа деген қызығушылығын арттырып қана қоймай, ғылыми көзқарасының қалыптасуына да оң әсерін тигізбек. Мысалы, білім алушыларға этномәдени атауларды оқыту барысында жағдайаттық, психологиялық еркін форматта диалог түрде мәтін құруды тапсыру керек. Мысалы, «Дидарласу». Ортаға оқушыларды шығарып, (Кітапханада, Мұражайда, Университетте) түрлі жағдайятта сөйлесуді тапсыру.

Қазіргі таңда инновация адам өмірі мен қызметінің, қоғам салаларының барлығына өз әсерін тигізіп отыр. Соның ішінде қазіргі білім беру жүйесінде жауапты, бастамашыл, жан-жақты қалыптасқан тұлға, болашақ маман даярлауда дұрыс тәсілдерді қолдану үлкен маңызға ие. Жалпы инновация ұғымы латын тілінен аударылғанда (innovation-инновация) өзгерту, жаңарту деген мағынаны білдіреді. Ол теориялық, технологиялық, педагогикалық іс-әрекеттің біртұтас бағдарламасы ретінде жаңа мазмұнды ұйымдастырады әрі нәтижені қамтамасыз етеді [113]. Экономикаға инновация ұғымын австриялық Й. Шумпетер мен неміс социологы В. Зомбарт отызыншы жылдары енгізге, білім берудегі инновация термині ХХ ғасырдың 50-жылдарында қолданыла бастады.

Білім беру жүйесіндегі заңдылықтар мен өзгерістердің жаңа механизмдері жайлы ұғымды «инновация» сөзімен байланыстырамыз. Бұл ұғымның негізгі мақсаты білім беру құралдарын жаңарту, жаңа білімді тез әрі жеңіл меңгерту жолдарын көрсету. Қазіргі таңда инновация терминінің ауқымына жалпы педагогикалық технология мен эксперименттік зерттеу жұмыстары кіреді. Білім беру саласындағы инновациялық әдістер оқытудың белсенді әдістері болып саналады. Негізі оқытудың инновациялық әдісінде белсенділіктің бірнеше деңгейі байқалады: білімді түсініп, есте сақтап, қайта айтуға ұмтылатын белсенділігі; меңгерілетін білімнің мағынасын түсінуге, байланыстарды анықтауға ұмтылатын интерпретациялау белсенділігі [95, б. 48].

Педагогикалық инноватика немесе мектептегі инновациялық үрдістің теориясы білім берудің жаңа тәжірибесімен байланысты мектептің даму үдерісін зерттейді. «Инновация» сөзінің өзі (innovation) қазақ тілінен аударғанда жаңалық, жаңалық енгізу деген мағынаны береді, яғни педагогикалық тұрғыдан оқу-тәрбие үрдісінің нәтижелерін жақсартатын педагогикалық жүйеге жаңалық еңгізу деп түсінеміз. Педагогикалық инновация теориясын, ондағы мәселелер жайлы Н.Мончев, Р.Фостер, К. Архангельский, М. Паташник, Н.Юсуфбекова, В.Шукшунов, В.Ляудис, Н.Горбунов сынды ғалымдар құнды пікірлер қалдырды. Ғалым Н.Р. Юсуфбекова педагогикалық инновация теориясын үш кезеңге бөліп көрсетеді. Біріншісі, педагогикалық неология дегеніміз педагогика теориясы мен тәжірибесіндегі жаңалықтар жайлы. Екіншіден, педагогикалық аксиология дегеніміз педагогикалық құндылықтар туралы. Үшіншіден, педагогикалық праксиология теория мен практиканы байланыстыра білу жайлы ілім [114].

Ізденуі мен когнитивтік қызығушылығының жоғарғы деңгейде болуын, мәселелерді шешуге өз бетінше әрекет жасауын шығармашылық белсендігі қамтиды. Сонымен қатар инновациялық әдістер оқу әрекетінде қатысушылар санына, білім мазмұнына, ортаға, тапсырмалар мен компьютерлік бағдарламаларға байланысты өткізіледі.

Оқытудың инновациялық әдістері оқу материалдарын меңгеру кезінде (оқытушы-білім алушы) қатынасын орнатады. Оқытудың жаңа әдістері мен тәсілдерін енгізу арқылы педагог оқу үдерісі мен жалпы білім берудің нақты реформасын жүзеге асырады. Оқушылардың оқу сапасының жақсаруы мен қызығушылығының артуы оқылатын пәнге, қолданылатын әдістер мен субъект-субъект қатынасына тікелей байланысты. Бұл әдістер шығармашылық іс-әрекетінің қалыптасуына мүмкіндік береді. Сол себепті олардың оқу процесіндегі тиімділігі зор. Ғалым Х.Е.Мейхнер педагогикалықэксперемент жүргізіп, инновациялық әдістердің басты артықшылықтарын көрсетеді. Мысалы, білім алушы оқыған мәліметтердің 10%, естіген ақпараттардың 20%, көрген, естіген мәліметтердің 50%, ал өздері айтып, ізденген, істеген әрекеттерінің 80-90% жадында сақтайды [115].

Инновация ұғымы педагогика ғылымына өткен ғасырдың сексенінші жылдары еніп, қарқынды дами бастады. Т.И.Шамова, П.И.Третьякова секілді ғалымдардың еңбегінде: «инновациялық үдеріс – жаңа мазмұнды дамыту, ұйымдастыру болса, инновация – жаңа білім мен дағдыларды қалыптастыруда қолданылатын тиімді әдіс-тәсілдер мен технологияларды қамтиды» деп берілген. А.И.Кочетов инновация ауқымына технологиялық, педагогикалық, теориялық іс-әрекет кіретінін алға тартты. «Мұғалім және инновация» атты еңбектің авторы, педагогикалық инновация мәселесін жан-жақты зерттеген ғалымдардың бірі – педагог-ғалым К.Ангеловский болды. Ғалымның пікірінше, адамға жаңа болып көрінетін идея. Педагогикадағы инновацияның қалыптасуына, дамуы мен қолданылуына оқытушы жауапты. Жаңашылдыққа жақын мұғалім білім беру жүйесінде ақпараттар мен дағдыларды дұрыс ұйымдастыра алады. Ғалым өз еңбегінде шетелдік ғалым Э.М.Роджерстің ойларын көрсетеді [116].

Оқытудың инновациялық әдістері дегеніміз «ұстаз-білім алушы» өзара әрекеттесудің жаңа әдістерін ұсынған оқыту. Инновациялық оқытудың басты ерекшелігі – жеке тұлғаға және оның дамуына көңіл бөлу, білім деңгейін жақсарту, ынтымақтасқан, бірлескен, шығармашыл орта қалыптастыру, күтілетін нәтижеге қол жеткізу. Сол себепті инновациялық оқыту әдістемесі тікелей білім алушыға бағытталған әдістерге негізделеді. Инновациялық әдістердің мәні – оқу процесін диалогтық негізге құру, мәселелерді талқылау әрі оларды шешудің тиімді жолдарын ұсыну[117]. Сондықтан сабақта әңгімелесу, пікірталас, миға шабуыл элеметтерін қолдану күрделі және көлемді мәліметтерді жеңіл қабылдауға мүмкіндік береді.

«Интербелсенді әдістемені ЖОО-да қолдану мәселелері» атты еңбекте оқу саласындағы инновациялық өзгерістер тұлғаның дамуын қарастырады, сондықтан білім алудан мынандай құзырлылықтарды талап етеді[118]:

* қажетті ақпараттарды сұрыптау, оларды пайдалану;
* мәселелерді шешу;
* өз ойын, пікірін, тұжырымын айту, дәлелдеу, қорғау; коммуникативті белсенді болу, яғни ауызша, жазбаша қарым-қатынасқа түсу, өз білімін дамыту, өз бетіне жаңа дағдыларды үйрену.

Жылдар бойы қалыптасқан дәстүрлі оқыту «нәтижеге» бағытталады, негізгі субъект ұстаз болғандықтан (үйрету) әрекетін жүзеге асырады. Сондықтан білім беру кезінде оқытушы динамикада болып, негізгі орынға шығады да білім алушы еріксіз орындаушы қызметін ақтарады. Ал интербелсенді оқыту, оқу барысында оқытушы да, білім алушы да тең дәрежеде қызмет жасайды. Оқытушы таным процесін ұйымдастырады, тек бағыт береді, ал оқушы белсенді, жаңа білім мен дағдыны өздігінен үйренуші, яғни өзіне қажетті білік-дағдыларды қалыптастырады[119]. Интербелсенды оқуда бірлескен жұмыс атқарылады, кері байланыс жасауды меңгереді, когнитивтік, коммуникативтік тұрғыдан белсенді болады. Сол себепті мынандай жұмыс түрлерін жүзеге асырады: жеке немесе бірлескен жұмыстар, ойын түрлері, пікірталастар, шығармашылық жұмыстар, презентациялар, жағдаяттар арқылы үйрену, компьютерлік оқу бағдарламалары, интервью, сауалнама т.б. [120].

Инновация білім берудің пайдалы, тиімді бағытын ұстанады. Сондықтан білім беруде инновацияның мына түрлері қарастырылады: технологиялық инновация, материалдық инновация, маркетингтік инновация, қоғамдық-әлеуметтік инновация, білім беруді ұйымдастыру және басқарудағы инновация. Қазіргі әлемдік стандарттарға сай, нәтижеге бағытталған негізгі инновациялық технологиялардың бірі интерактивті желілік технология. Бұл технологияның ерекшелігі оқытушы үшін де, оқушы үшін де қолайлы болуы, қажетті мәліметтердің қолжетімділігі, кері байланыстың орнауы, ұжымдық, топтық жұмыстарды онлайн немесе интерактивті жүйеде орындай алу, білім алушының сөздік қорының толығуы, әр түрлі психологиялық кідірістердің болмауы, уақытты жоспарлы әрі тиімді пайдалану, сұрақ-жауап, ақылдасу, қарым-қатынасты жылдам, қолайлы жағдайда қалыптастыру, аудио және бейне материалдарды қамту т.б.

Егер бір Пренскидің пікірін ескерсек, қазіргі заман – сандық ұрпақ дәуірі және мұғалімдер жаңа буынға сабақ бергісі келсе, оқыту әдістері мен материалдарын олардың оқу стильдеріне сай қайта ұйымдастыруы қажет. Мысалы, электронды оқыту, онлайн оқыту, түрлі цифрлық платформалар [121].

Оқытудың инновациялық әдістері білім алушыларға көбірек бағытталып, сабақта жаңа технологияларды пайдаланып қана қоймай, білім берідің соңғы тенденцияларын қадағалап отырады.

Инновациялық әдістердің басымдылығы:

Зерттеуді ынталандыру. Білім алушыға қалыптасқан теориялық білімнен басқа жаңа дағдыларды қалыптастыруға мүмкіндік береді.

Мәселелерді шешу және сыни тұрғыда ойлауды жетілдіру. Шығармашылық оқыту арқылы оқулықтағы тапсырмаларды жеңіл шешуді негізге алу.

Жалпыдан жалқыға өту немесе ауқымды тақырыпты бірнеше кезеңге бөліп оқыту. Бұл жаңа білімді оңай қабылдауға, тез меңгеруге мүмкіндік береді.

Жұмысты, тапсырманы жеңіл орындау дағдыларын қалыптастыру. Мәселен, жеке немесе топтық жобаларда білім алушыға өз уақытын қалай басқаруды, өзгелермен жұмыс істеуді, өз ойын дұрыс жеткізуді үйрету.

Білім алушының жаңа ақпаратты меңгеру деңгейін тексеру. Инновациялық әдістер мұғалімге сабақты бақылап, оқушының сабақтағы жағдайына баға беруге мүмкіндік жасайды.

Өзін-өзі бағалауды жақсарту. Оқыту процесіндегі маңызды кезең – оқушылардың нені үйренгенін және нені үйренгісі келетінін білу. Бұл білім сапасын жақсартады.

Белсенді ортаны қалыптастыру. Оқытудың инновациялық әдістері сабақтың қызық әрі үнемі динамикалық сипатта өтуін қамтамасыз етеді.

Орта білім беру мекемелерінде оқушыларға этнографиялық бірліктерді оқытудың онлайн, офлайн, гибрид форматын ұстанған жөн. Zoom, Google meet, Click meeting, Demio, Webinar Ninja, Webinar Jam, E-lEARNING секілді платформалар пайдалану арқылы этнографиялық атауларды оқытудың онлайн, гибрид формасын жүзеге асыруға болады. Осы тұста онлайн формат көп жағдайда тіл үйренуші мамандарға қажет. Себебі жаңа тілді меңгеруде дәстүрлі әдіс-тәсілдерден гөрі жаңартылған интерактивтік желілік технологияға негіздерген оқыту тиімдірек.

Соның бірі интерактивті әдістемеге негізделген – кейс әдісі. Бұл әдістің басты ерекшелігі – нақты практикалық жағдаяттарды талқылауға негізделеді. Ғылыми зерттеулерде нақты жағдаят кейс-жағдаят деп те аталады. Кейс әдісі білім алушының танымдық құзыреттілігіне негізделеді. Сыныптағы оқушыларды жағдаят бойынша рөлдерге бөлеміз. Сауатты, толық пікір айта алатын сарапшының болуы міндетті.

Интерактивті оқытудың тағы бір түрі – task-based learning (шығармашылық тапсырмалар негізінде оқыту). Аралас топтарда қолдану өте тиімді. Дәстүрлі әдістемеде «тапсырма» сөзі әр түрлі әрекеттерге, соның ішінде грамматикалық, лексикалық, фонетикалық, синтаксистік және т.б. тапсырмаларды орындауға негізделсе, бұл әдіс мотивациялық нәтижеге бағытталып көп жағдайда білім алушының жаңа тілді коммуникациялық деңгейде меңгеруіне мүмкіндік береді. Оқушылар жоба, сауалнама құрастыру секілді тапсырмаларды орындайды.

Бастапқыда білім алушы берілген тапсырманың мәнін, мақсаты мен күтілетін нәтижелерін талқылайды. Содан кейін тақырып бойынша жаңа сөздер мен сөз тіркестерін еске түсіреді. Жұмыстың бұл кезеңі олардың сөздік қорын анықтауға арналады. Шығармашылық тапсырмаға негізделген оқыту тапсырма, жоспарлау, коммуникация секілді үш компонеттен тұрады. Бұл кезеңде оқытушы бақылаушы, нұсқаушы қызметін атқарады. Бұндай тапсырмалар бір минуттан он бес минутқа созылуы мүмкін (6-сурет).

***Сабақтың***

***Тақырыбы***

***Баспана***

Тізім құру (баспалдақ) – «баспана» ассоциативтік карта жасау қажет, осы ұғымға қатысты жаңа сөздермен танысу, еске түсіру. ChatGPT арқылы қосымша сөздер тауып, картаны толықтырады.

Мәліметтерді сұрыптау. Тақырыпқа қажетті мәтіндерді табу. Мәтін бойынша тест сұрақтарына жауап беріңіз.ChatGPT көмегімен сұрыптаудың дұрыс әдісін анықтайды.

Салыстыру. Этнографиялық ұғымдарды әртүрлі тарихи кезеңдермен немесе халықтармен салыстырады. ChatGPT-ден қосымша ақпарат алып, салыстырмалы кесте жасайды.

Жеке тәжірибемен бөлісу. Оқушылар өз өмірлерінен этнографиялық ұғымдарға қатысты мысалдар келтіреді.ChatGPT көмегімен басқа аймақтардағы ұқсас тәжірибелермен салыстырады.

Мәселені шешу. Берілген этнографиялық мәселені талдап, шешу жолдарын ұсынады. Жасанды интеллекттің ұсыныстарын талқылайды.

Жоба. Үй тапсырмасы. Этнографиялық лексикаға байланысты шағын зерттеу жобасын әзірлейді. ChatGPT көмегімен жоба құрылымын реттеп, мазмұнын толықтырады.

Сурет 6– Шығармашылық тапсырманыChatGPT-мен байланыстыра орындау үлгісі



Қазіргі таңда адамның танымдық процестері, қоршаған ортаны қабылдауы, технологиялардың тұлғаның ақыл-ойына әсері зерттелуде. Осыған сәйкес соңғы жылдары жасанды интеллект мүмкіндіктерінің жаңа білім мен дағдыларды қалыптастыруда тигізер пайдасы орасан. Алғаш рет 1956 жылы Дж. Маккарти «жасанды интеллект» терминін енгізіп, оқытудың барлық аспектілерін дәл сипаттауға болатындай етіп машинаны имитациялауға болатыны жайлы болжам жасады. Адамдар секілді мақсатқа жету қабілеті бар жасынды интеллект академиялық тұрғыдан интернеттегі білім алушылардың санын көбейтіп, оқу үдерісін жоспарлап, оның тиімділігін арттырып, білім алушының тұлғалық танымдық дамуына жол ашты. Жасанды интеллектінің басты ерекшелігі– ынталандырушылық әсердің болуы және білім алушының еркін әрі өз қарқынымен білім алуы. Тілдің танымдық сипатына қатысты Б.Ф. Скиннер жасанды интеллектінің екі негізгі ерекшелігіне тоқталды. Атап айтсақ, білім алушы ақпаратты тез үйренуге бейімделеді және бұл дұрыс мінез-құлыққа алып келеді [120, p.972].

Дәстүрлі білім беру жүйесінде үлгерімі жағынан артта қалатын оқушылар жиі кездеседі. Оқу материалдарын меңгеруде бірінші тапсырманы толығымен орындамай, екінші тапсырманы орындауға мәжбір болатын немесе тақырыпты түсінбейтін баяу оқушылар көбіне оқудан мүлде бас тартады немесе оқуға деген қызығушылықты жоғалтады. Оқу машинасымен оқитын оқушылар өзі үшін тиімді жылдамдықпен оқиды. Белсенді білім алушы қысқа уақыт ішінде берілген ақпаратты меңгерсе, баяу оқушы тақырыпқа көбірек уақыт арнап, мәліметтерді толық үйренеді. Нәтижесінде екі типті оқушылар оқу материалдарын бірдей деңгейде меңгере алады.

Лукин мен Кукурова зерттеулеріне сүйенсек, жасанды интеллект пен білім беруді байланыстыратын үш негізгі әрекет бар. Біріншіден, интернеттегі білім түрлі сандық құрылғылар арқылы жүзеге асырылады; Екіншіден, білім алушылар мен мұғалімдерге көптеген жеңілдіктер ұсынады; Оқу немесе оқыту материалдарын жоспарлауға көп күш жұмсауды талап етпейді [121, p. 33].

Дәстүрлі білім беру жүйесін сақтай отырып инновациялық әдістерді қолдану арқылы 9 сынып оқушыларына этнографиялық лексиканы жеңіл әрі тиімді түсіндіру маңызды. Сол себепті онлайн, офлайн форматта қолдануға тиімді этнографиялық лексиканы үйретуге арналған инновациялық тапсырмалар кешені ұсынылмақ.

Тапсырмалар: 1-қадам:Инфографикаментанысу,ChatGPTжәне Jasandy.com құралдарын пайдалану (**8**-сурет).



а ә

а – ChatGPT; ә – Jasandy.com

Сурет 7 – QR-код

Графикалық мәтінді қарап шығыңыз. Инфографиканы ChatGPT-кеенгізіп, онымәтіндік форматқаайналдырыңыз.

Jasandy.com платформасын қолданып, мәтіннің мағынасын түсінугекөмекші құралретіндепайдаланыңыз. Міндеттері:

Графикалық мәтіннен алынған ақпаратты мәтін түрінде жазыңыз.

Мәтінбойынша3-4сұрақ құрастырыңыз.





Сурет **8** – Инфографика

2-қадам:Салыстыр,ойлан,түсін...Өзойларыңдыберілген негізгі мәтінмен салыстыру (1**0**-сурет).



Сурет 9– QR-код

3-қадам:Sozdikqor.kzжәнеTermincom.kzсайттарын пайдалану (1**0**-сурет).



а ә

а – sozdikqor.kz; ә– termincom.kz


Сурет 10 – QR-код

*Міндеттері:*

Әрсөздіңанықтамасынжәнеқолдану мысалдарын дәптерге немесе Google Docs-та жазып алыңыз.

Осысөздермен2-3сөйлемқұрастырыңыз.

4-қадам:Fobizzплатформасынпайдалану (11-сурет).



Сурет 11 – QR-код

Инфографиканыңмазмұнынасүйеніп,келесісұрақтарды жасанды ботпен талқылаңыз.

Тілменмәдениетарасындақандайбайланысбар?

Этнография ненізерттейді?

Тіларқылымәдениеттіқалайнасихаттауғаболады?

Этнографиялықзерттеулернеүшінмаңызды?

Қазақхалқыныңқайдәстүрісіздіерекшеқызықтырады?

Егерсізэтнографболсаңыз,қайхалықтыңмәдениетін зерттер едіңіз? Неге?

*Міндеттері:*

Платформадағыжауаптардыталдап,маңыздыақпаратты дәптерге немесе Google Docs-та жазыңыз.

Жасанды интеллектке негізделген этнографиялық лексиканы оқыту барысында fabula-ai.com (сурет генераторы), gamma.app (презентация жасау), prepai.io (мәтін және тест сұрақтарын құрастыру), gemini (ақпараттық чат-бот), roshi.ai (оқу материалдырын дайындау), to-teach.ai (сабақ жоспарын жасау, жұмыс парақшаларын дайындау) секілді онлайн цифрлық құралды қолдану тиімді.

Этнографизмдерді оқытуда цифрлық платформалар мен мультимедиа құралдарын пайдалану – оқу үдерісін айтарлықтай жеңілдетіп, баланың оқуға деген қызығушылығын арттырады. Мысалы, интерактивті карталар, картатекелар мен қосымшалар арқылы этнографизмдерді зерттеу үшін арнайы географиялық карта әзірлеп, визуализация жасауға болады.

VR – Virtual Reality (виртуалды шындық) және AR – Augmented Reality (кеңейтілген шындық) технологиялар арқылы білім алушылар тарихи этнографизмдердің этимологиясын, мәдени ерекшелігін анықтау мақсатында тарихи орындарға виртуалды саяхаттар жасай алады. Бұл әдіс оқыту материалын жандандырып, білім алушыларға нақтырақ түсінік беруге көмектеседі.

Инновация білім беру білім алушылардың қызығушылығын көтеруде және оларға жаңа дағдыларды меңгеруге мүмкіндік беруде маңызды рөл атқарады. Сол себепті білім алушыларға қолайлы, тиімді тапсырмалар QR-код арқылы да беріледі (12-сурет).



Сурет 12 – QR-код

Электронды чат-бот – заманауи білім беру технологияларының тиімді құралы. Зерттеуіміздің нәтижесінде жасанды интеллектке негізделген 9 сынып оқушыларына арналған этнографиялық атауларға арналған электронды оқулық ұсынылды. Қолдану сипатына қарай білім алушылар сабақ барысында және өзіндік оқу кезінде қажет сөздердің мағынасын жылдам алу үшін, ал мұғалімдер сабақ жоспарына кіріптіріп, оқушылардың лексикалық қорын кеңейту құралы ретінде падалана алады. (ҚосымшаГ) көрсетілген<https://t.me/Sozdik777Bot> чат-бот негізінде құрылған электронды құралдың басты ерекшелігі:

Оқушылардың сұраған этнографиялық лексикасының анықтамасын жылдам ұсынады, яғни автоматтандырылған.

Телеграм платформа 24 сағат бойы жұмыс істейді, білім алушыларға интерактивті қолжетімді.

Этнографиялық лексикаға тек анықтама беріп қана қоймай, тарихи, мәдени ерекшелігін контекстік тұрғыда түсіндіреді.

«Этнографиялық лексика» атты оқушыларға арналған Telegram чат-ботты қолдану нұсқаулығы:

Чат-ботқа қосылу үшін телеграм қосымшасын ашыңыз.

Боттың сілтемесі арқылы кіріңіз.

/start командасын теріп, ботты іске қосыңыз.

Ботқа этнографиялық лексиканы немесе терминді жазыңыз. Автоматты түрде оның мағынасы мен кей сөздерге қатысты тарихи мәліметтер беріледі. Мысалы, айбалта – шабу қаруының бір түрі.

Егер бот жауап бермесе немесе қосымша ақпарат қажет болса, сұранысты қайта жіберуге болады.

*Эксперименттік анализ: этнографиялық лексиканы оқытудың әсері.*Үшінші кезеңде жоғарыда келтірілген әдістер мен таңдау пәнінің бағдарламасы негізінде қорытынды эксперимент жүргізілді. Қорытынды эксперименттің мақсаты – эксперименттік топтағы білім алушылардың жалпы этнографиялық білім, білік, дағдыларын тексеру, бақылаушы топтармен салыстыру, сандық және сапалық көрсеткіштерге талдау жасау. Қорытынды кезеңнің мазмұны: эксперименттің барлық кезеңдеріндегі мәліметтерді жинақтау, салыстыру. Статистикалық әдіс, талдау, жүйелеу, теориялық және практикалық тапсырмалар нәтижесін салыстыру, өзгерісті анықтау.Тәжірибе бойынша тұжырым жасау, тиімді жаттарын негіздеу.

Білім алушылардың теориялық білімін тексеру мақсатында тест (терминдерді білу, сәйкестендіру, топтастыру, салыстыру) алынса, практикалық білімді тексеруге арналған (қолдану, түсіну, бағалау деңгейлеріне қатысты жағдаяттық тапсырмалар, жоба жасау) ұйымдастырылды. Осы мақсатта:

Білім алушылардың этнографиялық бірліктерді меңгеру деңгейін анықтау;

Білім алушылардың өз ойын дұрыс, нақты айту дағдыларын таразылау;

Оқушылардың лингвомәдени құзыреттілігінің деңгейін анықтау;

Білім алушылардың функционалдық сауаттылығын тексеру;

Тест (білу деңгейі):

Этнографиялық лексиканың басты ерекшелігі қандай:

а) ұлттық ерекшелік пен халықтың тұрмыстық жағдайын анық көрсететін тілдік бірліктерді зерттейді

ә) тарихи жазбаларды зерттейді

б) адамзат қоғамының тұрмысын зерттейді

в) өнер мен ғылымның байланысын зерттейді

«Қол орақ» қандай заттың атауы:

а) шөп шабатын құрал

ә) тазартатын құрал

б) үй жиһазы

в) мал союға арналған құрал

Аңшылыққа қатысты қандай құрал қолданылады:

а) кебін

ә) сауыт

б) қорамсақ

в) сықақ

«Шабындық» деген ұғым нені білдіреді:

а) егіндіктер

ә) мал жайылатын орын

б) шөп шабатын орын

в) көшпелі тұрғындар мекендеген орын

Қазақтың дәстүрлі киімдерінің ішінде «шидем» қай киім түріне жатады:

а) бас киім

ә) сыртқы киім

б) аяқ киім

в) ішкі киім

Қазақтың халық медицинасында «түйе майы» қандай қызмет атқарады:

а) жарақатты емдеу

ә) қан қысымын емдеу

б) тыныс алу жолдарын тазарту

в) сал ауруын емдеу

Берілген этнографиялық бірліктердің ішінен тек материалдық мәдениетке қатысты бірліктерді таңдаңыз:

А) киіз үй, сәукеле, құда түсу, бесік

Ә) шілдехана, киіз, тайқазан, киіт

Б) жыр, домбыра, бата, көген

В) сәукеле, киіт, бесік, адалбақан

Түсіну деңгейі:Қазақ халқының материалдық мәдениетіне қатысты бес терминнен тұратын шағын глоссарий құрастырыңыз.

Қолдану деңгейі:

1-жағдаяттық тапсырма. Сізге таңдау курсының бағдарламасын жасаушы ретінде жоба ұсынылады. Бұл курс жоғарғы сынып оқушыларына арналған және мақсаты – қазақ халқының мәдениетін таныту және этнографиялық лексиканы үйрету. Бағдарламада қандай тақырыптар болу қажет? Ол қандай әдістер арқылы оқушылардың қызығушылығын арттыруға көмектеседі?

2-жағдаяттық тапсырма. Сіз қазақ халқының рухани мәдениетін зерттейтін топтың мүшесісіз. Ұлттық наным-сенімдер мен халық медицинасы арасындағы байланысты қалай түсіндіресіз? Мысал келтіріңіз.

3-жағдаяттық тапсырма. Сіз студенттерге ұлттық мәдениетті зерттеу жөнінде дәріс оқып жатырсыз. Олардың арасында қазақ халқының дәстүрлі мәдениетіне қатысты кейбір сұрақтар туындап отыр. Атап айтқанда, олар материалдық және рухани құндылықтар жүйесі арасындағы байланысты түсінбей жатыр. Осы мәселені қалай шешер едіңіз.

Бағалау деңгейі: «Этнографиялық лексиканы мектеп бағдарламасына енгізу ұажет пе?» тақырыбына өз көзқарасын білдіріп, кемінде жүз сөзден тұратын ғылыми шағын эссе жазыңыз (бағалау критерийлері: аргументтің қисындылығы, мәдениетаралық түсінік, тіл тазалығы).

Бағалау құрылымы тест (білу деңгейі)– 7 балл, глоссарий (түсіну деңгейі) – 10 балл, жағдаяттық тапсырмалар (қолдану деңгейі)– 18 балл, эссе (бағалау деңгейі) – 10 балл, барлығы – 45 балл. Этнографиялық лексиканы оқытуда Блум таксономиясының деңгейлерін ескеру маңызды. Бұл тәсіл оқушылардың білімін тексерумен қатар, олардың түсіну, қолдану, талдау және бағалау қабілеттерін дамытуға бағытталған.​ Қорытынды эксперимент кезеңінде бақылау, сұхбат, тест және жазбаша жұмыстар қарастырылып, сараланды. Білім алушылардың теориялық және практикалық білімдері жан-жақты талданды.Эксперименттік сыныптарда этнографиялық лексиканы оқытуда қолданылған әдіс-тәсілдер оқушылардың теориялық білімін тереңдетуге және мәдени құзыреттілігін арттыруға ықпал еткен.Бұл нәтижелер этнографиялық лексиканы оқытуда дәстүрлі әдістермен қатар, интерактивті және тәжірибеге негізделген тәсілдерді қолданудың маңыздылығын көрсетеді(6-кесте).Кесте – автордың өз тарапынан құрастырылған, дербес зерттеу нәтижесі.

Кесте 6 – Теориялық білімді бағалау нәтижелерінің салыстырмалы талдауы

|  |  |  |  |
| --- | --- | --- | --- |
| Теориялық білімді бағалау критерийлері | Бақылау сыныптары % | Эксперимент сыныптары % | Айырмашылық % |
| Этнографиялық лексиканы тану | 58 | 85 | +27 |
| 6-кестенің жалғасы |  |  |  |
| деңгейі: этнографиялық бірліктердің мағынасын түсіну (атау, шығу тегі, қызметі)Этнографизмдердің түрлерін (материалдық/рухани) ажырату | 41 | 88 | +47 |
| Этнографиялық лексиканың тілдік ерекшеліктерін білу | 55 | 83 | +28 |
| Лингвомәдени құзыреттілік: қазақ халқының тұрмысы мен мәдениетіне қатысты этнографиялық ұғымдарды түсіну | 52 | 86 | +34 |
| Ғылыми ұғымдарды меңгеру: терминдерді дұрыс қолдану | 50 | 74 | +24 |

Жоғарыда көрсетілген нәтижелеріңізгесүйенеотырып, эксперименттіксыныптардабақылаусыныптарыменсалыстырғандаайтарлықтайжоғарыкөрсеткіштербайқалады. Этнографиялық бірліктердің мағынасын түсіну: эксперименттік сыныптарда 85%, бақылау сыныптарында 58% – айырмашылық +27%, этнографизмдердің түрлерін ажырату: эксперименттік сыныптарда 88%, бақылау сыныптарында 60% – айырмашылық +28%,​лингвомәдени құзыреттілік: эксперименттік сыныптарда 86%, бақылау сыныптарында 52% – айырмашылық +34%, ғылыми ұғымдарды меңгеру: эксперименттік сыныптарда 74%, бақылау сыныптарында 50% – айырмашылық +24%.Ал оқушылардың **практикалық біліктерін** бағалау критерийлері оқушылардың этнографиялық лексиканы нақты қолдану дағдыларын, сөйлеу және жазу барысында этнографиялық терминдерді дұрыс пайдалануын, мәдени тұрғыдан сауатты ой білдіруін анықтауға бағытталған (7-кесте).Кесте – автордың өз тарапынан құрастырылған, дербес зерттеу нәтижесі.

Кесте 7 –Практикалық білімді бағалау нәтижелерінің салыстырмалы талдауы

|  |  |  |  |
| --- | --- | --- | --- |
| Практикалық біліктерді бағалау критерийлері: | Бақылау сыныптары % | Эксперимент сыныптары % | Айырмашылық % |
| Этнографиялық лексиканы сөйлеуде қолдану: сөйлем ішінде этнографиялық сөздерді дұрыс қолдану | 39 | 78 | +12 |
| Жағдаятты тапсырмаларда этнографизмдерді қолдану | 50 | 84 | +34 |
| Этнографиялық тақырыпта өз ойын нақты, мәдени тұрғыдан сауатты жеткізу | 44 | 71 | +27 |
| Этнографиялық лексикаға қатысты жазбаша, ауызша тілдік дағдылардың қалыптасуы | 51 | 86 | +35 |
| Білім алушының танымдық құндылықтық көзқарасы | 54 | 74 | +24 |

Ең жоғарғы көрсеткіш этнографиялық лексикаға қатысты жазбаша, ауызша тілдік дағдылардың қалыптасуына қатысты эксперименттік сыныптарда 86%, бақылау сыныптарында 51%– айырмашылық +35%.​Бұл көрсеткіш эксперименттік сыныптарда оқушылардың этнографиялық лексиканы жазбаша және ауызша түрде қолдану дағдыларының айтарлықтай дамығанын көрсетеді.Мұндай нәтиже оқыту барысында қолданылған интерактивті әдіс-тәсілдердің тиімділігін дәлелдейді.

*Эксперимент қорытындысы.*Ұсынған тапсырмалар кешені, авторлық бағдарлама және электронды оқу құралы арқылы оқушылар келесі нәтижелерге қол жеткізді:

Оқушылар этнографиялық терминдердің мағынасын, шығу тегі мен қызметін тереңірек түсінді.​

Материалдық және рухани этнографизмдерді нақты ажырата білді.​

Қазақ халқының тұрмысы мен мәдениетіне қатысты этнографиялық ұғымдарды терең түсінді.​

Терминдерді дұрыс және орынды қолдана білді.​

Оқушылар сөйлем ішінде этнографиялық сөздерді дұрыс қолдана білді.​

Тапсырмаларда этнографиялық лексиканы орынды пайдаланды.​

Өз ойын нақты, мәдени тұрғыдан сауатты жеткізе алды.​

Этнографиялық лексикаға қатысты жазбаша және ауызша дағдыларын дамытты.​

Ұлттық мәдениетке деген қызығушылық пен құрмет қалыптасты.

Қорыта айтқанда, этнографиялық лексиканы оқытудың тиімді әдіс-тәсілдерін ұсынудың басты мақсаты – білім алушылардың тілдік дағдыларын дамыту, тілдің байлығын көрсету, тілдік білімді тереңдету, түрлі этностардың мәдениетін түсіну арқылы мәдениетаралық байланыстарды көрсету. Сол себепті бұл тарауда оқытудың тиімді әдістері ретінде тапсырмалар мен жобалар (шығармашылық қабілеті дамыту үшін), кросс-мәдениеттік зерттеу (әр түрлі тілдер мен мәдениеттер арасындағы этнографизмдерді салыстыру арқылы оқушыларға кең ауқымды мәдени білім беру), сөздік, кітаппен жұмыс әдісі (этнографиялық атауларды нақты контексте оқыту) т.б. ұсынылып отыр.

**3-бөлім бойынша қорытынды:**

1. Этнографиялық бірліктерді оқытудың тиімді әдістерін анықтау мақсатында үш кезеңнен тұратын тәжірибе жүргізілді. Жалпы тәжірибе анықтау эксперименті, оқыту эксперименті, бақылау эксперименті деп бөлініп, оқушылар мен мұғалімдерден жабық сауалнама алынды. Нәтижесінде оқушылардың коммуникативтік және тілдік дағдыларын қалыптастыру мен дамытуға арналған тапсырмалар кешені құрылды. Негізгі білім мазмұнына негізделген, сабақ беру үдерісінде кездесетін этнографиялық лексиканы оқытуда сөздік әдісі, кітаппен жұмыс жасау әдісі, әңгіме әдісі, салыстыру әдісі тиімді деп танылды. Бұл аталған әдістер айтылым, жазылым, тыңдалым әрекеттеріне негізделіп құрылды.

2.Оқушылардың лингвомәдени құзыреттілігін қалыптастыруда этнографиялық бірліктерді ұтымды пайдалану, білім мазмұнын жүйелі құру, оқушылардың өздігінен әрекет жасауына негіз болатын интербелсенді әдістер негізінде жасалған тапсырмалар жүйесін ұйымдастыру маңызды. Осыған байланысты білім алушының жас ерекшелігіне сай лингвомәдени құзыреттіліктің негізгі әдіснамалық қағидалары ұсынылды. Әрбір оқушының даралық сипаты мен үлгеріміне негізделген төмен, орта және жоғарғы деп топтастырылған лингвомәдени құзыреттілікті қалыптастырудың деңгейлері көрсетілді.

3. Этнографиялық лексиканы оқытуда оқушының танымдық моделін құру үшін оқытудың кезеңдері мен мазмұнына баса назар аудырылады. Мұғалім оқытудың тиімді әдістері ретінде когнитивтік технология– фреймдік білім беру мен ойын технологиясын ұсына алады. Ал білім алушы сабаққа белсене қатысады, вербалды, бейвербалды амалдарды қолданады, сөздік қоры дамиды, ойын еркін жеткізеді, тілдік-лингвомәдени құзыреттілігі қалыптасады, интеллектуалдық белсенділігі артады, шығармашылық қабілеті анық көрінеді.

4. Технологияның дамуымен білім беру жүйесінің үздіксіз жаңаруына байланысты инновациялық әдіс-тәсілдерді қолдану көзделген нәтижеге жетудің кепілі. Сол себепті этногарфиялық лексиканы оқытудың жаңартылған балық қаңқасы, тізбек, жоба арқылы оқыту, басқатырғышт.б. әдістері мысалмен көрсетілді.

5. Жоғарғы сынып оқушыларына этнографиялық лексиканы оқытудың жаңа моделі (Қосымша В) – таңдау курсы ретінде берілген авторлық бағдарлама зерттеу жұмысымыздың түпкі нәтижесі. Бұл таңдау пәні тілдік тұлғаны қалыптасыруға, білім сапасын арттыруға ықпал етеді.

6.Зерттеуіміздің нәтижесінде жасанды интеллектке негізделген 9 сынып оқушыларына арналған этнографиялық атауларға арналған электронды оқулық ұсынылды.

**ҚОРЫТЫНДЫ**

Тіл ұлттық ойлау мен халық рухының бірегейлігін бейнелейтін құрал. Тіл халық өмірінің, тіршілігінің, тарихының өткені мен бүгінін байланыстыратын дәнекер. Қазақ тіл білімінде ұлт, тіл, мәдениет қатынастарын, олардың өзара байланысын және өзіндік ерекшелігін антропоөзектік бағытта қарастыру маңызды. Соның ішінде тілдік ұжымның ақиқат дүние туралы көзқарасын когнитивтік аспектіде талдап, лингвоэтномәдени тұрғыда зерттеу тіл білімінің өзекті мәселелерінің бірі болып отыр. Осы орайда халқымыздың ғасырлар бойы қалыптасқан дәстүрлі шаруашылығы, әдеп-ғұрпы, дүниетанымы, наным-сенімі, мәдениеті барлығы жинақталып білімдер жүйесін байытады. Санада жинақталған адамзаттың білімдер жүйесі белгілі бір тілдік таңбалар арқылы заттанады және кез келген сөздің мазмұн межесінен ақиқат дүние туралы ақпарат аңғарылады. Осындай білімдер жүйесінің тілдік ұжымда ғасырлар бойы сақталуын тіліміздегі материалдық мәдениетке қатысты атаулардан да байқауға болады. Тіл мен мәдениеттің тоғысуы нәтижесінде пайда болған этнографиялық лексика халықтың болмысын бейнелеп қана қоймай, тіліміздің сөздік қорының көрсеткіші ретінде де танылады. Диссертациялық зерттеу жұмысымыздың нәтижесі бізге төмендегідей тұжырымдар жасауға мүмкіндік береді:

Теориялық бөлімде тіл мен таным, тіл мен ойлау, тіл мен сана, тіл мен мәдениет арасындағы байланыстар жайында шетелдік және отандық ғалымдар пікірлері көрсетілді, талданды. Л.Н.Гумилевтің этнос туралы теориясы, Ю.В. Бромлейдің этнос теориясы, С.А. Арутюнов,В.А. Маслова т.б. сынды ғалымдардың ғылыми көзқарастары салыстырылып, тұжырым жасалды. Адамды тілдің мәдени феномені ретінде қарастыратын ғалымдар пікірлері ұсынылды. Аталым актісіне қатысты этнографиялық лексиканың түзілуіндегі ерекшелік: материал бойынша, құбылыстардың пішініне, өлшеміне, салыну тәсіліне, дайындалуына, өнделуіне байланысты, түс сипаттамары бойынша, заттар мен құбылыстардың қызметі, қасиеті талданды. Сонымен қатар рухани және материалдық мәдениет лексикасынына қатысты атаулардың семантикалық бөлінісі көрсетілді.

Қазақтың этнографиялық лексикасы – этностың мәдениеті мен дәстүрін, тұрмысын, дүниетанымын сипаттайтын сөздер мен тіркестер. Этнографиялық бірліктер үш тілде де мәдени және тарихи байланыстарды көрсетеді, бірақ әр тілдің өзіне тән ерекшеліктері де бар. Атап айтсақ, қазақтың дәстүрлі материалдық мәдениетінің бірі – «шаңырақ» ұғымына қатысты паремиологиялық бірліктер мен фразеологизмдерді жинаптап, мағыналық тұрғыдан *шаңырақ–баспана, шаңырақ–отбасы, шаңырақ–аспан әлемі* атты негізгі үш микротопқа бөліп қарастырдық. Ғылыми зерттеудің нәтижесінде қазақ тілінде бұл ұғым үйдің құрылымдық элементі ретінде танылып қана қоймай, сонымен қатар отбасының, халықтың бірлігін білдіретін әлеуметтік құндылықты білдіреді. Мәдени код ретінде ұрпақ жалғастығының символы, оны тілімізде кездесетін «шаңырақ көтерді, шаңырағың биік болсын, қара шаңырақ» секілді фразеологиялық тіркестерден байқаумызға болады. Қырғыз тілінде «шаңырақ» атауы да ұқсас мәнде жұмсалғанымен, олардың тұрмыстық ерекшеліктері мен тарихи тәжірибесіне сәйкес көбінесе *үй, тұрақты мекен* мағынасын береді. Ал түрік тілінде бұл атау ауыспалы мағынада *әке үйі* деп беріліп, ешқандай символдық мәнге ие болмайды. Жалпы алғанда, қазақ-қырғыз тілдерінде шаңыраққа қатысты ортақ мәдени белгілер сақталған, бұл екі халықтың көшпелі өмір салтын берік ұстануынан туындап отыр. Ал түрік тілінде бұл этнографизм өзіндік мәдени контекстіне сәйкес ерекшеленеді.

Қазақ тіліндегі түйеге қатысты кей этнографиялық бірліктердің когнитивтік мәнін ашу барысында алдымен бұл атаудың шығу төркіне, халық ауыз әдебиеті үлгілерінде кездесуін, мифологиямен байланысын көрсетіп, түйеге қатысты салт-дәстүр, наным-сенім,ырым-тыйым ерекшеліктері қырғыз, түрік тілдерімен салыстырмалы түрде берілді. Жинақтау тәсілі негізінде түйеге қатысты 33 паремиологиялық бірлік пен фразеологиялық тіркестер жинақталып, салыстырылды, төрт мағыналық топқа бөліп қарастырылды. Аталған тілдік бірліктердің басым көпшілігі адамға, оның жақсы, жаман қасиеттеріне, қоршаған ортада болып жатқан құбылыстарды бағалауға негізделген. Фразеологизмдер мен мақал-мәтелдердің жасалуына түйінің болмыс-бітімі, мінезі, ерекшелігі уәж болады. Ғылыми зерттеу түйеге қатысты тілдік және мәдени құндылықтардың бай әрі көпқырлы екенін дәлелдейді. Әрбір тілдегі түйеге қатысты этнографиялық атаулар мен тіркестер халықтың күнделікті өмірінің, әлеуметтік қарым-қатынасының айқын бейнесі. Талдау халықтардың мәдени ұқсастықтары мен айырмашылықтарын аша отырып, тіл мен мәдениеттің өзара байланысын тереңірек түсінуге мүмкіндік береді.

Үш тілдегі жерлеу ғұрпына қатысты *жоқтау, көңіл айту, кебін, төбе, жаназа*сөздердің семантикалық ерекшеліктері салыстырмалы түрде талданды. Қазаға қатысты тұрақты тіркестердің этнолингвистикалық сипаты мен символдық мәні көрсетілді. Жалпы саны 30-ға тарта этнографиялық тілдік бірліктер салыстырмалы талдауы ұсынылды.

Зерттеу жұмысымызда жалпы саны 76 этнографизм, 80 фразеологизм және 9 паремиологиялық бірлік талданды.

Зерттеу жұмысымызда мектептерде этнографиялық білім беру теориясы дамуының негізгі үрдістерін ашып көрсетуге тырыстық. Оның негізгілері оқушылардың этнографиялық білім мазмұны ретінде халық педагогикасы мен ұлттық тәрбие алынады.

Этнографиялық лексиканы оқытуда оқушының танымдық моделін құру үшін оқытудың кезеңдері мен мазмұнына баса назар аудырылады. Мұғалім оқытудың тиімді әдістері ретінде когнитивтік технология– фреймдік білім беру мен ойын технологиясын ұсына алады. Ал білім алушы сабаққа белсене қатысады, вербалды, бейвербалды амалдарды қолданады, сөздік қоры дамиды, ойын еркін жеткізеді, тілдік-лингвомәдени құзыреттілігі қалыптасады, интеллектуалдық белсенділігі артады, шығармашылық қабілеті анық көрінеді.

Білім алушылардың лингвомәдени құзыреттілігін қалыптастыруда этнографиялық бірліктерді ұтымды пайдалану, білім мазмұнын жүйелі құру, оқушылардың өздігінен әрекет жасауына негіз болатын интербелсенді әдістер негізінде жасалған тапсырмалар жүйесін ұйымдастыру маңызды. Осыған байланысты білім алушының жас ерекшелігіне сай лингвомәдени құзыреттіліктің негізгі әдіснамалық қағидалары ұсынылды. Әрбір оқушының даралық сипаты мен үлгеріміне негізделген төмен, орта және жоғарғы деп топтастырылған лингвомәдени құзыреттілікті қалыптастырудың деңгейлері көрсетілді.

Этнографиялық лексиканы оқытудың тиімді әдістерін анықтау мақсатында үш кезеңнен тұратын тәжірибе жүргізілді. Жалпы тәжірибе анықтау эксперименті, оқыту эксперименті, бақылау эксперименті деп бөлініп, оқушылар мен мұғалімдерден жабық сауалнама алынды. Нәтижесінде оқушылардың коммуникативтік және тілдік дағдыларын қалыптастыру мен дамытуға арналған тапсырмалар кешені құрылды. Оқушыларға этнографиялық білім беруді жетілдіру бойынша бірқатар ұсыныстар беруге болады: тиімді оқыту ресурстары ретінде аудио, бейнежазбаларды қолдану, интерактивті сабақтарды жетілдіру, оқыту бағдарламасына этнографиялық лексиканы енгізу, педагогикалық тренингтер мен семинарларды ұйымдастыру, геймификация (білім беру және рөлдік ойындарды енгізу), цифрлық платформаларды қолдану, баланың қабілетіне қарай топтық және жобалық әдістерді тәжірибеде жиі пайдалану. Сонымен қатар негізгі білім мазмұнына негізделген, сабақ беру үдерісінде кездесетін этнографизмдерді оқытуда сөздік әдісі, кітаппен жұмыс жасау әдісі, әңгіме әдісі, салыстыру әдісі тиімді деп танылды. Бұл аталған әдістер айтылым, жазылым, тыңдалым әрекеттеріне негізделіп құрылды.

Технологияның дамуы мен білім беру жүйесінің үздіксіз жаңаруына байланысты инновациялық әдіс-тәсілдерді қолдану көзделген нәтижеге жетудің кепілі. Сол себепті этногарфиялық лексиканы оқытудың жаңартылған әдістері мысалмен көрсетілді. 9 сынып оқушыларына этнографиялық лексиканы оқытудың жаңа моделі – таңдау күрсы ретінде берілген авторлық бағдарлама зерттеу жұмысымыздың түркі нәтижесі және жасанды интеллектке негізделген 9 сынып оқушыларына арналған этнографиялық атауларға арналған электронды оқулық ұсынылды.

**ПАЙДАЛАНЫЛҒАН ӘДЕБИЕТТЕР ТІЗІМІ**

1Гумбольдт В.Ф. Избр. тр. по языкознанию / пер. с нем. – М., 2000. – 400 с.

2Жалмаханов Ш.Ш. Тіл білімінің тарихы: оқул. – Қарағанды: ҚарМу баспасы, 1999. – 203 б.

3 Потебня А.А. О национализме// В кн.: Мысль и язык. – Киев,1993. – С. 186-190.

4 Маслова В.А. Лингвокультурология: учеб. пос. – М.,2001. – 208 с.

5 Чикобава А.С. Проблема языка как предмет языкознания: на материале зарубежного языкознания. – М.,1959. – 179 с.

6Ескеева М.Қ. Түркі тілдері жүйесіндегі қазақ тіліның тарихи орны. – Астана: КантанаПресс, 2011. – 420 б.

7 Байтұрсынов А. Әдебиет танытқыш:зерттеу мен өлеңдер. – Алматы: Атамұра, 2003. – 208 б.

8 Байтұрсынов А. Тіл тағылымы/ құраст. А.Ж. Құдабаев. – Павлодар, 2008. – 172 б.

9Жұбанұлы Қ. Қазақ тіл білімінң мәселелері. – Алматы, 2013. – 640 б.

10Қордабаев Т. Жалпы тіл білімі: қазақ тіл білімінің антологиясы.. – Павлодарі, 2010. – 234 б.

11Арын М. Бес анық: тәрбие туралы толғаулар. – Алматы: Арыс, 1996. – 120 б.

12Аханов К. Тіл білімінің негіздері. – Бас. 4-ші. – алматы,2003. – 496 б.

13 ВерещагинМ., КостомаровВ.Г. Язык и культура: лингвострановедение в преподавании рус. яз. как иностранного: метод. рукво. М., 1990. – 246 с.

14 Арутюнан С.М. Нация и ее психический склад.– Краснодар, 1966. – 268 с.

15 Чернявская Ю*.*Народная культура и национальные традиции: учеб.-метод. пос. – Минск, 1998. – 170 с.

16 Тер-Минасова С.Г. Язык и межкультурная коммуникация. – М.: Слово, 2000. – 261 с.

17 Гачев Г. Ментальности народов мира. – М.: Алгоритм, Эксмо, 2008. – 544с.

18 Сағидолда Г.С. Түркі-моңғол дүние бейнесінің тілдік фрагменттері. – Астана: «Сарыарқа» баспасы. 2011. – 304 б.

19 Манкеева Ж. Қазақ тіл білімінің мәселелері. – Алматы: «Абзал-ай» баспасы, 2014. – 640 б.

20 Қайдар Ә. Қазақ тілінің өзекті мәселелері. – Алматы: Ана тілі, 1998. – 304 б.

21Карасик В.И. О категориях лингвокультурологии//Языковая личность: проблемы коммуникативной деятельности:сб.науч.тр. – Волгоград: Перемена, 2001. – С. 3-17.

22 СепирЭ. Избр. тр. по языкознанию и культурологии /пер.с англ. – М., 1993. – 656 c.

23Ожегов С.И. Словарь русского языка. – М. 1988. – 746с.

24 ГумилевЛ.Н.. Древние тюрки. – М.:Наука, 1967. – 504с.

25Воробьев В. В. О понятии культурологии и ее компонентах// Язык и культура:матер. 2-й междунар. конф.– Киев,1993. – С. 42-48.

26Смағұлова Г.Мәтін лингвистика. –Алматы:Қазақ университеті,2002. – 112б.

27Красных В.В. Коды и эталоны культуры (приглалашение к разговору) //Язык, сознание, коммуникация: сб. ст. – М., 2001. – С. 5-19.

28бай // <https://el-sozduk.kg/bay-2/>. 10.10.2024.

29Шаймерденова Н.Ж. Авакова Р.А. Язык и этнос: учеб. пос. – Алматы: Қазақ университеті, 2004. – 248 с.

30Манкеева Ж. Қазақ тілін зерттеудің когнитивтік негіздері// Тілтаным. – 2002. – №4. – Б. 39-43.

31 Толстой Н.И. О предмете этнолингвистики и ее роли в изучении языка и этноса // Ареальные исследование в языкознании и этнографии: сб. ст. – Л., 1983. – С. 181-190.

32 Есенова Қ.Ө.Медиалингвистика: мерзімді баспасөз тілін зерттеудің прагматикалық аспектісі. – Алматы: Елтаным, 2015. – 352 б.

33 Гасымов И. Формирование и развитие военной терминологической лексики в азербайджанском языке. – Баку: Нурлан, 2001. – 97с.

34 Л.Н. Гумилев. Этногенез и биосфера земли. – Л., 1993. – Т. 3. – 498 с.

35 Бромлей Ю.В. Этнос и этнография:науч.монография. – М., 1973. – 285 с.

36ЛовкудД. Я – абориген / пер. с англ. – М., 1971. – 223 с.

37Сейдімбек А. Қазақ әлемі:этномәдени пайымдау:оқу құр. – Алматы: Санат 1997. – 464 бет.

38 Аттокуров С.А. Кыргыз этнографиясынын тарыхнаамасы. – Бишкек: «Кыргызстан-Сорос» фонду, 1996. – 171 б.

39Ахметьянов, Р.Г. Сравнительное исследование татарского и чувашского языков. – М.: Наука, 1978. – 247 с.

40 Айтбаев М.Т. Пища киргизов XIX – начала XX веков // Известия АН КиргССР.– 1963. – №1. – С.13-33.

41 Жанпеисов Е. Этнокультурная лексика казахского языка (на материалах произведений М. Ауэзова). – Алма-Ата: Наука, 1989. – 288 с.

42Мусаев К.М. Лексикология тюркских языков. – М.,1984. – 227с.

43Артықбаев Ж.О. Этнология и этнография: учеб.пос. – Астана: Фолиант, 2001 г. – 304с.

44Төлеубаев Ә.Т. Қазақ халқы этнографиясының мәселелері. – Алматы: Servise Press, 2013. – 464 б.

45 Сарекенова Қ.Қ., Мұхтарова Ф.С. «Кедей» ұғымына қатысты тілдік бірліктердің этномәдени ерекшелігі (қазақ, қырғыз және түрік тілдерінің материалдары негізінде) //Гумилев атындағы Еуразия ұлттық университетінің хабаршысы. Түркітану сериясы. – 2024. – №1. –Б. 193-204.

46 ҚайдарӘ. Ғылымдағы ғұмыр:мақалалар, баяндамалар жинағы. – Алматы, 2014. – 520 б.

47МанкееваЖ. Қазақ тіліндегі мәдени атаулардың танымдық негіздері. – Алматы, 2008. – 356 б.

48 Манкеева Ж.А. Мәдени лексиканың ұлттық сипаты. – Алматы: Ғылым,1997. – 272 б.

49 Верещагин Е.М. Костомаров В.Г. Язык и культура: лингво-страноведениев преподавании русского языка как иностранного. – М., 1983. – 269 б.

50Тұрышев А.Қ. Этномәдени құндылықтар// С.Торайғыров атындағы ПМУ Хабаршысы. – 2010. – №4. – Б. 166-184.

51 ӘнесовҒ. Қазақ тіл біліміндегі этимологиялық зерттеулердің негізгі бағыттары// Кіт.: Қазақ тілі тарихи лексикологиясының мәселелері. – Алма-Ата:Ғылым, 1988. – Б. 101-120.

52 Бакинова Г.Б. Лексика диалектов киргизского языка в ареальном освещении. – Фрунзе: Илим, 1990. – 87 с.

53 Қазақтың этнографиялық категориялар, ұғымдар мен атауларының дәстүрлі жүйесі:энциклоп. / ред. Н. Әлімбай. – Алматы, 2014. – Т. 5. –840 б.

54 Кыргыздардын улуттук маданияты/түз.:К.Жусупов, Ж.Бакашова, К. Иманалиев жана баш. – Бишкек, 2012. – 972 б.

55 Қайдаров Ә.,АхтамбердиеваЗ., ӨмірбековаБ. Түр-түстердің тілдегі көрінісі. – Алматы, 1992. – 158 б.

56Коч К., Байниязов А., Башкапан В. Қазақша-түрiкше сөздік: 32 мынға жуық сөз бен сөз тiркестерi қамтылған. – Түркістан, 2003. – 637 б.

57 Қайдар Ә.Т. Халық даналығы: қазақ мақал-мәтелдерінің түсіндірме сөздігі және зерттеу. – Алматы, 2004. – 560 б.

58 Салқынбай А. Тіл.Таным.Білім. – Алматы, 2008.–140 б.

59Кайдар А.Т. Структура односложных корней и основ в казахском языке.– Алматы: Арыс, 2005. – 304 с.

60 Толеубаев А.Т. Реликты доисламских верований в семейной обрядности казахов. – Алма-Ата: Гылым, 1991. – 214 с.

61 Қондыбай С. Қазақ мифологиясына кіріспе. – Алматы, 2008. – 376 б.

62 Арғынбаев Х. Қазақтың отбасылық дәстүрлері.– Алматы: «Қайнар» баспасы, 2005. – 216 б.

63Ахметов Ә. Түркі тілдеріндегі табу мен эвфемизмдер: салыстырмалы этнолингвистикалық зерделеу. – Алматы: Ғылым, 1995. – 176 б.

64Қазақтың этнографиялық категориялар, ұғымдар мен атауларының дәстүрлі жүйесі: энциклоп. / ред. Н. Әлімбай. – Алматы, 2014. – Т. 3. – 736 б.

65Боздағым: қазақтың жоқтау жырлары / құраст. Т. Арынов. – Алматы, 1990. – 69 б.

66Юдахиндин К.К. Кыргызча-орусча сөздүгүндөгү: этнографизмдер / туз. Т. Абдиев. – Бишкек, 2020. – 204 б.

67Қаратаев О.Қ., Ералиев С.Н. Қырғыз этнографиясының сөздігі. – Бишкек,2005. – 282 б.

68Akyol N.S. Adana (Merkez) Halk kültüründe halk inançları bayramlar ve törenler. – Adana: Çukurova Üniversitesi, 2006. – 191 s.

69Қазақтың этнографиялық категориялар, ұғымдар мен атауларының дәстүрлі жүйесі: энциклоп. / ред. Н. Әлімбай. – Алматы, 2014. – Т. 2. – 736 б.

70СейдакметовК. Кыргыз тилинин этимологиялык сөздүгү. – Фрунзе, 1988. – 336 б.

71ҚайдарӘ. Қазақтар ана тілі әлемінде: этнолингвистикалық сөздік. – Алматы:Дайк-Пресс, 2009. – 780 б.

72Артықбаев Ж.О. Қазақтың танымдық этнографиясы. – Нұр-Сұлтан: Фолиант, 2019. – 240 б.

73Кочкунов А. Этнические традиции кыргызского народа: социокультурные аспекты и некоторые вопросы генезиса. – Бишкек, 2013. – 320 с.

74ЫсқақовА., СыздықоваР., СарыбаевШ. Қазақ тілінің қысқаша этимологиялық сөздігі. – Алматы, 1966.– 240 б.

75Карасаев К. Накыл сөздөр: тил казынасынан. – Бишкек: Шам, 1995. – 500 б.

76Жилкубаева А.Ш. Түркі этномәдени кеңістігіндегі тағам атауларының жүйесі: монография. – Өскемен, 2012. – 232 б.

77Айдаров Ғ., Томанов М., Құрышжанов Ә.Көне түркі жазба ескерткіштерінің тілі: оқу құр. – Алматы, 1971. – 272 б.

78Нұрмағамбетов Ә. Бес жүз бес сөз. – Алматы: Рауан, 1994. – 304б.

79БлаговаГ.Ф.Этимологический словарь тюркских языков. – М.: Языки русской культуры, 1997. – 363 с.

80Айдаров Т. Қазақ тілінің лексикалық ерекшеліктері. – Алматы, – 1975. – 184 б.

81 Кыргыз тилинин түшүндүрмө сөздүгү / ред. А. Акматалиев. – Бөл. 2-ші. – Бишкек, 2019. – 80 б.

82Жакипов А. Термины верблюдоводства казахского языка: автореф. ...канд.филол.наук:10.02.02. – Алматы, 1983.–33 б.

83 Салқынбай А. Әлемнің когнитивтік бейнесі: қазақ тіліндегі ұлттық кодтар.Күретамыр: монография. – Алматы, 2021. – 456 б.

84 Байпақов К., Нұржанов А. Ұлы Жібек жолы және ортағасырлық Қазақстан. – Алматы: Қазақстан, 1992. – 202 б.

85Фиельструп Ф.А. Из обрядовой жизни киргизов начала 20 века. – М.: 2002. – 300 с.

86Мұхтарова Ф.С.,ӨнерМ. Қазақ тіліндегі түйе түсінігіне қатысты этнографиялық ұғымдар// Еуразия гуманитарлық институтының хабаршысы. – 2023. – №2. – Б. 153-164.

87Koyuncu O.A. Yüzlerce Yıllık Bir Gelenek: Deve Güreşleri Ve Süslemeleri-Hundreds Of Years Old Tradition:Camel Wrestling And Camel Ornamentations //5-шіulusl.türk Sanatı, Tarihi Ve Folkloru kongr.,Sanat Etkinlikleri Tahir Akyürek Armağanı. – Konya, 2016. – S. 263.

88Сырға болы түр мен түс / құраст. Ә.Т.Қайдаров, Б.Өмірбеков, З.Т. Ахтамбердиева. – Алматы: Қазақстан, 1986. – 95 б.

89 Қазақтың этнографиялық категориялар, ұғымдар мен атауларының дәстүрлі жүйесі: энциклоп. / ред. Н. Әлімбай. – Алматы, 2017. – 816 б.

90Naskali E.G., Erkan D. Deve Kitabi. – Izmir, 2014. – 428 s.

91Улюмджиева В.Э. Использование интенсивных методов и технологий при обучении анлийскому языку // Инновации и современные технологии в системе образования: матер.3-й междунар. науч.-практ. конф. – Прага, 2013. – С. 136-139.

92Зинченко Т.П. Когнитивная и прикладная психология. – М.,2000. – 608 с.

93Новиков А.М. Методология образования. – Изд.2-е. – М.:Эгвест,2006. – 488 с.

94 Потанина О.В. Формирование когнитивной компетенции слушателей подготовительных курсов вузов: автореф. ...пед. наук: 13.00.01. – Ульяновск, 2011. – 209 с.

95 Жусанбаева С.Б. Қазақ тілін оқытудың инновациялық әдістемесі. – Алматы: Қазақ университеті, 2016. – 210 б.

96Гринкруг Л., Фишман Б.Аксиологически ориентированное образование: учеб.пос. – М., Ставрополь, 1991. – 180 с.

97СейтеноваС. Өзге ұлт өкілдеріне қазақ тілін оқытудың ғылыми-әдістемелік негіздері: монография. – Алматы: TechSmith, 2019. – 184 б.

98Стронин М.Ф. Обучающие игры на уроке английского языка. – М.: Просвещение, 1984. – 112 с.

99Эльконин Д.Б. Психология игры. – Изд. 2-е. – М., 1999. – 360 с.

100Пассов Е.И.Основы коммуникативной методики обучения иноязычному общению. – М.,1989. – 276с.

101Нарқұлова Б.А. Қазақ тілі сабағында дидактикалық ойындарды қолдану әдістемесі (5-сынып материалдары бойынша). пед. ғыл. канд. ...дис. – Алматы, 2006. – 172б.

102Құрманбаева Ш.Қ. Қазақ тілін жеделдете оқыту: теориясы мен әдістемесі: монография. – Өскемен, 2012. – 279 б.

103Толковый соловарь русского языка: в 4 т. / под ред. Д.И. Ушакова. – М.,1940. – Т. 4. – 752 с.

104Зимная И.А. Педагогическая психология. – Изд. 2-е, перер., испр. и доп. – М.: Логос 2002. – 384 с.

105Кудайбергенова К.С. Құзыреттілік табиғаты – тұлғаның өзіндік дамуында: әдістем. құр. – Алматы, 2006. – 120б.

106Қадашева Қ., Асанова У.О., Ашикбаева Б.Г. Қазақ тілін туыс тіл ретінде оқыту әдістемесі (түркі тілдерінде сөйлейтіндер үшін). – Алматы, 2012. – 400 б.

107Воробьев В.В. Лингвокультурология: теория и методы. – М., 1997. – 331с.

108 Халупо О.И. Базовые единицы лингвокультурной компетенции носителя языка// Язык и культура. – 2012. – №2. – С.123-131.

109Городецкая Л.А. Лингвокультурная компетентность личности как культурологическая проблема: автореф. ... док. культур.: 24.00.01. – М., 2007. – 48 с.

110Әбдісүлейменова Р. Қазақ тілін техникалық жоғары оқу орындарында оқыту әдістемесі. – Алматы: Сөздік-Словарь, 2007. – 192б.

111 Уәли Н. Қазақ сөз мәдениетінің теориялық негіздер: 10.02.02: филол.ғыл.док. ... автореф. – Алматы, 2007.– 53 б.

112Бітібаева Қ.О. Қазақ әдебиетін тереңдетіп оқытудың инновациялық әдістемесі мен технологиясы. – Алматы, 2012. – 314 б.

113Сагдиева И.Т. Инновационная деятельность в образовательной организации: региональный опыт //Инновации в образовании. – 2016. – №2. – С. 70-79.

114Сейталиев Қ. Педагогиканың жалпы негіздері:оқу құр. – Алматы: Өлке, 2009. – 232 б.

115Мынбаева А.К. Садвакасова З.М. Инновационные методы обучения или как интересно преподавать: учеб. пос. – Алматы, 2007. – 284 с.

116Лотман Ю.М. Семиотика кино и проблемы киноэстетики. – Таллин:Ээсти раамат, 1973. – 135с.

117Бұзаубақова К.Ж. Инновациялық педагогика негіздері:оқу құр. – Алматы: «Білім» баспасы, 2009. – 424 б.

118ӘлімовА. Интербелсенді әдістемені ЖОО-да қолдану мәселелері:оқу құр. – Алматы, 2013. – 448 б.

#### 119[Sarekenova K.](https://www.scopus.com/authid/detail.uri?authorId=57192306014), [Aimukhambet Z.](https://www.scopus.com/authid/detail.uri?authorId=57194569165), [Malikov K.](https://www.scopus.com/authid/detail.uri?authorId=57224130961) et al. Effects of Online Learning and Digital Conversation-Based Activities on the Transfer of Cultural Values in Language and Literature Classes //International Journal of Education in Mathematics, Science and Technology. – 2023. – Vol. 11, Issue 2. – P. 471-492.

120Skinner B.F. Teaching Machines // Science. – 1958. – Vol.128,Issue 3330. – P. 969-977.

121Dhull I., Sakshi M.S. Online learning//International education and Research Journal. – 2017. – Vol.3,Issue 8. – P.33-34.


**ҚОСЫМША А**


Кесте А.1 – Этнографиялық бірліктерді оқыту арқылы білім алушының танымдық моделін құру қажеттілігі

|  |  |
| --- | --- |
| **Талдау аспектісі** | **Мазмұны** |
| ***Модельді құру қажеттілігі*** | Оқушылардың этнографиялық бірліктерді меңгеруі олардың когнитивтік дағдыларын (талдау, салыстыру, қорытынды жасау, жүйелеу) дамытады. Соныменқатар, бұлұлттықмәдениеткедегенқызығушылықтыарттырады. |
| ***Негізгіұстанымдары*** | ***Когнитивтік даму*** (Ж. Пиаже, Б. Блум) – ойлауқабілеттерінжетілдіру.  ***Жақын арадағы даму аймағы*** (Л.С. Выготский) – оқушыны қолдау арқылы жаңа білім меңгерту.  ***Этнопедагогика қағидалары*** – мәдени құндылықтарды білім беру үдерісіне енгізу |
| ***Құрылымдықэлементтері*** | ***Ақпараттық блок*** – этнографиялықбірліктертуралытеориялықбілім беру.  ***Практикалық-әрекеттік блок*** – этнографиялық материалдармен жұмыс, салыстыру, жіктеу.  ***Зерттеушілік-шығармашылық блок*** – оқушылардың ізденіс жұмыстары, жоба қорғау.  ***Рефлексиялық блок*** – өзіндік бағалау, қорытындылау, кері байланыс алу. |
| ***Танымдыққабілеттердідамытудағырөлі*** | 1. Логикалықойлаудағдыларынқалыптастырады.  2.Аналитикалықжәнесыниойлаудағдыларынжетілдіреді.  3. Жаңа ақпаратты құрылымдау және есте сақтау қабілетін жақсартады.  4. Мәдени-танымдық қызығушылық пен ұлттық сана-сезімді арттырады. |
| ***Этнографиялық бірліктердің білім беру үдерісіндегі маңызы*** | 1. Оқушылар өз халқының және басқа ұлттардың мәдениетін, дәстүрлерін түсінеді.  2. Тілдік, этнографиялық, тарихи білімдерін кеңейтеді.  3. Эмпатия мен толеранттылықты дамытады. |
| ***Ғылыми негіздеме*** | 1. Л.С. Выготскийдің когнитивтік даму теориясы;  2. Ж. Пиаже мен Б. Блумның танымдық таксономиясы;  3. Этнопедагогикалық зерттеулер (Ш. Уәлиханов, Ы. Алтынсарин, А. Байтұрсынұлы). |
| ***Қорытынды*** | Этнографиялық бірліктерді оқыту арқылы білім алушының танымдық қабілеттерін дамыту – ұлттық және жалпыадамзаттық құндылықтарды меңгеруге, мәдениетаралық коммуникацияны жақсартуға, когнитивтік процестерді жетілдіруге ықпал ететін маңызды педагогикалық стратегия. |

**ҚОСЫМША Ә**


Кесте Ә.1 **–** Зерттеу сауалнамасын алуға рұқсат беру актісі






**ҚОСЫМША Б**


Кесте Б.1 **– «**Этнографиялық лексика: материалдық және рухани құндылықтаржүйесі» атты таңдау пәнін оқу процесіне енгізу туралы акт





Кесте Б.2 **– «**Этнографиялық лексика: материалдық және рухани құндылықтаржүйесі» атты бағдарламаны қала көлеміне тарату туралы хаттама





**ҚОСЫМША В**

Этнографиялық лексика: материалдық және рухани құндылықтаржүйесі

*Авторлық бағдарламасы*

*Таңдау курсы*

*Жалпы сипаты.*«Этнографиялық лексика: материалдық және рухани құндылықтаржүйесі»аттытаңдаукурсыжалпыбілімберетінмектептердің 9 сынып оқушыларына арналған.

Кез келген этнос тілінде қазіргі тілдік қолданыстан шығып қалған немесе мағынасында өзгерістер болған сөздер кездеседі. Тіл білімінде бұл заңды құбылыс, себебі тіл тарихи категория ретінде үнемі даму үстінде болады. Этнографизмдер тілдің байлығын, халықтың ұлттық мәдениетін, тарихы мен дәстүрін көрсетеді. Өз кезегінде этнографиялық бірліктер тілдің және әдебиеттің көптеген салаларымен байланысады. Мысалы, паремиологиялық бірліктер, фразеологизмдер, тарихи сөздер, көнерген сөздер,аңыз-әңгімелер,көркемшығармамәтіндеріжәнет.б.Бұлтаңдаукурсы оқушыларға этнографиялық тілдік бірліктердің материалдық және рухани құндылықтар жүйесіндегі рөлін түсінуге мүмкіндік береді.

*Курстыңжаңалығы.*Этнографиялықатауларәлемдегібарлықхалыққа тән құбылыс. Сол себепті этнографиялық лексиканы когнитивтік, этимологиялық, этнолингвистикалық, семантикалық тұрғыдан зерттеп, қарастыру, туыстас тілдермен салыстыру – таңдау курсымыздың жаңалығы болмақ.

*Курс өзектілігі.*Тіл мен мәдениет, тіл мен этнос, тіл мен таным қатынасынан туындаған этнографиялық лексика материалдық және рухани мәдениетке қатыстыбарлық сөздерді жан-жақты қарастырады. Этнографиялық лексика халық мәдениетін, тұрмысын, салт-дәстүрлерін, ұлттық болмысын бейнелейді. Бұл бірліктерді зерттеу арқылы оқушылар ұлттық кодтарды түсініп, өз этносының ерекшеліктерін тани алады. Бұл курстың өзектілігін бірнеше тұрғыда қарастыруға болады:

1.*Лексикалық және этимологиялық негіз:*қазақ халқының мәдени, шаруашылық және тұрмыстық ерекшеліктерін танытатын барлық тілдік бірліктерге талдау жасалады.

2.*Тарихижәнекогнитивтікнегіз:*Этнографиялық бірліктердің қазіргі тілдік қолданыстан шығып қалуы немесе мағыналықөзгерістергеұшырауытілдіңтарихидамудинамикасынкөрсетеді.

*Курс мақсаты*– оқушыларға материалдық және рухани мәдениетке қатысты этнографизмдерді түсіндіру, олардың лексикалық ерекшеліктерін зерттеу. Қазақ халқының ұлттық-мәдени құндылықтарын дәріптеу, оларды сақтаужәнеөскелеңұрпақтыосықұндылықтарментаныстыру. Осымақсатқа сай төмендегі міндеттерді жүзеге асыру көзделеді:

# Курстыңміндеттері:

‒ этнография саласына жалпы шолу жасау;

‒ қазақ халқының материалдық және рухани мәдениетіне қатысты ұғымдарды, этнографиялық ерекшеліктерді оқушыларға түсіндіру;

‒материалдық мәдениет лексиканың классификациясын ұсыну;

‒тұрғынүй,киім-кишек,малшаруашылығыментағаматауларына қатысты этнографиялық атауларды тілдік тұрғыдан қарастыру;

‒ руханимәдениетлексикасынхалықтықэтимологиямен байланыстырып зерттеу;

‒қазақтыңшаруашылықдәстүрлеріментұрмыстықмәдениетінің қазіргі заманға бейімделу ерекшеліктерін анықтау;

‒ тақырыпқақатыстытұрақтытіркестерменпаремиологиялық бірліктерді талдау;

‒туыстас тілдер арасындағы этнографиялық лексиканы салыстыру;халықемшілігі,халықөлшемдері,ырым,тыйым,дәстүр,наным-сенімдергеқатыстытеориялықақпаратберу;

‒оқушының танымдық құзыреттілігін қалыптастыру;

‒ оқушылардыңшығармашылыққабілеттеріндамыту;

‒практикалық тапсырмаларды жүйелі қолдануарқылы оқушылардың ғылыми дағдыларын жетілдіру;

‒ инновациялықәдістергенегізделгенпрактикалықтапсырмалар топтамасын ұсыну.

*Курстың ерекшелігі.* Аталған таңдау курсының басты ерекшелігі – жүйелілігіменқолжетімділігіндежәнешығармашылықтапсырмаларнегізінде оқушылардың жан-жақты дамуына негізделеді. Бейне, аудио тапсырмалар, QR-кодарқылыұсынылатынтеориялықақпараттарзаманауибілімсаласының сұраныстарын қанағаттандырады.

*Күтілетін нәтиже.*Бұл таңдау курсы қазақ тілі және қазақ әдебиеті сабақтарында кездесетін ұлттық кодты бойына сақтаған этнографиялық лексиканы қарастыруға негізделеді және қосымша ақпараттар береді. Сондықтан оқу процесіндегі кей олқылықтар түзетіледі. Оқушының сабаққа деген қызығушылығы оянады. Этнографизмдер туралы түсінік қалыптасады. Материалдық және рухани құндылықтар туралы білім алады. Ұлттық құндылықтарға деген құрметі артады. Зерттеу дағдылары қалыптасады.

# Курстыоқунәтижесіндеоқушы:

*Білу/түсіну:*

а)халқымыздыңсалт-дәстүрі,әдеп-ғұрпы,наным-сенімі,мифологиясы жайлы тың ақпараттармен танысады;

ә)мағынасыкөмескі,ұмытболған,пассивқолданыстағы этнографиялық атауларды қарастырады, жаңғыртады;

б)тілдіңөзгесалаларыфразеология,паремиология,лексикологияны тереңірек меңгереді;

в)салыстыружұмыстарынегізіндеоқушыөзгехалықтардың мәдениетімен де танысады.

*Пәнаралықбайланыс:*қазақәдебиеті,қазақстантарихы,қазақтілі, математика.

Кесте Б.1 – Сабақтыңтақырыбы

|  |  |  |
| --- | --- | --- |
| Сабақтыңтақырыбы: | Сағат  саны | Мерзімі |
| *Кіріспе* | | |
| Кіріспе.Таңдаукурсытуралымәлімет | 1 |  |
| Тілменмәдениет.Этнографияжайлытүсінік | 1 |  |
| Материалдықмәдениет | 1 |  |
| Руханимәдениет | 1 |  |
| *1-бөлім.Материалдықмәдениетлексикасы* | | |
| *Тұрғынүйгеқатыстыэтнографиялықлексика* | 1 |  |
| Тұрғынүйатаулары | 1 |  |
| Тұрғынүйдің ішкідүниелері | 1 |  |
| Шаруашылыққақажеткерек-жарақатаулары | 1 |  |
| Малшаруашылығынақатыстыэтнографиялықлексика | 1 |  |
| Омарташылық,аңшылық,балықаулау,құсөсіругеқатысты этнографиялық лексика | 1 |  |
| Егіншіліккебайланыстыэтнографиялықлексика | 1 |  |
| *Ұлттықкиімтүрлері* | 1 |  |
| Ерлержәнеәйелдеркиімі | 1 |  |
| Ұлттықкиімніңжасерекшеліккебайланыстытүрлері | 1 |  |
| Зергерлікбұйымдар жәнеолардыңжасалуәдістері |  |  |
| *Тағамменсусынатауларынбілдіретін этнографизмдер* | 1 |  |
| Cүтөнімдерініңатаулары | 1 |  |
| Eтөнімдеріжәнемалдыжіліктеу | 1 |  |
| Дәндідақылдарданжасалғантағамдардыңатаулары | 1 |  |
| Қазақхалқынанөнімдерініңтүрлері | 1 |  |
| Сусындардыңатаулары | 1 |  |
| Тағам атауларына қатысты мақал-мәтелдер мен  Фразеологизмдер | 1 |  |
| *2-бөлім.Руханимәденит лексикасы* | | |
| Қазақтыңеңбекдәстүрлері | 1 |  |
| Ұмыт болған дәстүрлер | 1 |  |
| Наным-сенімдергебайланыстыатаулар | 1 |  |
| Дағды:Ым-ишараның маңызы | 1 |  |
| Ырымментыйымдар –ұлттыңданалығы | 1 |  |
| Халықөлшемдері | 1 |  |
| Халықмузыкасыменбилерініңатаулары | 1 |  |
| Халықмедицинасынақатысты терминдер |  |  |
| *3-бөлім.Қорытынды бөлім* | | |
| Мәдениетаралықбайланыс | 1 |  |
| Туыстастілдерарасындағыэтнографиялықерекшелік | 1 |  |
| Эссежазу | 1 |  |
| Қорытындысабақ | 1 |  |

# Кіріспе–4сағат.

*Кіріспебөлімдеқарастыралатынмәселелер:*тілдіңұлттықсипаты, тілменмәдениетарасындағыбайланыс,этнографиялықлексика,материалдықжәнеруханимәдениетлексикасыжайындажалпыақпарат беру.

Негізгі бөлім дәстүрлі шаруашылық, тағам түрлері, киім-кишек атаулары,әскериөнерменұлттықспорт,ұлттықғұрыптарменсалт-дәстүрлер, медицина мен наным-сенімдер деген тараушалардан тұрады. Бұл бөлімде материалдық және рухани мәдениетке қатысты тілдік бірліктерге талдау жасалады.

*Баспана түрлері:*қара үй, қоңыр үй, боз үй, ақ үй,ақ алаорда,ақ орда, ақшаңқан, алтын үзік, алтын орда, қос, қалқа, күрке, итарқа, абылайша, кепе, жаппа, жолым үй, ас үй т.б.

*Зергерлік бұйымдар және олардың жасалу әдістері:*балдақ, талмоншақ, тұмарша, маңдайша, танакөз, өңіржиек, қын, қапсырма, шолпы, шашбау, сырға, бұғышақ, насыбай шақша т.б.

*Ұлттықкиімдер:*тымақ,желек,жыға,күләпара,шалма,шәлі,бешпент, жадағай,күпі,ішік,лыпа,иткөйлек,байпақ,саптамаетік,жыметік,шоңқайма етік, ұлтарма, мәсі, шұлғау, пима, құрысқақ т.б.

*Ас –адамныңарқауы:*балқаймақ, бүрме, бұқпа,бөртпе, жеңсіктағам, ежігей, келісөк, қатық, қаспақ, іркіт, қалжа, уыз, сүзбе, торта т.б.

Дәстүрлішаруашылық:

*Тұрмыста қолданылатын бұйымдар:*шыпта, қауға, оймақ, тұймемойнақ, ұрғы, тез, піспек, қалып, тайқазан, таба, көнек, дағара т.б.

*Музыкаөнері:*шың,шертер,шаңқобыз,дабыл,дағыра,үскірік,сырнай, қуыққап т.б.

*Қару-жарақ атаулары:*саржа, оқ, сүңгі, садақ, оқшантай, қылшан, кіреуке, көбе, мамай т.б.

*Рухани мәдениет лекискасына қатысты:*асар, биебау, күзем шай, кеусен, кем түбі, көгентүп, жеті, қырық сандары, тай шаптырым, құнан шаптырым, айшылық жол т.б. ұғымдар.

*Қорытынды.*Бұл таңдау курсы этнографизмдер туралы терең түсінік алуға, олардың материалдық және рухани құндылықтар жүйесіндегі орнын бағалауға мүмкіндік берді. Оқушылар этнографиялық зерттеулердің әдіс- тәсілдерін меңгеріп, ұлттық мәдениеттің байлығын зерттеу мен қорғау бағытында практикалық дағдыларды дамытады. Курс барысында алынған білім мен дағдылар білім алушылардың мәдениетаралық коммуникацияда белсендірөл атқаруына, сонымен қатар, өз халқының мәдени мұрасын сақтау мен дамытуға бағытталған жұмыстарда қолдануға мүмкіндік береді. Этнографизмдер мәдениеттің негізін құрайтын құндылықтар ретінде қазіргі заманда да өзекті болып қала береді.

**ҚОСЫМША Г**

Кесте Г.1 **–**Электронды оқу құралы

Айбалта – шабу қаруының бір түрі.

Айран – ұйытылған сүт, қышқыл, дәмді тағам.

Ақ кіреуке – ертеде соғысқа киген, оқ өткізбейтін сауыт. Жейде түрінде жасалады, дөңгелек металл шығыршықтардан өріледі. Ақ сауыт өте жоғары бағаланған. Сүйек, мүйіз, теріден жасалған қатты сауыттарды ақ кіреуке деп атаймыз.

Ақ мылтық – мылтықтың бір түрі.

Ақсүйек – ай жарық түндерде ойналатын жастардың арасында кең таралған дәстүрлі ойынның бір түрі.

Алтыбақан – этикалық қарым-қатынасты қалыптастыруда тәрбиелік қызметі мол қазақтың ұлттық ойын-сауығының бір түрі. Кешқұрым жастар бас қосып, алтыбақан орнатып, ән-жыр айтып, тербетіліп ойнайтын ойын. Алтыбақанды орнату үшін жеті бөрене және мықты, жуан арқан қажет.

Ас – қазақтың дәстүрлі аруаққа арналған ауқымды ғұрпы. Ел аса қадірлі адамның қайтыс болғанына бір жыл толғанда өткізілетін «торқалы той» түріндегі жиын.

Аспаһан – қылыштың бір түрі. Аспаһан қаласында жасалған қылыш.

Асық – төрт түлік мал мен арқар, таутеке, құлжа секілді қоңыр аңдар тілерсегіндегі буынға біткен топса сүйек.

Байтал – үш жасқа толған ұрғашы жылқы мал. Қазақ тұрмысында ұрғашы жылқыны бәйгеге қоспаған. Тілімізде «Байтал шауып бәйге алмас, құнан шауып құр қалмас» деген халық даналығы осыдан қалса керек.

Балқаймақ – қаймаққа, кілегейге ұн, қант, бал қосып пісірілген майлы тамақ.

Бәйге – қазақтың ұлттық ойындарының бірі. Бірінші мағынасы – ас, той, үлкен жиындарда ат жарыстыру болса, екінші мағынасы – ұлттық ойныдарда озып келген жүйрікке, жеңген палуанға немесе ақынға берілетін сый.

Берен – дәстүрлі жауынгерлік қару-жарақ түрлерін соғуға қолданылатын болаттың бір атауы. Берен өте мықты, төзімді. Одан мылтық, от, сауыт, қылыш жасаған: берен кежім, берен мылтық, берен оқ, берен сауыт.

Бетеге – жылқы малының сүйіп жейтін, суыққа, құрғақшылыққа төзімді қыр оты. Халық арасында «бетегеден биік, жусаннан аласа» мақалы сыпайы болуды, жөн істің ығына жығыла білген адамның әрекетін дәріптеуде қолданылады.

Биқасап – мата атауы, ала түсті енсіз жібектен тоқылады.

Боз ат – жылқы малының түсіне қатысты қойылған атау. Қылаң түсті аттың бір түрі, яғни түгі ақ пен сұр түстің арасындағы ақшыл түс болып келеді.

Бөз киім – жұқа матадан тігілген киім. Бөз сөзінің өзі мақтадан тоқылған жұқа мата. Қазақ даласына керуен арқылы жеткен. Бұл матадан ертеден жеңіл көйлек, дамбал секілді киімдер тігілген. Сонымен қатар қайтыс болған адамның кебінін де осы матадан даярлаған.

Бөрік – ұлттық бас киім атауы. Бағалы аң терісінен, жас төлдің елтірісінен тігеді. Төбесіне үкі қадалып, түрлі тастармен безендіріледі. Оның жыл мезгіліне, тігілетін терінің түріне қарай бірнеше түрі болады.Атап айтсақ, кәмшат, сусар, құндыз, жанат, түлкі, елтірі бөрік.

Бұлан – бұғы тектес, аша тұяқты жабайы жануар. Қазақстанның кейбір жерлерінде бұл жануарды суын деп те атайды.

Дүрия– қыз-келіншектердің киімдері тігілген, ер адамдардың бас киімдері тысталған тығыз, жібек матаның бір түрі.

Енші – ежелден орныққан дәстүрлі қазақы ортада әлеуметтік қатынастарды реттеп отыратын материалдық үлес. Енші отбасылық деңгейден ру іші, руаралық кезеңге дейін ұласады. Қазақ танымында мүлік қатынасына байланысты баласы ер жетіп, өз алдына үй болғанда, есейген шағында әкесі тарапынан бөліп беретін мал-мүлік, қоныс-өрісті енші деп атаймыз.

Ер-тоқым – ер және тоқым деген екі сөздің қосарлануы арқылы жасалған. Жалпы айтқанда, атқа салт мінуге арналған әбзел-жабдықтардың жалпы атауы. Ер дегеніміз көлікті (атты) ерттеп мінуге қолданылатын әбзел түрі. Ол қаптал, үзеңгі, бел ағаш, қанжыға, алдыңғы қасы, артқы қасы секілді бөліктерден тұрады. Ал ер-тұрманның ат арқасына батпауын тоқым қамтамасыз етеді.Тоқым негізінен киізден сырып тігіледі, жиегі барқыт секілді қымбат матамен көмкеріледі.

Жабы – ыстыққа, суыққа, аштыққа өте төзімді байырғы қазақ жылқысының тұқымы. Ұшқыр болмағанымен тұрмыста мініске ыңғайлы, шалғай жерлерге, ауыр жұмыстарға төзімді болып келеді. Бойы аласалау, мойны, аяқтары қысқа, жал-құйрығы қалың.

Жаздық жайлау – жазғы қолайлы малжайылымдық жер. Қыстаудан біршама алыс, өзен-көлді, шөбі шүйгін, топырағы құнарлы, салқын-самалды, ауыл болып қоныстануға қолайлы жер телімі. Жаздық жайлаудың мал шаруашылығы үшін маңыздығы зор болды. Жаздық жайлаудың: саржайлау, ойжайлау, төржайлау, кержайлау т.б. түрлері бар.

Жамбы – жиырмасыншы ғасырдың басына дейін қолданылған күміс ақша. Көлеміне, сыртқы пошымына қарай жамбының мынандай түрлері кездескен: ақ жамбы, асық жамбы, бесік жамбы, түйекөз жамбы, тайтұяқ жамбы.

Жебе – найза, сүңгінің зақым салуға арналған элементі. Мыс, қола, темірден соғылып жасалған жебе сапқа орнатылатын констуктивтік бөлік ретінде қаралады.

Жиде – маусым-шілде айларында гүлдейтін, бұтағы тікенекті, түсі бозғылт келген ағаш түрі. Ерте кезден жейдені тұрмаста жиі қолданған. Баспана салуға егістікті қоршауға, суды бөгеу мақсатында пайдаланған. Қазақы ортада бұл ағашты «берекелі ағаш» деп те атау кездеседі. Бұл оның қыстың суығына да, жаздың ыстығына да бейімделуіне байланысты.

Жусан – бозғылт, дәмі ащы, өткір иісі бар, қазақ даласында жиі кездесетін қыр шөбі. Қой төлінің сүйсініп жейтін шөбі жусанның көк жусан, бөрте жусан, боз жусан, қара жусан секілді бірнеше түрлері бар. Жусан тұрмыстық өмірде, халық медицинасында жиі қолданылады. Өткір иісінің әсерінен оған құрт-құмырсқа, шаян, жылан жақындамайды. Ал емдік қасиетіне тоқталар болсақ оның адам денесіндегі улы заттарды сыртқа шығаратын қасиеті бар. Мал шаруашылығында малдың ішек құртын түсіреді, қотырын кетіреді.

Жыңғыл **–** шөлді аймақта өсетін, ұсақ жапырақты бұта. Жаз айларында гүлдейтін бұл өсімдікті түйе малы сүйсіне жейді.

Жібек шапан **–** жібек матадан тігілген шапанның бір түрі.

Итмұрын – тікенді, майда жемісі бар, бұта тектес өсімдік. Емдік қасиеті зор итмұрынның гүлі күн батқан соң жабылады.

Киіз **–** қойдың жүнінен басылған қалың, тығыз зат, бұйым. Ою салынған түрі текемет деп аталады. Киізден кепе, көпшік, кілем, қап, сырмақ жасайды.

Көк дөнен – нақты көк түсті емес, түгі көкшіл қылшықтар басқан жылқы түсі.

Көк майса – бұл тіркес қазақ тілінде «жайқалған шөп», «жасыл жайылым» деген мағынада қолданылады.

Көк сауыт – әскери сауыттың түсін білдіреді. Сауыт деп отырғанымыз әскери киімнің, қорғаныс құралдарының жалпы атауы. Ол негізінен жауынгерлердің денесін қорғау үшін қолданылатын жабдық.

Көкпар – қазақтың ұлттық спорт түрі және дәстүрлі ойындарының бірі.

Күздік – ауыл шаруашылығында күзде егілетін немесе күзде жинайтын өнімдерді және жұмыстарды сипаттайтын термин.

Күрес – қазақтың ұлттық спорт түрі және дәстүрлі ойындарының бірі. Бұл ойын түрі ер адамдар арасында жекелей жарыс түрінде өтеді, мұнда қарсыластар дене күшін, техникасын және тактикалық шеберлігін пайдаланып, бір-бірін жеңуге тырысады.

Кілегей – шикі сүттің бетіне түсетін қаймақ. Негізінен сиыр сүтінен алынады.

Қалампыр – хош иісті дәні бар, дәрі жасауда, иіс су өнеркәсібінде қолданылатын өсімдік.

Қамзол – ішікерлер мен әйелдер үшін арнайы тігілген ұзын, жеңсіз дәстүрлі қазақ киімдерінің бірі.

Қара жорға – қазақтың ұлттық биі, оның ерекше қимылдары жорға атты жылқының қозғалысымен ұқсас, ырғақты және жылдам болып келеді. Бұл би ұлттық мәдениеттің маңызды бөлігі ретінде танылып, дәстүрлі өнер мен мәдениетте маңызды орын алады.

Қара кер ат – қазақ ұлттық мәдениетінде ерекше орын алатын қара түсті, күшті және мықты ат. Ол әдетте жүк тасу, ауыл шаруашылығында, әскери мақсаттарда қалданылған.

Қаракер бес – қазақ халқының дәстүрлі мәдениетінде кеңінен қолданылатын, негізінен жылқы малына қатысты қара және кер деген екі компоненттен тұратын термин. Ал «бес» сөзі сандық мәнде емес, «бестік– күшті» мағынасында қолданылады. Сондықтан қаракер бес – қара түсті, мықты, дене бітімі сымбатты жылқы.

Қатық – сиырдың, ешкінің, қойдың сүтінен ұйытылған тағам. Піскен сүттен де, шикі сүттен де қатық алуға болады. Қатық әзірлеу үшін жылы сүтке ұйытқы құйып, күн түспейтін жылы жерге бетін жауып екі-үш сағатқа қою қажет. Қатықты астың дәмін келтіру үшін сорпаға, көжеге қосыды.

Құлан – шөл және шөлейт жерлерді мекендейтін жылқы тұқымдастарына жататын жануар. Жалы қысқа, басы үлкендеу, құлағы ұзын, түсі жирен сары болап келеді.

Құн – ертеде дәстүрлі қазақ қоғамында қылмыскердің күнәсінің мал басымен өтеуін білдірген жазаның ауыр түрі. Құн әлеуметтік сипатына қарай бірнеше түрге бөлінген: хан құны, төре құны, сұлтан құны, ердің құны, әйел құны, өнер құны, қара құн т.б.

Құрт – ұзақ уақыт сақтауға арналған, малдың сүтінен дайындалатын ежелден келе жатқан ұлттық тағам. Құрттың ақ, қара, сықпа, малта т.б. түрлері бар.

Қыз қуу – ертеден бастау алған дәстүрлі ат ойындарының бірі.

Қызыл пүліш қамзол – қазақтың ұлттық киімдерінің бірі, негізінен әйелдерге арналған. Қызыл түсті, жұмсақ пүліш матадан тігілген, денені жабатын және сәнділігімен ерекшеленетін киім.

Қылша – тастақ жерде өсетін, жапырағы бұта тәріздес, түсін көп өзгерте бермейтін емдік қасиеті бар өсімдік.

Қылыш – «ер қаруы – бес қарудың» құрамына кіретін, басы, сабы, балдағы бар, кесу–шабу арқылы зақым келтіретін қару. Қылыштың түрлері: жатаған–басы түзулеу келген қылыш, зұлпықар – басы екіге айырылып соғылған қылыш, кесір қылыш – өте қайқы болып жасалған қылыш т.б.

Қымыз – бие сүтінен ашытылған қышқыл, емдік қасиеті бар сусын түрі. Қымыздың жуас қымыз, бал қымыз, қысырақ қымыз, қысырдың қымызы, қолбала қымыз, түнемел қымыз, құнан қымыз, дөнен қымыз, бесті қымыз, сары қымыз, тосап қымыз түрлері бар.

Қыстау – көшпелі өмір салтының, жыл мезгілінің ерекшелігіне байланысты, жер телімінде қыс бойы қонып отыруға қолайлы қоныс.

Малта – құртты суға езіп жасайтын, шөлді қандыратын тағамның бір түрі.

Найза – металдан соғып жасалатын, жебе мен ұзын саптан тұратын, түйреу-шаншу арқылы зақым келтіретін қару түрі.

Нар түйе – аруана мен бурадан немесе інген мен үлектен туған жалғыз өркешті түйе атауы. Бұл түйелер сүтті келеді, ыстыққа төзімді әрі күштілігімен ерекшеленеді. Сол себепті нарды жүк тасуға жиі пайдаланған.

Сәйгүлік – шашасына шаң жуытпайтын асқан жүйрік ат. Тұрмыста сәйгүлікті орынсыз мініске пайдаланбаған, оның түгін тарап, құйрық-жалын түйып, өріп жорықта, көкпар мен жарыста, аң аулауда ғана мінген.

Сойыл – «сойылдық» ағашынан жасалатын соғу құралы.

Текемет – түрлі ою-өрнек басылған киіз үй төсеніші.

Тобылғы – биіктігі екі метрдей болатын тау беткейлерінде өсетін бұта. Гүлі – хош иісті, ақ түсті, сабағы түзу, қатты. Тобылғыдан қамшының сабы жасалады.

Тымақ – ерлерге арналған аң немесе мал терісінен жасалған бас киім. Тымақтың қазақ танымында әлеуметтік маңызы зор. Ертеде тымақ жасауда әр жүздің, тайпаның таңбалық, рулық ерекшеліктері ескерілген. Сол себепті тымақтың пұшпақ, қарсақ, елтірі, түлкі секілді түрлерінен өзге найман тымақ, керей тымақ, жалайыр тымақ, арғын тымақ секілді түрлері болған. Көшпелі мәдениетте тымақ тек бас киім ғана емес, сакральді, қасиетті сипатқа ие тұрмыстық зат ретінде де қолданылған. Оны айырбастауға, аяққа тиізуге, орынсыз жерге тастауға тыйым салынған. Қазақтар шала туылған баланы тымаққа салып, керегенің басына іліп қойған.

Үшкілсіз көйлек – «үшкілсіз көйлек кимеске» деген үзіндідегі үшкілсіз көйлек тіркесі өлікке киілетін киімді білдіреді. Бұл киімнің жеңі жоқ және арнайы бір жағдайға, яғни қаза болған адамдарға арналған. Осылайша, бұл тіркес өлім тілеуден сақ болу қажеттілін ескертеді.

Ши – дала, шөлөйт мекендерде, кейде тау бөктерінде өмір сүретін қамыс тектес өсімдік. Биіктігі екі құлаш, сабағы жіңішке болып келетін бұл өсімдік маусым-шілде айларында гүлдейді.

Шидем күпі – түйенің немесе қойдың жүнінен тоқылған қыстық сырт киім түрі.

Шиті мылтық – он тоғызыншы ғасырдың аяғынан бастан қолданысқа енген мылтықтың бір түрі.

Шұбат – түйе сүтінен ашытылатын, емдік қасиеті бар шипалы сусын.

Шілік – өзен алқаптарында, сазды жерде өсетін талдар туысына жататын өсімдік. Сабақтары қызғылт реңді, одан себеп тоқылады.

Ірімшік – малдың (сиыр, қой, ешкі) сүтінен қайнатылып әзірленетін сүт тағамы.

Ішік – қазақ халқының дәстүрлі киімдерінің бірі, ол салтанатты және күнделікті өмірде киіледі. Қысқа, орташа ұзындықтағы сырт киім қой, сиыр терісінен тігіледі.

Кесте Г.2 **–**Электронды оқу құралы

